
PROLOG 


Încă din anul 1980, Fericitul Stareţ Paisie a început să ne 
vorbească despre anii grei ce vor veni. Adesea ne repeta că poate 
şi noi trăim multe din acelea pe care le scrie Apocalipsa. Scopul lui 
era să ne aducă înăuntrul nostru neliniştea cea bună, astfel încât 
să sporim tot mai mult nevoinţa noastră duhovnicească, să stăm 
împotriva duhului nepăsării - pe care îl vedea că intră cu vicleşug 
şi în sânul monahismului - să ne eliberăm de iubirea de sine şi să 
începem să luptăm împotriva neputinţelor noastre, pentru ca 
rugăciunea noastră să aibă putere. „Cu neputinţele” spunea el, „se 
slăbeşte rugăciunea, şi după aceea nu ne mai putem ajuta nici pe 
noi şi nici lumea. Transmisioniştii se fac nefolositori. lar dacă 
transmisioniştii nu lucrează, pe ceilalţi îi prinde vrăjmaşul”. 


În prologul mai general al volumului întâi intitulat „Cu durere 
şi dragoste pentru omul contemporan” s-a pus un cuvânt mai lung 
despre proveniența şi modul adunării şi compunerii materialului 
care a început deja să constituie seria „Cuviosul Paisie Aghioritul - 
Cuvinte duhovniceşti“. In volumul al doilea, intitulat „Trezire 
duhovnicească”, sunt cuprinse subiecte care se referă la realitatea 
contemporană, care ne cheamă la neîncetată trezvie şi nevoinţă şi 
ne pregătesc pentru situaţiile grele cu care probabil ne vom 
confrunta, deoarece am văzut că deja s-a împlinit ceea ce adesea 
ne spunea Bătrânul: „Vom trece prin furtuni după furtuni; acum, 
pentru câţiva ani, aşa vom merge; peste tot este o fierbere 
generală”. 


Acest al doilea volum se împarte în cinci părți: partea întâi se 
referă la nepăsarea generală şi la iresponsabilitatea ce se observă 
în epoca noastră, precum şi la datoria creştinului conştient de a 
ajuta în această situaţie prin îndreptarea lui însuşi, prin 
comportament  cuviincios, prin mărturisirea credinţei şi prin 
rugăciune. „Nu spun să luam pancarte“, spune Starețul undeva, ci 
să ne înălțăm mâinile noastre către Dumnezeu. În cea de a doua 
parte Bătrânul, fără să ne limiteze la un anumit fel de nevoinţă, ne 
aprinde râvna pentru lucrarea duhovnicească. De aici înainte 
rămâne ca fiecare să se nevoiască potrivit cu puterile lui şi cu 
mărimea lui de suflet ca să-şi trăiască viața în Hristos, ceea ce este 
raiul încă de pe pământ. Partea a treia se referă la scurta perioadă 
de stăpânire a lui Antihrist, când se va da creştinilor prilejul să 
mărturisească din nou pe Hristos, ca şi la Sfântul Botez - de 
această dată însă în mod conștient - să se nevoiască şi să se bucure 
încă de mai înainte de biruinţa lui Hristos împotriva satanei. Acest 


prilej îl vor invidia şi Sfinţii, precum spunea Starețul: „Mulţi Sfinţi 
ar fi dorit să trăiască în vremea noastră, ca să se nevoiască. Ne-am 
aflat noi... Nu suntem vrednici! Cel puţin să o recunoaştem”. Ca să 
se poată înfrunta în chip corect greutăţile din această perioadă, se 
cere să se cultive mai ales virtutea bărbăţiei şi duhul jertfirii de 
sine. În cea de a patra parte, care se referă la pronia 
dumnezeiască, la credinţa şi la încrederea în Dumnezeu și în 
ajutorul Lui, suntem povăţuiţi către izvorul din care iese puterea 
necesară spre înfruntarea oricărei greutăţi. În sfârşit, în cea de a 
cincea parte se accentuează necesitatea şi puterea rugăciunii 
inimii, care este o armă puternică în lupta împotriva răului ce se 
întinde din ce în ce mai mult. Monahii sunt chemaţi să se afle în 
„stare de alarmă”, asemeni soldaţilor în timp de război, ca să ajute 
mereu lumea cu rugăciunea şi să ia aminte să nu se schimbe duhul 
curat al monahismului, ca să rămână astfel aluat şi pentru 
generaţiile următoare. Aceasta ultima parte se încheie cu capitolul 
care arată sensul cel mai profund al vieţii, subliniindu-se 
necesitatea pocăinţei. 


Cuvintele şi acţiunile Stareţului se cumpânesc şi aici, ca 
întotdeauna, cu balanţa discernământului. In aceste texte îl putem 
vedea uneori pe Stareţ neintrerupând rugăciunea, oricât ar trage 
închinătorii nerăbdători clopoţțelul de la coliba lui, strigând: 
„Părinte, încetează rugăciunea, căci Dumnezeu n-o să se supere”, 
iar alteori lăsând pustia şi ieşind în lume, deoarece absenţa sa de 
la o manifestare ar putea fi luată în nume de rău şi s-ar putea 
aduce o oarecare vătămare Bisericii. Uneori îl vedem cuprins de o 
sfânta mânie şi reacționând la blasfemiile oarecăruia, iar alteori 
tăcând şi rugându-se pentru hulitor. De aceea este bine ca cititorul 
să nu se grăbească să tragă concluzii înainte de a citi cu atenţie 
toate capitolele. Dar mai ales să nu folosească cuvintele Stareţului 
scoase dintr-un anumit context deoarece îi poate duce şi pe ceilalţi 
la concluzii greşite. Să aibă în vedere că Starețul vorbeşte 
întotdeauna pornind de la un oarecare fapt concret sau de la o 
întrebare şi se adresează unei persoane concrete, căutând 
întotdeauna mântuirea acelui suflet. 

Toţi cei care l-au cunoscut pe Stareţ îşi aduc aminte de 
delicateţea cu care se îndreptau spre inimi cuvintele lui oricât de 
aspre ar fi fost ele uneori. Aceasta deoarece Starețul avea 
întotdeauna drept scop să vindece răni, iar nu să-l înfiereze. Să 
elibereze sufletul celui cu care vorbea de o oarecare patimă, iar nu 
să o dezvăluie în public. Aceleaşi cuvinte, dacă s-ar folosi în afara 
acestui context al durerii şi al dragostei, ar suna poate altfel şi cu 
siguranţă nu în mod terapeutic. Ar putea ca în loc să aducă în 


inimi mângâierea dumnezeiască şi siguranţa, să introducă îndoiala 
şi frica sau să ducă la extreme, în vreme ce Starețul nu era 
nicidecum omul extremelor şi nici unilateral; pe el îl interesa să se 
facă binele, dar într-un chip bun, în aşa fel încât să se pricinuiască 
folos. Desigur, nu şovăia niciodată să spună adevărul; dar adevărul 
îl spunea cu discernământ. Cuprins de mânie dumnezeiască în faţa 
profanării a ceva sfânt, vestea de mai înainte întâmplările 
înfricoşate ce ar fi putut rezulta de aici, dar comportamentul lui nu 
îți pricinuia frică şi nelinişte. Dimpotrivă, îţi transmitea nădejdea şi 
bucuria învierii, însă bucuria ce izvora din jertfă, care te face să te 
înrudeşti cu Hristos. Și în măsura în care te înrudeşti cu Hristos - 
devii părtaş la viaţa mistică şi împlineşti poruncile Lui - nu mai ai 
de ce să te temi, nici de diavoli, nici de mucenicie”. Undeva, 
Starețul spune în felul său caracteristic: „Când arunci egoismul 
din tine, atunci Se aruncă Hristos înăuntrul tău”, singurul lucru 
care trebuie căutat şi dorit în toată viața duhovnicească. Altfel, 
dacă nu cultivă duhul jertfirii de sine, creştinul este pândit de 
primejdia de a nu se putea face părtaş vieţii lui Hristos şi de a 
rămâne astfel doar omul formei, fără a avea viaţă lăuntrică. 

Desele referiri la viaţa personală a Stareţului ar putea sminti 
pe unii cititori, mai ales deoarece s-ar părea că Starețul povesteşte 
uşor şi fără a fi silit unele dintre experiențele dumnezeieşti pe care 
le-a trăit, însă cuvântul rostit odată aşternut în scris nu a fost cu 
putinţă să exprime nici greutatea cu care Starețul vorbea despre 
sine, nici „sila” ce şi-a făcut-o pentru a dezvălui câte ceva din 
trăirile lui. Uneori spunea unor surori numai fragmente dintr-un 
anume fapt, schimbând anumite detalii, iar atunci când se ivea 
prilejul încercam cu multă sfială să smulgem vreo informaţie care 
să completeze golurile unei istorisiri precedente. În felul acesta 
Starețul, pe parcursul celor 28 de ani cât a supravegheat 
duhovniceşte Sihăstria, ne descoperea, spre a ne ajuta, puţine din 
faptele dumnezeieşti ale vieţii lui, ceea ce a însemnat pentru noi 
„donare duhovnicească de sânge” De aceea se mâhnea mult atunci 
când nu exista sporirea duhovnicească pe care o aştepta de la noi, 
încât uneori spunea: „Arunc îngrăşământ în nisip” 

Mulţumim tuturor celor ce au citit textele acestea mai înainte 
de editarea lor şi şi-au exprimat cu respect unele păreri cu privire 
la cuvintele Stareţului şi care astfel ne-au încurajat să continuăm 
această lucrare, pentru că au simţit - precum ne-au şi mărturisit - 
că învăţătura sa se adresează întregii plinătăţi a Bisericii. 

Fie ca şi prin cuvintele volumului „Irezire duhovnicească” 
pentru rugăciunile Fericitului Stareţ Paisie care - precum 
dezvăluie şi mărturisesc mulți - ne supraveghează zi şi noapte şi ne 
ajută cu dragostea sa cea dumnezeiască, să dobândim înăuntrul 


nostru neliniştea cea bună şi să ne nevoim cu mărime de suflet, 
astfel încât răul să dea înapoi şi să stăpânească pacea lui 
Dumnezeu pe pământ. Amin. 

Adormirea Maicii Domnului, 1999 


Egumena Sfintei Sihăstrii 
Monabhia Filoteia 
dimpreună cu surorile cele întru Hristos 


— Părinte, de ce plecaţi de la chilie şi 
mergeţi în pădure? 

— Unde să afli linişte la chilie? Unul 
bate de aici, altul de dincolo. Am găsit un 
loc bun undeva. Dacă voi fi bine, voi 
„construi“ un loc de tragere, un radar. 
Este un loc foarte bun. Pentru timpul 
verii este ceea ce trebuie; are copaci... Voi 
putea sta şi în picioare. Dacă pot să-mi 
fac toate îndatoririle, aceasta este 
bucuria mea, hrana mea! Veniți şi voi 
cândva!... 


Introducere din cuvintele Siareţului 


«Ca să devii casnic al lui Dumnezeu trebuie să fii 
„angajatul“ lui Dumnezeu, nu „aranjatul” tău» 


— Părinte, cum vedeţi lucrurile? 

— Voi cum le vedeţi? 

— Ce să spunem noi, Părinte? Sfinţia Voastră să ne spuneţi. 

— Liniştea care stăpâneşte mă nelinişteşte. Se pregăteşte 
ceva. N-am înţeles bine în ce ani trăim, nici nu ne gândim că vom 
muri. Nu ştiu ce va fi, situaţia este foarte grea. Soarta lumii stă în 
mâinile unora, dar Dumnezeu încă frânează. Este trebuinţă să 
facem multă rugăciune cu durere, ca Dumnezeu să intervină. S-o 
luam în serios şi să trăim duhovniceşte. Anii sunt foarte grei. A 
căzut multă cenuşă, zgură, nepăsare. Este nevoie de multă 
curăţire ca ele să dispară. Cei de demult spuneau că va veni ceasul 
când oamenii vor da cu piciorul în toate. Aruncă îngrăditurile, nu 
tin seama de nimic. Este înfricoşător! S-a făcut o babilonie. Să 
facem rugăciune ca oamenii să iasă din această babilonie. Citiţi 
rugăciunea Celor trei tineri! şi veţi vedea cu câtă smerenie se 
rugau. 

Precum şi Psalmul 82: „Dumnezeule, cine se va asemăna ie? 
Să nu taci...”. Aceasta trebuie să se facă, altfel nu se poate face 
nimic. Este nevoie de intervenţie dumnezeiască. 

Intră unele boli europene şi oamenii înaintează spre mai rău. 
Un cipriot familist care locuieşte în Anglia mi-a spus: „Ne 
primejduim duhovniceşte. Trebuie să plec din Anglia cu toată 
familia”. Vezi acolo cum tatăl o ia pe fiica sa şi mama pe fiul ei. Pe 
toţi îi cunună, pe toţi îi binecuvântează. Nişte lucruri... mi-e ruşine 
să le spun. Şi noi dormim în opinci. Nu spun să luăm pancarte, ci 
să ne îndreptăm atenţia noastră spre marele pericol care ne 
aşteaptă şi să ne înălţăm mâinile către Dumnezeu. Să căutăm 
modalităţile prin care să ne păzim de rău. Este nevoie să ţinem 
puţină frână, pentru că toate merg spre nivelare. Acum este 
vremea a spune Psalmul: „Pune pe căpeteniile lor ca pe Oriv şi Zev 
şi Zevel şi Salmana..., care au zis: să moştenim noi jertfelnicul lui 
Dumnezeu "2. 

Există o mare zăpăceală. Lumea a ajuns ca o moară. Oamenii 
sunt ameţiţi, sunt ca albinele atunci când loveşti stupul. Albinele 
ies afară şi încep „vuu...” şi se învârt neliniştite în jurul stupului 
atunci când acesta este lovit. După aceea ele se vor îndrepta în 


1 Daniil, 2, 21. Rugăciunea lui Azaria şi Cântarea celor trei tineri. 
2 Ps. 82, 11; vezi şi Judec. cap. 7 şi 8. 


direcţia în care va bate vântul. Dacă va sufla crivățul, atunci se vor 
duce înăuntru. Dacă va sufla vântul de sud’, atunci vor pleca. Tot 
astfel şi lumea o suflă... când „Crivăţul naţional”, când „Vântul de 
sud naţional” şi este, sărmana, ameţită. Dar cu toate că se face o 
astfel de fierbere, simt înăuntrul meu o mângâiere, o siguranţă. Se 
poate ca măslinul să se fi uscat, dar va da mlădiţe noi. Există 
destui creştini în care Se odihneşte Dumnezeu. Mai există încă 
oameni ai lui Dumnezeu, oameni ai rugăciunii şi pentru aceasta 
Bunul Dumnezeu ne mai rabdă, după care iarăşi va rândui 
lucrurile. Aceşti oameni ai rugăciunii ne dau nădejde. Nu vă 
temeţi. Ca neam, am trecut atâtea furtuni şi nu ne-am pierdut; să 
ne temem de vijelia care este gata să se potolească? Nici acum nu 
ne vom pierde. Dumnezeu ne iubeşte. Omul are ascunsă în el 
putere pentru vreme de nevoie. Anii grei vor fi puţini. Va fi numai 
o vijelie. 

Nu vă spun acestea ca să vă înfricoşaţi, ci ca să ştiţi unde ne 
aflăm. Pentru noi este o ocazie mare; greutăţile, martiriul sunt o 
prăznuire. Să fiţi cu Hristos, să trăiţi potrivit cu poruncile Lui şi să 
vă rugaţi, ca să aveţi puteri dumnezeieşti şi să puteţi înfrunta 
greutăţile. Lăsaţi patimile, ca să vină harul dumnezeiesc. Ceea ce 
va ajuta foarte mult este să intre înăuntrul vostru neliniştea cea 
bună: unde ne aflăm, ce ne va aştepta, ca să luăm măsurile 
necesare şi să ne pregătim. Viaţa noastră să fie mai calculată. Să 
trăim mai duhovniceşte. Să fim mai iubitori. Să ajutăm pe cei 
îndureraţi şi pe săraci cu dragoste, cu durere şi cu bunătate. Să ne 
rugăm să iasă oameni buni. 

Bunul Dumnezeu pe toate le va iconomisi în modul cel mai 
bun, dar este trebuinţă de multă răbdare şi atenţie, pentru că de 
multe ori oamenii, grăbindu-se să descâlcească iţele, le încâlcesc 
mai mult. Dumnezeu le descâlceşte cu răbdare. Această situaţie nu 
va dura mult. Dumnezeu va lua mătura. Pe la anii 1860, fiindcă în 
Sfântul Munte exista multă armată turcească, în Mănăstirea Iviron 
nu rămăsese niciun monah pentru o perioadă de timp. Părinţii 
plecaseră, unii cu Sfintele Moaşte, alţii ca să ajute în Revoluţie. În 
Mănăstire venea numai un monah de departe care mătura şi 
aprindea candelele. Înăuntrul şi în afara mănăstirii era armată 
turcească şi acel sărman călugăr mătura şi spunea: „Maica 
Domnului, oare cât va mai dura situaţia aceasta?”. Odată, pe când 
se ruga cu durere Maicii Domnului, vede că se apropie de el o 
femeie - era Maica Domnului - care strălucea şi din faţa ei ieşeau 
raze de lumină. Ea îi luă matura din mână şi îi spuse: „Tu nu ştii să 
mături bine. Voi mătura eu”. Şi a început să măture. Apoi a 


3 Vânt cald. 


dispărut în Altar. În trei zile au plecat toţi turcii, i-a alungat Maica 
Domnului. 

Dumnezeu va arunca departe tot ceea ce nu este corect, 
precum ochiul aruncă orice gunoaie din el. Diavolul lucrează, dar 
lucrează şi Dumnezeu şi valorifică răul, transformându-l în bine. 
De pildă, unii oameni sparg plăcile, dar Dumnezeu le ia şi face din 
ele un mozaic frumos. De aceea nu vă necăjiţi nicidecum, deoarece 
deasupra a toate şi a tuturor este Dumnezeu, Care stăpâneşte 
peste toate şi va aşeza pe fiecare pe scăunelul său ca să dea 
răspuns de ceea ce a făcut, când îl va şi răsplăti potrivit cu cele 
făcute. Vor fi răsplătiți cei ce au ajutat o situaţie şi va fi pedepsit 
cel ce face răul. In cele din urmă Dumnezeu va pune lucrurile la 
locul lor, dar fiecare dintre noi va da socoteală pentru ceea ce a 
făcut în aceşti ani grei, prin rugăciune, prin bunătate. 

Astăzi unii încearcă să dărâme credinţa, de aceea iau încet- 
încet câte o piatră, ca să prăbuşească clădirea credinţei. Însă cu 
toţii suntem responsabili pentru prăbuşirea aceasta. Nu numai 
aceia care iau pietrele, ci şi cei care vedem că se dărâmă şi nu 
încercăm să o sprijinim. Cel care împinge la rău pe altul, va da şi 
el socoteală lui Dumnezeu pentru aceasta. Dar şi cel de alături va 
da socoteală, pentru că a văzut pe acela că face rău aproapelui său 
şi nu a reacţionat. 

Lumea crede uşor un om care are darul de a convinge. 

— Părinte, poporul este ca o fiară. 

— Eu nu mă plâng de fiare. Vezi, animalele nu pot face mare 
rău, deoarece nu au minte, în timp ce omul care se îndepărtează 
de Dumnezeu se face mai rău decât cea mai mare fiară. Face mare 
rău. Oţetul cel mai tare se face din vinul stricat. Celelalte oţeturi 
artificiale nu sunt aşa de tari... Lucrul cel mai înfricoşător este 
atunci când diavolul luptă împreună cu un om pervers; atunci face 
un rău îndoit celorlalţi, ca şi gândul trupesc atunci când va lupta 
împreună cu trupul. Atunci va face mai mare rău în trup. Ca 
diavolul să lucreze împreună cu un astfel de om, trebuie ca acesta 
să fie abil, să aibă intenţie rea, răutate. 

În continuare, Doamne fereşte, aceştia vor pricinui greutăţi, 
vor strâmba pe oameni, mănăstiri. Bisericii şi monahismului le vor 
face rău deoarece îi vor împiedica în planurile lor. Situaţia de azi 
poate fi înfruntată numai duhovniceşte, nu lumeşte. Se va ridica 
încă puţină furtună şi va arunca afară cutii de conserve, gunoaie, 
toate cele nefolositoare şi după aceea se vor lămuri lucrurile. În 
această situaţie, veţi vedea, unii vor avea plată curată, iar alţii îşi 
vor achita datoriile. Lucrurile se vor petrece astfel încât nu se va 
mâhni nimeni pentru necazul prin care vor trece - chiar dacă nu 
toţi vor spune „Slavă ie, Dumnezeule!”. 


Cât de mult ne iubeşte Dumnezeu! Acestea care se fac astăzi? 


şi cele pe care se gândesc să le facă, dacă se făceau acum 
douăzeci de ani, când lumea avea mai multă  neştiinţă 
duhovnicească, ar fi fost foarte greu. Acum însă lumea ştie; 
Biserica s-a întărit. Dumnezeu îl iubeşte pe om, făptura Sa, şi se va 
îngriji pentru cele de care are trebuinţă; ajunge numai ca omul să 
creadă şi să împlinească poruncile lui Dumnezeu. 


„Blestemat cel ce face lucrurile Domnului cu lenevie”5 


Odinioară, dacă un credincios se interesa de starea lumii, nu 
era considerat sănătos la minte; unul ca acesta era bun de închis 
în turnê. Astăzi, dimpotrivă, un credincios care nu se interesează şi 
pe care nu îl doare pentru situaţia ce domneşte în lume este bun 
de închis în turn. Pentru că atunci cei care stăpâneau aveau pe 
Dumnezeu înăuntrul lor, în timp ce astăzi mulţi din cei ce 
stăpânesc nu cred. Acum sunt mulţi aceia care urmăresc să le 
dizolve pe toate: familia, tineretul, Biserica. 

A se interesa cineva acum şi a se nelinişti de situaţia în care 
se află națiunea noastră este o mărturisire, pentru că statul s-a pus 
rău cu legea dumnezeiască. Votează legi care sunt împotriva legii 
lui Dumnezeu. 

Sunt şi unii indiferenți, care nu cred nici în legislaţia Bisericii, 
nici nu admit națiunea şi, ca să aibă conştiinţa împăcată, spun: 
„Sfântul Apostol Pavel zice să nu te interesezi de lucrurile lumii”, 
şi astfel stau nepăsători. Dar Sfântul Apostol Pavel la altceva s-a 
referit. Pe vremea aceea stăpânirea o aveau neamurile idolatre. 
Unii s-au desprins din stat şi au crezut în Hristos. Unora ca 
acestora Sfântul Apostol Pavel le spunea: „să nu vă ocupați cu 
lucrurile lumii”, ca să se deosebească de lume, pentru că toată 
lumea era idolatră”. Dar din clipa când Marele Constantin a luat 
stăpânirea şi a împărăţit creştinismul, s-a creat încet-încet marea 
tradiţie creştină, cu biserici, mănăstiri, artă, tipicul cultului etc. 
Avem aşadar responsabilitate să le păstrăm pe toate acestea şi să 
nu lăsăm pe vrăjmaşii Bisericii să le strice. Am auzit şi pe unii 
duhovnici spunând: „Voi nu vă preocupaţi cu acestea!”. Dacă unii 
ca aceştia ar fi avut sfinţenie mare şi ar fi ajuns cu rugăciunea într- 
o astfel de stare încât să nu-i intereseze nimic, le-aş fi sărutat şi 


1 S-a spus în iunie 1985. 

5 Ier. 31, 10. 

€ Construcţie fortificată înaltă, specifică Mănăstirilor din Sfântul 
Munte; turnurile erau folosite pentru respingerea piraţilor. 

7 2 Tim. 2, 4. 


picioarele. Dar acum stau nepăsători, pentru că vor să se pună 
bine cu toţi şi să petreacă bine. 

Nepăsarea nu se îngăduie nici celor lumești, cu cât mai mult 
oamenilor duhovniceşti. Un om cinstit, duhovnicesc nu trebuie să 
facă nimic cu nepăsare. „Blestemat este cel ce face lucrurile 
Domnului cu lenevie”, spune Prorocul Ieremia. 


Să-i odihnim duhovniceşte pe oameni 


Mai demult din zece, şase erau temători de Dumnezeu, doi pe 
la mijloc şi doi nepăsători, dar şi aceştia aveau credinţă înăuntrul 
lor. Astăzi nu mai este aşa. Nu ştiu unde va duce situaţia aceasta. 
Să încercăm, pe cât putem, să-i ajutăm duhovniceşte pe oameni. 
Aşa cum a fost atunci la potop, cu corabia lui Noe, tot astfel şi 
acum să ajutăm să scape câţiva, ca să nu se secătuiască 
duhovniceşte. Este trebuinţă de multă atenţie, de mult 
discernământ, ca să vedem lucrurile din multe părţi şi să-i odihnim 
pe oameni. Oare pe mine mă odihneşte să se adune oamenii la 
mine sau eu am dorit să văd atâta lume? Nicidecum, dar în această 
situaţie în care ne aflăm, sărmanii oameni au nevoie de puţin 
ajutor. Eu nu m-am făcut preot tocmai ca să nu am de-a face cu 
lumea, şi iată că în cele din urma am ajuns ca mai mult să mă ocup 
cu lumea. Dar Dumnezeu ştie intenţia mea şi îmi dă mai multe 
decât mi-ar fi dat dacă aş fi făcut ceea ce m-ar fi odihnit. De câte 
ori nu mă rog Maicii Domnului să-mi iconomisească un loc 
îndepărtat, liniştit, unde să nu văd şi să nu aud nimic, ca să mă rog 
pentru toată lumea; dar nu mă aude. In alte lucruri de nimic mă 
aude. Văd că acum, când trebuie să vină lume la mine, Dumnezeu 
mă ţintuieşte la pat cu vreo boală, ca să mă odihnesc. Nu mai îmi 
dă dulceaţa ce o simţeam mai demult în rugăciune, pentru că nu 
m-aş putea despărţi de ea. Atunci, când venea cineva la Colibă, mă 
sileam să ies din acea stare duhovnicească?. 

Acolo, la Colibă îmi fac programul după dispoziţia oamenilor. 
Citesc înăuntru Psaltirea, iar de afară oamenii bat la poartă. Le 


Su 


spun: „Aşteptaţi un sfert de oră“, dar ei strigă: „Ei, Părinte, 


8 Oarecând Starețul, după o cercetare şi o stare duhovnicească intensă 
pe care a trăit-o - simţea că se topeşte de dragoste pentru Dumnezeu şi 
pentru om, ca lumânarea ce se află într-un loc călduros - a primit vestire 
că nu trebuie să se lepede de a-i ajuta pe oameni. De atunci a pus ziua la 
dispoziţia oamenilor ce îl vizitau şi noaptea se ruga pentru diferitele 
probleme ale lumii. Când însă mulţimea închinătorilor s-a mărit foarte 
mult, i-a venit gândul să plece într-un loc necunoscut, unde tot timpul să-l 
jertfească rugăciunii. Dar şi atunci, pentru a doua oară, a avut vestire să 
rămână la Chilia sa, la „Panaguda”, şi să odihnească lumea. 


încetează rugăciunea; Dumnezeu nu se va supăra”. Ai înţeles? 
Până acolo ajung. Dar nu numai că mă întrerup din rugăciune; 
dacă ies, s-a terminat. Rămân cu ceea ce am făcut până atunci. 
Dimineaţa pe la şase şi jumătate-şapte trebuie să am terminată şi 
vecernia, ca să fiu sigur. „Lumină... de dimineaţă a sfintei slave”. 
În vremea în care voi terminati utrenia, eu termin şi rugăciunile cu 
„Doamne lisuse...” pentru vecernie. Dacă apuc să iau anafura de 
dimineaţă, bine; după aceea nici ceai nu mai apuc să iau; ajung 
mort de oboseală, cad jos. Chiar şi de Paşti, în Săptămâna 
Luminată am ţinut până la al nouălea ceas şi am postit şi trei zile. 
Poţi, nu poţi, trebuie să poţi. Intr-o zi, nu ştiu ce piedici a avut 
lumea - poate a fost furtună pe mare şi n-a fost corabie - şi n-a 
venit nimeni la Colibă. Măi, am trăit o zi sinaitică, precum 
odinioară în peştera Sfintei Epistimia”. Când marea are furtună, eu 
am linişte, când este liniştită, atunci eu am furtună. 

Desigur că am posibilitatea să merg şi să mă liniştesc undeva. 
Ştiţi câţi mi-au spus că îmi vor plăti drumul să merg în California, 
în Canada? „Avem sihăstrie”, spuneau aceia. „Să vii!”. Dacă m-aş 
afla într-un loc necunoscut, aş fi ca în rai. Nu m-ar şti nimeni, aş 
avea programul meu, aş trăi călugăreşte, aşa cum doresc. Dar vezi 
că numai după ce se termină războiul te poţi elibera. Acum suntem 
în război, război duhovnicesc. Trebuie să fiu în prima linie. Ce 
marxişti există, ce francmasoni, ce satanişti şi atâţia alţii! Câţi 
îndrăciţi, câţi anarhişti, câţi înşelaţi vin ca să le pecetluiesc 
înşelarea lor! Şi câţi îmi trimit pe alţii, fără ca să le creeze 
probleme de conştiinţă, pe unii ca să scape de ei, iar pe alţii ca să 
nu scoată ei şarpele din gaură... Dacă aţi şti cât de strâmtorat sunt 
şi din câte părţi! Mi-e gura amară de durerea oamenilor. Cu toate 
acestea, înăuntrul meu simt mângâiere. Dacă aş pleca, aş 
considera aceasta ca şi cum aş pleca din prima linie, ca şi cum aş 
dezerta. Aş socoti-o trădare. Aşa simt. Oare am început pentru 
astfel de lucruri, sau am început pentru a ajuta mănăstiri? Pentru 
una am început, şi în altă parte m-am aflat, şi acum iată cum mă 
lupt. Şi vezi, celălalt nu vorbeşte. Oare prin aceasta nu arată că 
merge să distrugă Biserica? „Nu-i nimic”, spune el. Merge şi cu 
unul, şi cu altul, numai să se aranjeze. Dar cum să se aranjeze? Pe 
unul ca acesta îl aranjează în cele din urmă diavolul. Acestea sunt 
lucruri necinstite. Dacă aş vrea să fac şi eu cele ce m-ar satisface, 
oh, ştiţi cât de uşor mi-ar fi? Dar scopul este să fac nu ceea ce mă 
aranjează pe mine, ci ceea ce îl aranjează pe celălalt. Dacă m-aş 
gândi cum să mă aranjez, aş avea posibilitatea să mă aranjez în 


” Starețul a pustnicit în Sinai, în peştera Sfintei Epistimia între anii 
1962-1964 


multe locuri. Dar pentru ca să te faci casnic al lui Dumnezeu, 
trebuie să fii „angajatul” lui Dumnezeu, iar nu „aranjatul” tău. 


PARTEA ÎNTÂI 


RESPONSABILIIATEA DRAGOSTEI 


«Modalitatea de lucru a Bisericii 
este dragostea; ea diferă de cea juridică. 
Biserica le vede pe toate cu îndelungă 
răbdare şi caută să ajute pe fiecare, orice 
ar fi făcut el şi oricât de păcătos ar fi». 


CAPITOLUL 1 
Generaţia nepăsării 


Nepăsarea faţă de Dumnezeu aduce nepăsarea şi faţă 
de toate celelalte 


— Ce este ceea ce se aude? 

— Un avion, părinte! 

— Închide fereastra, ca să nu intre înăuntru! Aşa cum a 
înnebunit lumea, încet-încet se poate întâmpla şi asta!... Le-au 
distrus pe toate, familia, învăţământul, serviciile... Nu-i interesează 
nimic! Nu au nimic înăuntrul lor... 

— Părinte, dar cine este vinovat că am ajuns în această stare? 

— Vorbesc în general; vreau să spun până unde a ajuns 
nepăsarea. Mergi la o şcoală şi vei vedea. Dacă, de pildă, 
ferestrele sunt trântite de vânt, nu ştiu de se va afla vreun copil să 
le închidă, ca să nu se spargă. Unii cască gura la ele, alţii se uită 
cum se trântesc, alţii trec pe acolo ca şi cum nu s-ar întâmpla 
nimic. Nepăsare! Mi-a spus un ofiţer care era responsabil cu 
depozitele: „Mă chinui să aflu un soldat serios să-l pun de pază la 
depozitul de carburanţi, ca să nu dea alţii foc sau el însuşi să nu 
arunce vreo ţigară din neatentie”. 

Există un duh căldicel, deloc bărbătesc. Ne-am stricat cu 
desăvârşire! Cum ne mai rabdă Dumnezeu! Demult, ce bună- 
cuviinţă exista! Ce mărime de suflet! In războiul din '40, la graniţă, 
italienii aveau din când în când legături cu grănicerii greci şi mai 
făceau câte o vizită la pichetul grecesc. Şi să vedeţi câtă mărime 
de suflet aveau grecii! Odată, când au mers italienii la pichetul 
grecesc, grecii au pus să le facă o cafea. Atunci un ofiţer grec 
scoate un teanc de bani, de 50, de 100 - atunci aceşti bani aveau 
valoare - şi-l aruncă în foc ca pe surcele, ca să le arate italienilor 
că statul grec este bogat! Italienii au rămas cu gura căscată. 
Vedeţi ce jertfă! 

Astăzi a intrat şi la noi duhul pe care îl întâlneşti în statele 
comuniste. În Rusia, cu toate că anul acesta“a fost recoltă, ştiţi ce 
foamete vor avea? N-au secerat grâul la timpul lui; au mers 
toamna ca să-l secere. Să secere toamna? Dacă nu-i al lor, cum să-i 
doară de el şi să meargă să-l secere? Viaţa lor este o corvoadă, nu 
au râvnă să creeze ceva, pentru că atâţia ani n-au creat nimic. Cu 
acest duh rebel care a intrat, cu această nepăsare, s-a terminat, s- 


0 S-a spus în 1990. 


a înecat tot statul. Plouă şi grâul e întins pe câmp? Nu-i 
interesează. A venit ceasul de plecare? Pleacă. Grâul se umezeşte. 
A doua zi vor merge la vremea rânduită să adune ce a rămas. Dar 
când grâul este al tău şi îl ai întins pe arie, dacă plouă, îl laşi să se 
piardă? Nu vei dormi până ce nu-l vei aduna. Şi simţi bucurie, 
veselie din osteneală. 

Nepăsarea faţă de Dumnezeu aduce nepăsarea şi faţă de 
toate celelalte; aduce descompunerea. Credinţa în Dumnezeu este 
mare lucru. Omul care Il adoră pe Dumnezeu, după aceea îşi 
iubeşte şi părinţii săi, şi casa sa, şi rudele sale, şi serviciul său, şi 
satul său, şi judeţul său, şi statul său, şi patria sa. Unul care nu-L 
iubeşte nici pe Dumnezeu, nici familia sa, care nu iubeşte nimic, 
fireşte că nu îşi va iubi nici patria sa, deoarece patria este o familie 
mare. Vreau să spun că toate de acolo încep. Omul nu crede în 
Dumnezeu şi după aceea nu ţine seama nici de părinţi, nici de 
familie, nici de sat, nici de patrie. Şi acestea sunt cele care sunt pe 
cale să le distrugă acum, şi în acest scop creează o situaţie de 
răzvrătire. Un poliţist mi-a scris: „N-am putut veni, deoarece am 
avut mult de lucru. Am rămas doar doi în zonă, în timp ce trebuia 
să fim opt”. Auzi lucruri? În loc ca acum să mai adauge alţii doi, 
lasă numai doi! 

Din fericire există şi excepţii. Odată a venit un tată şi mi-a 
spus: „Fă rugăciune pentru Anghel, pentru că îl vor omorî”. Pe fiul 
său îl ştiam de mic copil. Atunci îşi făcea serviciul militar. „De 
ce?”, îl întreb. „Ce s-a întâmplat?”. „Odată s-a dus şi i-a aflat pe 
ceilalţi jucând cărţi, pe când se aflau în timpul programului de 
serviciu. Le-a făcut observaţie, dar nu l-au ascultat. Apoi le-a făcut 
raport şi unul dintre aceia l-a ameninţat că îl va omori”. „Ascultă”, 
îi spun tatălui, „de omorât nu-l vor omori. Eu voi face rugăciune ca 
să nu-l bage şi pe Anghel în tribunalul militar pentru că n-a jucat şi 
el cărţi...”. 

Am aflat şi altceva şi am zis: „Slavă Domnului că mai există 
încă greci pe care îi doare de patria lor”. Un pilot, deoarece 
avioanele turceşti au violat graniţa, a încercat să treacă puţin 
graniţa să facă o fotografie ca să demonstreze că aceia au violat 
graniţa. „Nu fă aceasta”, îi strigă celălalt prin emiţător, dar acela 
insista, încerca... Turcul avea însă un avion mai mare, care zbura 
mai iute, şi l-a silit să zboare tot mai jos, până ce grecul, sărmanul, 
s-a înecat în mare. Şi sunt alţii care fac numai plimbări cu avionul. 
Câtă diferenţă este! 

Pentru ca să intre cineva în noima lucrurilor este nevoie să 
simtă binele ca necesitate, altfel este un lucru fără valoare. Hai 
acum să pui pe cineva să meargă să se războiască. Va căuta să 


fugă printr-o parte, să se salveze printr-alta. Dar când va înţelege 
ce rău va face vrăjmaşul, după aceea se va duce de bunăvoie. 


Astăzi oamenii se învârtesc în jurul lor 


Odinioară în patria mea, în Farasa, oamenii spuneau: „Dacă 
ai vreo treabă, n-o lăsa pentru mâine. Dacă ai mâncare bună, las-o 
pentru mâine, căci poate vine vreun musafir”. Astăzi însă se 
gândesc: „Să lăsăm treaba, că poate va veni cineva mâine şi ne va 
ajuta. Dar mâncarea cea bună s-o mâncăm în astă-seară“. Astăzi 
cei mai mulţi se învârtesc în jurul lor. Se gândesc numai la ei 
înşişi. Să presupunem că plouă, se face potop. Veţi vedea că cei 
mai mulţi dintre voi se vor gândi dacă nu au rufe puse la uscat ca 
să meargă să le adune. Aceasta nu este rău, dar nu se gândesc mai 
departe. Rufele de se vor uda, iarăşi se vor usca. Dar cu cei ce 
seceră ce se întâmplă? Vă doare pentru ei, ca să faceţi vreo 
rugăciune? Sau trăsneşte. Nu ştiu de s-ar afla cinci-şase suflete să- 
şi aducă aminte de sărmanii ţărani sau de aceia ce au sere. Adică 
omul nu se gândeşte la celălalt, nu iese din sine, ci se învârte 
mereu împrejurul său. Iar atunci când se învârte împrejurul său, se 
are drept centru pe sine, nu-L are pe Hristos. Este în afară de axul 
care este Hristos. Ca să ajungă să se gândească la celălalt, trebuie 
ca mai întâi mintea lui să fie la Hristos. Atunci se va gândi şi la 
aproapele, după aceea se va gândi la animale şi la toată natura. Îşi 
are staţia deschisă şi, de îndată ce primeşte vestea, aleargă să 
ajute. lar dacă mintea lui nu este la Hristos, inima lui nu lucrează 
şi de aceea nu iubeşte nici pe Hristos şi nici pe semenul său, cu 
atât mai mult natura, animalele, copacii, plantele. Aşa cum vă 
mişcaţi, cum să ajungeţi la măsura să aveţi comuniune cu 
animalele şi cu păsările? Dacă vreo pasăre cade de pe acoperiş, o 
veţi hrăni. lar dacă nu cade de pe acoperiş, nu vă gândiţi s-o 
hrăniţi. Eu văd păsările şi spun: „Vor hrană, sărmanele”; arunc 
fărâmături etc., pun şi apă ca să bea. Văd crengi bolnave de 
copaci; îndată mă gândesc să le tai, ca să nu se îmbolnăvească şi 
celelalte. Sau se trânteşte o uşă, o fereastră, mintea mea merge 
acolo, uit de mine, uit că-mi trebuie ceva şi mă uit la uşă, la 
fereastră, ca să nu se spargă şi să se facă vreo pagubă. Arareori 
mă gândesc la mine. Şi dacă cineva se gândeşte şi-l doare pentru 
creaţie, cu atât mai mult se va gândi la Creatorul! Dacă omul nu se 
mişcă aşa, cum se va armoniza cu Dumnezeu? 

După aceea, atunci când ieşiţi afară aruncaţi o privire şi în 
jurul vostru. Se poate ca oarecine, fie din neatenţie, fie din răutate 
- mă rog ca nimeni să nu facă rău - să arunce ceva şi să ia foc; de 
aceea aruncaţi câte-o privire. Şi aceasta ţine de cele duhovniceşti, 


pentru că şi privirea aceasta conţine dragoste. Eu când ies afară 
din Chilie arunc o privire în jos, apoi una către acoperiş ca să văd 
dacă nu miroase a ars. Altceva este să ai o astfel de credinţă încât, 
dacă ar lua ceva foc, să faci rugăciune şi să se stingă focul. Dacă 
nu ai ajuns la măsura aceasta, trebuie să acţionezi. Sau când aud 
un vuiet, iau aminte să văd: ce este? Impuşcătură? Fac exerciţii? 
Se pune dinamită? La toate merge mintea mea, ca să fac 
rugăciune. Asupra aceluia care este indiferent pentru sine din 
dragoste faţă de ceilalţi, nu numai Dumnezeu priveşte cu mult 
interes, dar şi toţi oamenii se interesează de el. 

Generaţia de astăzi este generaţia nepăsării! Cei mai mulţi 
sunt buni numai pentru paradă. Dar să nu le spui să se apere, dacă 
s-ar întâmpla ceva! Astăzi nici parade nu mai vor. Mai demult 
mergeau la parade, auzeau un marş şi tresărea ceva în ei. Astăzi 
există un duh răzvrătit la noi, la greci. Desigur, alte popoare sunt 
mai rău, pentru că nu au idealuri. Vezi, grecii, deşi au o grămadă 
de cusururi, au totuşi un dar de la Dumnezeu, mărime de suflet şi 
nobleţe; pe toate le prăznuiesc. Alte popoare nici în dicționarele 
lor nu au aceste cuvinte. 


Avem responsabilitate” 


Odată a venit la Colibă un ateu până-n măduva oaselor. După 
ce a spus multe, a mai adăugat: „Eu sunt luptător împotriva 
icoanelor”. De acolo de unde nu credea nimic, după aceea s-a 
trezit că este luptător împotriva sfintelor icoane. „Măi, 
nelegiuitule”, îi spun, „tu dacă nu crezi în nimic, cum îmi spui că 
eşti luptător împotriva icoanelor? Atunci, în timpul luptei împotriva 
icoanelor”, unii creştini, din râvnă exagerată, au căzut în rătăcire, 
ajungând în cealaltă extremă, după care Biserica a aranjat 
problema. N-au ajuns acolo pentru că nu credeau”. El susţinea 
mereu toată această stare actuală. Ne-am certat mult timp. „Bine”, 
îi spun, „dar oare aceasta este o stare bună? Judecătorii să se 
teamă să judece cum trebuie, anchetatorii să facă reclamaţii 
pentru crime şi să fie ameninţaţi de unul şi de altul, după care să 
fie nevoiţi să şi le retragă? Şi, în cele din urmă, cine sunt aceia 
care conduc? Te odihneşte starea aceasta? li susţii pe aceştia? Tu 


0 S-a spus în 1992. 

° Erezie religioasă care a tulburat mai mult de un secol Imperiul 
Bizantin (726-843) şi s-a rezolvat în prima fază la Sinodul 7 ecumenic, din 
787. Înviorarea ereziei de către Leon al V-lea Armeanul a încetat datorită 
patriarhului Metodie, în 843. Iconomahii sau luptătorii împotriva sfintelor 
icoane erau numiţi creştinii care lepădau cinstirea sfintelor icoane. 


eşti un criminal. De aceea ai venit aici? Haide, pleacă de aici!”. Şi 
l-am alungat. 

— Părinte, nu vă temeţi vorbind aşa? 

— De ce să mă tem? Mi-am săpat mormântul. Dacă nu l-aş fi 
săpat, m-ar fi preocupat faptul că ar fi trebuit ca altul să mi-l sape. 
Acum însă va trebui numai să arunce câteva cazmale de pământ... 
Am în vedere şi un alt ateu, un hulitor pe care îl lasă să vorbească 
la televiziune, deşi a spus atâtea cuvinte hulitoare despre Hristos 
şi despre Maica Domnului. Şi Biserica nu ia poziţie ca să-i 
afurisească pe câţiva. Pe aceştia trebuie să-i afurisească Biserica. 
Le pare rău de afurisire? 

— Părinte, ce vor înţelege din afurisire, dacă nu primesc 
nimic? 

— Cel puţin să se vadă că Biserica ia poziţie. 

— Tăcerea ei, Părinte, este ca şi cum ar consimţi. 

— Da. A scris unul nişte blasfemii despre Maica Domnului şi 
nimeni n-a vorbit. li spun unuia: „N-ai văzut ce scrie acela?”. „Ei, 
ce să-i faci”, îmi răspunde. „Te murdăreşti dacă te preocupi de ei”. 
Se tem să vorbească. 

— De ce se tem, Părinte? 

— Să nu scrie nimic despre ei şi astfel să se compromită, de 
aceea suportă să se hulească Maica Domnului. Să nu vrem să 
scoată celălalt şarpele din gaură, ca să avem noi linişte. Dar 
aceasta este lipsă de dragoste. Pe urmă omul începe să se mişte 
potrivit interesului. De aceea vezi un duh astăzi: „Să avem legături 
cu cutare, ca să ne vorbească de bine. Cu celălalt să ne avem bine, 
ca să nu ne clevetească etc. Să nu ne ia drept imbecili, să nu ne 
expunem la represalii”. Altul este nepăsător şi nu vorbeşte. „Să nu 
vorbesc”, spune el, „ca să nu apar în ziare”. Adică cei mai mulţi 
sunt complet nepăsători. Acum a început să se mai mişte câte 
ceva. Atâta timp n-a scris nimeni nimic. Cu câţiva ani mai înainte 
am strigat la unul în Sfântul Munte. „Ai mult patriotism”, îmi 
răspunde. Peste puţin timp a revenit şi m-a găsit. „Pe toate le-au 
distrus”, îmi spune, „familia, învăţământul...”. Ii spun şi eu la 
rândul meu: „Mult patriotism ai!”. 

Toată această stare a făcut un rău şi un bine. Răul este că şi 
aceia care au avut ceva înăuntrul lor încep să fie nepăsători, 
pentru că spun: „Pot eu să îndrept situaţia?”. Binele este că mulţi 
au început să-şi facă probleme de conştiinţă şi să se schimbe. Unii 
vin şi, aflându-mă, încearcă să justifice un rău ce l-au făcut mai 
înainte, pentru că îşi fac probleme. 

— Părinte, trebuie ca totdeauna să ne mărturisim „crezul” 
nostru? 


— Este trebuinţă de discernământ. Sunt momente când nu 
trebuie să vorbim, şi momente când trebuie să mărturisim cu 
îndrăzneală „crezul” nostru, pentru că suntem răspunzători dacă 
nu vorbim. In aceşti ani grei fiecare dintre noi trebuie să facă tot 
ce este omeneşte posibil şi ceea ce nu se poate face omeneşte să 
lase în seama lui Dumnezeu. Astfel vom avea conştiinţa liniştită că 
am făcut ceea ce am putut face. Dacă nu vom reacţiona, se vor 
scula strămoşii noştri din morminte. Aceia au suferit atâtea pentru 
patrie, iar noi ce facem pentru ea? Grecia, ortodoxia, cu tradiţia ei, 
cu sfinţii şi eroii ei să fie luptată de grecii înşişi, şi noi să nu 
vorbim? Este înfricoşător! Am spus cuiva: „De ce nu vorbiţi? Ce 
înseamnă lucrurile pe care le face cutare?”. „Ce să mai discutăm”, 
îmi spune, „miroase urât”. Dacă miroase, de ce nu vorbiţi? Loviţi-l! 
Nimic, îl lasă aşa. Pe un politician l-am scuipat: „Să spui: «nu sunt 
de acord cu aceasta!»,, îi zic. Vreau ca lucrurile să fie cinstite. 
Vrei ca pentru folosul tău să le distrugi pe toate?”. 

Dacă creştinii nu mărturisesc şi nu se împotrivesc, aceştia vor 
face mai rău. lar dacă se împotrivesc, aceia se vor mai gândi. Dar 
nici creştinii de azi nu sunt luptători. Primii creştini erau nuci tari; 
schimbau toată lumea. Şi în epoca bizantină, dacă scoteau o icoană 
din biserică, se împotrivea toată lumea. Hristos S-a răstignit 
pentru noi ca să înviem, iar noi să rămânem nepăsători! Dacă 
Biserica nu vorbeşte ca să nu intre în conflict cu statul, dacă 
mitropoliţii nu vorbesc ca să fie bine cu toţi, căci îi ajută la 
Fundaţii etc., aghioriţii iarăşi nu vorbesc, ca să nu le taie 
veniturile”, atunci cine să vorbească? 

Am spus unui egumen: „Dacă vă spun că vă vor tăia 
veniturile, să le spuneţi: «Vom tăia şi noi primirea de străini», ca 
să îşi facă probleme”. Profesorii de teologie etc. nu strigă, pentru 
că zic: „Suntem funcţionari, ne vom pierde salariul şi apoi cum 
vom mai trăi?”. Mănăstirile între timp au luat-o cu pensiile. Oare 
de ce eu nu vreau să iau nici acea pensie smerită de agricultor? 
Să-l mai aibă pe monah încă şi asigurat la Asigurările pentru 
Agricultori, nici aceasta nu-i cinstit. Să-l ştie că este sărac, fără 
venituri, da; aceasta îi aduce cinste. Dar să-l aibă asigurat la 
Organizaţia Agricolă, pentru ce? Monahul a lăsat pensiile mari, a 
plecat din lume şi a venit la mănăstire ca să ia iarăşi pensie!? Şi 
pentru pensie să ajungem să-L. vindem pe Hristos! 


0 Starețul se referă la rentă în bani (sau veniturile de la metocuri), 
adică o sumă de bani pe care statul grec s-a angajat să o dea începând 
din 1924, în fiecare an, mănăstirilor din Sfântul Munte, deoarece 
mănăstirile au dat refugiaților metocurile lor, de la care aveau în fiecare 
an untdelemn, vin etc. 


— Părinte, dar dacă o monahie a lucrat ca învăţătoare câţiva 
ani şi i se cuvine o oarecare pensie, să n-o ia? 

— Bine, una ca aceasta, în sfârşit. Dar dacă şi această pensie 
o dăruieşte undeva, va lua o pensie mai mare de la Hristos. 


Văd ce ne aşteaptă, şi pentru aceasta mă doare 


Trec anii, şi ce ani grei sunt! Nu s-au terminat subiectele. 
Cazanul fierbe. Dacă cineva nu este puţin întărit, cum va putea 
oare înfrunta o situaţie grea? Dumnezeu nu i-a făcut pe oameni 
nepricopsiţi. Trebuie să cultivăm mărimea de suflet. Într-adevăr, 
dacă se va face o zguduitură, Doamne fereşte, câţi vor sta în 
picioare? Inainte de războiul din '40, la Koniţa, acolo unde aveam 
tâmplăria era şi piaţa, şi ţăranii aduceau porumb, grâu etc. Unii 
bogaţi - ce fel de bogaţi?, cei care luau ceva dobânzi de la bănci - 
atunci când aduceau sărmanii ţărani porumbul în piaţă ca să-l 
vândă, îl loveau cu piciorul şi întrebau cu cât îl dau. Însă atunci 
când a venit războiul şi au fost nevoiţi să şi le vândă pe toate, 
„Bună ziua! Ai porumb?”, întrebau bogaţii. De aceea acum să 
mulţumim lui Dumnezeu pentru toate. Căutaţi să vă îmbărbătaţi. 
Strângeţi-vă puţin. Văd ce ne aşteaptă, şi de aceea mă doare. Nu 
vă lăsaţi slobozi. Ştiţi ce trag creştinii în alte părţi?0. În ocnele din 
Rusia câte greutăţi nu trag! De unde să aibă cărţi duhovniceşti! Să 
nu mai vorbim de Albania! Nenorocire! N-au ce mânca. N-au lăsat 
nici biserici, nici mănăstiri. Şi-au schimbat şi numele, căci nu voiau 
să audă de nume creştineşti. Şi în America chiar, ortodocşii sunt 
puţini, împrăştiaţi în diferite locuri, şi ştiţi ce trag? Să nu existe 
comunitate ortodoxă, să meargă departe cu trenul la biserică, să 
vină în Sfântul Munte ca să se sfătuiască într-o problemă! Acest 
duh slobod ce există în Grecia este o mare lipsă de recunoştinţă. 

Câţi sfinţi nu va arăta Dumnezeu în statele unde a existat 
comunism! Mucenici! Aceia s-au hotărât să moară. Aveau poziţii 
mari şi nu au fost de acord cu legile, atunci când erau împotriva 
legii lui Dumnezeu. „Nu sunt de acord; omorâţi-mă, închideţi-mă în 
închisoare”, spuneau, ca să nu fie atraşi şi ceilalţi. Aici însă mulţi, 
fără să fie prigoniţi, arată atâta nepăsare! Dacă ar fi trecut măcar 
pentru puţină vreme printr-o greutate, un război sau nişte ani grei, 
ar fi fost altfel. Pentru că acum petrec ca şi cum nu s-ar întâmpla 
nimic. Sunt - cum să spun? - ca unul ce vine din Australia cu 
avionul primăvara în Grecia şi pleacă de aici toamna, şi ajunge 
acolo tot primăvara. Din primăvară în primăvară, şi nu vede iarnă. 
Nu ştie nici ce se întâmplă iarna, nu ştie de vreme rea, de nimic. 

— Părinte, cum putem ajuta un om nepăsător? 


0 S-a spus în mai 1987. 


— Să punem în el neliniştea cea bună, să-l ajutăm să-şi facă 
probleme de conştiinţă, ca apoi el însuşi să se ajute. Cu sila nu se 
face nimic. Trebuie ca celălalt să înseteze ca să-i dai să bea apă. 
Sileşte pe unul care nu are poftă să mănânce. Va vomita. Când 
celălalt nu vrea, nu-i pot lua libertatea, independenţa. 


Neștiinţa nu se justifică 


— Părinte, nu cumva unii sunt nepăsători din cauza 
neştiinţei? 

— Ce neştiinţă? Să-ţi spun eu o neştiinţă? Filolog din 
Halchidiki” şi nu ştia ce înseamnă Sfântul Munte. Un profesor 
german i-a vorbit despre Sfântul Munte şi au venit împreună. 
Germanul ştia chiar şi câte mănăstiri sunt în Sfântul Munte. Şi cu 
toate că era protestant, ştia şi ce Sfinte Moaşte există aici şi unde 
se află etc. Această neştiinţă se justifică? Altul din America a spus 
unuia din Halchidiki să vină la mine ca să-l ajut într-o problemă. 
Tocmai din America! Să vă mai spun ceva. A venit la Colibă unul ce 
era din Florina”. „Chiar din Florina eşti?”, îl întreb. „Da, chiar din 
oraş”, îmi răspunde. „Voi aveţi un mitropolit bun”, îi spun. „În ce 
echipă joacă?”, mă întreabă. Acesta credea că este fotbalist! Era 
robit de fotbal. Nici pe episcop nu-l ştia. Cel puţin pe mitropolitul 
Augustin Kantioti aproape toţi îl ştiu. Lucrurile acestea nu se 
justifică. 

Nu, astăzi în lume nu se mai justifică neştiinţa. Lipseşte 
dispoziţia cea bună, mărimea de suflet. Cel ce are dispoziţie bună 
de a-L cunoaşte pe Hristos, Îl va cunoaşte. Va porni. Şi deşi nu se 
va afla pe aproape niciun teolog sau călugăr şi nu ar auzi cuvântul 
lui Dumnezeu, dacă are intenţie bună va lua pricină să creadă sau 
de la un şarpe, sau de la o fiară, sau de la un fulger, sau de la un 
potop, sau de la vreo altă întâmplare. Pe unul ca acesta îl va 
iconomisi Dumnezeu. Un copil răzvrătit a plecat în Germania. 
Acolo l-au închis într-un centru de reabilitare, deoarece s-a 
încurcat cu droguri etc. Nu fusese ajutat de nicăieri. Acolo cineva 
i-a dat o Evanghelie. A citit-o şi s-a schimbat imediat. „Mă duc în 
Grecia”, a spus. „Acolo este Ortodoxia”. S-a întors în satul său. 
Rudele l-au sfătuit să se însoare. L-au însurat. A dobândit şi un 
copil. Citea Evanghelia, mergea la biserică, respecta zilele sfinte. 
Ceilalţi care îl vedeau trăind aşa spuneau: „Acesta, de vreme ce 
citeşte Evanghelia, înseamnă că suferă, a înnebunit!”. După puţin 
timp l-a părăsit şi femeia lui, luând cu ea şi copilul. După cea 
plecat femeia sa, acela a părăsit şi el tot ce avea în sat, ogoare, 


0 Judeţul din care face parte şi Sfântul Munte Athos. 
0 Oraş în nordul Greciei. 


tractor etc. şi s-a dus prin peşteri unde se pustnicea. Însă un 
duhovnic i-a spus: „Trebuie să-ţi găseşti femeia, să vă înţelegeţi şi 
după aceea să hotărăşti ce vei face”. A pornit spre Tesalonic, ca 
să-şi afle femeia. Credea că, deoarece i-a spus duhovnicul, i-o va 
descoperi Hristos. In Tesalonic, Hristos nu i-a descoperit pe femeia 
sa. Între timp a aflat însă nişte germani, pe care i-a catehizat. Unul 
dintre ei chiar s-a botezat. Aceştia i-au plătit biletul şi s-a dus în 
Atena, nici acolo n-a aflat-o. Aceia i-au plătit iarăşi biletul şi s-a dus 
în Creta. Acolo a găsit ceva de lucru şi s-a dus la un duhovnic, 
care, de îndată ce a auzit problema lui, i-a spus: „Nu cumva femeia 
şi copilul tău sunt aşa şi aşa? Aici undeva lucrează o femeie. Nu 
are mult timp de când a venit”. Şi i-a descris cum arăta acea 
femeie. „Ea trebuie să fie”, spune el. Duhovnicul a înştiinţat-o. 
Aceea, de cum l-a văzut, a rămas uimită. „M-ai aflat cu ajutorul 
vrăjilor”, i-a spus. „Eşti vrăjitor!”. Şi a plecat mai înainte de a 
apuca să-i vorbească. A pierdut-o iarăşi. A aflat despre mine şi a 
venit la Colibă. A bătut o dată şi aştepta. S-a dat într-o parte şi, 
până să deschid, făcea metanii. Purta nişte haine vechi. Mi-a 
povestit totul. Aveam câteva smochine uscate şi i-am dat. „Vrei 
smochine?”, l-am întrebat. „Nu am dinţi”, mi-a răspuns. „Nici eu 
nu am”, îi răspund. „Pe Sfinţia Ta te doare?”, mă întreabă din nou. 
„Pe mine mă doare. Dar dinăuntrul durerii iese bucuria lui 
Hristos”, îmi spune. „Vrei vreo flanea?”, îl întreb. „Am două”, îmi 
răspunde. „Dacă se va încălzi timpul, una am s-o dau”. „Ascultă”, îi 
spun, „până se vor lămuri lucrurile şi te vei înţelege cu femeia ta, 
să ai grijă de sănătatea ta, pentru că ai răspundere şi pentru 
copil”. Ce lepădare de sine! Ce credinţă! Nu avea nici 27 de ani. 
Să fi cunoscut acesta viaţa monahală! Era cu desăvârşire neştiutor, 
dar avea intenţie bună, iar Dumnezeu l-a ajutat şi a înaintat adânc 
evangheliceşte. 

De aceea spun că neştiinţa nu se justifică deloc astăzi, numai 
dacă cineva este puţin la minte sau prunc este îndreptăţit să fie 
neştiutor. Dar astăzi şi copiii mici sunt spirt. Atunci când vrea 
omul, poate afla multe posibilităţi ca să cunoască adevărul. 


CAPITOLUL 2 


Prezenţa creştinului este mărturisire de credinţă 


— Părinte, diferitele mişcări, protestele ce se fac de creştini 
au vreun oarecare rezultat? 

— Prezenţa creştinilor este mărturisire de credinţă. Cineva 
poate ajuta mai mult cu rugăciunea, dar tăcerea lui o vor exploata 
ceilalţi şi vor spune: „Cutare şi cutare n-au protestat, prin urmare 
sunt de partea noastră, sunt de acord cu noi” Dacă nu încep unii să 
lovească răul, adică să mustre pe cei care smintesc pe credincioşi, 
se va face mai mare rău. Astfel se vor întări puţin cei credincioşi, 
dar vor fi împiedicaţi puţin şi cei ce luptă Biserica. Biserica nu este 
corabia lor cu care să facă plimbări, ci este corabia lui Hristos. 
Aceştia sunt de blamat. Singurul lucru care îi interesează este să 
aibă salariu mare, maşini de lux, să alerge la distracţii... Şi după 
aceea fac legi să se căsătorească cu căsătorie civilă, legiferează 
avorturile... Ce va face Dumnezeu este alt subiect. 

Iar cu filmele hulitoare pe care le prezintă vor să-şi bată joc 
de Hristos. O fac ca să spună: „Acesta a fost Hristos, acum va veni 
Mesia”, şi apoi îl prezintă pe „Mesia” al lor. Într-acolo merg. 

— Părinte, oamenii chiar cred şi se vatămă. 

— Cel stricat se vatămă. Le cred deoarece vor să justifice cele 
nejustificabile şi să-şi odihnească gândul. Prin toate aceste 
blasfemii vor să justifice neregulile morale. Au întrecut limitele. S- 
au făcut reclamaţii că filmul „Ultima ispită”* loveşte în religie şi 
procurorii au spus: „Nu-i nimic”. Astfel de blasfemii nu s-au auzit 
niciodată. Pentru noi, protestul împotriva acelui film hulitor a fost 
mărturisire de credinţă. Desigur că prin toate aceste blasfemii se 
face şi un bine, se separă grâul de neghină; se cerne lumea. 

— Părinte, există unele subiecte faţă de care trebuie să se 
apere cineva, fie ca persoană, fie ca grup, şi unele faţă de care nu 
trebuie? De pildă, atunci când v-au spus că sunteţi eretic, Sfinţia 
Voastră aţi răspuns, în timp ce la alte acuzaţii aţi tăcut. 


0 Filmul hulitor „Ultima ispită” regizat de Martin Scorsese a rulat puţin 
şi în cinematografele Atenei în 1988 şi a pricinuit o furtună de proteste 
din partea credincioşilor şi a Bisericii Greciei încât a încetat rularea lui. 
Starețul, cu toată durerea pricinuită de hernia sa, a ieşit din Sfântul 
Munte împreuna cu alţi aghioriţi şi a participat la mitingul de la Salonic, 
întărind poporul cel credincios prin prezenţa sa. 


— Aceasta o spun Sfinţii Părinţi”, n-o spun eu. Orice altă 
clevetire mă ajută în viaţa duhovnicească, în timp ce a fi numit 
„eretic” mă desparte de Hristos. 

— Părinte, în ce fel pot fi ajutaţi oamenii de vreme ce se 
întâmplă atâtea în lume? 

— Cel ce vrea să se ajute se ajută şi cu lucruri de nimic. De 
pildă, se mişcă o candelă sau se mişcă el însuşi în întregime la un 
cutremur şi îşi revine. Cei ce nu cred, se fac mai răi atunci când 
aud că va fi război sau vreo catastrofă. „Hai să ne distrăm”, îşi 
spun, „pentru că ne vom pierde viaţa”, şi astfel cad cu desăvârşire. 
Altădată şi indiferenţii îşi reveneau şi se schimbau atunci când 
auzeau, de pildă, că va fi război. Acum sunt foarte puţini unii ca 
aceştia. Mai demult neamul nostru trăia duhovniceşte, de aceea şi 
Dumnezeu îl binecuvânta şi Sfinţii ne ajutau în chip minunat, şi 
biruiam pe vrăjmaşii noştri, care întotdeauna au fost mai mulţi ca 
noi. Astăzi spunem că suntem ortodocşi, dar, din păcate, adesea 
avem numai numele de ortodox, nu şi viaţa ortodoxă. 

Am întrebat pe un duhovnic cu lucrare socială, cu o grămadă 
de fii duhovniceşti etc.: „Ce ştii despre acel film hulitor?”. „Nu ştiu 
nimic”, mi-a răspuns. Nu ştia nimic şi este într-un oraş mare. Unii 
ca aceştia adorm lumea. O lasă aşa, ca să nu se întristeze, ci să se 
distreze. Nu cumva să spui că va fi război sau că se va face a Doua 
Venire pentru care şi trebuie să ne pregătim, ca nu cumva să se 
mâhnească oamenii. Ca unele bătrâne care spun: „Nu vorbi despre 
moarte, să vorbeşti numai de bucurii şi botezuri”, ca şi cum nu le- 
ar aştepta moartea. Astfel simt o bucurie falsă. În timp ce dacă s- 
ar gândi că bătrânelul cutare care locuia mai jos a murit ieri, că 
altul este în cele mai de pe urmă ale lui şi va muri, că poimâine va 
fi parastasul cutăruia, care a fost cu mult mai tânăr decât ele, ar 
cugeta la moarte şi ar spune: „Trebuie să mă spovedesc, să mă 
pregătesc duhovniceşte, pentru că poate şi pe mine peste puţin mă 
va chema Hristos la viaţa cealaltă”. Altfel, vine moartea şi le ia 
nepregătite. Alţii iarăşi din... „bunătate” spun: „Ereticilor nu le 
spuneţi că sunt în rătăcire, ca să le arătăm dragoste”. Şi aşa pe 
toate le nivelează. Dacă aceştia ar fi trăit în primii ani ai 
creştinismului, n-am fi avut niciun sfânt. Atunci spuneau 
creştinilor: „Aruncă numai tămâie în foc şi nu te lepăda de 
Hristos”. Dar nu au primit. „Fă-te numai că arunci!”. Nici aşa n-au 
primit. „Nu vorbi despre Hristos şi du-te liber în altă parte”, şi nici 
pe aceasta n-o primeau. Astăzi vezi o lume fără vlagă. 


0 „Pateric”, Avva Agaton, 5. 


— Părinte, atunci când Sfântul Apostol Pavel spune „Roada 
Duhului este dragostea, bucuria”, înţelege că bucuria este dovada 
unei vieţi corecte? 

— Da, pentru că există bucurie lumească şi bucurie 
dumnezeiască. Atunci când ceva nu este duhovnicesc, curat, nu 
poate exista în inimă adevărata bucurie şi pace. Bucuria ce o simte 
un om duhovnicesc nu este bucuria lumească pe care mulţi o caută 
astăzi. Să nu încurcăm lucrurile. Sfinţii aveau o astfel de bucurie 
pe care o cerem noi? Maica Domnului a avut o astfel de bucurie? 
Hristos a râs? Care Sfânt a trecut fără durere prin această viaţă? 
Care Sfânt a avut o astfel de bucurie pe care o urmăresc mulţi 
creştini din vremea noastră, care nu vor să audă nimic neplăcut ca 
să nu se întristeze şi să nu-şi piardă pacea lor? Dacă doresc să nu 
mă întristez, ca să petrec bucuros şi să nu-mi stric liniştea, ca să 
fiu blând, atunci sunt indiferent! Altceva este blândeţea 
duhovnicească şi altceva este blândeţea din nepăsare. Spun unii: 
„Trebuie să fiu bucuros, pentru că sunt creştin. Să fiu liniştit 
pentru că sunt creştin”. Aceştia nu sunt creştini. Aţi înţeles? 
Aceasta este nepăsare, este bucurie lumească. Cel ce are aceste 
particularităţi lumeşti nu este om duhovnicesc. Omul duhovnicesc 
este în întregime durere. Îl doare pentru situaţii, pentru oameni, 
dar este răsplătit cu mângâiere dumnezeiască pentru durerea 
aceasta. Simte durere, dar înăuntrul lui simte mângâiere 
dumnezeiască pentru că Dumnezeu aruncă cu binecuvântări din 
rai în suflet şi se veseleşte omul de dragostea dumnezeiască. 
Aceasta este bucuria duhovnicească, bucurie care nu se poate 
explica şi care inundă inima. 


Pilda vorbeşte 


— Părinte, oamenii care trăiesc duhovniceşte în lume trebuie 
să arate celor lumeşti că postesc? 

— Când este vorba de posturile rânduite de Biserica noastră - 
miercurea, vinerea, posturile mari etc. - atunci trebuie, pentru că 
aceasta este mărturisirea credinţei. Însă celelalte posturi, adică 
acelea ce se fac din nevoinţă, pentru dragostea lui Hristos sau 
pentru a fi auzită rugăciunea noastră într-o anumită cerere, 
trebuie să se facă în ascuns. 

Scopul este să trăim ortodox, nu numai să vorbim sau să 
scriem ortodox. De aceea, dacă predică unul care nu are trăire, nu 
îl încredinţează lăuntric pe celălalt, nu îl schimbă, oricât de bună 
ar fi predica lui. 


0 Gal. 5, 22. 


— Părinte, dar dacă cel ce ascultă sau cel ce citeşte are 
intenţie bună? 

— Ei, atunci unul ca acesta are deja harul dumnezeiesc, de 
aceea se şi foloseşte. Însă unul care nu are intenţie bună va lua şi 
va cerceta cele ce le spune cel ce predică şi nu va avea niciun 
folos. A gândi ortodox este uşor, însă a trăi ortodox cere osteneală. 
Odată un teolog a ţinut o predică şi a cerut auditoriului să meargă 
să dea sânge deoarece era nevoie. Şi într-adevăr, mulţi s-au 
îndemnat şi au dat mult sânge. Acela însă n-a dat nicio picătură, 
deşi avea din belşug. Atunci ceilalţi s-au scandalizat. „Eu”, le-a 
spus acela, „prin omilia ce am rostit-o şi prin faptul că am 
îndemnat lumea să dea sânge, este ca şi cum am dat cel mai mult 
sânge!”. In felul acesta şi-a odihnit gândul său. Ar fi fost mai bine 
să nu fi rostit omilia şi, fără zgomot, să meargă să dea puţin sânge. 
Trăirea are însemnătate. „Eu sunt de dreapta“, mi-a spus unul care 
nu avea nicio legătură cu Biserica. „Dacă nu faci cruce, ce folos?”, 
i-am spus. „Mâna care nu face cruce ce folos are, fie ea şi dreaptă? 
Cu ce se deosebeşte de cea stângă, care nu face crucea? Aceea şi 
aşa nu face cruce”. Dacă tu eşti de dreapta şi nu faci cruce, cum te 
deosebeşti de cei de stânga? Scopul este să fii om duhovnicesc, să 
trăieşti aproape de Hristos şi atunci ajuţi şi pe ceilalţi. 

Când omul are viaţă corectă, lucrarea lui îi încredinţează 
lăuntric pe ceilalţi. Într-un oraş era un protestant care îi judeca pe 
toţi: pe preoţi, pe episcopi. Acolo, aproape de o mănăstire se 
pustnicea un monah. Odată un ateu l-a întrebat pe protestant: 
„Bine, îi judeci pe toţi episcopii şi preoţii. Dar ce ai de spus despre 
acest monah?”. „Pe acesta îl primesc”, îi spune, „pentru că se 
deosebeşte de ceilalţi”. Un credincios, oriunde ar fi, cât de mult 
ajută atunci când trăieşte corect! Îmi aduc aminte de un cunoscut 
poliţist care făcea servicii la graniţă. Acolo erau şi sârbi comunişti, 
dintre cei mai atei şi mai credincioşi partidului. Când veneau 
preoţii sârbi la graniţa Greciei cu Serbia, polițistul le săruta mâna. 
Comuniştii au observat aceasta. Poliţist grec să sărute mâna 
preoţilor sârbi! Aceasta i-a impresionat foarte mult pe comunişti şi 
au început să-şi facă probleme referitoare la credinţă. 

Cât de mult ajută cei ce au funcţii înalte atunci când ţin puţin 
credinţa! De aceea şi eu caut să-i ajut pe unii dintre aceştia cu 
funcţii înalte, pentru că ei pot ajuta foarte mult prin pilda lor. Iată, 
un mareşal pe care-l cunosc este pilda bună. Şi orice face, o face 
dinăuntru, cu inima sa, n-o face la exterior. Iar ceilalţi care îl văd 
îşi fac probleme de conştiinţă şi astfel se ajută pe ei înşişi. Mai 
demult şi mai-marii locului credeau. Ştiţi ce a spus unui senator o 
doamnă sus-pusă dintr-un oraş? In perioada Postului Maicii 
Domnului a mers cu soţul ei la o cină şi au adus acolo peşte, 


carne... Dar ea n-a mâncat, deoarece postea. Senatorul a observat 
şi i-a spus: „Bolnavii şi călătorii nu ţin post”. „Da, dar nu călătorii 
cu roţi”, i-a răspuns aceea şi nu s-a atins de nimic din cele de 
dulce. La cină era şi un cleric care îi lăuda pe cei de faţă: „Este o 
mare cinste pentru mine să mă aflu cu dvs. etc., etc.”; şi spunea şi 
iarăşi spunea o mulţime de laude. Atunci bărbatul doamnei aceleia 
l-a întrerupt şi i-a spus: „Nu vă nădăjduiţi spre boieri, spre fiii 
oamenilor, întru care nu este mântuire”, pentru că acel cleric 
încerca să-i linguşească. Altă dată aceeaşi doamnă a spus unui 
profesor de teologie: „Nu vă uitaţi la amănunte şi astfel să-i picaţi 
pe preoţi la examene. Căutaţi să-i treceţi, deoarece eparhiile n-au 
preoţi”. Vreau să spun că mai demult mai-marii unui loc se 
interesau de Biserică, erau pildă pentru popor. 

Ceea ce va ajuta foarte mult pe oamenii de astăzi este 
exemplul nostru creştinesc şi viaţa noastră creştinească. Pe 
creştini trebuie să-i caracterizeze mărinimia, noblețea şi jertfa. De 
aceea le spun mirenilor: „Să-L iubiţi pe Hristos, să aveţi smerenie, 
să vă faceţi datoria, iar Hristos va dezvălui virtutea voastră în ochii 
oamenilor”. Virtutea are însuşirea de a-l trăda pe om, oriunde s-ar 
afla el. Chiar de se va ascunde, de se va şi făţărnici prin nebunia în 
Hristos, totuşi virtutea îl va trăda, fie şi mai târziu, şi vistieria lui 
ascunsă, ce se va descoperi atunci în întregime, va ajuta iarăşi 
multe suflete; poate atunci chiar mai mult. 


Dumnezeu ne rabdă 


Astăzi Dumnezeu rabdă situaţia existentă. Rabdă, rabdă, 
pentru ca răul să fie fără putinţă de a se justifica. Sunt cazuri când 
Dumnezeu intervine direct şi imediat, în timp ce în alte cazuri 
aşteaptă. Nu dă imediat rezolvarea, ci aşteaptă de la oameni 
răbdarea, rugăciunea şi nevoinţa lor. Câtă nobleţe are Dumnezeu! 
Câţi nu a omorât unul în război şi încă mai trăieşte. Dar Dumnezeu 
îi va spune în cealaltă viaţă: „Te-am lăsat să trăieşti mai mult chiar 
şi decât cei buni”. Unul ca acesta nu va avea circumstanţe 
atenuante. 

— Părinte, de ce unii dintr-acest fel de oameni nu mor, deşi 
sunt foarte grav bolnavi? 

— Se vede că au păcate grele, de aceea nu mor. Dumnezeu 
aşteaptă, poate se vor pocăi. 

— Dar cu cei din jurul lor, pe care îi chinuie, ce se va 
întâmpla? 

— Cei care se chinuiesc cu aceia, nefiind vinovaţi, sunt 
răsplătiți. Iar cei ce sunt vinovaţi se curăţă. 


0 Ps. 145, 2. 


— Părinte, ce înseamnă: „lar oamenii vicleni şi amăgitori vor 
spori spre tot mai rău, rătăcind pe alţii şi rătăciţi fiind ei înşişi”? 

— Vezi, există oameni care au un egoism mic şi Dumnezeu le 
dă o palmă să meargă mai jos. Alţii au mai mult egoism şi 
Dumnezeu le dă o palmă şi se duc şi mai jos, însă pe cei ce au 
mândrie luciferică Dumnezeu îi lasă. Se poate vedea că fac 
pricopseală, dar ce pricopseală este aceasta? Pricopseală neagră. 
Şi după aceea nu cad în mod simplu jos, ci cad direct în prăpastie. 
Dumnezeu să ne păzească! 


Apărarea dreptului 


— Părinte, într-un tropar se spune: „Mânaţi de mânia cea mai 
îndreptăţită”*. Care mânie este mai justificată? 

— Când sunt nedreptăţiţi alţii şi cineva strigă şi se mânie cu 
durere sinceră, atunci „mânia este mai justificată”, Dar când este 
nedreptăţit el însuşi şi se mânie, atunci mânia sa nu este curată. 
Când vezi pe cineva că suferă pentru lucruri sfinte, unul ca acesta 
are râvnă dumnezeiască. Din aceasta îl poţi înţelege şi pe nebunul 
pentru Hristos. Dacă, de pildă, iei o icoană şi o pui înaintea lui 
invers, nebunul pentru Hristos va sări în sus, aşa îl testezi. Există 
şi mânie dreaptă, dumnezeiască, şi numai această mânie se 
justifică la om. Moise, atunci când a văzut pe popor închinându-se 
viţelului de aur, s-a mâniat şi a aruncat jos tablele cu poruncile ce i 
le-a dat Dumnezeu şi le-a spart”. Finees, nepotul arhiereului Aaron, 
a făcut două ucideri şi Dumnezeu a poruncit ca din seminţia lui să 
iasă preoţii lui Israel. Când a văzut pe israiliteanul Zambri 
păcătuind cu madianita Hasbi nu s-a putut abţine ci, înaintea lui 
Moise şi a tuturor israeliților, s-a ridicat din adunare şi i-a ucis, 
oprind astfel urgia lui Dumnezeu. Dacă nu i-ar fi omorât pe 
amândoi, ar fi căzut urgia lui Dumnezeu peste tot poporul lui 
Israel”. Înfricoşător! Eu când citesc din Psaltire stihul: „Și a stătut 
Finees şi L-a îmblânzit şi a încetat bătaia” ° sărut de multe ori 
numele lui. Dar şi Hristos, atunci când a văzut cum înăuntrul 
Templului vând boi, oi şi porumbei şi pe cei ce schimbau bani, a 
luat biciul şi i-a alungat”. 


0 2 Tim. 3, 13. 

° Extras din stihira de la Laudele Praznicului Sfinţilor Părinţi de la 
Sinodul I ecumenic. 

0 Ieşire 32, 1-20. 

0 Numeri 25, 1-15. 

0 Ps. 105, 30. 

0 In. 2, 14-15. 


Un om duhovnicesc, când este mişcat de mânie ca să se apere 
pe sine într-o problemă personală, suferă de pur egoism, este sub 
lucrarea diavolului. Primeşte înrâuriri diavoleşti din afară. Dacă 
cineva este nedreptăţit sau luat în râs, pe unul ca acesta trebuie ca 
alţii să-l apere, pentru dreptate, nu pentru interesul lor personal. 
Nu se potriveşte să te cerţi pentru tine. Altceva este să reacţionezi 
ca să aperi subiecte duhovniceşti serioase, subiecte legate de 
credinţa noastră, de ortodoxie. Aceasta este datoria ta. Când te 
gândeşti la alţii şi te împotriveşti ca să-i ajuţi, atunci fapta aceasta 
este curată, pentru că se face din dragoste. 

Când am mers la Sinai, coboram la mănăstire în fiecare 
săptămână sau la două săptămâni, ca să mă împărtăşesc. Odată un 
proiestos, care înlocuia pe episcop când lipsea din mănăstire, mi-a 
spus: „Ei, dar nu chiar în fiecare săptămână. Călugării trebuie să 
se împărtăşească de patru ori pe an”. Atunci aveau tipic să nu se 
împărtăşească des. Aveam şi camilafca. „Nu trebuie nici 
camilafca”, îmi spune. Ei şi-o puneau numai la sărbători. „Să fie 
binecuvântat”, am spus. Şi o purtam şi eu aruncată pe umăr, ca pe 
un fular şi nu m-a mai preocupat asta. Ce? Să mă cert? De fiecare 
dată când coboram mă pregăteam pentru Sfânta Împărtăşanie şi 
mergeam la biserică. Atunci când preotul spunea: „Cu frică de 
Dumnezeu...”, îmi plecam capul şi spuneam: „Hristoase al meu. Tu 
ştii câtă nevoie am”, şi simţeam o astfel de schimbare, pe care nu 
ştiu de aş fi simţit-o dacă mă împărtăşeam. După ce au trecut mai 
multe luni, au venit la mănăstire patru-cinci copii, îndemnați de 
mine să vină la Sinai. Le-a spus şi acestora să nu se împărtăşească. 
Ei, atunci am vorbit şi problema s-a aranjat. 


Înfruntarea ocărâtorilor 


— Părinte, în Sfânta Scriptură se spune că hula împotriva 
Duhului Sfânt nu se iartă”. Care este această hulă? 

— În general hula împotriva Duhului Sfânt este dispreţuirea 
celor sfinte, atunci când omul, se înţelege, este în toate minţile. 
Atunci se face şi vinovat. De pildă unuia ce mi-a spus: „Lasă-mă şi 
tu cu dumnezeii tăi...” i-am dat o brâncă şi l-am aruncat cât colo, 
deoarece aceasta a fost hulă. Sau doi trec pe lângă o biserică. Unul 
îşi face cruce şi spune şi celuilalt: „Fă şi tu cruce, omule...”, dar 
acela se împotriveşte zicând: „Ei şi tu, ţi-ai găsit, de ce să-mi fac 
cruce?”. Acest dispreţ este hulă. Prin urmare este cu neputinţă ca 
la un om evlavios să existe hulă. Dar şi obrăznicia este hulă 
împotriva Duhului Sfânt. Obraznicul denaturează sau calcă, de 
pildă, un adevăr evanghelic, pentru ca să-şi justifice căderea lui. 


° Mt. 12, 31. 


Nu respectă realitatea, adevărul, ci îl mototoleşte întru cunoştinţă, 
calcă în picioare un lucru sfânt. Şi lucrul acesta devine încet-încet 
o stare de fapt, o situaţie. In continuare, se depărtează harul lui 
Dumnezeu şi omul primeşte înrâuriri demonice. Şi dacă nu se 
pocăieşte, în ce va spori, ferească Dumnezeu! Dar dacă cineva s-a 
mâniat şi chiar a hulit împotriva Duhului Sfânt, această hulă nu 
este de neiertat dacă omul nu crede în hula ce a spus-o, ci a spus-o 
deoarece în clipa aceea, sub influenţa mâniei, şi-a pierdut 
controlul, dar îndată se pocăieşte. Obraznicul însă justifică 
minciuna, ca să-şi îndreptăţească astfel căderea sa. Cel ce îşi 
îndreptăţeşte căderea, îl apără pe diavolul. 

— Părinte, cum îşi îndreptăţeşte cineva căderea sa? 

— Îşi poate aduce aminte ceva ce s-a spus acum zece ani 
despre un alt caz şi îl prezintă ca exemplu, pentru a se justifica pe 
sine. Nici diavolul, cel mai mare avocat, nu s-ar fi putut gândi la 
aşa ceva în ceasul acela. 

— Şi cum se simte un asemenea om? 

— Cum se simte? Nu are niciodată linişte. Chiar şi dreptate să 
aibă cineva, dacă va căuta să se îndreptăţească pe sine nu va avea 
odihnă; cu cât mai mult dacă nu are dreptate şi îşi îndreptăţeşte 
căderea sa într-un mod obraznic. De aceea, pe cât putem, să luăm 
aminte la obrăznicie şi dispreţ nu numai faţă de cele sfinte, ci şi 
faţă de aproapele nostru, deoarece este chipul lui Dumnezeu. 
Oamenii obraznici se află în prima fază a hulei împotriva Duhului 
Sfânt. Cei ce dispreţuiesc cele sfinte sunt într-a doua, iar într-a 
treia se află diavolul. 

— Părinte, atunci când se vorbeşte împotriva Bisericii sau 
împotriva monahismului etc., ce trebuie să facem? 

— Mai întâi, dacă cineva vorbeşte urât despre tine, de pildă, 
nu-i nimic. Să gândeşti: „Pe Hristos, Care a fost Hristos, L-au 
ocărât şi n-a vorbit. Eu, care sunt păcătos, ce merit?”. Dacă ar veni 
să mă ocărască pe mine ca persoană, nu m-ar deranja deloc. Dar 
dacă mă blamează ca monah, ei ocărăsc toată rânduiala 
monahismului, pentru că eu, ca monah, nu sunt independent, şi 
atunci trebuie să vorbesc. In aceste cazuri trebuie lăsaţi puţin să 
se descarce şi apoi să le spuneţi două cuvinte. Odată, într-un 
autobuz, o femeie ocăra pe preoţi. Am lăsat-o să se descarce şi, 
când s-a oprit, i-am spus: „Avem pretenţii de la preoţi, însă pe 
aceştia nu i-a aruncat Dumnezeu cu paraşutele. Sunt şi ei oameni 
şi au slăbiciuni omeneşti. Dar spune-mi te rog: o mamă ca tine, 
vopsită, cu nişte unghii ca de şoim, ce copil va naşte şi cum îl va 
educa? Dacă va fi preot sau călugăr, cum crezi că va fi?” 


Îmi aduc aminte, altă dată, pe când călătoream cu autobuzul 
de la Atena la Ioanina”, era unul care nu a tăcut deloc tot drumul, 
ci a judecat un mitropolit care atunci crease nişte probleme. I-am 
spus două cuvinte, după care am început să mă rog. Acela a 
continuat. Când am ajuns la loanina şi am coborât, l-am luat puţin 
deoparte şi i-am spus: „Ştii cine sunt?”. „Nu“, mi-a răspuns. 
„Atunci cum poţi să spui astfel de lucruri? Eu se poate să fiu mai 
rău decât acela pe care îl judeci sau se poate să fiu un sfânt. Cum 
îndrăzneşti să spui înaintea mea lucruri pe care nu pot să-mi 
închipui că le fac nici mirenii? Caută să te îndrepţi, căci de nu o să 
încasezi o palmă puternică din partea lui Dumnezeu; fireşte, 
pentru binele tău!”. L-am văzut după aceea cum a început să 
tremure. Dar şi ceilalţi şi-au dat seama de greşeala săvârşită, 
pentru că am văzut o tulburare care s-a creat între ei. j 

Vezi cum înjură de cele sfinte, şi nimeni nu zice nimic. În 
cazul acesta blândeţea este diavolească. Odată, când ieşeam din 
Sfântul Munte, am întâlnit pe vapor pe unul, sărmanul, care fugise 
din psihiatrie şi venise în Sfântul Munte. Striga şi înjura mereu pe 
cei mari, pe conducători, pe medici... „Atâţia ani m-au chinuit cu 
şocuri electrice şi medicamente. Voi o duceţi bine. Aveţi înlesnirile 
voastre, maşinile voastre. Pe mine mama mea de la 12 ani m-a 
trimis într-o insulă. De 25 de ani mă învârt dintr-un spital de 
nebuni în altul”. Ocăra toate partidele, după care a început să 
înjure pe Hristos şi pe Maica Domnului. Mă ridic în picioare şi-i 
spun: „Încetează. Ce, crezi că nu există nicio lege aici”? Se vede că 
a fost atins însoţitorul lui - se pare că era poliţai - şi l-a adunat 
puţin. Şi-a spus tot necazul lui strigând şi ocărând. M-a durut 
pentru el. După aceea a venit şi mi-a sărutat mâna. L-am sărutat şi 
eu. Avea dreptate. Toţi, mult-puţin, avem porţia noastră de vină. 
Am fost şi eu de vină că înjura sărmanul. Dacă aş fi avut o stare 
duhovnicească aşa cum trebuia, l-aş fi făcut bine. 

Cât au fost de deznădăjduiţi farasioţii atunci când s-a făcut 
Schimbarea” şi au venit cu corabia în Grecia! Doi marinari se 
certau şi-L. înjurau pe Hristos şi pe Maica Domnului. Le-a căzut 
foarte greu lucrul acesta. „Greci, creştini, şi să înjure pe Hristos şi 
pe Maica Domnului!”. I-au luat şi i-au aruncat în mare. Din fericire 
ştiau să înoate şi au scăpat. Chiar dacă este ocărât vreun om 
trebuie să-l apărăm, cu cât mai mult pe Hristos! 

La Colibă a venit un copil care şchiopăta, dar faţa lui 
strălucea. Mi-am spus: „Se întâmplă ceva aici, de străluceşte atât 


0 Orăşel în vestul Greciei. 
0 În anul 1924 s-a făcut ultimul schimb de cetăţeni între Grecia şi 
Turcia. 


de mult harul dumnezeiesc!”. L-am întrebat: „Ce faci?”, iar el mi-a 
spus ce s-a întâmplat. Unul, o fiară înaltă cât o namilă, înjura pe 
Hristos şi pe Maica Domnului, iar copilul a sărit la el ca să-l 
oprească. Acela însă l-a pus jos, l-a călcat în picioare şi l-a lăsat 
infirm pe sărmanul copil. Mărturisitor! Ce-au tras mărturisitorii şi 
mucenicii! 

— Părinte, unor tineri evlavioşi le vine foarte greu în armată 
împreună cu cei ce înjură. Ce să facă? 

— Este trebuinţă de discernământ şi răbdare. Dumnezeu va 
ajuta. Transmisionistul cu care am făcut armată era un medic 
necredincios, hulitor. În fiecare zi venea la unitatea administrativă 
să-mi facă spălare de creier! Imi spunea teoria lui Darwin etc.; 
nişte lucruri cu desăvârşire hulitoare. Însă după aceea, în urma 
unei întâmplări a înţeles câteva lucruri. Odată eram într-o aplicaţie 
şi aveam aparatul de transmisie şi targa puse pe un catâr. La un 
coborâş, catârul alunecând tare, eu l-am prins de coadă, iar 
medicul trăgea de căpăstru. La un moment dat targa a atins puţin 
urechile animalului, care s-a speriat şi m-a lovit cu putere cu 
picioarele lui dinapoi. M-a aruncat cât colo. După puţin timp mi-am 
revenit şi am văzut că pot merge. Singurul lucru de care îmi aduc 
aminte este că am strigat: „Maica Domnului!”, nimic altceva. 
Semnele potcoavelor animalului se vedeau. Pieptul îmi era tot 
negru. Atât de tare mă lovise animalul! Medicul a rămas cu gura 
căscată când m-a văzut că pot merge, ne-am continuat drumul. 
Puțin mai departe medicul a călcat strâmb pe o piatră, a căzut jos 
şi nu se mai putea ridica să meargă. A început să strige: „Maica 
Domnului, Hristoase al meu!”. Se tânguia: „Acum toţi mă vor 
părăsi, s-a terminat, ce mă voi face? Cine mă va ajuta?”. Se temea 
să nu-l prindă. „Nu te mâhni”, îi spun, „voi sta eu cu tine. Dacă mă 
vor prinde pe mine, te vor prinde şi pe tine”. Sărmanul s-a gândit 
după aceea: „Arsenie” n-a păţit nimic deşi l-a lovit catârul, eu însă 
puţin am călcat strâmb şi nu mai pot merge!”. Peste puţin s-a 
ridicat, dar şchiopăta şi îl ţineam ca să poată merge. Ceilalţi 
merseseră mult înainte. A primit o lecţie, după care şi-a revenit. În 
fiecare zi zicea tot felul de hule, dar atunci, în clipă de primejdie, a 
strigat: „Maica Domnului! Maica Domnului!”. L-a îndreptat Maica 
Domnului. Un altul, care era motociclist în armată, şi-a rupt 
piciorul de două ori şi tot continua să înjure. 

— Nu i-aţi spus nimic, Părinte? 

— Ce să-i spun? Nu-i spuneam nimic, dar acela intenţionat 
înjura mereu pe Hristos şi pe Maica Domnului, ca să mă 
mâhnească. Am înţeles după aceea, şi făceam numai rugăciunea. 


0 Numele de mirean al Stareţului. 


Şi să vedeţi, în timp ce la început înjurau şi acela şi ceilalţi fără 
motiv, după aceea când li se întâmpla ceva şi erau gata să înjure, 
îşi muşcau limbile. Dacă unul înjură, huleşte etc. şi este obraznic, 
este mai bine să te prefaci că eşti ocupat şi nu auzi ce spune şi să 
rosteşti rugăciunea. Pentru că de va înţelege că îl urmăreşti, poate 
să înjure mereu şi astfel te faci pricină ca acela să se îndrăcească. 
Atunci când nu este obraznic, ci conştient, dar înjură din rea 
obişnuinţă îi poţi spune ceva. Dar chiar dacă este conştient, dar 
are mult egoism, trebuie să iei aminte să nu-i vorbeşti cu asprime, 
ci pe cât poţi cu smerenie şi cu durere. Ce spune Avva Isaac? 
„Mustră cu tăria virtuţilor tale pe cei ce se ceartă cu tine... şi 
închide gura lor cu blândeţea şi pacea buzelor tale. Mustră pe cei 
desfrânaţi prin bunăcuviinţa vieţuirii tale şi pe cei neruşinaţi cu 
simţurile, prin înfrânarea privirilor tale” °. 


° Avva Isaac Sirul, „Filocalia”, vol. X, „Cuvinte ascetice”, Cuv. 23, p. 
126-127. 


CAPITOLUL 3 


«Toate sunt curate celor curaţi»" 


II 


Omul duhovnicesc este „foc mistuitor 


— Părinte, cum poate trăi cineva corect şi creştineşte în 
societatea de astăzi, fără să se smintească de oamenii care trăiesc 
departe de Dumnezeu? 

— De ce să se smintească de ceilalţi care nu sunt aproape de 
Dumnezeu? Dacă ar fi fost dintr-o familie cu şapte-opt copii şi pe 
unul-doi din fraţi i-ar fi tras satana şi ar fi trăit o viaţă păcătoasă, l- 
ar fi smintit viaţa lor păcătoasă? 

— Nu, ci l-ar fi durut, deoarece ar fi fost vorba de fraţii lui. 

— Aşadar, răul se află în noi. Nu avem dragoste, de aceea nu-i 
simţim ca pe fraţii noştri pe toţi oamenii şi ne smintim de viaţa lor. 
Toţi formăm o familie mare şi suntem fraţi, pentru că toţi oamenii 
sunt copiii lui Dumnezeu. Dacă într-adevăr am simţi că toţi 
oamenii suntem fraţi, ne-ar durea pentru cei ce trăiesc în păcat şi 
nu ne-ar sminti viaţa lor păcătoasă, ci ne-am ruga pentru ei. 

Iar dacă ne smintim, răul se află în noi; nu este în afară de 
noi. Când ne smintim, să ne spunem nouă înşine: „Tu pe câţi ai 
smintit? Şi nu vrei să-l rabzi pe fratele tău? Pe tine cum te rabdă 
Dumnezeu, cu atâtea câte faci?”. Gândiţi-vă la Dumnezeu, la Maica 
Domnului, la îngeri, care îi văd pe pământ pe toţi oamenii - ca şi 
cum s-ar afla într-un balcon mare şi îi văd pe oameni, care sunt 
adunaţi în piaţă - pe unii cum fură, pe alţii cum se ceartă, pe alţii 
cum păcătuiesc trupeşte etc. Cum îi rabdă! Cum rabdă ei toată 
răutatea şi păcatul ce există în lume, şi noi să nu răbdăm pe fratele 
nostru! Este înfricoşător! 

— Părinte, ce înseamnă ceea ce spune Apostolul Pavel: 
„Dumnezeul nostru este foc mistuitor”*? 

— Dacă arunci într-un cuptor hârtii, gunoaie, ce se va 
întâmpla cu ele? Nu vor arde? Aşa şi în omul duhovnicesc: orice i- 
ar arunca diavolul, arde. „Foc mistuitor!”. Când în om se aprinde 
flacăra dumnezeiască, toate ard. După aceea nu se mai lipesc de el 
gândurile murdare. Adică diavolul nu încetează să-i arunce 
gânduri murdare, dar omul duhovnicesc este „foc” care le arde. 
După aceea diavolul oboseşte şi se opreşte. De aceea şi Apostolul 
Pavel spune: „Toate sunt curate celor curaţi”. La cei curaţi toate 
sunt curate; nu există nimic necurat. Pe cei curaţi şi în noroi de îi 


0 Tit 1, 15. 
0 Evr. 12, 29. 


vei arunca, rămân curaţi, ca razele soarelui, care oriunde ar cădea, 
rămân luminoase şi curate. 

Omul duhovnicesc, fiind ajutat de omul cel sfânt, se schimbă 
în înţelesul cel bun, iar de omul trupesc nu se vatămă. Îl vede, îl 
doare pentru el, dar nu păţeşte niciun rău. Un om aflat într-o stare 
duhovnicească de mijloc se schimbă în bine de către un om 
duhovnicesc, dar se poate schimba şi înspre rău de un om trupesc. 
Omul trupesc nu-l înţelege pe cel sfânt, şi se sminteşte de cel 
trupesc asemenea lui. În timp ce îndrăcitul văzând pe sfânt fuge, 
omul trupesc se duce la sfânt să-l ispitească şi să-l smintească. 
Unul care a ajuns în starea sodomiţilor se sminteşte chiar şi de 
îngeri”. Omul smerit, chiar şi neexperimentat duhovniceşte de ar 
fi, distinge pe îngerul lui Dumnezeu de diavol, pentru că are 
curăţie duhovnicească şi se înrudeşte cu îngerul. În timp ce omul 
egoist şi trupesc, pe lângă faptul că este lesne înşelat de diavolul 
cel viclean, transmite şi el viclenia, iar prin senzualitatea lui 
provoacă şi vatămă sufletele bolnăvicioase cu microbii lui 
duhovniceşti. 

— Părinte, cum ajunge cineva în starea în care poate să le 
vadă pe toate curate? 

— Trebuie să se curețe inima, ca să se odihnească în el harul 
lui Dumnezeu. Oare nu spune psalmul: „Inimă curată zideşte întru 
mine, Dumnezeule?”0 Când se va curăța inima cea bărbătească sau 
cea femeiască, atunci va locui Hristos în ea şi oamenii nici nu vor 
sminti, nici nu se vor sminti, ci vor transmite har şi evlavie. Omul 
care ia aminte de sine îşi păzeşte curăţia sa duhovniceasca şi 
păstrează şi harul dumnezeiesc în sine. Astfel pe toate le vede 
curate, ba chiar şi pe cele necurate le pune în valoare. Adică şi pe 
acestea le face bune în fabrica lui duhovnicească. Hârtiile 
nefolositoare le face şervetele curate, foi, caiete etc., bucăţile de 
bronz sparte le face sfeşnic etc. Şi dimpotrivă, omul care primeşte 
viclenia şi gândeşte cu vicleşug şi pe cele bune le schimbă în rele, 
precum uzina care face armament, care chiar şi aurul îl face 
gloanţe şi proiectile de tun, pentru că aşa sunt făcute maşinile ei. 

Când cineva începe să facă cedări în păcat, se înnegreşte 
lăuntric, i se tulbură ochii sufletului său şi pe toate le vede tulburi. 
După aceea este molipsit de păcat şi păcatul îl zăpăceşte. Încă şi 
pe cele curate le poate vedea în chip păcătos. Există oameni care 
nu pot crede că, de pildă, unii tineri sau tinere trăiesc o viaţă 
curată. „Este cu neputinţă să se întâmple aceasta astăzi”, spun ei. 
Sărmanii, sunt atât de afundaţi în păcat, încât pe toate le văd în 


0 Fac. 19, 15. 
0 ps, 50, 12. 


chip păcătos. Oamenii care dorm cu drăcuşorii nu pot gândi că 
există alţii care dorm cu îngeraşii. Dar să nu cerem de la porci să 
aibă evlavie la crini. Vezi că şi Hristos a spus: „Nu aruncaţi 
mărgăritarele voastre înaintea porcilor, ca să nu le calce în 
picioare”. De aceea cel care trăieşte duhovniceşte curat trebuie 
să ia aminte să nu facă prietenii cu cei lumeşti, nici să le dea 
drepturi duhovniceşti, ca să nu se vatăme şi să nu-i vatăme, 
deoarece oamenii lumeşti au alt tipic şi alt canonarh” şi nu pot 
distinge Sfântul Mir de apa de colonie. 

— Părinte, cineva care vrea să trăiască aproape de Hristos 
poate fi împiedicat de ispitele din afară? 

— Nu! De Hristos ne poate despărţi numai viaţa noastră 
neduhovnicească. Aghiuţă are treaba aceasta: să facă sminteli şi să 
împrăştie răutate; să lupte pe oameni când cu asprime, când cu 
viclenie. 

Hristos ne iubeşte şi Se află lângă noi, atunci când trăim 
potrivit cu voia Lui. De aceea, atunci când vedeţi că se fac 
sminteli, nu vă temeţi şi nu intraţi în panică. Dacă nu înfruntă 
cineva lucrurile duhovniceşte, nu se va bucura nicio zi, deoarece 
diavolul îi va afla ţinta, adică punctul sensibil, şi mereu va pricinui 
sminteli ca să-l mâhnească, astăzi cu una, mâine cu alta, poimâine 
cu cealaltă. 


Să nu pricinuim noi sminteli 


Pe cât putem, să luăm aminte ca noi să nu dăm prilejuri să se 
creeze situaţii grele. Să nu deschidem crăpături diavolului, 
deoarece sufletele care au cugetarea stricată se vatămă şi caută 
apoi să se îndreptăţească pe ei înşişi. Procedând astfel, într-o parte 
zidim şi din cealaltă dărâmăm. 

Odată au venit la Colibă câţiva tineri moderni şi am discutat. 
În ziua aceea trebuia să ies din Sfântul Munte. Când au aflat 
aceasta au ieşit şi aceia din Munte şi pe vapor au venit şi au stat 
alături de mine. M-au întrebat cu mult interes despre diferite 
subiecte duhovniceşti, însă unii din corabie s-au smintit şi au 
început să ne privească foarte bănuitor. Dacă aş fi putut prevedea 
că s-ar putea sminti de aceasta ceilalţi, m-aş fi îngrijit să iau 
măsurile necesare. 

Lumea este vicleană. Trebuie să ne îngrijim să nu creăm 
sminteli. Nu suntem răspunzători pentru cele de care nu ne putem 


° Mt. 7,6. 

0 Canonarh este cel rânduit să vestească ceea ce vor cânta stranele de 
cântăreţi. Aici Starețul înțelege că diavolul „canoniseşte” pe omul care 
trăieşte lumeşte, adică îi dictează ce să facă. 


apăra sau pentru care nu avem experienţă. Să nu aşteptăm plată 
de la Dumnezeu, când noi, din neatenţia noastră, pricinuim 
probleme. Plată avem atunci când noi suntem atenţi şi problemele 
le creează vrăjmaşul. Cineva îmi spune, de pildă, că sunt înşelat. 
Mai întâi caut să văd dacă sunt înşelat sau nu. „Ca s-o spună acela, 
a văzut ceva. N-a putut-o spune aşa, fără motiv; de ceva s-a 
smintit”. Şi stau şi mă gândesc şi caut să aflu de ce s-a smintit, ca 
să mă îndrept. Dacă spune că sunt înşelat, atunci sunt vrăjitor, şi 
pentru mine asta este câştig, căci nu se va mai aduna lume şi mă 
voi linişti. Dar acela, sărmanul, se va osândi, pentru că face rău 
Bisericii. Nu-i păcat? Şi eu sunt de vină, pentru că la ceva nu am 
luat aminte. 

Vin unii să-mi sărute mâna şi îi lovesc uşor peste cap. Altul 
vede şi spune: „li binecuvântează, deşi este numai monah! Ce-i 
asta?”. Nu sunt de vină ei, trebuie ca să n-o mai fac eu. 

— Părinte, dacă cineva, din neatenţie, creează o oarecare 
sminteală, unii spun: „Lasă-l pe acesta, este lipsit de judecată!”. 

— Lipsă de judecată are cel care nu poate gândi, nu cel care 
este neatent. Cel neatent aprinde foc şi nu se gândeşte că va arde 
totul în locul unde l-a aprins. Când vreodată aprinde foc un astfel 
de om şi pârleşte şi alte suflete, avem datoria să ne rugăm şi să 
aruncăm şi vreo găleată de apă. Sunt şi alţii care sunt violenţi - au 
şi evlavia împreună cu vătămarea de minte şi atunci când aud ceva 
cu care nu sunt de acord, fără să cerceteze dacă este corect sau 
nu, pe toate le fac praf. Atunci trebuie ca, uneori, să călcăm puţin 
frâna, alteori, atunci când se opresc, să punem şi vreo piatră la 
roata lor, pentru că altfel o pot lua anapoda şi să ia şi pe alţii de-a 
valma cu ei. 


Cât de pricinuitori de sminteli sunt unii 


Nu credeţi uşor cele ce le auziţi, pentru că sunt unii care le 
spun aşa cum le înţeleg ei. Odată a mers cineva la Hagi-efendi” şi i- 
a spus: „Să am binecuvântarea Sfinţiei Tale, Hagi-efendi, acolo sus 
s-au adunat o sută de şerpi”. „O sută de şerpi? Cum de s-au aflat 
acolo?”, s-a mirat Sfântul Arsenie. „Ei, să nu fi fost o sută, dar 
cincizeci sigur erau”. „Cincizeci de şerpi!“. „Douăzeci şi cinci erau 
sigur”. „Ai auzit vreodată să se adune douăzeci şi cinci de şerpi?”, 
îi spune Sfântul. Apoi acela îi spune că trebuie să fi fost neapărat 
zece. „Bine”, îi spune Sfântul, dar ce, au avut conferinţă de s-au 
adunat zece şerpi? „Incetează! Nu este cu putinţă!”. „Să fi fost 
vreo cinci”, spune atunci acela. „Cinci?”. „Doi tot au fost”. După 
aceea îl întreabă Sfântul Arsenie: „I-ai văzut?”. „Nu”, spune acela, 


0 Aşa-l numeau pe Sfântul Arsenie Capadocianul locuitorii Farasei. 


„i-am auzit cum făceau ssss.... printre crengi”. Se poate să fi fost şi 
vreo şopârlă.... Eu din câte aud, niciodată nu trag concluzii fără să 
cercetez. Unul poate spune ceva ca să judece, altul o spune numai 
ca să se afle în treabă, iar altul cu scop. _ 

Cât de pricinuitori de sminteală sunt unii! În Koniţa erau doi 
prieteni foarte buni. În sărbători şi în Duminici niciodată nu 
umblau prin oraş, ci veneau la mănăstire în Stomio; mai şi cântau 
la strană. După aceea urcau pe munte, pe Cămila”. Într-o zi un ins 
pervers le-a pus sminteală. Se duce la unul şi-i spune: „Ştii ce a 
spus acela despre tine? Asta şi asta”. Se duce apoi şi la celălalt şi-i 
spune: „Ştii ce a spus despre tine acela care îţi este şi prieten? 
Asta şi asta”. Imediat amândoi au devenit fiare şi au făcut un mare 
scandal în mănăstire! Intre timp cel ce a aprins fitilul a plecat, iar 
aceştia continuau să se certe. Cel mai mic era şi puţin nervos şi 
ocăra pe cel mai mare. „Acum ce să fac?”, îmi spun. „Ce poate face 
diavolul!”. Mă duc şi-i spun celui mai mare: „Ascultă, el e mai mic! 
Şi pentru că e puţin nervos, nu-l lua în nume de rău. Cere-i 
iertare!”. „Părinte, ce iertare să-i cer”, îmi spune, „nu vezi cum mă 
ocărăşte? Eu nu am nici măcar idee de cele ce îmi spune”. Mă duc 
atunci la cel mai mic şi îi spun: „Ascultă, este mai mare, lucrurile 
nu sunt aşa cum le vezi tu. Du-te şi-i cere iertare!”. Acela sare în 
sus, şi începe să-mi strige: „O să ne certăm şi noi, Părinte!”. „Hai 
să ne certăm, bre, Pantelimoane! Dar lasă-mă puţin să mă 
pregătesc...”, i-am spus şi am plecat. Afară de mănăstire aveam 
nişte lemne lungi ca să împrejmuiesc grădina. Mă duc, iau de la 
vreo 400 m depărtare un lemn de aproape 5 m şi încet-încet îl 
târăsc după mine, ca să-l fac să râdă. Acela a auzit că îl târam; dar 
de unde să-şi închipuie pentru ce îmi trebuie? Am intrat în curte 
târând lemnul, până am ajuns lângă pridvor. „Hai, bre, 
Pantelimoane, să ne certăm!”, îi spun. Au izbucnit în râs amândoi, 
când au înţeles pentru ce am adus lemnul. Asta a fost. S-a spart 
gheaţa. A crăpat diavolul. „Sunteţi în toate minţile?”, le spun. „Ce 
înseamnă acestea?”. Şi s-au împrietenit din nou. 

— Clevetirea s-a făcut în aceeaşi zi? 

— Da, şi se ocărau urât. Vezi ce face diavolul? Acela poate îi 
invidia că erau aşa de buni prieteni, ca fraţii; a bârfit pe unul la 
celălalt şi a plecat. Clevetirea este foarte rea. De aceea diavolul se 
numeşte şi clevetitor. Cleveteşte. Una spune unuia, alta celuilalt şi 
pricinuieşte sminteală. Şi ai văzut, sărmanii de ei, au crezut şi s-au 
încăierat. 

— Intenţionat le-a spus acela? 

— Da, ca să-i despartă din... dragoste, nu din invidie... 


0 vârf al Pindului care are formă de cămilă. 


Publicitatea făcută păcatelor 


Când vedem ceva rău să-l acoperim, nu să-l publicăm. Nu este 
corect să se facă publice căderile morale. Să presupunem că pe 
drum există o necurăţie. Dacă va trece pe acolo un om cuminte, va 
lua o piatră şi o va acoperi, ca să nu pricinuiască dezgust. Unul 
nesocotit însă, în loc s-o acopere, poate începe să răscolească şi să 
împrăştie mai mult mirosul urât. Tot astfel este şi atunci când, fără 
discernământ, dăm publicităţii păcatele celorlalţi şi pricinuim un 
mare rău. 

„Spune-l Bisericii” nu are înţelesul că toate trebuie să se 
facă şi cunoscute, pentru că astăzi nu sunt toţi Biserica. Biserica 
sunt creştinii care trăiesc aşa cum vrea Hristos, iar nu ceilalţi, 
care luptă Biserica. Ín primii ani ai creştinismului, când 
mărturisirea se făcea înaintea tuturor membrilor Bisericii, atunci 
„spune-l Bisericii” avea acest sens. Însă în epoca noastră, în care 
rar se află familie care să aibă acelaşi duhovnic, să nu ne înşele 
„ducă-se pe pustii” cu „spune-l Bisericii”, pentru că, atunci când 
publicăm, de pildă, o cădere morală, o facem cunoscută celor ce 
luptă împotriva Bisericii şi le dăm pricină să înceapă războiul 
împotriva ei; în felul acesta se clatină credinţa sufletelor slabe. 

O mamă, atunci când are o fată care este desfrânată, n-o 
defăimează şi n-o înjoseşte înaintea celorlalţi, ci face cele ce poate 
ca să-i restabilească numele. Va vinde orice are şi orice nu are, o 
va lua şi vor merge în alt oraş, va căuta s-o mărite, ca să-i îndrepte 
astfel viaţa ei de mai înainte. Exact acesta este şi modul de lucru al 
Bisericii. Vezi, Bunul Dumnezeu ne rabdă cu dragoste şi nu 
teatralizează pe nimeni, deşi cunoaşte halul în care ne aflăm, ca un 
Cunoscător de inimi. Mici Sfinţii n-au jignit niciodată pe vreun om 
păcătos înaintea lumii, ci au ajutat să se îndrepte răul cu dragoste, 
cu fineţe duhovnicească şi în chip tainic. Noi însă, cu toate că 
suntem păcătoşi, facem dimpotrivă, ca făţarnicii. Trebuie să luăm 
aminte să nu ne smintim uşor şi să credem că tot ceea ce fac alţii 
este rău. 

— Părinte, v-aţi referit la publicarea căderilor morale. 
Anumite păcate sau situaţii bolnăvicioase trebuie făcute cunoscute 
în unele cazuri? 

— Ascultă. Eu fac aceasta unor cunoscuţi. Văd, de pildă, pe 
cineva că face o neorânduială şi sminteşte pe ceilalţi. li spun o 
dată, de cinci, de zece, de douăzeci, de treizeci de ori să se 
îndrepte, dar el nu se îndreaptă. Nu înţelege că nu are dreptul să 
continue o neorânduială după repetate atenţionări, pentru că sunt 
atraşi şi ceilalţi şi îl imită. Vezi, oamenii pot imita foarte uşor răul, 

nu însă şi binele. De aceea sunt nevoit după aceea s-o spun şi 
altora care văd această neorânduială, pentru ca să-i apăr. 

Adică atunci când spun: „Ceea ce face cutare nu mă 
odihneşte”, n-o spun ca să judec - căci am spus-o de 500 de ori 
aceluia - ci pentru că sunt influenţaţi cei ce văd cusurul lui şi-l 
imită, căci spun: „Dacă Părintele Paisie nu îi spune nimic, 
înseamnă că e bine ceea ce face”. Dacă nu-mi spun gândul, că nu 
mă odihneşte situaţia asta, dau impresia că o binecuvântez, că şi 
eu sunt de acord cu această situaţie. Astfel se strică toţi, pentru că 
pot crede că tactica aceluia e bună şi o pun şi ei în practică. Şi ce 
iese după aceea? Mai cred şi că nu i-am spus nimic celui în cauză. 
Nu ştiu că acela m-a sufocat atâta vreme. Avem şi pe diavolul, care 
îi şopteşte: „Nu-i nimic dacă faci aceasta. Vezi, şi acela o face şi 
Părintele Paisie nu-i spune nimic”. De aceea, atunci când văd că 
cineva îşi continuă tipicul făcând o neorânduială, deşi i-am spus să 
se îndrepte, spun aceasta, într-o discuţie, unuia care îl cunoaşte: 
„Ceea ce face cutare nu mă odihneşte”, ca să-l păzesc şi să nu se 
vatăme. Aceasta nu este judecată. Să nu încurcăm lucrurile. 

După aceea, unii ca aceia vin şi îmi spun: „De ce ai spus-o şi 
altuia? Era un secret”. „Ce secret?”, îi spun. „Ţi-am spus-o de o 
mie de ori şi nu te-ai îndreptat. Nu ai dreptul să vatămi pe ceilalţi 
care ar fi crezut că eu sunt de acord cu această situaţie”. Aceasta 
mai lipsea, să n-o spun, după atâta vătămare ce a făcut-o celorlalţi. 
Mai ales atunci când vine vreun copil dintr-o familie ce-o cunosc şi 
văd că, prin tactica lui, distruge familia, îi spun: „Ascultă, dacă nu 
te îndrepţi, te spun mamei tale. Nu ai dreptul să vii la mine şi să- 
mi spui ce faci şi iarăşi să-ţi continui cântarea ta. O să fac 
cunoscut mamei tale, ca să vă apăr familia”. Când cineva se 
pocăieşte, este bine. Dar atunci când continuă tactica sa, trebuie 
să vorbesc, căci sunt răspunzător. 


CAPITOLUL 4 
Fapte făcute cu prudenţă şi dragoste 


Lucrarea în noi înşine 


Dacă vrei să ajuţi Biserica, cel mai bine este să cauţi să te 
îndrepţi pe tine însuţi, decât să cauţi să îndrepţi pe alţii. Dacă te 
îndrepţi pe tine însuţi, imediat se îndreaptă o părticică din 
Biserică. Dacă aceasta ar fi făcut-o toţi, Biserica s-ar fi îndreptat. 
Însă astăzi oamenii se preocupă de toate celelalte subiecte, dar nu 
se preocupă de ei înşişi. Pentru că a te preocupa de tine însuţi cere 
osteneală, iar a te preocupa de alţii este uşor. 

Dacă ne preocupăm de îndreptarea noastră şi ne întoarcem 
mai mult spre lucrarea lăuntrică decât spre cea exterioară, dând 
întâietate ajutorului dumnezeiesc, vom ajuta pe ceilalţi mai mult şi 
mai eficace. Ba încă, vom avea şi pacea dinăuntru, care va ajuta 
fără zgomot sufletele ce le vom întâlni, pentru că starea 
duhovnicească lăuntrică trădează virtutea sufletului şi îi schimbă 
pe ceilalţi. Când cineva se dăruieşte lucrării exterioare înainte de a 
ajunge la strălucită stare duhovnicească lăuntrică, poate face o 
oarecare nevoinţă duhovnicească, dar are mâhnire, nelinişte, lipsa 
de încredere în Dumnezeu şi mereu îşi pierde pacea sa. Dacă nu îşi 
face bine mai întâi lui însuşi, nu poate spune că interesul lui 
pentru binele obştesc este curat. Când se va elibera de omul său 
cel vechi şi de orice lucru lumesc, va avea deja harul dumnezeiesc 
şi atunci şi el se odihneşte şi odihneşte şi orice fel de oameni. Dacă 
însă nu are harul lui Dumnezeu, nu se poate impune nici lui însuşi 
şi nici pe alţii nu îi poate ajuta, astfel încât să le aducă folos 
dumnezeiesc. Trebuie să se afunde în har şi după aceea să-şi 
folosească puterile lui sfinţite pentru mântuirea celorlalţi. 


Binele să se facă în chip bun 


— Părinte, cum gândiţi atunci când vă confruntaţi cu o 
problemă? 

— Mă gândesc ce se poate şi ce nu se poate face omeneşte. O 
examinez din toate părţile. „Voi face asta. Voi vedea ce reacţie va 
avea loc de aici, care de dincolo... Ce rău poate pricinui sau la ce 
poate folosi”. Eu întotdeauna încerc să cercetez o problemă din 
mai multe părţi, astfel încât rezolvarea ce-o voi da să fie pe cât se 
poate mai corectă. Pentru că se pot face multe greşeli dacă nu se 
ia aminte. Dacă va înţelege prea târziu ce trebuia să facă, nu 
foloseşte, deoarece, cum se spune, păsărica deja a zburat. Să 


spunem că cineva n-a luat aminte şi a dat foc la o casă. Ei bine, nu- 
Il spânzură nimeni pentru asta, dar răul s-a făcut. 

Undeva s-a ivit o problemă. A venit cel care era răspunzător 
în această problemă şi mi-a spus: „Ei, acum s-a aranjat problema. 
M-am dus, am aflat pe cutare şi pe cutare, le-am spus asta şi asta 
şi totul s-a rezolvat”. „Abia acum a început problema”, îi spun. 
„Aceea care a fost n-a fost problemă. Acum s-a aprins focul. La 
început au fost doi cărbuni mici, care s-ar fi stins de la sine”. Acela 
credea că prin acţiunile lui a rezolvat problema şi chiar a vrut să-l 
lăudăm pentru aceasta. Dar prin ceea ce a făcut, a pricinuit un 
scandal mare şi a mărit problema. 

Este nevoie de multă atenţie, prudenţă şi discernământ 
pentru ca binele să se facă în chip bun şi să folosească, pentru că 
altfel, în loc să folosească, îl demonizează pe celălalt. Apoi, ceea ce 
se gândeşte cineva să facă trebuie mai întâi să se coacă, pentru că 
de o rupe necoaptă, adică hotărăşte pripit, poate să aibă probleme 
mai târziu şi să se chinuiască. Chestiunile serioase, dacă se 
întârzie puţin, după aceea se rezolvă repede şi corect. Se poate ca 
cineva să aibă deşteptăciune, dar să aibă împreună cu ea şi slavă 
deşartă şi iubire de sine, şi în acţiunile lui să premeargă acestea şi 
să nu ia aminte. De pildă un câine la vânătoare, atunci când 
înaintează cu atenţie, deşi nu e de rasă, găseşte urmele iepurelui, 
în timp ce altul, care e de rasă foarte bună şi are toate însuşirile, 
atunci când se grăbeşte, aleargă în dreapta şi-n stânga fără 
rezultate. Acţiunea săvârşită înaintea gândirii are mândrie. De 
aceea să nu se grăbească nimeni să acţioneze, ci mai înainte să se 
gândească şi să se roage. Atunci când premerge rugăciunea, nu 
acţionează spuma minţii, uşurătatea, ci mintea cea sfinţită. 

Chiar şi oamenii duhovniceşti procedează de multe ori ca şi 
cum n-ar exista Dumnezeu; nu-L. lăsăm pe Dumnezeu să acţioneze. 
Dumnezeu ştie cum să lucreze. Deşi există mijloace duhovniceşti 
ca să se rezolve anumite situaţii duhovniceşti grele, cu toate 
acestea noi acţionăm lumeşte. Când eram la Sinai, un hoge mergea 
în fiecare vineri în mănăstire, urca în minaretul unei geamii care 
era acolo şi striga. Şi avea o voce!... Se auzea până sus la sihăstria 
Sfintei Epistimia. După aceea mănăstirea a hotărât să închidă 
poarta vinerea, atunci când mergea hogea, ca să nu mai poată 
intra; eu nu ştiam de această hotărâre. Intr-o zi, pe când coboram 
spre mănăstire îl văd pe hogea mânios. „Acum am să le arăt eu”, 
îmi spune. „De ce mi-au închis poarta ca să nu intru?”. „Au închis-o 
ca să nu intre cămilele”, îi spun. „Nu cred că au închis-o pentru ca 
să nu intri tu“. După. aceea am spus ceva despre aceasta şi 
Părinților. Un secretar îmi spune: „Îi voi arăta eu lui hogea! Îl voi 
aranja eu. Voi scrie la guvern că hogea ne face probleme”. 


„Ascultă”, îi spun, „Ortodoxia nu procedează aşa. Să facem o 
priveghere, să cântăm slujba Părinților Sinaiţi, a Sfintei Ecaterina 
şi să lăsăm să vorbească Dumnezeu. Mă voi duce şi eu sus şi mă 
voi ruga”. Am spus unor Părinţi să se roage şi ei şi astfel i-a venit o 
palmă lui hogea încât a plecat singur, a dispărut. Pentru că, chiar 
dacă ar fi închis poarta, guvernul s-ar fi încredinţat că nu este 
adevărat faptul că-i presează hogea şi apoi ar fi avut probleme. 
Hogea ar fi spus că monahii au închis poarta deoarece mergea în 
fiecare vineri acolo, şi ar fi făcut un rău mănăstirii. 

Un altul, mai demult, a văzut muntele şi a vrut să-şi facă o 
căsuţă acolo sus, pe vârful Sfintei Ecaterina!... S-a îmbolnăvit şi s-a 
dus, a murit. Mai pe urmă a venit şi un altul să facă ceva acolo şi s- 
a dus şi acesta, a murit. De aceea este mai bine să nu ne bazăm 
numai pe acţiunile noastre omeneşti, ci să ne rugăm şi să-L lăsăm 
pe Dumnezeu să lucreze. 


Comportament cu discernământ 


— Părinte, când vedem pe cineva că se comportă urât, trebuie 
să-i spunem ceva? 

— Potrivit cu ce fel de om este. Este nevoie de mult 
discernământ şi de iluminare dumnezeiască în vremea noastră. Nu 
este uşor să vă vorbesc despre aceasta. Intr-un caz, aşa cum am 
văzut, există 500 de subcazuri. Sunt unii care pot fi îndreptaţi, alţii 
care nu se îndreaptă, ba chiar la o observaţie de-a noastră pot 
reacţiona. Mai ales când unul ca acesta are egoism şi-l atingi, 
reacţionează urât. Deşi de multe ori înţelege că greşeşte, totuşi din 
pricina egoismului nu dă înapoi. lar când intenţiile noastre nu sunt 
chiar curate, adică împreună cu interesul există şi mândrie şi 
dragostea nu este curată, în celălalt se creează o mare repulsie. 

Atunci când mustrăm pe cineva din dragoste, cu durere, fie că 
celălalt înţelege dragostea noastră, fie că nu, schimbarea se 
săvârşeşte în inima lui, deoarece suntem mişcaţi de dragoste 
curată. În timp ce mustrarea ce se face fără dragoste, cu patimă, îl 
face fiară pe celălalt, pentru că răutatea noastră se loveşte de 
egoismul aceluia, şi atunci sar scântei şi se aprinde şi foc, ca 
atunci când loveşti cremenea de amnar. Când îl răbdăm pe fratele 
nostru din dragoste, acela simte aceasta. Precum simte şi răutatea 
pe care o avem înăuntrul nostru, deşi nu se manifestă, pentru că îi 
pricinuieşte tulburare. La fel se întâmplă şi cu diavolul, care aduce 
tulburare chiar şi atunci când se înfăţişează ca înger de lumină, în 
timp ce adevăratul înger pricinuieşte o veselie lină negrăită. 

— Adică, Părinte, atunci când spunem ceva şi se stârnesc 
împotriviri, înseamnă că am făcut-o din egoism? 


— Se pricinuiesc şi multe interpretări greşite; căci unul 
înţelege unele, altul altele! Dar fiecare să se cerceteze întotdeauna 
pe sine însuşi: „De ce vreau să spun aceasta? De unde pornesc? 
Mă doare pentru el sau vreau s-o spun doar ca să par bun, să mă 
arăt că sunt cineva?”. Dacă cineva se va curăța lăuntric, atunci fie 
de se va mânia, fie de va striga, fie de va face o observaţie, 
intenţiile lui vor fi curate. După aceea, toate merg firesc, deoarece 
acţionează cu discernământ. lar discernământul este curățirea, 
iluminarea dumnezeiască şi claritatea duhovnicească. Prin urmare, 
cum să existe egoism acolo? Iar atunci când intenţiile sunt curate, 
omul are odihnă. De aici veţi putea deosebi dacă orice lucrare a 
voastră este bună. 

De multe ori nu înţelegeţi că modul în care spuneţi ceva 
altuia are ifos de director: „Aceasta trebuie să se facă aşa şi aşa“. 
Intră apoi egoismul în lucrare şi îl aruncaţi pe celălalt în aer. Dacă 
există intenţii curate şi smerenie, observaţia îl ajută pe celălalt, 
altfel intră egoismul, care duce la un rezultat contrar. Să vă 
scoateţi pe voi înşivă, egoismul vostru, din acţiunile voastre. 
Atunci veţi fi mişcate numai de intenţiile cele curate. De cele mai 
multe ori comportamentul fără discernământ face mai mare rău 
decât comportamentul nebunilor care n-au judecată şi îşi sparg 
capetele, deoarece cei fără discernământ, prin cuvintele lor 
tăioase, năucesc sufletele sensibile şi de multe ori le rănesc de 
moarte, pentru că le duc la deznădejde. 

Sunt şi unii care se comportă în acelaşi fel faţă de toţi. Dar nu 
putem pune într-un degetar cât punem într-un butoi; sau să 
încărcăm pe un bou, cât pe un cal. Boul este să tragă plugul; nu se 
poate să-i punem samar şi să-l încărcăm. Pe cal nu trebuie să-l 
punem la plug, pentru că el este bun să ridice greutate. Pentru o 
treabă este unul, pentru alta celălalt. Să nu dorim să punem toată 
lumea pe calapodul nostru. Fiecare are particularităţile lui. Să le 
trecem cu vederea pe unele, atunci când acestea nu vatămă. Dacă 
ar fi putut intra în rânduială toţi oamenii încă din viaţa aceasta, nu 
s-ar mai fi făcut neorânduieli şi ar fi fost şi aici rai. Aşadar, să nu 
avem pretenţii neraţionale de la ceilalţi. 


Dragostea este caracteristica sincerităţii duhovniceşti 


Lumea merge urât astăzi, pentru că toţi spun mari 
„adevăruri”, care însă nu corespund cu realitatea. Cuvintele dulci 
şi marile adevăruri au valoare atunci când ies din guri adevărate şi 
prind rădăcină numai în oamenii binevoitori şi în cei care au minte 
curată. 


— Părinte, există sinceritate lumească şi sinceritate 
duhovnicească? 

— Da, desigur. Sinceritatea lumească este fără discernământ. 

— Adică cineva vorbeşte şi când trebuie, şi când nu? 

— Pe lângă aceasta, adevărul este adevăr, dar dacă vreodată 
spui adevărul fără discernământ, acesta nu mai este adevăr. De 
pildă, este adevărat că este bolnav mintal cutare. Dar dacă mergi 
şi îi spui aceasta, nu-l foloseşti. Sau altul spune: „Ca să fiu sincer, 
mă voi duce şi voi păcătui în piaţă”. Aceasta nu este sinceritate. 
Cel ce are mult discernământ are şi dragoste nobilă, jertfire de 
sine şi smerenie, şi chiar adevărul cel amar îl spune cu multă 
simplitate şi îl îndulceşte cu bunătatea sa, folosind astfel foarte 
eficace prin cuvintele sale dulci, precum medicamentele amare 
folosesc mai mult decât siropurile dulci. 

Atunci când se foloseşte fără discernământ, adevărul poate 
face şi crimă. Unii acţionează în numele adevărului şi fac crime. 
Când cineva are sinceritate fără discernământ, poate face un rău 
îndoit, mai întâi în el însuşi şi apoi în ceilalţi, pentru că această 
sinceritate nu are milă. Cine vrea să fie cu adevărat sincer să 
înceapă să fie sincer mai întâi cu el însuşi, pentru că de aici începe 
sinceritatea duhovnicească. Când cineva nu este sincer cu sine 
însuşi, îşi bate joc şi se nedreptăţeşte numai pe sine. Dar când se 
comportă fără sinceritate faţă de alţii, păcătuieşte de moarte, 
pentru că îşi bate joc de ceilalţi. 

— Părinte, se poate mişca cineva astfel din simplitate? 

— Ce simplitate! Unde ai aflat simplitate într-un astfel de om! 
Dacă este copil, va avea simplitate. Dacă este sfânt, va avea 
simplitate. Dacă este mare şi nu este întârziat mintal şi se mişcă 
aşa, va fi diavol. 

— Şi cum se simte acesta? 

— Ca într-un adevărat iad. Dintr-o ispită intră într-alta. Mereu 
are ispite. 

— Părinte, nu trebuie să se poarte cineva cu onestitate? 

— Dreptatea, aşa cum o folosesc mulţi, are un duh juridic. 
„Sunt onest”, spun unii, „vestesc de pe acoperişuri””, şi îl fac pe 
celălalt de râs, dar în cele din urmă se fac ei înşişi de râs. 


„Litera legii omoară”? 

Odată am spus cuiva: „Ce eşti tu? Luptător al lui Hristos sau 
luptător al diavolului? Ştii că există şi luptători ai diavolului?”. 
Creştinul nu trebuie să fie fanatic, ci să aibă dragoste faţă de toţi 

oamenii. Cel ce aruncă cuvinte fără discernământ face rău, chiar 
dacă ar avea dreptate. Am cunoscut un scriitor care avea multă 
evlavie, dar vorbea mirenilor cu un limbaj plin de cruzime, care 
pătrundea în profunzime şi tulbura. Odată îmi spune: „La o 
întrunire am spus asta şi asta unei doamne”. Dar modul în care i-a 
vorbit a terminat-o. A jignit-o înaintea tuturor. „Ascultă”, îi spun, 
„tu arunci în ceilalţi coroniţe de aur cu diamante, însă aşa cum le 
arunci spargi capetele, şi nu numai pe cele sensibile, ci chiar şi pe 
cele tari”. Să nu aruncăm cu pietre în oameni... în mod creştinesc. 
Cine mustră înaintea celorlalţi pe cineva care a păcătuit sau 
vorbeşte cu patimă despre o oarecare persoană, unul ca acesta nu 
e mişcat de Duhul lui Dumnezeu, ci de celălalt duh. Modul de a 
proceda al Bisericii este dragostea, el diferă de acela al juriştilor. 
Biserica le priveşte pe toate cu îndelungă-răbdare şi caută să ajute 
pe fiecare, orice ar fi făcut, oricât de păcătos ar fi. 

Văd la unii creştini un mod ciudat de logică. E bună evlavia 
lor, e bună şi dispoziţia pentru bine, dar e nevoie şi de 
discernământ şi lărgime duhovnicească, ca să nu fie însoţită 
evlavia de îngustimea de minte şi de senilitate. Totul este să avem 
o stare duhovnicească în care să acţionăm cu discernământ 
duhovnicesc, pentru că altfel rămânem la „litera legii”, iar „litera 
legii omoară”. Cel ce are smerenie nu face niciodată pe dascălul; 
ascultă şi, atunci când i se cere părerea, vorbeşte cu smerenie, 
niciodată nu spune „eu”, ci „gândul îmi spune”, sau „Sfinţii Părinţi 
au spus”. Adică vorbeşte ca un ucenic. Cel care crede că este 
destoinic să îndrepte pe alţii are mult egoism. 

— Părinte, atunci când cineva începe de la intenţia cea bună 
spre a face ceva şi ajunge la extreme, lipseşte discernământul? 

— Lucrarea lui are înăuntrul ei un egoism de care nu îşi dă 
seama, deoarece nu se cunoaşte pe sine, şi de aceea cade în 
extreme. De multe ori unii încep prin evlavie, dar unde ajung! 
Precum iconolatrii şi iconomahii. Extremă la unii, extremă şi la 
ceilalţi. Primii au ajuns până într-acolo încât să radă icoana lui 
Hristos şi praful vopselelor să-l pună în Sfântul Potir, ca să se facă 
mai bună Sfânta Impărtăşanie. Ceilalţi ardeau icoanele şi le 
aruncau... De aceea Biserica a fost nevoită să pună icoanele sus, ca 
să ne închinăm şi să acordăm cinste persoanelor zugrăvite pe 
icoane. 


Orice lucru am face, să-l facem pentru Dumnezeu 


— Părinte, de obicei mă port cu frică să nu mâhnesc pe 
ceilalţi sau să nu scad în ochii lor. Nu mă gândesc să nu mâhnesc 
pe Dumnezeu. Cum să sporesc întru mine frica lui Dumnezeu? 


— Este nevoie de trezvie. Orice ar face omul, s-o facă pentru 
Dumnezeu. Uităm de Dumnezeu şi rămâne după aceea gândul că 
facem ceva deosebit, dar facem de complezenţă şi căutăm numai 
să nu scădem în ochii oamenilor. În timp ce dacă ar acţiona cineva 
cu gândul că Dumnezeu îl vede şi îl veghează, atunci orice ar face 
are siguranţă; altfel, dacă face ceva doar ca să apară bun în ochii 
oamenilor, le pierde pe toate, pe toate le risipeşte. Pentru fiecare 
acţiune a sa, omul trebuie să se întrebe pe sine: „Oare ceea ce fac 
acum mă odihneşte pe mine? Dar pe Dumnezeu Îl odihneşte?”, şi 
să cerceteze dacă aceea este plăcută lui Dumnezeu. Dacă uită să 
facă asta, uita după asta şi de Dumnezeu. De aceea, mai demult se 
spunea: „Pentru Dumnezeu...”, sau „netemătorul de Dumnezeu”, 
„nu se teme de Dumnezeu?”. Sau spuneau: „Dacă vrea Dumnezeu, 
dacă îngăduie Dumnezeu”. Simţeau prezenţa lui Dumnezeu peste 
tot; aveau mereu înaintea lor pe Dumnezeu şi luau aminte. Trăiau 
ceea ce spune Psalmul: „Văzut-am pe Domnul înaintea mea 
pururea, ca să nu mă clatin” şi nu se clătinau. Acum, vezi, încet- 
încet intră tipicul european şi mulţi nu fac răul, mai mult din 
politeţe lumească. Orice face cineva, s-o facă curat pentru Hristos, 
să cugete că Hristos îl vede, îl urmăreşte, în orice mişcare a sa 
centrul să-i fie Hristos. Să nu aibă în el elementul omenesc. Dacă 
ne mişcăm cu scopul să plăcem oamenilor, aceasta nu ne foloseşte 
la nimic. E nevoie de multă luare-aminte. Totdeauna să cercetez 
intenţiile de care sunt mişcat şi cum observ că mă mişc de 
complezenţă, s-o lovesc imediat. Pentru că atunci când vreau să 
fac un bine şi intră la mijloc complezenţa, ei bine, atunci scot apă 
din fântână cu o găleată găurită. 

Cele mai multe ispite le creăm noi înşine, atunci când (în 
locul lui Dumnezeu) ne punem pe noi înşine în raportul nostru cu 
ceilalţi. Adică atunci când ne mişcăm purtaţi de interese meschine, 
vrem să ne înălţăm pe noi înşine şi urmărim satisfacția noastră 
personală. În cer nu se urcă cu urcuşul lumesc, ci cu coborâşul 
duhovnicesc. Cel ce merge pe jos merge totdeauna cu siguranţă şi 
nu cade niciodată. De aceea, pe cât putem, să dezrădăcinăm 
proiecția lumească şi succesul lumesc, care de fapt sunt nereușită 
duhovnicească. Să ne scârbim atât de egoismul ascuns cât şi de cel 
afişat, precum şi de complezenţă, ca să iubim sincer pe Hristos. 
Epoca noastră nu e caracterizată de lipsa de zgomot, ci de 
impresionarea lipsită de sens. Viaţa duhovnicească este lipsită de 
zgomot. E bine să facem cele ce sunt potrivit măsurii noastre în 
chip corect, fără zgomot, fără pretenţii mai presus de puterile 

noastre, pentru că altfel va fi spre paguba sufletului şi trupului 
nostru, şi adesea şi în dauna Bisericii. 

În a plăcea în chip curat aproapelui nostru există şi satisfacția 
de a plăcea lui Hristos. Aici trebuie să luăm aminte, cum să 
curăţăm mulţumirea de a plăcea aproapelui, adică să scoatem din 
ea complezenţa, ca să meargă şi această ofrandă a noastră la 
Hristos. Atunci când cineva încearcă să aranjeze problemele 
bisericeşti chipurile în mod ortodox, dar scopul lui este totuşi de a 
se aranja mai bine pe sine însuşi, adică priveşte la interesul său, 
cum va fi binecuvântat unul ca acesta de Dumnezeu? Pe cât 
putem, să ne orânduim viaţa în aşa fel încât să ne înrudim cu 
Dumnezeu. Să ne mustrăm mereu pe noi înşine şi să căutăm cum 
să facem voia lui Dumnezeu. Când facem voia lui Dumnezeu, 
atunci ne înrudim cu Dumnezeu şi atunci, fără ca cineva să ceară 
de la Dumnezeu, primeşte; primeşte mereu din izvorul cu apa cea 
vie. 


Să dobândim simţământul duhovnicesc 


Duhul Sfânt este unul şi are multe harisme. Nu este unul aici 
şi altul dincolo. Nu este duhul zăpăcelii, ci al dragostei, al păcii... 
Atunci când oamenii duhovniceşti se lovesc, aceasta înseamnă că 
se află sub înrâurirea multor altor duhuri, că nu au nicio legătură 
cu Unul Duhul Sfânt. Odinioară Duhul Sfânt lumina, inspira. Mare 
lucru! Astăzi nu află condiţii să Se pogoare. Babilonia din Vechiul 
Testament era nevinovată. Cereai, de pildă, lut şi îţi aduceau paie. 
Acum avem babilonie cu patimi. Ceri mortar şi-ţi aruncă cu 
cărămidă în cap. Dar dacă omul s-ar scoate pe sine din orice 
acţiune a sa şi şi-ar tăia voia, atunci ar lucra corect şi ar avea 
negreşit luminare dumnezeiască şi ar exista duhul înţelegerii. 
Pentru că atunci când omul îşi scoate ideea sa, vin ideile 
dumnezeieşti. 

Trebuie să dobândim simţământ duhovnicesc spre a putea 
avea şi iluminarea dumnezeiască. Este foarte important să se facă 
treaba aceasta, pentru ca oamenii să înţeleagă unele lucruri. Mai 
ales în vremea noastră aceasta ne-o impun împrejurările. Vedeţi, şi 
în Asia Mica atunci, în acei ani grei, situaţia îi silea pe oameni şi 
mintea lor lucra. Doi greci erau înaintea armenilor şi a turcilor şi 
se înțelegeau, fără să înţeleagă ceva nici armenii, nici turcii. Cu 
cât mai mult astăzi, când vezi în ce situaţie trăim, este nevoie ca 
oamenii duhovniceşti să se înţeleagă. Vor veni ani grei. Trebuie să 
ne lucreze mintea. Dacă nu lucrează mintea omului şi nu exista 
nici iluminare dumnezeiască, atunci la orice mişcare trebuie să 
primească poruncă în ce fel să se mişte. Nu aşteptaţi să vi se 


spună toate. Unele lucruri, chiar şi fără să vi le spună, trebuie să le 
înţelegeţi singure. Îmi aduc aminte că odată, în Koniţa, înainte de 
a merge în armată, am aflat că vin răzvrătiţii. Eram patru - trei 
erau musulmani - şi ne-am ascuns într-o casă turcească, de la 
marginea oraşului. Un turculeţ de cinci ani a înţeles şi ne-a spus: 
„Mergeţi în bucătărie, ies eu să-i întâmpin”. Am intrat aşadar în 
bucătărie, am ieşit pe din spatele casei şi aşa am apucat să ne 
ascundem mai jos, în nişte magazii. Copilul a ieşit afară şi a spus 
răzvrătiţilor că nu este nimeni înăuntru şi au plecat. Copil de cinci 
ani, numai atâtica, abia ştia să vorbească, şi aţi văzut cu câtă 
prudenţă s-a purtat. Măi, măi, spirt era! Vezi, observa, iubea, în 
timp ce unul mare şi necugetat ar fi putut face rău. Iar noi, fiind 
botezați, miruiţi, catehizaţi, cu studii, să rămânem în starea de 
prunci? Să fiţi cu şase aripi. Ştiţi cine sunt cei cu şase aripi? Au 
şase aripi şi le lovesc psalmodiind: „Sfânt, sfânt, sfânt”. Să zburaţi, 
să aveţi şase aripi. 


Iluminarea dumnezeiască este totul 


De multe ori spun unora: „Fă cum te luminează Dumnezeu”. 
Când spun: „cum te luminează Dumnezeu”, înţeleg ca omul să 
vadă lucrurile cu lumina dumnezeiască, şi nu cu logica omenească. 
Să nu creadă că orice îl odihneşte pe el este şi iluminarea lui 
Dumnezeu. 

— Părinte, cum vine iluminarea dumnezeiască? 

— Dacă vom curăța cablurile de rugină, omul cel vechi devine 
un bun conductor şi atunci trece harul lui Dumnezeu prin el şi 
primeşte lumina dumnezeiască a harului. Altfel, se fac 
scurtcircuite şi nu lucrează harul. Toată lucrarea este ca omul să 
ia aminte să nu-l părăsească harul lui Dumnezeu, ca să aibă 
iluminarea dumnezeiască. Pentru că dacă nu există iluminare 
dumnezeiască, toate sunt pierdute. 

Ce a tras Hristos cu ucenicii mai înainte de a-i adumbri harul, 
şi aceasta numai pentru că erau pământeşti! Şi înainte de 
Cincizecime s-a dat ucenicilor putere de la Dumnezeu spre a ajuta 
lumea. Însă nu aveau încă iluminarea dumnezeiască pe care au 
luat-o la Cincizecime. Deşi Hristos le spunea că vor merge în 
Ierusalim şi Fiul Omului va fi răstignit etc., aceia credeau că, 
atunci când vor merge în Ierusalim, Îl vor face Împărat. Gândeau 
omeneşte. De aceea îi preocupa cine va sta de-a dreapta şi cine de- 
a stânga lui Hristos. Merge mama fiilor lui Zevedei şi-L roagă ca să 
pună în împărăţia Sa pe un copil de-al ei de-a dreapta Sa şi pe 
celălalt de-a stânga Sa. Dar din ziua Cincizecimii, când Hristos le-a 
trimis pe Mângâietorul, pe Duhul Sfânt, apostolii au avut neîncetat 


harul dumnezeiesc. Mai înainte, numai de câteva ori au arătat că 
aveau iluminarea dumnezeiască. Era ca şi cum s-ar fi umplut 
bateria lor şi iarăşi s-ar fi descărcat. Era nevoie ca iarăşi s-o pună 
în priză. Dar atunci când le-a trimis pe Mângâietorul, nu mai era 
nevoie de... priză. Nu că noi astăzi suntem mai buni şi aceia erau 
mai răi, ci noi trăim în vremea harului, de aceea nu vom avea ce 
răspunde. Suntem botezați, avem şi pe Mângâietorul, le avem pe 
toate. Atunci nu Se răstignise încă Hristos şi, într-un anumit fel, 
avea stăpânire diavolul şi uşor îi încurca pe oameni. După 
Răstignire, Hristos le-a dat tuturor posibilitatea să aibă iluminarea 
dumnezeiască. S-a jertfit Hristos şi ne-a eliberat. Ne-am botezat în 
numele Lui. Priza o avem permanent pusă. Acum noi ne facem 
pricină să nu treacă curentul harului dumnezeiesc, deoarece ne 
lăsăm cablurile noastre să ruginească. 

— Părinte, ce condiţii trebuie îndeplinite ca să locuiască 
Duhul Sfânt în om? 

— Duh de nevoinţă, smerenie, mărime de suflet, nobleţe, 
jertfire de sine. Dacă lipseşte harul Sfântului Duh, omul este 
nefolositor. Duhul Sfânt este lumina, lumina dumnezeiască. Totul 
este aici. Dacă cineva nu vede, se poate lovi de geam, poate cădea 
în vreo prăpastie sau groapă sau în necurăţii şi chiar în hazna. Nu 
vede unde merge, pentru că este lipsit de lumină. Dar dacă vede 
puţin, se păzeşte. lar dacă vede şi mai mult, evită toate primejdiile 
şi merge cu siguranţă pe drumul său. Dar ca să vină Lumina, 
trebuie să vrei să ieşi din întuneric. Chiar puţin de ar vedea 
oamenii, nu vor cădea şi Dumnezeu nu se va mâhni. Dacă un tată 
se mâhneşte atunci când copiii lui cad în noroi, în spini, în 
prăpastie, cu cât mai mult Dumnezeu. 

Tot răul ce se face în lume se face deoarece lipseşte 
iluminarea dumnezeiască. lar când lipseşte iluminarea 
dumnezeiască omul se află în întuneric. Atunci unul spune: „vom 
merge pe aici”, altul: „nu, eu ştiu mai bine; vom merge pe aici”. 
Unul, „pe aici”, altul „pe acolo”. Fiecare crede că este bine să se 
meargă pe acolo pe unde merge el. Toţi se interesează de bine, dar 
se află într-o stare de întunecare şi nu se pot înţelege. Dacă n-ar 
exista întunecarea, nu s-ar certa; ar vedea drumul cel mai bun şi ar 
merge pe el. Vreau să spun că toţi se mişcă cu intenţia cea bună, 
dar fiindcă există întunecarea, se pricinuiesc multe ispite şi în 
societate, şi în Biserică. Cel puţin în Biserică cei mai mulţi nu au 
intenţie rea, dar lipseşte iluminarea dumnezeiască. Se nevoiesc 
pentru bine, dar în cele din urmă unde sfârşesc? De aceea să 
cerem de la Dumnezeu să ne dea fie şi puţină iluminare 
dumnezeiască, pentru că altfel ne vom poticni ca orbul. La Sfânta 
Liturghie, când preotul spune: „Ale Tale dintru ale Tale...”, mă rog 


lui Dumnezeu să lumineze lumea ca să vadă. Să lumineze puţin 
Dumnezeu şi să se îndepărteze întunericul, ca oamenii să nu se 
secătuiască duhovniceşte. Şi după Psalmul al doilea, pe care 
Sfântul Arsenie Capadocianul îl citea: „ca Dumnezeu să lumineze 
pe cei ce merg la întruniri”, spun: „Să lumineze Dumnezeu pe toţi 
mai-marii, apoi să lumineze Ierarhia şi pe toţi Părinţii Bisericii ca 
să primească Duhul Sfânt spre a ajuta lumea”. Dacă unul se va 
lumina puţin şi pe ceilalţi i-ar deschide, ştiţi ce bine se poate face? 
Un cuvânt să spună unul mare şi toate se schimbă. Oamenii au 
nevoie de iluminarea dumnezeiască. 

Bunul Dumnezeu dă iluminarea sa dumnezeiască celor ce au 
intenţie bună. Un judecător mi-a povestit un caz pe care l-a 
rezolvat el însuşi. O mănăstire a trimis pe unul din monahii ei cu 
500 de lire de aur să cumpere un teren. S-a dus şi a întrebat pe un 
oarecare negustor, iar acela i-a spus: „Lasă-le la mine, ca să nu le 
mai duci cu tine!”. Şi i-a lăsat banii. „Ce om bun”, a spus monahul 
cu naivitate, „că m-a izbăvit de povară”. Când s-a întors, nu numai 
că nu i-a dat cele 500 de lire, ci spunea acela că dimpotrivă, el i-a 
dat monahului 8 milioane de drahme. Sărmanul monah se gândea 
cum să se întoarcă la mănăstire. Dăduse cele 500 de lire şi n-a luat 
nimic, iar acela îi cerea pe deasupra şi 8 milioane. Afacerea a 
ajuns la judecătorie. La judecată, judecătorul, printr-o inspiraţie, i- 
a pus o serie de întrebări şi s-a dovedit astfel că negustorul nu 
numai că n-a dat nimic monahului, ci i-a luat şi lirele. Am distins la 
acest judecător o stare ca a prorocului Daniil”. Fiindcă avea frica 
lui Dumnezeu, Dumnezeu l-a luminat şi a acţionat drept. 

Totul este iluminarea dumnezeiască. Şi dacă vine iluminarea 
dumnezeiască, atunci omul se odihneşte şi toţi cei dimprejurul lui 
şi el însuşi se desfată duhovniceşte. De aceea spun că sunt bune şi 
luminile, şi luminile mai mari, şi descoperirile minţii, dar mai 
presus de toate este lumina dumnezeiască a harului lui Dumnezeu, 
care luminează pe om. Omul care are iluminarea dumnezeiască 
vede foarte curat lucrurile, este vestit” fără să simtă nesiguranţă şi 
astfel nici el nu se chinuieşte sufleteşte, dar şi pe alţii îi ajută 
eficace. 

PARTEA A DOUA 


NEVOINŢĂ ŞI EVLAVIE 


«Cel ce ia aminte şi ia în serios 
problema mântuirii sufletului său, se 
nevoieşte, sporeşte, rodeşte, se hrăneşte 
duhovniceşte şi se bucură îngereşte». 


CAPITOLUL 1 
„Lupta cea bună” 


Nevoinţa pentru sfinţirea sufletului 


Mult mă bucur când văd suflete care iau aminte şi se 
nevoiesc în lumea care s-a umplut de diavoli. Dumnezeu, ca un bun 
şi drept cum este, ne-a dat tuturor harismele potrivite fiecăruia - 
de pildă bărbaţilor bărbăţia şi femeilor dragostea - ca să ne nevoim 
şi să urcăm treptele duhovniceşti cu ajutorul harului dumnezeiesc 
spre a ne apropia din ce în ce mai mult de Cel Care este Creatorul 
nostru. Nu trebuie să uităm niciodată că avem alături de noi, afară 
de oamenii ce ne pot ajuta duhovniceşte, şi pe lisus Hristos, Care 
ne ajută, pe Maica Domnului, pe heruvimi, pe serafimi şi pe toţi 
sfinţii. Aşadar, curaj! Hristos este foarte puternic, este 
atotputernic şi ne va da puterea Sa cea dumnezeiască să sfărâmăm 
coarnele celui viclean. Ne urmăreşte mereu nevăzut şi ne întăreşte 
atunci când noi avem intenţie bună şi ne facem, după putere, mica 
noastră nevoinţă. 

Pe cât putem, să ne îndepărtăm de pricinile păcatului. Să 
luăm aminte la simţurile noastre, pentru că toate de acolo încep. Şi 
atunci când, vreodată sau de mai multe ori, ne este greu, să evităm 
cel puţin curiozitatea, ca ochii noştri să nu adune chipuri 
păcătoase, căci apoi diavolii ne vor rula filme. Dacă luăm un 
cărbune aprins şi-l ţinem în palmă, este firesc să ne ardă. Dar dacă 
îl mişcăm în mână - se înţelege că pentru puţin timp - nu ne va 
arde. Tot astfel se întâmplă şi cu imaginile păcătoase, atunci când 
se mişcă repede, ochii nu le ţin, ci numai trec peste ele şi nu ni se 
arde sufletul. 

Toţi care n-au luat aminte şi au dobândit obişnuinţe rele 
trăind o viaţă lumească, după întoarcerea lor să primească fără 
murmur războiul vrăjmaşului, însă fără să cultive dorinţe rele. 
Dacă se vor nevoi astfel, se vor curăța şi vor ajunge în starea 
oamenilor curaţi, care n-au cunoscut nici păcate mari, nici n-au 
dobândit obişnuinţe rele şi pentru aceasta nici război mare nu au. 
Şi dacă vor pune în valoare ca experienţă căderile lor de mai 
înainte, vor spori mult. Dacă cineva merge pe un teren minat şi nu 
cunoaşte zona, va fi nevoit să înainteze foarte încet şi cu atenţie, 
altfel va fi aruncat în aer. lar dacă va cunoaşte mai mult sau mai 
puţin zona, deşi poate că va fi puţin rănit, totuşi cu experienţa pe 
care o are înaintează statornic şi repede. Dacă cineva se va ocupa 
de ogorul cel necultivat al sufletului, va dezrădăcina toţi spinii 


patimilor lui şi va planta în locul lor virtuţi. Dar această lucrare 
este obositoare şi are trebuinţă de multă voinţă şi răbdare. 

— Părinte, să ne spuneţi practic cum se face această lucrare. 

— Fiecare să încerce în fiecare zi să pună înăuntrul său ceva 
duhovnicesc, care va respinge ceva lumesc şi păcătos, şi aşa, încet- 
încet, se va dezbrăca de omul cel vechi şi în continuare se va mişca 
liber în spaţiul duhovnicesc. Să-şi pună în memorie închipuiri 
sfinte în loc de păcătoase. Să schimbe cântecele cu psalmodieri şi 
revistele lumeşti cu cărţi duhovniceşti. Dacă omul nu se taie de la 
orice lucru lumesc şi păcătos şi nu are comuniune cu Hristos, cu 
Preacurata, cu sfinţii, cu Biserica biruitoare şi nu se lasă cu 
desăvârşire în mâinile lui Dumnezeu, nu poate dobândi sănătatea 
duhovnicească. 

— Părinte, în ce constă sănătatea duhovnicească? 

— Sănătatea duhovnicească înseamnă gânduri curate, minte 
luminată şi inimă curată în care îşi fac sălaş mereu Hristos şi 
Maica Domnului. Multa luare aminte cu supravegherea de sine şi 
rugăciune ne ajută foarte mult să dobândim sănătatea sufletului. 
Rugăciunea este absolut necesară pentru curățirea sufletului, iar 
cuminţenia, pentru păstrarea unei stări duhovniceşti bune. 

Desigur, viaţa nu este o tabără de vară. Are bucurii, dar are şi 
mâhniri. Inainte de Inviere este Răstignirea. Loviturile încercărilor 
sunt absolut necesare pentru mântuirea sufletului nostru, 
deoarece ele curăţă sufletul. Aşa cum se întâmplă şi cu rufele. Cu 
cât le frecăm mai mult atunci când le spălăm, cu atât se curăţă mai 
bine. La fel şi cu caracatiţa, cu cât o lovim mai mult, cu atât mai 
mult se curăţă şi se înmoaie. Şi peştele se vede frumos când înoată 
în mare şi este viu, chiar şi când este în piaţă cu solzii şi 
măruntaiele lui, dar se face folositor numai atunci când se curăţă - 
deşi se urâţeşte la exterior - şi apoi se frige. Tot astfel şi omul, 
atunci când pierde ceva lumesc, deşi pe din afară se pare că îşi 
pierde viaţa, viabilitatea lumească - solzii - şi se goleşte de orice 
are nefolositor întru sine şi „se frige”, atunci se face folositor. 


Ce ajută la sporirea duhovnicească 


Oamenii pe care i-au lovit unele încercări, fie că aşa a 
îngăduit Dumnezeu ca să-i înfrâneze, fie din pizma celui viclean, au 
nevoie după aceea de multe însoriri şi de răcorire duhovnicească, 
pentru ca să înflorească şi să rodească. Ei sunt precum copacii 
care, deşi prind curaj din însoririle de iarnă, mai apoi sunt înfrânți 
de vardar’, şi după aceea au nevoie mereu de însoriri 


0 Vânt de nord foarte rece. 


primăvăratice şi de ploi, ca să circule sucurile în ei şi să scoată 
flori şi roade. 

— Părinte, ce trebuie să facă cineva ca să ia „demaraj” 
duhovnicesc? 

— Nevoinţă cu mărime de suflet, cu nădejde şi încredere în 
Dumnezeu. Încrederea în Dumnezeu şi simplitatea în nevoinţă cu 
mărime de suflet aduc pacea lăuntrică şi siguranţa, şi atunci 
sufletul se umple de nădejde şi bucurie. Este trebuinţă de răbdare, 
de mărime de suflet şi de bărbăţie duhovnicească pentru ca 
nevoitorul să se încununeze. Bărbăţia se desprinde din inima 
generoasă şi atunci când cineva face ceva cu inima sa pentru 
Hristos, nici nu oboseşte, nici nu-l doare, pentru că durerea pentru 
Hristos este desfătare duhovnicească. Sporirea duhovnicească se 
poate face foarte repede, cu puţină voinţă, mărime de suflet şi 
luare aminte de sine. În continuare sufletul va fi ajutat de Hristos, 
de Maica Domnului, de îngeri şi de sfinţi. Mult ajută de asemenea 
studiul, rugăciunea, întoarcerea spre sine şi puţină liniştire. 

Hristos întăreşte pe cei ce luptă „lupta cea bună”0, pe care au 
dus-o toţi sfinţii spre a supune duhului trupul. Chiar dacă suntem 
răniţi, nu trebuie să ne pierdem sângele rece, ci să cerem ajutorul 
lui Dumnezeu şi să continuăm nevoinţa cu bărbăţie. Păstorul Cel 
Bun va auzi şi se va grăbi îndată spre ajutor, precum ciobanul 
atunci când va auzi vreun miel că zbiară disperat din pricina 
vreunei răniri sau a vreunei muşcături de lup sau de câine. l-am 
iubit şi m-a durut mai mult pentru ei şi-i am mereu în minte pe cei 
care au avut cândva o viaţă vrednică de plâns, dar acum se 
nevoiesc, decât pe cei care nu sunt chinuiti de patimi. Şi pe cioban 
îl doare mai mult de mielul rănit sau bolnav şi-l îngrijeşte în mod 
deosebit, până ce se va însănătoşi şi el. 

Iar dacă ne nevoim cum trebuie, dar nu vedem nicio sporire, 
de multe ori se întâmplă aceasta: diavolul, fiindcă i-am declarat 
război, a cerut întăriri de la Satana. Astfel, dacă anul trecut ne-am 
luptat cu un diavol, anul acesta ne luptăm cu 50, la anul ne vom 
lupta cu mai mulţi etc. Lucrul acesta nu îngăduie să-l vedem, ca să 
nu ne mândrim. Fără ca noi să ne dăm seama, Dumnezeu lucrează 
în sufletul nostru atunci când vede intenţie bună. 

— Părinte, când cineva se nevoieşte şi într-adevăr nu 
sporeşte, ce este de vină? 

— Poate se nevoieşte cu mândrie. Dar să vă spun ce păţesc 
unii de nu sporesc. Deşi au toate condiţiile, le risipesc însă în 
lucruri mici şi după aceea nu au putere să se angajeze în nevoinţa 
duhovnicească. Să spunem că începem o ofensivă împotriva 

vrăjmaşului şi ne pregătim cu toate cele absolut necesare ca să-i 
stăm împotrivă. Dar acela (vrăjmaşul), fiindcă se teme că nu va 
reuşi, încearcă să ne distragă şi să ne atragă în altă parte atenţia, 
cu sabotaje şi incursiuni în alte puncte. Noi atunci ne întoarcem 
atenţia într-acolo. Trimitem puteri la dreapta şi la stânga. Timpul 
trece, proviziile de război se  împuţinează. Dăm armatei 
echipament vechi. Ostaşii încep să murmure. Şi rezultatul este că 
se epuizează toate puterile noastre şi nu mai putem sta împotriva 
vrăjmaşului. Aşa fac unii şi în nevoinţa duhovnicească. 

— Părinte, în sporirea duhovnicească nu ajută şi mediul? 

— Da, ajută, dar uneori unul poate trăi printre sfinţi şi să nu 
sporească. Oare a existat înlesnire mai mare ca pentru Iuda, care a 
fost mereu cu Hristos? Iuda n-a avut smerenie, nici intenţie bună. 
Nici după trădarea lui nu s-a smerit; a aruncat arginţii cu mânie şi 
egoism şi s-a dus cu vicleşug la spânzurătoare. Şi fariseii s-au 
purtat ca şi diavolul. După ce li s-a făcut treaba, i-au spus lui Iuda: 
„Tu vei vedea”. Dumnezeu lucrează potrivit cu starea omului. 
Duhul Cel Sfânt nu este împiedicat de nimic. Ceea ce am înţeles 
este că, oriunde s-ar afla cineva, dacă se nevoieşte cu mărime de 
suflet, îşi poate realiza ceea ce doreşte, mântuirea sufletului său. 
Lot a trăit în Sodoma şi Gomora, şi în ce stare duhovnicească era!0 
Acum, fie că vrem, fie că nu vrem, trebuie să ne nevoim să ne 
facem mai buni ca să lucreze harul dumnezeiesc în noi. 
Împrejurările ne silesc şi ne vor sili să ne apropiem tot mai mult de 
Dumnezeu, ca să câştigăm putere dumnezeiască, astfel încât să 
putem înfrunta corect orice situaţie. Şi, fireşte, Bunul Dumnezeu 
nu ne va lăsa, ci ne va păzi. 

În sfârşit, să ştim că atunci când ne îmbunătăţim starea 
duhovnicească, şi noi ne simţim mai bine, şi pe Hristos Il facem să 
se bucure. Cine îşi poate închipui marea bucurie ce o simte Hristos 
atunci când copiii Lui sporesc? Doresc ca toţi oamenii să sporească 
duhovniceşte şi să se unească cu Hristos, care este A (alfa) şi Q 
(omega). Când toată viaţa noastră va depinde de A (alfa) şi Q 
(omega), atunci toate vor fi sfinţite. 


Studiu duhovnicesc 


— Părinte, oamenii care încep să aibă neliniştea cea bună, ce 
cărţi trebuie să citească ca să se ajute? 

— Să citească mai întâi Evanghelia, ca să afle cine este 
Hristos, şi să fie mişcaţi puţin sufleteşte. Şi numai după aceea să 
citească Vechiul Testament. Ştii ce greu este atunci când n-au citit 

nimic şi îţi cer ajutorul? Sunt asemenea unui copil de Şcoală 
generală care merge la un profesor de la Universitate şi-i spune: 
„Ajută-mă!”. Ce să-i spună profesorul? Unu şi cu unu fac doi ? Alţii, 
iarăşi, nu au neliniştea cea bună şi vin şi spun: „N-am nicio 
problemă. Sunt foarte bine, Părinte, şi am trecut numai aşa ca să 
te văd”. Omul niciodată nu poate spune că n-are nimic. Ceva are. 
Nevoinţa pentru dobândirea vieţii duhovniceşti nu se termină 
niciodată. Unii îmi spun: „Să ne spui ceva duhovnicesc”. Ca şi cum 
ar merge la băcan şi i-ar spune: „Dă-ne cumpărături”, făcându-l pe 
acela să se mire de ei. N-au nimic concret să ceară şi să spună: 
„Imi trebuie atâta zahăr, atâta orez etc.” ci spun: „Dă-ne 
cumpărături”. Sau ca şi cum ar merge la farmacist şi i-ar spune: 
„Dă-ne medicamente”, fără să-i spună mai înainte de ce suferă sau 
dacă au mers la medic şi ce le-a spus acela. Hai, acum, să le dăm 
de capăt! Vezi, cel ce are neliniştea duhovnicească află ce-i 
lipseşte, cere şi se foloseşte. Eu, ca începător, atunci când citeam 
ceva, scriam ca să nu le uit şi încercam să le pun în practică, nu 
citeam ca să-mi petrec timpul în mod plăcut. Exista în mine 
neliniştea cea bună şi atunci când nu înţelegeam ceva, întrebam ca 
să aflu cum este. Citeam puţin, dar mă cercetam mult pe mine 
însumi prin cele pe care le citeam. „Unde mă aflu? Ce fac?”. mă 
cercetam cu dinadinsul. Cele pe care le citeam nu le treceam aşa, 
neimpozabile. 

Oamenii de astăzi, din pricina cititului mult, ajung să fie ca 
nişte magnetofoane care îşi umplu casetele cu lucruri de prisos. 
Dar învăţătura „fără practică” este, după Avva Isaac, „amanetul 
ruşinii”0. Vezi, mulţi dintre cei care se interesează de atletism 
citesc reviste sportive sau ziare, dar stau întinşi. Pot fi cât nişte 
viței, dar numai îi admiră pe atleți: „A, este extraordinar acesta”, 
spun. „Bravo! Oooo...”. Dar nu varsă puţină transpiraţie, nici nu 
pierd vreun kilogram în greutate. Citesc, citesc reviste de atletism 
şi stau întinşi. Dar astfel nu se folosesc, ci rămân numai cu 
mulţumirea cititului. Unii mireni citesc ziarul, alţii citesc vreun 
roman, vreo peripeţie, alţii urmăresc cum joacă pe teren, şi timpul 
trece. La fel fac şi unii care citesc cărţi duhovniceşti. Stau chiar 
toată noaptea şi citesc cu manie cărţi duhovniceşti şi sunt 
satisfăcuţi. lau o carte duhovnicească, se aşază puţin mai comod şi 
citesc. „M-am folosit”, spune acela. Spune mai bine că ai fost 
satisfăcut, că ţi-ai petrecut timpul cu plăcere. Pentru că acesta nu 
este folos. Te foloseşti numai atunci când vezi ce se spune în ceea 
ce citeşti; când te cercetezi pe tine şi încerci să te sileşti prin 
punerea în practică: „Ce spune cartea aceea pe care am citit-o? Eu 

unde mă aflu duhovniceşte? Ce trebuie să fac?”. După aceea, cu 
cât învaţă cineva mai multe, cu atât are mai multă 
responsabilitate. Nu spun să nu citească pentru ca să nu ştie multe 
şi să nu aibă responsabilitate, pentru că aceasta este viclenie, ci să 
nu citească numai pentru satisfacţie. Răul este că, dacă citeşte şi 
are memorie bună, ţine minte multe, poate spune şi multe şi se 
poate înşela pe sine însuşi crezând că le-a şi pus în practică. Astfel 
îşi pricinuieşte un simţământ fals şi lui însuşi, şi celorlalţi. De 
aceea nu vă odihniţi gândul vostru prin multa citire. Să vă 
întoarceţi la punerea în practică. Cititul mult educă enciclopedic. 
Nu se spune aşa? 

— Da, Părinte. 

— Dar scopul este cum să mă educ teocentric. Nu mă duc să 
mă fac profesor de Universitate, ca să fiu obligat să ştiu multe. lar 
dacă îmi va trebui ceva din cealaltă cunoaştere, uşor o voi afla 
atunci când voi dobândi educaţia teocentrică. Ai înţeles? 

— Când cineva este răspândit, este bine să se adune prin 
studiu? 

— Da, să citească puţin, ceva foarte tare, ca să i se 
încălzească sufletul. Astfel se pune capac grijilor şi mintea se 
transpune în spaţiul dumnezeiesc. Altfel mintea se duce la o treabă 
sau la alta, acolo unde a zăbovit vreme mai îndelungată. 

— Părinte, când cineva este obosit sau mâhnit, vrea să 
citească ceva uşor, vreo povestire, vreun roman etc. 

— Nu există vreo carte duhovnicească potrivită pentru ceasul 
acela? Scopul nu este ca omul să-şi uite mâhnirea sa, ci să se 
elibereze de ea. În viaţa duhovnicească nu ajută romanele sau 
ziarele şi televizorul; unele ca acestea nu-l eliberează pe om de 
mâhnire. De multe ori şi unele reviste religioase pricinuiesc 
pagubă creştinilor, pentru că întărâtă râvna pruncească şi 
pricinuiesc zăpăceală. Luaţi aminte: nu citiţi lucruri de prisos în 
ceasurile voastre libere. Unele citiri sunt ca şi cum ai mânca 
dovleci fierţi, ca şi cum ai căuta un bob de grâu prin paie. Unii 
spun: „Da, dar acestea mă odihnesc”. Dar cum te odihnesc, 
binecuvântatule, când te ameţesc şi-ţi mai pricinuiesc şi durere de 
ochi? Este mai bine să dormi, ca să te odihneşti. Din ceea ce 
citeşte cineva îi vei putea înţelege starea lui duhovnicească. Dacă 
este foarte lumesc, va citi reviste murdare. Dacă este puţin 
lumesc, va citi lucruri mai puţin murdare sau ziare. Dacă este în 
credinţă, va citi tipărituri religioase sau cărţi religioase 
contemporane sau pe Sfinţii Părinţi etc. 

— Părinte, care cărţi duhovniceşti ajută mai mult? 

— Mult ajută diferitele cărţi ale Sfinţilor Părinţi care, în zilele 
noastre, slavă lui Dumnezeu, circulă cu miile, în acestea află 


oricine orice îi trebuie. Ele sunt o hrană curată duhovnicească şi 
ne conduc în siguranţă pe calea cea dreaptă. Dar pentru ca să 
ajute, ele trebuie citite cu smerenie şi rugăciune. Textele patristice 
seamănă cu clişeele (folosite în medicină), căci precum în acestea 
se fotografiază starea trupească a omului, aşa şi în acelea se 
fotografiază starea lui duhovnicească. Fiecare propoziţie din 
textele patristice nu ascunde doar unul, ci mai multe sensuri şi 
fiecare le înţelege potrivit cu starea lui duhovnicească. Este bine 
ca să se citească textul original şi nu traducerea, pentru că uneori 
traducătorul explică prototipul potrivit cu propria lui stare 
duhovnicească. Aşadar, ca să înţeleagă cineva pe Sfinţii Părinţi 
trebuie să se strângă puţin, să-şi concentreze mintea şi să trăiască 
duhovniceşte, pentru că duhul Părinților se percepe numai cu 
duhul. Mai ales Cuvintele Ascetice ale Sfântului Isaac Sirul ajută 
foarte mult, dar trebuie studiate câte puţin, astfel ca hrana pe care 
ele o oferă să fie asimilată. Fverghetinosul este o mare 
binefacere, pentru că putem cunoaşte pe deplin duhul Sfinţilor 
Părinţi. Ajută pentru că descrie nevoinţele Sfinţilor Părinţi 
împotriva tuturor patimilor, pe rând, şi sufletul cunoaşte cum au 
lucrat aceia şi se foloseşte. Vieţile Sfinţilor constituie o istorie 
sfântă, de aceea ajută foarte mult - mai ales pe copii - dar să nu le 
citim ca pe nişte istorii. 

Nu este nevoie să avem multă ştiinţă de carte ca să dobândim 
evlavia. Dacă vom cugeta la cele puţine pe care le ştim, inima se 
va îmboldi. Unul sare în aer dintr-un tropar, iar altul le ştie pe 
toate pe de rost şi nu simte nimic, deoarece se mişcă în afara 
realităţii duhovniceşti. Citiţi aşadar pe Sfinţii Părinţi, fie şi numai 
un rând-două pe zi. Sunt vitamine foarte întăritoare. 


„Adevăraţii închinători...* 


Unii spun: „În aceasta bisericuţă intimă trăiesc Sfânta 
Liturghie; într-o biserică mare n-o trăiesc. Dacă este vreo 
bisericuţă văruită în alb, nu simt nimic, dacă însă este pictată, are 
catapeteasmă frumoasă etc. acolo trăiesc Sfânta Liturghie”. Insă 
acestea sunt pentru un om care n-are poftă de mâncare şi-i pui 
puţină sare, puţin piper, ca să-i vină pofta de mâncare. 

— Părinte, acestea nu joacă niciun rol? Nu ajută? 

— Nu spun că nu. Ajută şi acestea, dar să nu se sprijine 
cineva numai pe acestea. Altfel, omul va tinde să-L. trăiască pe 

Hristos în chip magic. Va cere chilie întunecoasă, candelă cu 
lumină puţină, bisericuţă intimă. Şi fără acestea nu se va putea 
ruga. Sau în tren de te afli, sau în peşteră, sau pe drum, să fii 
acelaşi pentru lucrul acesta. Dumnezeu l-a făcut pe fiecare om ca 
pe o bisericuţă” şi o poate duce oriunde cu el. 

Toţi caută odihna, dar odihna vine dinăuntrul nostru. Şi aceia, 
sărmanii, care merg din mănăstire în mănăstire, Il caută pe 
Hristos, dar Hristos este lângă ei. Şi deşi Il pot afla fără de 
osteneală, se ostenesc şi în cele din urmă nu-L află. Pe un om 
duhovnicesc nu-l odihneşte umblarea şi vederea diferitelor lucruri 
vrednice de văzut. Aceasta este pentru cei ce suferă, ca să-şi uite 
puţin supărarea lor. Unui om duhovnicesc, care are mângâierea 
duhovnicească, nu-i trebuie acestea. Iar dacă nu are mângâierea 
duhovnicească înăuntrul său, unul ca acesta nu se deosebeşte de 
cel lumesc. Vederile şi interesele sale vor fi iarăşi lumești, nu vor fi 
duhovniceşti. Iarăşi va căuta cum să se odihnească prin ceva 
lumesc. 

Mulţi vin în Sfântul Munte, cercetează diferiţi Părinţi, se 
entuziasmează de cele ce le aud de la fiecare, le explică în felul lor 
propriu, le încurcă şi apoi mai zic: „Am petrecut foarte bine”. În 
timp ce dacă ar fi cercetat un Părinte, i-ar fi cerut sfatul şi ar fi 
încercat să pună în lucrare cele ce i-a spus, ar fi fost mult mai 
folosiţi. Acum însă ceea ce fac ei este un turism duhovnicesc; îşi 
pierd timpul, se ticăloşesc fără scop şi nu se folosesc. Cât de 
odihnitor ar fi fost pentru ei dacă ar fi stat la un Părinte şi ar fi pus 
în lucrare cele ce le-au auzit! Deoarece atunci ar fi simţit odihna 
lăuntrică, în timp ce acum umblă din loc în loc şi se odihnesc de 
verdeaţa Sfântului Munte ca şi cei lumești. 

Sunt şi unii care spun: „Voi merge la cutare Panaghia. Voi 
merge la cealaltă Panaghie!”. Dar Maica Domnului este una. lar 
aceasta n-o fac din evlavie, ci fiindcă vor să iasă afară, să se 
răcorească. Din asta poţi înţelege că oamenii nu au linişte. Dacă 
cineva nu are evlavie şi smerenie, de l-ai băga înăuntrul Sfântului 
Mormânt, nimic nu va vedea. lar dacă va avea evlavie, şi pe 
Golgota poate vedea Sfânta Lumină. Odată, un frate din 
mănăstirea Sfântul Sava a mers în Sâmbăta Mare la Sfântul 
Mormânt să ia Sfânta Lumină pentru mănăstirea sa - există acolo 
obiceiul ca mănăstirile din jur să trimită monahii ca să ia Sfânta 
Lumină. Acesta a făcut o viclenie: deoarece purta rasă, i-a împins 
pe mireni şi a mers în faţă. După aceea însă, venind nişte clerici, l- 
au îndepărtat de acolo, deoarece era stabilit unde va sta fiecare. 
Atunci fratele a început să se certe cu sine: „Bre, omule ticălos, 

omule pierdut, în halul în care eşti ai mai venit şi în faţă? Ia şterge- 
o de aici. Nici în Biserică nu eşti vrednic să stai”. Şi le-a crezut pe 
cele ce le zicea. Aşadar a ieşit afară din Biserică şi Il ruga pe 
Hristos: „Hristoase al meu, Te rog, îngăduie-mi să merg în alt 
loc!”. Şi s-a dus apoi mai sus, la Golgota. Acolo se plângea iarăşi 
pe sine: „Auzi, să fac o astfel de viclenie! Fiindcă port rasa, eu, cel 
vrednic de plâns, i-am îndepărtat pe ceilalţi, care sunt mai buni 
decât mine...”. Şi în timp ce se ticăloşea pe sine, la un moment dat 
a ieşit de la Sfânta Golgota o lumină puternică, asemenea unui 
fulger, care l-a orbit. Atunci a zis, sărmanul: „S-a pogorât Sfânta 
Lumină”. S-a dus, a luat Sfânta Lumină în felinarul său şi a plecat. 

— Părinte, adică nu ajută pelerinajele ce se fac, de pildă, la 
Sfintele Locuri? 

— Ia ascultă. Astăzi, dacă mergi să te foloseşti puţin, trebuie 
să te vatămi mult: în trenuri, în avioane, la hoteluri. Toate s-au 
laicizat. Cu ce se va folosi cineva dacă va merge la un loc 
duhovnicesc şi va vedea o mare neorânduială lumească? Trebuie 
să fie foarte duhovnicesc ca să le valorifice pe toate spre bine. Şi 
acolo, la locurile de închinare, cel care vorbeşte şi explică, atunci 
când merg în grup, în unele cazuri este mai bine să nu vorbească. 
Pentru că nu spune cu evlavie: „Aici este Ghetsimani, dincolo este 
Sfântul Mormânt” etc., ci începe vrrrr: „Aici este asta, acolo 
cealaltă, acum vom merge la Betleem, unde au venit magii din 
Persia”, şi încet-încet îi duce pe închinători în... Kuweit. Astfel, nu 
lasă pe cel care a citit Sfânta Scriptură şi ştie că aici este Sfântul 
Mormânt, acolo Ghetsimani etc., să se reculeagă şi să se roage. 
Acestea sunt numai pentru cel care n-a citit Sfânta Scriptură, dar 
cei ce merg în pelerinaj la Sfintele Locuri au citit Sfânta Scriptură. 
Aşadar, în loc ca oamenii să se folosească, ameţesc. Şi încă pleacă 
şi foarte repede de la un loc de închinare şi se duc la altul, 
neadăpând sinea lor cu cele pe care le aud. Altceva este atunci 
când cineva merge în pelerinaj într-un grup duhovnicesc şi cu 
însoțitor duhovnicesc, făcând mai înainte şi o pregătire potrivită. 

Spunea o farasiotă”, care locuia în Ghianiţa: „Pelerini sunt 
aceştia? Într-o jumătate de oră merg la Ierusalim, şi într-o altă 
jumătate de oră se întorc! Pelerini sunt?”. Mai demult, sărmanii, 
rămâneau mai multă vreme la locurile de închinare şi făceau 
privegheri, ca să se folosească duhovniceşte, dar şi pentru ca să nu 
facă cheltuieli stând pe la hoteluri, iar banii îi dădeau milostenie. 
Şi dacă cineva nu avea nicio schimbare duhovnicească atunci când 
se întorcea îi spuneau: Te-ai dus usturoi şi te-ai întors ceapă”. 
Sfântul Arsenie mergea la fiecare zece ani la Ierusalim, iar 

distanţa de la Farasa până la Mersina, de unde trebuia să ia 
corabia, o străbătea pe jos în cinci zile. Astăzi, rar afli astfel de 
cazuri. Imi aduc aminte că a venit la Colibă un rus din Vladivostok, 
care se învecinează cu Japonia. A făcut făgăduinţă să meargă pe 
jos la Sfintele Locuri. Când a mers să ia binecuvântare de la 
episcopul său, acela i-a spus: „Nu eşti sănătos. Cum să mergi pe 
jos?” De aceea s-a dus la mănăstirea din Zagorsk, de lângă 
Moscova, şi a luat binecuvântare de la un Stareţ. A pornit de acolo 
la Paşti şi a ajuns la Ierusalim în octombrie, făcea şaptezeci de km 
pe zi. A venit apoi şi în Sfântul Munte pe jos şi voia să meargă din 
nou la Ierusalim. Avea o adevărată dragoste dumnezeiască. Trăia 
în altă lume. Ştia puţin greceşte şi ne-am înţeles: „Am crezut”, mi- 
a spus, „că va fi Antihrist acolo ca să mărturisesc şi să-mi taie 
capul, dar n-a fost. Acum, când voi merge din nou la Ierusalim, voi 
face o metanie la Sfântul Mormânt şi pentru Sfinţia Ta, iar Sfinţia 
Ta pomeneşte-mă la rugăciune”. S-a ridicat şi a făcut o metanie, ca 
să-mi arate cum va face, lovindu-şi capul de o piatră. Avea o 
flacără înăuntrul său. În timp ce alţii, aşa cum merg la Sfintele 
Locuri pentru turism şi fără evlavie, este mai bine să nu meargă. 

Cât de vie este prezenţa lui Hristos la Sfintele Locuri! De 
pildă, pe drumul care duce către Golgota simţi o schimbare. Chiar 
dacă nu ai şti unde mergi, dacă umbli pe acolo, te emoţionezi. 
Există şi o tăbliță pe care scrie în latineşte: „Via Dolorosa”. Şi la 
Sfântul Mormânt vezi diferiţi oameni, o felurime. Unii sunt clerici, 
alţii mireni, unii îmbrăcaţi cuviincios, alţii necuviincios, unii cu 
haine lungi, alţii cu scurte, iar alţii aproape fără haine, unii tunşi, 
alţii cu părul lung... Lume diferită, mode diferite, rase diferite, de 
diferite dogme: unul catolic, altul armean, dar toţi merg să se 
închine acolo. Mi-a făcut o impresie deosebită. Este mişcător. Dar 
pe toate acestea trebuie să le priveşti cu gând bun, ca să fii mişcat 
şi să te înalţi duhovniceşte. 

— Părinte, dacă cineva nu are dorinţă să meargă la locuri de 
închinare, aceasta este din lipsă de evlavie? 

— Nu. Eu n-am fost nici la toate mănăstirile din Sfântul 
Munte, nici la toate locurile de închinare. N-am fost, de pildă, la 
Sfântul Ioan Rusul. Dar aceasta nu înseamnă că nu îl am la evlavie 
pe Sfântul. Este bine să avem evlavie pentru un sfânt de la un loc 
de închinare şi să nu mergem. Să mergem numai atunci când ni se 
iveşte vreun prilej sau când există vreun motiv. Valoare are ceea 
ce a spus Hristos Samarinencei: „Adevăraţii închinători se închină 
Tatălui în duh şi în adevăr”. 


Mântuirea sufletului nostru 


— Părinte, unii simt o siguranţă că se mântuiesc, iar alţii se 
îndoiesc. Care este poziţia cea mai corectă? 

— Scopul este ca omul să ţină poruncile lui Dumnezeu. Omul 
duhovnicesc trebuie să ajungă la o astfel de stare, încât să nu se 
mâhnească dacă Dumnezeu nu-i va da raiul. Trebuie să 
conştientizăm bine că astăzi trăim, iar mâine se poate să plecăm şi 
că trebuie să ne îngrijim să mergem lângă Hristos. Cei care au 
izbutit, cu harul lui Dumnezeu, să cunoască deşertăciunea acestei 
vieţi, au primit harisma cea mai mare şi nu este nevoie să 
dobândească harisma înainte-vederii, ca să prevadă cele viitoare, 
deoarece este destul ca cineva să prevadă şi să se îngrijească de 
mântuirea sufletului său şi să ia măsurile duhovniceşti cele mai 
bune, ca să se mântuiască. Vezi ce a spus Hristos: „Cât valorează 
un Suflet nu valorează lumea întreagă”. Câtă valoare are un 
suflet! De aceea mântuirea sufletului este mare lucru! 

— Părinte, adică nu trebuie să aibă cineva nădejdea mântuirii 
şi frica de iad? 

— Dacă are nădejdea mântuirii, nu va avea frica de iad. Iar 
pentru ca omul să aibă nădejdea mântuirii înseamnă să fie 
oarecum aranjat. Dumnezeu nu va lăsa pe omul care se nevoieşte 
cu mărime de suflet, pe cât poate şi nu are intenţie de a face 
păcate, dar nevoindu-se, este biruit şi biruieşte mereu. Dacă are 
puţină grijă să nu-L. mâhnească pe Dumnezeu, va merge în rai „cu 
pantofi”. Dumnezeul Cel bun din firea Sa îl va îmbrânci în rai în 
chip minunat. Va iconomisi să-l ia în vremea în care se află în 
pocăință. Se poate ca în toată viaţa lui să se lupte, dar Dumnezeu 
nu-l va lăsa; îl va lua în ceasul cel mai bun. 

Dumnezeu este bun; El vrea ca toţi să ne mântuim. Dacă ar fi 
fost să se mântuiască numai puţini, atunci de ce S-ar mai fi 
răstignit Hristos? Poarta raiului nu este strâmtă. li încape pe toţi 
oamenii care se pleacă cu smerenie şi nu sunt umflaţi de mândrie; 
numai să se pocăiască, adică să-l dea lui Hristos povara păcatelor 
lor, după care vor putea trece uşor prin poartă. După aceea avem 
şi îndreptăţirea că suntem făcuţi din pământ; nu suntem numai 
duh, ca îngerii. Dar suntem fără de răspuns atunci când nu ne 
pocăim şi nu ne apropiem cu smerenie de Mântuitorul nostru. 
Tâlharul pe Cruce numai un „iartă-mă”0 a spus şi s-a mântuit. 
Mântuirea omului depinde de secundă, nu de minut. Omul se 


° Mt. 16, 26. 
0 Le. 23, 40-43. 


mântuieşte şi cu un gând smerit, în timp ce, dacă aduce un gând 
de mândrie, le pierde pe toate. 

Trebuie să ne mântuim numai din mărinimie, nu există durere 
mai mare pentru Dumnezeu decât de a-l vedea pe om în iad. Mi se 
pare că şi numai prin recunoştinţa faţă de multele binecuvântări 
ale lui Dumnezeu şi comportament smerit şi cu dragoste faţă de 
chipurile Lui, semenii noştri, cu puţină nevoinţă, cu mărime de 
suflet, şi este îndeajuns ca să ne avem sufletul odihnit şi în viaţa 
aceasta, şi în cealaltă”. 


0 Se înţelege că Starețul se referă la credincioşii ortodocşi care se 
nevoiesc şi participă la viaţa mistică a Bisericii. 


CAPITOLUL 2 
Cum lucrează diavolul 


Diavolul se străduieşte să-l netrebnicească pe 
nevoitor 


— Părinte, uneori ispitele vin una după alta şi nu le mai pot 
răbda. 

— Vrei să-ţi dau o soluţie ca să le eviţi? O vei primi? 

— Da. 

— Singura soluţie ca să eviţi ispitele este să... te lupţi cu 
diavolul!... De ce râzi? Nu-ţi place această soluţie? Ascultă. Cu cât 
se nevoieşte cineva, cu atât va avea mai multe ispite şi greutăţi. Şi 
cu cât va încerca să evite ispita, cu atât mai mult diavolul îi va sta 
împotrivă. Dar prin ispite - dacă le punem în valoare în chip corect 
- ni se dă ocazia ca viaţa noastră, care uneori este antievanghelică, 
să devină evanghelică. 

— Părinte, mă poticnesc de unele lucruri neînsemnate şi după 
aceea nu am dispoziţie să mă nevoiesc pentru ceva mai înalt. 

— Acestea sunt ca şi minele pe care le pune duşmanul ca să 
netrebnicească armata. Când vede că nu poate pricinui altă 
pagubă nevoitorului, aghiuţă caută cum să-l netrebnicească prin 
lucruri neînsemnate. După aceea să ştii că există şi drăcuşori mici, 
care ştiu însă să facă mare vătămare. Odată am întrebat pe un 
drăcuşor de acesta: „Oare tu ce poţi face?”. „Ce pot face eu? Mă 
duc şi încurc aţele la croitorese, la cizmari”, a răspuns, „şi îi fac să 
se mânie”. Scandalurile cele mai mari izbucnesc de la lucruri de 
nimic, şi acestea nu numai între noi, ci uneori chiar şi între state. 
La oamenii duhovniceşti nu există pricini serioase pentru 
scandaluri; de aceea diavolul ia pricină de la cele mici. Il loveşte 
pe om sufleteşte cu ceva neînsemnat, lucruri copilăreşti, după care 
îi face inima precum acela voieşte, rămânând după aceea ca o 
buturugă. 

— Părinte, oare de ce, deşi îmi impun un program, o 
rânduială în nevoinţa mea şi încep cu dispoziţie de a mă nevoi, uit 
repede aceasta? 

— Nu ştii de ce? Când aghiuţă prinde de veste că voim să 
facem treabă duhovnicească, întoarce butonul în altă parte. Deşi 
ne punem un program, o rânduială anumită, ne aflăm în alta şi, 
dacă nu luăm aminte, pricepem aceasta doar după câteva zile. De 
aceea nevoitorul trebuie să meargă numai împotriva diavolului - 
fireşte, cu discernământ - şi să-l supravegheze un duhovnic 
experimentat. 


— Satana îl luptă oare pe omul care nu face o lucrare subţire? 
întru sine? 

— Satana nu se duce la un om netrebnic, ci se duce la un 
nevoitor pentru ca să-l ispitească şi să-l netrebnicească. Nu pierde 
timpul să facă lucrare subţire în unul care nu are nici el o lucrare 
subţire. La cel care coase cu acul de cusut saci, trimite un diavol 
cu ace mari. La cel care face lucrare de mână fină, trimite un 
diavol care face lucru de mână fin. La cel care face broderie foarte 
fină, trimite un diavol care face lucrare foarte fină. La cei care fac 
lucrare brută în ei înşişi, trimite un diavol grosolan. La începători 
le trimite diavoli începători. 

Oamenii care au un suflet fin, multă mărime de suflet şi sunt 
sensibili trebuie să ia aminte, pentru că diavolul îşi bagă coada sa 
şi-i face şi mai sensibili, putând ajunge la melancolie sau chiar - 
ferească Dumnezeu - la sinucidere. Diavolul niciodată nu merge 
contra, deşi pe noi, oamenii, ne pune să mergem împotriva 
semenilor noştri şi să ne certăm. Pe cel trândav îl face mai 
trândav; îl odihneşte cu gândul: „Te doare capul, n-ai dispoziţie; 
nu-i nimic dacă nu te scoli să te rogi”. Pe cel evlavios îl face mai 
evlavios, ca să-l arunce în mândrie, sau îl îmbrânceşte să se 
nevoiască mai presus de puterile sale, încât să-l istovească şi să 
lase după aceea toate armele lui duhovniceşti, pentru ca mult- 
nevoitorul de mai înainte să se predea. Pe cel cu inimă aspră îl 
face şi mai aspru, pe cel sensibil, exagerat de sensibil. 

Şi vezi câţi oameni se ticăloşesc cu insomnii şi iau 
medicamente, unii pentru că au o oarecare sensibilitate, alţii 
pentru că şi-au zdruncinat nervii lor. Rar poţi vedea un om 
echilibrat. Oamenii au devenit baterii. Cei mai mulţi sunt ca şi cum 
ar avea electricitate. Cei care nu se mărturisesc primesc 
influenţele diavoleşti, au un magnetism diavolesc, pentru că 
diavolul are stăpânire peste ei. Puţini sunt oamenii, fie ei băieţi ori 
fete, ori vârstnici de sunt, care au o privire curată. Demonizare! 
Ştii ce înseamnă demonizare? Să nu te poţi înţelege cu lumea. 


Diavolul ne face injecție cu nesimţire 


Am spus unor medici cu care discutam despre anestezia pe 
care o fac la operaţii: „Anestezia celui viclean are consecinţe 
neplăcute asupra omului, în timp ce aceea pe care o faceţi 
dumneavoastră ajută”. Anestezia diavolului este otrava pe care o 
aruncă şarpele peste păsări sau peste iepuraşi ca să-i paralizeze şi 
să-i înghită fără a se putea împotrivi. Diavolul, atunci când vrea să 
lupte un om, trimite mai întâi un drăcuşor „anestezist”, ca să-l facă 


0 Adică fină, subtilă, duhovnicească (n. ed. rom.). 


pe om nesimtit, după care merge el însuşi şi-l ciopleşte, şi face din 
el orice vrea... Dar înainte merge „anestezistul”. Ne face injecție 
cu nesimţire şi uităm de grija mântuirii. lată, vezi, noi, monahii, am 
făgăduit răbdare când vom fi „ocărâţi, batjocoriţi etc...”, dar în 
cele din urmă de multe ori ispita ne zăpăceşte şi facem cele 
potrivnice celor făgăduite. Altfel începem şi altfel sfârşim. Pentru 
altceva am pornit să mergem, şi în altă parte mergem. Nu luăm 
aminte. Nu v-am dat atâtea exemple? 

Mai demult, în Koniţa nu exista bancă. Oamenii erau nevoiţi 
să meargă la Ghiannena, când voiau să ia vreun împrumut. Aşadar 
porneau câţiva din satele din împrejurimi şi mergeau 72 de 
kilometri pe jos să ia împrumut, ca să cumpere, de pildă, un cal. 
Atunci, dacă cineva avea un cal, îşi putea întreţine familia. Făcea 
pereche cu calul altcuiva şi ara. Odată unul a pornit să meargă la 
Ghiannena să ia împrumut, ca să cumpere un cal să-şi are ogorul, 
să nu se chinuiască săpând cu hârleţul. S-a dus aşadar la bancă, de 
unde a luat împrumutul, după care a trecut şi pe la magazinele 
evreieşti şi căsca gura. L-a văzut un evreu şi l-a tras înăuntru. 
„Vino înăuntru, omule, am lucruri bune!”. A intrat înăuntru acela şi 
evreul a început să coboare topurile de stofă din rafturi. Le lua, le 
scutura. „la-o”, îi spune, „este bună, iar pentru copiii tăi ţi-o voi da 
mai ieftin”. Pleca de la unul, mergea mai departe şi căsca gura la 
altul. „Hai înăuntru, omule”, îi spune evreul, „o să ţi-o dau mai 
ieftină”. Şi cobora acela stofele, le deschidea, le întindea. In cele 
din urmă s-a zăpăcit sărmanul. Avea şi puţină mărime de suflet şi 
îşi spunea: „Acum când a coborât valurile de stofă şi le-a întins...” 
şi mai ales că „pentru copii este mai ieftin”, a dat banii pe care îi 
luase de la bancă şi a cumpărat un val de stofă, dar care era 
stricată. Dar ce să facă cu un val întreg de stofă? Niciun bogat nu 
ar fi luat un val de stofă, ci numai atât cât îi trebuia. În cele din 
urmă s-a întors acasă cu un val de stofă putredă. „Unde este 
calul?”, l-au întrebat. „Am adus stofă pentru copii!”, le spune. Dar 
ce să facă cu atâta stofă? S-a îndatorat şi băncii şi cal n-a luat, ci 
numai un val de stofă stricată. Hai de acum iarăşi la săpat cu 
hârleţul pe ogor, iarăşi să se ostenească pentru ca să înapoieze 
împrumutul. Dacă ar fi cumpărat un cal, s-ar fi întors şi călare, ar fi 
cumpărat şi ceva lucruri pentru casă şi nu s-ar fi omorât să sape cu 
hârleţul. Dar vedeţi ce a păţit dacă a căscat gura la magazinele 
evreieşti? Aşa face şi diavolul. Te trage de aici, de dincolo ca 
negustorul cel viclean, îţi pune piedici şi în cele din urmă te obligă 
să mergi acolo unde vrea el. În altă parte ai pornit şi în altă parte 
ajungi dacă nu iei aminte. Te înşală şi îţi pierzi anii cei mai buni. 


Diavolul face totul pentru ca omul să nu se folosească 
duhovniceşte 


Diavolul este maestru. Dacă, de pildă, îi aduce unui om 
duhovnicesc un gând ruşinos în timpul Sfintei Liturghii, acela îl va 
pricepe, se va trezi şi îl va alunga. De aceea îi aduce un gând 
duhovnicesc. „În cartea cutare, îi spune, scrie aceasta despre 
Sfânta Liturghie”. După aceea îi va atrage atenţia, de pildă, la 
polieleu. Se va întreba cine oare l-a făcut. Sau îi va aduce aminte 
de vreun bolnav pe care trebuie să meargă să-l vadă. „A! Ce 
inspiraţie”, îşi spune, „în timpul Sfintei Liturghii”, însă este 
diavolul care se strecoară înăuntru şi omul intră în discuţie cu 
gândul său. Când aude pe preot spunând: „Cu frică...”, numai 
atunci îşi dă seama că s-a terminat Sfânta Liturghie şi el n-a 
participat deloc la ea. Iată, şi aici, în biserică, merge paraclisera şi 
aprinde lumânările de la policandru şi am observat că până şi pe 
oamenii mari îi distrage vicleanul şi cască gura la soră cum 
aprinde lumânările. Lucrul acesta este cu desăvârşire copilăresc. 
Numai copiii cei mici se bucură de aşa ceva şi spun: „Le-a aprins!”. 
Adică aceasta se justifică pentru copiii cei mici, dar nu pentru 
oamenii mari. Sau, deşi ştim că trebuie să evităm mişcările în 
timpul Sfintei Liturghii, ispititorul poate pune, într-un moment 
sfânt, pe o soră să răsfoiască foile la strană şi astfel pricinuieşte 
zgomot, distrăgând pe ceilalţi. Aud „fâş-fâş”, „Ce se întâmplă””, 
îmi spun, şi astfel mintea fuge de la Dumnezeu şi se bucură 
aghiuţă. De aceea să luăm aminte să nu ne facem pricini de 
distragere a atenţiei celorlalţi în timpul slujbei. Pricinuim pagubă 
oamenilor şi nu ne dăm seama. Sau urmăriţi o citire. Când citeţul 
ajunge la punctul cel mai sfânt, prin care se vor ajuta oamenii, 
atunci sau se va trânti uşa cu putere de curent, sau va tuşi cineva 
şi li se va distrage atenţia şi nu se vor folosi de acel cuvânt sfânt. 
Şi astfel îşi face aghiuţă treaba lui. 

O, dacă l-aţi vedea pe diavolul cum se mişcă! Nu l-aţi văzut, şi 
de aceea nu pricepeţi unele lucruri. Face totul pentru ca omul să 
nu se folosească duhovniceşte. Am observat asta la Colibă, atunci 
când vorbesc. Când ajung exact la punctul la care vreau, la cel mai 
sensibil, ca să se folosească cei ce aud, atunci sau se face un 
oarecare zgomot, sau vin alţii şi mă întrerup. Diavolul îi pune mai 
înainte să caşte gura la Schitul” de vis-a-vis sau să privească 
altceva şi rânduieşte să vină la momentul cel mai fin al discuţiei, 
ca să schimb subiectul şi să nu se folosească cei cărora le vorbesc. 
Pentru că atunci când începe discuţia, ştie diavolul unde va duce 


0 Schitul Sfântul Pantelimon al Mănăstirii Kotlomusiu, ce este în 
apropiere. 


şi, deoarece vede că se va păgubi, trimite pe cineva exact la 
momentul cel mai sensibil, ca să mă întrerupă. „Hei, Părinte, pe 
unde să intrăm?”, strigă. „Luaţi rahat şi apă şi veniţi pe acolo”, le 
spun. Alţii intră în curte exact în clipa aceea şi mă întrerup, pentru 
că trebuie să mă scol şi să-i întâmpin. Alţii vin puţin după aceia şi 
iarăşi trebuie să mă scol, să-i întreb: „De unde eşti etc. ...”. Şi 
astfel sunt nevoit s-o iau din nou de la început, să spun iarăşi pilda 
ce-am început-o. Cum încep, strigă de jos altul: „Ei, Părinte Paisie, 
unde eşti? Pe aici e poarta?”. Hai, scoală-te din nou... Măi, şi 
diavolul acesta! 

Într-o zi mi-a făcut asta de şase-şapte ori până când am fost 
nevoit să pun câteva... santinele. „Tu stai acolo şi vezi să nu vină 
nimeni. Tu stai aici, până ce-mi voi termina treaba”. De şase-şapte 
ori să începi o întreagă istorie, să ajungi la punctul unde se vor 
folosi, şi diavolii iarăşi să facă scene! 

Măi, ce face vrăjmaşul! Mereu învârte butonul la altă 
frecvenţă. Îndată ce nevoitorul este gata să se folosească de ceva, 
pac!, îi învârte butonul în altă parte şi uită de sine prin ceea ce îi 
dă acela. Îşi aduce aminte de ceva duhovnicesc? Ţac!, îi aduce 
aminte de altceva. Il face să se dea de-a berbeleacul. Dacă omul ar 
învăţa cum lucrează diavolul, s-ar elibera de multe lucruri. 

— Părinte, dar cum să înveţe? 

— Să se observe pe sine însuşi. Dacă cineva se observă pe 
sine, învaţă. Vezi, ciobanii sunt cei mai buni meteorologi pentru că 
observa norii, vântul. 


Aripa voinţei 


Lumea se influenţează repede şi spre bine, şi spre rău. Spre 
rău se influenţează mai uşor, pentru că acolo ajută şi diavolul. 
Spune, de pildă, unuia să lase fumatul pentru că îl vatămă. De 
îndată ce se va hotări să-l lase, diavolul va merge şi-i va spune: 
„Ţigara cealaltă are mai puţină otravă, cealaltă are filtru şi 
curăţă... Fumează de acelea, că nu te vor vătăma”. li va afla o 
îndreptăţire, ca să nu-l lase; îi va afla o... soluţie. Pentru că 
diavolul ne poate oferi o grămadă de justificări. Iar ţigara aceea, 
pe care i-o recomandă, îl poate vătăma şi mai mult. De aceea este 
nevoie să avem voinţă. Şi dacă cineva nu-şi taie cusururile sale 
atunci când este încă tânăr, după aceea îi va fi greu să le taie, 
deoarece cu cât înaintează în vârstă, cu atât i se slăbeşte voinţa. 

Dacă omul nu are voinţă, nu poate face nimic. Sfântul Ioan 
Gură de Aur spune: „Totul stă în a vrea şi a nu vrea”0. Adică toate 


0 Sf. Ioan Gură de Aur, Comentariu la Ep. I către Tesaloniceni, Omilia 
5, PG 62, 428. 


depind de: dacă vrea sau nu vrea omul. Mare lucru! Dumnezeu 
este din fire bun şi vrea întotdeauna binele nostru. Dar este nevoie 
să vrem şi noi. Pentru că omul zboară duhovniceşte cu două aripi: 
cu voia lui Dumnezeu şi cu voia sa. Dumnezeu ne-a prins pentru 
totdeauna o aripă - voia Sa - de un umăr al nostru. Dar ca să 
zburăm duhovniceşte trebuie ca şi noi să ne prindem de celălalt 
umăr aripa noastră, voia omenească. Dacă omul are voinţă 
puternică, are aripa omenească şi se echilibrează cu aripa 
dumnezeiască şi atunci va putea zbura. În timp ce dacă voinţa îi 
este atrofiată, încearcă să zboare puţin, dar se prăbuşeşte. 
Încearcă din nou să zboare, dar iarăşi cade. 

— Părinte, voinţa se cultivă? 

— N-am spus că toate se cultivă? Voința există la toţi oamenii, 
la unii mai puţină, la alţii mai multă. Când omul are dispoziţie să 
se nevoiască, se roagă şi cere de la Dumnezeu să-i mărească 
voinţa şi Dumnezeu îl ajută. Când omul nu sporeşte, atunci să ştie 
că sau nu pune voinţă deloc, sau puţină, şi aceea slabă, lucru care 
iarăşi nu ajută. Să presupunem că o pasăre are o aripă bună, daro 
neglijează pe cealaltă; îi cad câteva pene, după care nu mai poate 
zbura cum trebuie. O aripă lucrează corect, cealaltă însă este ca 
un pieptene stricat. O mişcă, dar intră aer prin ea şi pasărea nu 
poate zbura bine. Zboară puţin, după care se prăvăleşte. Trebuie 
să aibă şi această aripă întreagă ca să poată zbura. Tot astfel şi 
omul, vreau să spun, trebuie să ia aminte să nu neglijeze voinţa 
omenească, dacă vrea să zboare mereu corect, duhovniceşte. 
Pentru că aghiuţă ce face? Merge încet-încet şi trage din aripa 
omenească mai întâi o pană mică, apoi una ceva mai mare, şi dacă 
nu ia aminte omul, îi scoate şi una mare, iar când vrea să zboare 
nu mai poate. Şi dacă cumva îi trage câteva pene, atunci când vrea 
să zboare, intră aer prin aripa din care îi lipsesc pene şi face 
tumbe. Aripa dumnezeiască este totdeauna plină, completă, nu-i 
lipsesc pene, pentru că diavolul nu poate să le tragă şi să le scoată: 
este dumnezeiască. Dar omul să ia aminte, să nu se lenevească şi 
astfel diavolul să-i scoată vreo pană din propria lui aripă. Atunci 
când începe încet-încet puţină trândăvie, puţină nepăsare, voinţa 
slăbeşte. Ce să facă Dumnezeu dacă omul nu vrea? Nu vrea să 
intervină, pentru că respectă libertatea omului. Şi astfel, omul 
netrebniceşte şi aripa lui Dumnezeu. Dar când are voinţă, are şi 
aripa lui întreagă; atunci vrea şi Dumnezeu, vrea şi omul, şi el 
zboară. 

— Dar, Părinte, ce este exact acest zbor? Vă referiţi la a vrea 
să sporesc duhovniceşte, să vreau mântuirea mea? 

— Da, măi copile! Când spun zbor, mă refer la urcuşul 
duhovnicesc, nu înţeleg să zbor şi să mă urc în vreun chiparos. 


— Părinte, aţi spus că cineva poate ara, semăna şi face toate 
lucrările legate de acestea şi să nu scoată nici sămânță. 

— Da, aşa este. Dacă nu ia aminte omul, diavolul îi fură 
osteneala, în timp ce dacă ia aminte şi ia în serios problema 
mântuirii sufletului său, se nevoieşte, sporeşte, rodeşte, se 
hrăneşte duhovniceşte şi se bucură îngereşte. 


CAPITOLUL 3 
Folosul ce se dobândeşte dintr-o prietenie duhovnicească 


Frăţietatea 


— Părinte, mă neliniştesc atunci când spuneţi că vom trece 
prin ani grei. 

— Să vă iubiţi, să fiţi unite, formate duhovniceşte, să aveţi 
bărbăţie, să fiţi un trup şi să nu vă temeţi de nimic. După aceea va 
ajuta Dumnezeu. Să cultivați dragostea cea duhovnicească. Să 
aveţi o astfel de dragoste, precum are mama pentru copilul ei. Să 
existe frăţietate, jertfă, căci încet-încet vom trece şi prin zile grele. 

Fireşte, noi, monahii, plecăm din lume şi lăsăm cunoscuţi şi 
rude ca să intrăm în marea familie a lui Adam - a lui Dumnezeu. 
Mirenilor însă li se cere să aibă relaţii cu cunoscuţi şi rude care 
trăiesc duhovniceşte, ca să se folosească. Creştinul care se 
nevoieşte în lume se foloseşte atunci când are legături cu oamenii 
duhovniceşti. Oricât de duhovniceşte ar trăi cineva, are nevoie - 
mai ales în vremea în care trăim - de prietenia cea bună. Contactul 
cu oamenii duhovniceşti ajută mult - mai mult decât studiul 
duhovnicesc - deoarece această bucurie a legăturii duhovniceşti îi 
dă o mare dorinţă să se nevoiască duhovniceşte. Încă şi la lucru, 
într-o slujbă obştească etc., este bine ca oamenii duhovniceşti să 
se cunoască între ei ca să se întrajutoreze. Se poate, să 
presupunem, să apară o problemă între colegi, să trebuiască să se 
sprijine reciproc, dar unul să şovăie să vorbească celuilalt, dacă nu 
se cunosc. 

— Părinte, dacă cineva nu vrea să ne ajute într-o nevoie, este 
corect să-i cerem din nou ceva de care avem trebuinţă? 

— Nu, nu trebuie. Poate să nu aibă atunci posibilitatea să ne 
ajute. Este ca şi cum mi-ai cere o cruciuliţă şi ţi-o dau. Imi ceri şi 
altă dată, dar nu am să-ţi dau şi nu-ţi dau. După aceea cumpăr 
cruciuliţe, ca să am să dau şi vii şi tu, dar nu-mi ceri, deşi eu 
aştept ocazia să le împart. 

Astăzi, oamenii trăiesc în acelaşi bloc şi nu se cunosc între ei. 
Mai demult existau casele cu curţi, care îi ajutau pe oameni să se 
cunoască între ei şi la o nevoie unul îl sprijinea pe celălalt. Să 
presupunem că unul mergea cu căruţa undeva şi întâlnea pe drum 
un cunoscut de-al său. „De unde vii? Unde mergi?”, îl întreba. 
„Intr-acolo merg şi eu. Urcă sus, să mergem împreună”. Sau altul, 
de avea în plan să meargă undeva cu calul, îl întreba şi pe vecin: 
„Tu unde vrei să mergi? Dacă poţi aştepta, peste trei ore plec cu 
calul şi te pot lua cu mine”; sau „Mâine voi pleca într-acolo; hai la 


mine să dormi, ca să plecăm împreună foarte de dimineaţă”. Se 
gândeau oamenii la celălalt şi atunci când puteau ajuta cu ceva, nu 
evitau să o facă. Aveau curiozitatea cea bună şi întrebau ca să se 
ajute în toate cazurile. Aveau cunoscuţi chiar şi în alte sate. 

— Părinte, ce ajută ca oamenii să se lege duhovniceşte? 

— În zilele noastre, chiar de nu vor oamenii duhovniceşti să 
se lege între ei, îi va sili diavolul să se lege. Diavolul, cu marea lui 
răutate, face cel mai mare bine astăzi în lume. Pentru că, să zicem, 
un tată care este credincios şi vrea, de pildă, să plătească meditații 
copiilor lui, va fi nevoit să afle un dascăl bun şi credincios pe care 
să-l aducă în casa sa. lar un dascăl care este credincios şi vrea să 
dea meditații copiilor, pentru că nu a fost numit încă în post, va 
căuta o familie bună, ca să se simtă în siguranţă. Sau un meşter 
care trăieşte duhovniceşte, fie el vopsitor, fie mecanic etc., caută 
să lucreze la o familie bună, ca să se simtă în largul lui, pentru că 
într-o casă lumească îşi va găsi beleaua. Un creştin bun va căuta 
să bage în casă un lucrător bun, care să fie şi om credincios. 
Astfel, şi unul, şi celălalt vor încerca să caute un om duhovnicesc 
ca să poată lucra împreună cu el. Aşadar, încet-încet se vor 
cunoaşte între ei oamenii duhovniceşti din toate meseriile şi din 
toate ramurile. 

Aşadar, diavolul, cu răutatea sa, face bine fără să vrea; 
desparte oile de capre. Astfel se vor despărţi oile de capre şi vor 
trăi ca „o turmă şi un păstor”. lată, mai demult satele aveau 
cioban şi fiecare îşi dădea oile sau caprele ce le avea: unul cinci, 
altul zece, şi păşteau oile împreună cu caprele, pentru că atunci 
caprele erau blânde şi nu le împungeau pe oi cu coarnele. Acum 
caprele s-au sălbăticit şi lovesc urât oile lui Hristos. Iar oile caută 
păstor bun şi turmă numai de oi. Pentru că aşa cum a ajuns lumea, 
ea este numai pentru cei care trăiesc în păcat. De aceea se vor 
despărţi oamenii şi se vor despărţi oile de iezi. Cei care vor vrea să 
trăiască viaţă duhovnicească, încet-încet nu vor mai putea trăi în 
lumea aceasta; vor căuta să afle pe cei asemenea lor, pe oamenii 
lui Dumnezeu, vor căuta duhovnic şi se vor depărta şi mai mult de 
păcat. Şi acest bine îl face acum diavolul cu răutatea lui, dar fără 
să vrea. Astfel vedem nu numai în oraşe, dar şi la sate, pe unii 
alergând la cântece şi jocuri etc., trăind în nepăsare, iar pe alţii 
alergând la priveghere, la paraclise, la întruniri duhovniceşti, şi 
aceşti oameni ajung să fie strâns legaţi între ei. 

În anii cei grei, se creează o frăţietate foarte puternică. În 
război, doi ani, noi, soldaţii, am trăit în două companii şi eram 
legaţi între noi mai mult ca fraţii, deoarece am trăit împreună 

greutăţile şi primejdiile. Eram atât de uniţi, încât unul pe altul ne 
chemam „frate”. Erau oameni lumeşti, cu cugetare lumească, dar 
cu toate acestea nu voiau să se despartă unul de altul. Nu citiseră 
Evanghelia, nici cărţi duhovniceşti. Aveau o cultură lumească 
simplă, în sensul cel bun, dar aveau lucrul cel mai mare dintre 
toate: dragostea şi frăţietatea. In ultimul timp, a murit un camarad 
de arme de al nostru şi la înmormântarea lui s-au adunat şi ceilalţi, 
din toate părţile. Cu câteva zile mai înainte a venit şi aici un fost 
militar, coleg de al meu, ca să mă vadă. Cum m-a îmbrăţişat! Nu 
mai puteam ieşi din braţele lui. 

Acum ne luptăm cu diavolul. De aceea, căutaţi să vă înfrăţiţi 
mai mult. În felul acesta vom călători împreună cu toţii pe drumul 
ce ni l-am ales, pe cărarea anevoioasă a urcuşului spre dulcea 
Golgotă. 


Înrudirea duhovnicească 


— Părinte, ieri mi-aţi spus că pe toţi oamenii pe care i-aţi 
văzut zilele acestea, i-aţi simţit ca pe nişte fraţi. In ce fel este 
înrudirea duhovnicească? 

— După trup, suntem fraţi cu toţi oamenii, noi toţi suntem 
fraţi şi toţi robi ai lui Dumnezeu, iar noi, credincioşii, suntem pe 
deasupra şi fii după har ai lui Dumnezeu, răscumpăraţi cu Sângele 
cel dumnezeiesc al lui Hristos. În viaţa duhovnicească, după trup 
ne înrudim prin Adam, iar după duh prin Hristos. Cei care trăiesc 
duhovniceşte simt această înrudire duhovnicească între ei. 
Gândesc la fel, urmăresc acelaşi lucru, au acelaşi scop. Dacă ai 
avea, de pildă, o soră după trup, care să aibă programul ei, să 
trăiască lumeşte etc., n-ai simţi cu ea nicio înrudire duhovnicească. 

— Înrudirea duhovnicească se destramă vreodată? 

— Când unul încetează să mai trăiască duhovniceşte, 
încetează de a se mai înrudi duhovniceşte cu celălalt, care trăieşte 
duhovniceşte. Singur se desparte, nu-l îndepărtează celălalt. 
Precum cineva, cu cât trăieşte mai după Dumnezeu, cu atât se 
apropie de Dumnezeu, tot aşa cu cât se depărtează de viaţa în 
Dumnezeu, cu atât merge mai departe de El. Nu-l alungă 
Dumnezeu. Omul pleacă singur departe de Dumnezeu. Şi precum 
harul dumnezeiesc este o putere care lucrează de departe şi se 
transmite oamenilor, tot astfel şi lucrarea cea vicleană a diavolului 
este şi ea o putere care lucrează de departe şi se transmite. De 
pildă, două suflete, dacă sunt într-o stare duhovnicească bună şi se 
gândesc unul la altul, între ele se face o legătură duhovnicească şi 
unul transmite putere dumnezeiască celuilalt. lar două suflete, 
dacă trăiesc în păcat şi au o oarecare legătură între ele, de 


departe primeşte unul de la celălalt o influenţă diavolească: se 
duce telegrama de la unul la altul. 

— Părinte, atunci când există o astfel de legătură diavolească 
între doi oameni, dacă unul se schimbă spre bine, este ajutat şi 
celălalt? 

— Da, nu mai are legătură, pentru că celălalt nu ridică... 
receptorul. Se întrerupe legătura şi nu mai are cum să comunice. 
În felul acesta poate îşi face probleme şi, dacă vrea, se poate ajuta 
pe sine însuşi. 

— Când avem legături cu un om cu patimi, dar fără să ne 
vătămăm de patimile lui, noi îi influenţăm caracterul? 

— Dacă avem stare duhovnicească bună, sfinţenie, influenţăm 
mult, deoarece lucrează harul lui Dumnezeu şi semenul nostru se 
foloseşte. Atunci când îl răbdăm pe fratele nostru din dragoste, 
acela pricepe. Precum şi atunci când există înăuntrul nostru 
răutate, fără să se manifeste, iarăşi o pricepe. Orice are un suflet, 
aceea şi transmite. Patima va transmite patimă, mânia - mânie, 
urgia - urgie. În timp ce dacă în suflet există harisme, harisma se 
va transmite ca harismă. 

— Adică atunci când cineva are legături cu oameni virtuoşi, 
se foloseşte? 

— Sigur că se foloseşte. Dacă vei merge la o chilie în care se 
tămâiază mereu, când vei ieşi, vei mirosi a tămâie. Dacă vei merge 
într-un grajd, vei lua mirosul grajdului. Dacă vei merge într-o casă 
lumească, atunci când vei pleca vei mirosi a parfum lumesc. În 
timpul ocupaţiei germane aveam cinci prăjini de pepeni diferiţi: 
pepeni americani ai Şcolii Agricole, care erau pepeni albi foarte 
mari şi foarte dulci, pepeni locali de Argos etc. Dacă din 
întâmplare dovlecii erau aproape de cei buni, de cei americani, 
dulceaţa din pepene se ducea în dovleac. Şi dovleacul se făcea mai 
dulce, iar pepenele mai searbăd. Tot astfel se petrece şi cu 
polenizarea pe care o fac albinele mergând dintr-o floare în alta. 
Dacă vei vedea pepene cu buric mare să ştii că răsadul de pepene 
a fost lângă cel de dovleac. Dacă cumva pepenele de Argos va fi 
aproape de un pepene bun, va lua dulceaţă din cel bun. Pepenele 
bun va pierde din dulceaţă, dar cel puţin dulceaţa va merge în 
celălalt pepene. Dacă însă dovleacul va fi aproape de un pepene 
bun, dovleacul se va face mai dulce şi, dacă-l vei pregăti, va trebui 
după aceea o mână de sare. Pepenele pierde, dar nici pe dovleac 
nu-l foloseşte. În timp ce, de este pepene, pierde desigur pepenele 
cel bun, dar celălalt devine pepene mai dulce. Vreau să spun că, 
dacă un creştin care nu este destul de sporit merge lângă un om 
sporit duhovniceşte, poate că cel de-al doilea se va osteni, se va 
păgubi puţin, dar primul se va folosi. Dacă însă un om lumesc, care 


nu crede, merge lângă un om duhovnicesc, osteneala şi timpul ce-l 
depune omul duhovnicesc se vor pierde. Cel mult, cel lumesc se va 
mişca de câteva lucruri duhovniceşti ce i le va spune celălalt şi le 
va filosofa lumeşte, adică le va interpreta în duh lumesc şi nu se va 
folosi. Adică va deveni un... dovleac mai dulce. 


Atenţie la prieteni 


În armată, la Transmisiuni, aveam un tabel de recunoaştere 
cu câteva caracteristici concrete şi astfel ne dădeam seama care 
staţie era a noastră şi care era străină; cunoşteam staţiile noastre. 
Pentru o perioadă de timp în care am făcut lecţiile la Transmisiuni, 
făceam intervalul” şi încercam să facem recunoaşterea. Spuneam 
celuilalt: „Ce este asta?”, sau „unu, să vedem ce va spune acela şi 
astfel îl prindeam. Adică, atunci când nu înţelegeam sigur ce staţie 
este, nu aveam încredere şi, tac-tac, încercam să facem 
recunoaştere. Tot astfel şi în viaţa duhovnicească, atunci când 
vedem că o „staţie” este străină, trebuie să spunem: „Ei, acum, cu 
aceasta voi lucra?”. Dacă cineva înţelege că o „staţie” este străină 
şi totuşi vrea să lucreze cu ea, este grav. Cu atât mai mult atunci 
când ştie că staţia este nu numai străină, dar şi vrăjmaşă, şi merge 
să lucreze cu ea. Vreau să spun că în privinţa legăturilor cu ceilalţi 
este nevoie de discernământ şi atenţie. Lucrul cel mai sigur este ca 
să te sfătuieşti cu duhovnicul tău. 

Chiar şi în discuţii trebuie să fie credinciosul atent, deoarece 
uneori începe o discuţie duhovnicească şi sfârşeşte în 
pălăvrăgeală. Şi nu ajunge că îşi pierde vremea, dar îşi pierde şi 
sufletul său cu judecata, pentru că nu avem dreptul să judecăm pe 
nimeni şi nici situaţii. Dacă putem, după discuţia ce o vom face cu 
durere să căutăm să ajutăm o situaţie neplăcută. Nici pe cei morţi 
nu trebuie să-i osândim, pentru că sufletele tuturor oamenilor, din 
fericire, sunt în mâna lui Dumnezeu. 

Văd de câte ori se strică gândul multor oameni din pricina 
unui cuvânt neatent. Dacă ni s-ar cere impozit pentru cuvintele ce 
le spunem, ştiţi cât de atenţi am fi? Dacă ni s-ar spune: „Dacă spui 
atâtea cuvinte, vei plăti atâta”, ne-am măsura cuvintele noastre. 
Când vorbim la telefon ne gândim ce vom spune, cât să vorbim, 
pentru că vom plăti. Acum se pierde mult timp cu vorbitul. 

— Părinte, în „Scara” se scrie despre clevetire că este 
naşterea urii. Simpla pălăvrăgeală se poate să aibă în ea 
dragoste? 

— Da, dacă cineva iubeşte mult un suflet şi vede că alţii îl 
invidiază, atunci poate spune şi vreun cuvânt de cleveteală 
împotriva aceluia, ca să nu-l mai invidieze ceilalţi. Trebuie să le 
cercetăm pe toate, însă un suflet stricat sau ispitit, care crede că 
este nedreptăţit şi pentru aceasta este puţin amărât sau supărat şi 
sub un anumit pretext îşi manifestă supărarea sa, poate face o 
astfel de vătămare în alte suflete, încât să-l întreacă şi pe diavolul. 
Iuda s-a supărat pentru risipa mirului ce l-a vărsat Mironosiţa şi a 
spus că mirul s-ar fi putut vinde şi banii să se fi dat săracilor. De la 
Iuda au fost influenţaţi şi ceilalţi apostoli, care aveau har”. 

Ceea ce a spus acela era văzut corect pe dinafară şi ei au fost 
influenţaţi de acel cuvânt, pentru că nu-i cunoşteau inima sa cea 
iubitoare de argint. Şi iată că Hristos i-a dat lui Iuda şi punga cu 
bani, să-şi sature patima sa, dar acela lua din ceea ce se punea în 
ea”. 

— Părinte, ce poziţie trebuie să ia cineva atunci când doi 
oameni care nu se înţeleg îi cer părerea lui? 

— Dacă s-ar afla cineva cu oameni care au probleme 
personale între ei, este mai bine ca părerea sa s-o spună în 
prezenţa amândurora, ca să nu ia fiecare vreun cuvânt al său 
precum îi convine şi să-l folosească apoi ca artilerie grea - atunci 
când cuvântul aceluia are greutate - pentru a-l lovi fără milă pe 
potrivnicul său şi să-l ajungă pe acela proiectilele pe neaşteptate. 
Pe cât poate, să evite astfel de oameni, ca să aibă pace şi să se 
poată ruga pentru pacea acestor oameni şi, în general, pentru 
pacea lumii. Atunci când nu-i poate evita cu desăvârşire pe astfel 
de oameni scandalagii, să încerce cel puţin să evite multele 
cuvinte, ca să aibă mai puţine tulburări. Nu are importanţă dacă 
unii oameni n-au răutate, ci doar o simplă superficialitate, 
deoarece şi aceştia, cu superficialitatea lor, creează probleme. 


Dragoste de mamă 


— Părinte, oamenii care au dragostea împreunată cu 
discernământul au curăţie sufletească? 

— Sunt mai multe cazuri. Se poate ca de multe ori să fie şi o 
politeţe lumească. lată, unii oameni au bunătate, au şi politeţe, dar 
aceasta nu înseamnă că au şi nobleţe duhovnicească, jertfire de 
sine. A exista însuşiri bune este un alt subiect. Cel care are 
politeţe lumească şi se făţărniceşte poate face mult rău, pentru că 
celălalt este înşelat de făţărnicia aceluia, şi deschizându-şi inima i 
se risipeşte în cele din urmă evlavia sa faţă de omul lumesc, care 

nu ştie ce înseamnă evlavie. Este ca şi cum ar da lire de aur la 
oameni care nu cunosc decât drahmele de bronz. De aceea să 
caute să nu piardă cineva timpul său fără scop, dojenind 
duhovniceşte pe oamenii care se odihnesc în discuţii lumești, 
numai spre a-şi rosti părerile lor în mod egoist. 

— Părinte, când cineva are o problemă şi vine şi o spune, şi 
iarăşi o spune, chiar atunci când problema lui s-a rezolvat 
oarecum, ce trebuie să faci? 

— Prima dată se justifică să spună, să spună, să stea cu orele. 
Atunci trebuie să-l asculţi. Dacă nu-l asculţi, va crede că te 
îngreuiezi de el sau nu-l înţelegi. După aceea însă, dacă va 
continua să spună mereu aceleaşi lucruri, să-i spui: „Acum nu te 
mai ascult, nu pentru că nu te-aş putea asculta, ci pentru că 
aceasta nu te ajută. Tu şi vara o faci iarnă. Acum eşti mai bine; 
este primăvară. Peste puţin va veni vara. Tu te gândeşti vara la 
frigurile iernii şi răceşti”. Uneori însă se observă următorul lucru 
chiar şi în relaţiile dintre oamenii duhovniceşti. Unul se duce să-şi 
spună durerea sa la un oarecare şi acela nu vrea să-l asculte, ca să 
nu se lipsească de bucuria sa. Poate simula că este grăbit sau să 
schimbe vorba ca să-şi păstreze pacea. Dar aceasta este ceva cu 
desăvârşire satanic. Ca şi cum ar muri cineva alături de mine şi eu 
să merg mai departe şi să cânt. Unde este „a plânge cu cei ce 
plâng”? Şi mai ales atunci când este vorba de subiecte bisericeşti 
serioase, dacă un creştin nu ia parte la neliniştea celuilalt, atunci 
omul acesta nu ia parte la Trupul Bisericii. 

— Atunci când nu sunt de acord cu alţii pentru o faptă a lor, 
aceasta înseamnă că am inimă aspră? 

— Nu eşti de acord cu alţii şi eşti de acord cu tine? Atunci nici 
Hristos nu te va îndreptăţi pe tine la Judecată. Se poate ca la un 
moment dat inima omului să se înăsprească precum piatra dacă nu 
ia aminte, şi în alt moment să devină duioasă. Să dobândeşti inimă 
de mamă. Ai văzut, mama pe toate le iartă şi câteodată se face că 
nu vede unele neorânduieli. Să ai răbdare şi să-i îndreptăţeşti, să-i 
suferi pe ceilalţi, ca să te sufere şi pe tine Hristos. 

— Părinte, cum se lărgeşte inima? 

— Atunci când  justifici totdeauna  neorânduielile, 
nedesăvârşirile, lipsurile celorlalţi şi în ele te oglindeşti pe tine 
însuţi. Desigur, vicleanul ne poate aduce uneori gânduri asupra 
celorlalţi şi mai ales atunci când există vreo pricină. Este însă în 
puterea noastră să le primim sau să le alungăm. Când ne punem în 
situaţia celuilalt, îl vom vedea cu simpatie şi îl vom îndreptăţi. 
După aceea, atunci când ceva nu se face din răutate, ci din 

superficialitate, aceasta îl vesteşte pe celălalt şi nu pricinuieşte 
împotrivire. A exista neputinţe omeneşti este un lucru firesc şi 
general la toţi oamenii. Dar este rău atunci când există intenţie 
rea. 

— Dacă celălalt este într-o stare sufletească rea, iar eu mă 
aflu într-una bună, îl pot influenţa? 

— Dar dacă vrăjmaşul prezintă lucrurile astfel? De unde ştii 
tu că te afli într-o stare mai bună? Atunci când cred că sunt mai 
bun decât celălalt şi mă doare şi mă întristez pentru el, trebuie mai 
degrabă să mă întristez pentru mine, şi nu pentru acela. Chiar şi 
atunci când cineva vede că, într-adevăr, celălalt nu este bine, 
trebuie să-l îndreptăţească şi să-i afle circumstanţe atenuante. 
Numai pentru sine să nu afle circumstanţe atenuante, ci să se 
socotească mai rău decât ceilalţi şi să-l doară pentru halul în care 
se află el însuşi. Unul ca acesta recunoaşte că n-a făcut nimic 
pentru toate cele ce i le-a dat Dumnezeu şi zice: „Dumnezeule, nu 
mă lua în seamă pe mine, aruncă-mă departe, n-am făcut nimic 
bun, ajută-l pe celălalt!”. Cei care sporesc cu adevărat nu-şi simt 
marea lor sporire, ci numai o mare zdrobire şi smerenie şi 
dragostea lui Dumnezeu împreună cu o veselie negrăită. 


CAPITOLUL 4 
Evlavia mişcă pe Dumnezeu 


Ce este evlavia 


— Părinte, ce este evlavia? 

— Evlavia este frica lui Dumnezeu, sfiala, sensibilitatea 
duhovnicească. Evlaviosul se sfieşte în toate, dar această sfială 
picură miere în inima sa; felul său de vieţuire el nu îl socoteşte 
martiric, ci îl mulţumeşte. Mişcările lui sunt fine, atente. Simte 
puternic prezenţa lui Dumnezeu, a îngerilor şi a Sfinţilor. Simte 
alături de el pe îngerul lui păzitor cum îl supraveghează. Are 
mereu în mintea sa faptul că trupul lui este Biserică a Duhului 
Sfânt” şi trăieşte simplu, în curăţie şi sfinţenie. Pretutindeni se 
comportă cu atenţie şi grijă şi simte vii toate cele sfinte. Ia aminte, 
de pildă, să nu fie în spatele lui icoane. Nu pune Evanghelia sau o 
carte duhovnicească etc. acolo unde stă, pe canapea sau pe scaun. 
Dacă vede o icoană inima îi tresare, iar ochii i se umplu de lacrimi. 
Chiar şi numai numele lui Hristos de îl vede scris undeva, îl sărută 
cu evlavie şi i se îndulceşte sufletul său. Şi chiar de va vedea 
aruncată pe jos o bucăţică de ziar pe care să scrie, de pildă, 
numele lui Hristos sau „Sfânta Biserică a Sfintei Treimi”, se 
pleacă, o ia, o sărută cu evlavie şi se mâhneşte pentru faptul că a 
fost aruncată jos. 

— Părinte, altceva este respectul şi altceva evlavia? 

— Respectul” este parfumul, iar evlavia este tămâia. Pentru 
mine evlavia este cea mai mare virtute, pentru că cel evlavios 
atrage harul lui Dumnezeu, se face primitor al harului şi, fireşte, 
harul lui Dumnezeu rămâne cu el. După aceea harul dumnezeiesc 
îl trădează şi toţi îl au la evlavie, îl simpatizează, pe când de cel 
obraznic se scârbesc şi mici, şi mari. 

Voi, femeile, trebuie să aveţi mai multă evlavie decât bărbaţii. 
Femeii, prin firea ei, i se impune să aibă evlavie. Bărbaţii, atunci 
când nu au evlavie, au doar o indiferenţă, în timp ce femeile, dacă- 
şi pierd evlavia, fac lucruri grosolane. Mi-a spus unul: „Când am 
mers cu femeia mea în pelerinaj la Sfintele Locuri, am mers la 
Iordan să intru în el, iar ea stătea şi-şi spăla picioarele. «Bre, ce 
faci acolo?», am întrebat-o. «Ai venit la râul Iordan să-ţi speli 
picioarele?». M-am enervat şi am ocărât-o”. Aceea, se vede, era cu 

desăvârşire indiferentă, nu pricepea nimic, în timp ce el, sărmanul, 
avea multă evlavie. 


Evlavia se transmite 


— Părinte, cum să dobândesc evlavie? 

— Sfinţii Părinţi spun că, pentru a dobândi evlavie, trebuie să 
trăieşti sau să ai legături cu oameni care au evlavie şi să iei aminte 
cum se comportă ei. Sfântul Paisie cel Mare, când a fost întrebat 
de cineva: „Cum pot dobândi frica lui Dumnezeu?”, i-a răspuns: 
„Să te însoţeşti cu oameni care Îl iubesc pe Dumnezeu şi au frica 
lui Dumnezeu, ca să dobândeşti şi tu frica dumnezeiască”. 
Aceasta, desigur, nu înseamnă că vei face la exterior tot ce vezi că 
fac aceia, fără să simţi lăuntric, pentru că asta nu este evlavie 
adevărată, ci una mincinoasă. Minciuna este respingătoare. 
Evlavia este har de la Dumnezeu înăuntrul omului. Orice face cel 
evlavios o face pentru că aşa simte înăuntrul lui. Desigur, 
înăuntrul nostru există evlavia firească, dar dacă omul nu o cultivă, 
aghiuţă îl aruncă, prin uitare, în nesimţire şi neevlavie. Însă prin 
comportamentul celui evlavios se deşteaptă iarăşi evlavia înăuntrul 
lui. 

— Părinte, pentru ce Sfinţii Părinţi numai despre evlavie spun 
că dacă vrei să o dobândeşti, trebuie să ai legături cu omul 
evlavios? De ce nu spun la fel şi despre altă virtute? 

— Pentru că evlavia se transmite. Mişcările, comportamentul 
celui evlavios se transmit ca aroma”, atunci când, în mod firesc, în 
celălalt există intenţie bună şi smerenie. Şi să-ţi mai spun şi 
aceasta: dacă cineva nu are evlavie, nu are nimic. Cel evlavios 
vede curat orice este sfinţit aşa cum este în realitate, chiar dacă 
este fără ştiinţă de carte. Nu va face vreo greşeală, de pildă, în 
orice are legătură cu noimele dumnezeieşti. Este ca şi copilaşul 
care nu îşi bagă în minte vreun gând rău despre tatăl său şi mama 
sa, pentru că-i iubeşte şi îi respectă, şi vede bine şi curat toate cele 
pe care le fac părinţii lui. Cu cât mai mult aici când este vorba de 
Dumnezeu, Care nu Se compară cu nimic şi este desăvârşit în 
toate! Cel care nu are evlavie cade în greşeli, în înşelări, chiar şi în 
privinţa dogmelor. Văd ce greşeli fac cei care nu au evlavie şi scriu 
erminii şi comentarii la textele sfinte etc. 

In toate lucrurile duhovniceşti este trebuinţă de evlavie şi de 
inimă. Atunci când toate încep cu evlavie, toate sunt sfinţite. Mai 
ales atunci când trebuie să scrie cineva Slujba vreunui Sfânt, 
trebuie să-l iubească pe Sfânt, să-l aibă la evlavie şi aşa cele pe 

care le va scrie îi vor ieşi din inima sa şi vor răspândi evlavie. 
Atunci când cineva a ajuns în faza dragostei dumnezeieşti, a 
nebuniei dumnezeieşti, stihurile ies singure dinăuntrul lui. 

— Părinte, ce altceva ajută pe om să dobândească evlavia? 

— A cerceta cu mintea sa orice lucru sfinţit şi a se afunda în 
el, dar şi a pune în valoare prilejurile ce i se dau. Acestea 
deşteaptă încet-încet evlavia înăuntrul lui. Atunci când, de pildă, 
mi se dă ocazia să trec pe lângă o biserică şi să intru puţin în ea ca 
să mă rog şi n-o fac, mă lipsesc de har. Dacă vreau să merg, dar 
sunt împiedicat de ceva s-o fac, atunci nu mă lipsesc de har, 
pentru că Dumnezeu vede intenţia mea cea bună. De asemenea 
foarte mult mă ajută în dobândirea evlaviei cunoaşterea Sfinţilor 
ținutului nostru, ai ţării noastre, ca să-i iubim şi să ne legăm de ei. 
Dumnezeu se bucură atunci când avem evlavie şi îi iubim pe Sfinţi. 
Iar atunci când avem evlavie faţă de Sfinţi, cu cât mai multă vom 
avea faţă de Dumnezeu! 

— Părinte, ce anume ajută ca cineva să se mişte cu evlavie 
înăuntrul bisericii? 

— Atunci când porneşti spre biserică, să-ţi spui în mintea ta: 
„Unde merg? Acum intru în Casa lui Dumnezeu. Ce fac? Mă închin 
la icoane, lui Dumnezeu”. De la chilia sau de la ascultarea ta mergi 
în biserică. Din biserică să mergi în cer, şi mai departe chiar, la 
Dumnezeu. 

— Cum se face aceasta? 

— Biserica este „casa” lui Dumnezeu. Dar şi casa noastră 
adevărată este în rai. Aici cântă maicile. Acolo îngerii, sfinţii... 
Dacă atunci când mergem la o casă lumească, batem la uşă, ne 
ştergem picioarele, stăm cu sfială, în Casa lui Dumnezeu, unde Se 
jertfeşte Hristos, ce trebuie să facem? Cu o picătură de Sânge 
dumnezeiesc ne-a răscumpărat din păcat şi în continuare ne 
tămăduieşte cu kilograme de Sânge şi ne hrăneşte cu Trupul Său 
Cel preasfânt. Când vom aduce în memoria noastră toate aceste 
fapte înfricoşătoare şi dumnezeieşti, ele ne vor ajuta să ne mişcăm 
cu evlavie înăuntrul bisericii. Dar văd la Sfânta Liturghie, chiar şi 
atunci când preotul spune: „Sus să avem inimile”, şi răspundem: 
„Avem către Domnul”, că puţini sunt aceia care îşi au mintea lor 
către Domnul. De aceea este mai bine să spunem în taină „să avem 
inimile noastre către Domnul”, pentru că mintea şi inima noastră 
sunt în întregime spre cele de jos. Spunem minciuni, pentru că 
spunem „avem”, dar nu avem mintea noastră acolo. Desigur, dacă 
am avea inima noastră către cele de „sus”, toate ar merge către 
cele de „sus”. 

— Părinte, ce ajută pe cineva ca să cânte cu înţelegere? 


— Să-şi aibă mintea sa la noimele dumnezeieşti şi să aibă 
evlavie, să nu prindă noimele dumnezeieşti literal, ci cu inima. 
Altceva este evlavia şi altceva este arta, ştiinţa psalmodiei. Arta 
fără evlavie este... spoială. Atunci când cântăreţul cântă cu evlavie, 
psalmodia se revarsă din inima sa şi cântă cu înţelegere. Când 
lăuntric omul este într-o stare duhovnicească bună, toate merg 
bine. De aceea trebuie ca acela care cântă să fie aranjat lăuntric şi 
să cânte cu inima, cu evlavie, ca să cânte şi cu înţelegere. Dacă are 
gânduri de-a stânga, ce cântare va face? Nu poate cânta cu inima. 
Pentru că spune Scriptura: „Este cineva cu inima bună? Să cânte 
psalmi”. Odată când Sfântul Ioan Cucuzel a cântat, atunci când 
păştea ţapii, aceia s-au ridicat şi au stat în două picioare. Din 
aceasta au înţeles (cei din mănăstire) că el este Cucuzel, 
cântăreţul curţii imperiale. Orice faceţi, s-o faceţi cu inima voastră 
pentru Hristos. Şi la broderiile ce le faceţi să puneţi evlavie, 
pentru că se pun peste cele sfinte, chiar şi cele ce le faceţi pentru 
căţuie”. 

Atunci când omul este evlavios, frumuseţea lui sufletească se 
vede în orice face: şi în citit, şi în cântat, şi în greşeli chiar. 

— În greşeli? 

— Da, vezi că şi greşelile ce le face au evlavie, o strângere de 
inimă. 


Evlavia exterioară 


Cel care are multă credinţă şi evlavie adevărată se hrăneşte 
din ceva înalt, duhovnicesc, care nu se poate descrie. Există însă 
unii care au o evlavie seacă, exterioară. Unii ca aceştia spun sec: 
„Acum, deoarece am intrat în biserică, trebuie să stau cu atenţie, 
nu trebuie să mă mişc, trebuie să-mi plec capul; trebuie să-mi fac 
cruce astfel!”. Unii se poate să se clatine în privinţa credinţei şi 
totuşi stau în picioare pe toată durata privegherii. 

— Părinte, sunt neliniştiţi de ceva, caută ceva şi de aceea fac 
aceasta? 

— Au ceva înăuntrul lor. Sunt bune acestea, dar să le simtă 
cineva înăuntrul său, să nu se facă numai la exterior. Una este să-ţi 
scoţi pălăria atunci când intri în biserică, din evlavie, şi altceva s-o 
scoţi deoarece vrei să-ţi răcoreşti capul. Evlavia se vede din felul 
cum ne împărtăşim, din felul cum luăm anaforă etc. 

— Părinte, poate fi iritat cineva din manifestarea evlaviei 
celuilalt? 

— Ascultă, când cineva îşi face crucea mare, dar o face 
simplu, cu smerenie, nu-l deranjează pe celălalt. Dar dacă priveşte 
de îl văd ceilalţi şi face mereu cruci, atunci vor începe să-l ia în 
râs. Sau atunci când trece pe lângă o biserică şi priveşte de este 
lume în jurul lui, sau face şi... răbdare să se adune puţină lume şi 
atunci începe să facă cruci şi metanii ca aceia să-l vadă, au 
dreptate să-l ia în râs. Vezi, duhul lumesc este dezaprobat. Evlavia 
adevărată se vede atunci când există. „Cuviinciosul”0 devine 
„necuviincios” fără evlavie adevărată. 


„Nu daţi cele sfinte câinilor” 

Când lumea vă dă haine de la bolnavi să le puneţi peste 
Sfintele Moaşte ca să se sfinţească, să luaţi aminte să fie numai 
bluziţe, nu altele. Nu se potriveşte, este lipsă de evlavie. Soarele, 
fireşte, nu se întinează, nici Dumnezeu nu se întinează, însă noi ne 
demonizăm prin lipsa de evlavie. 

Mai demult oamenii, când se îmbolnăveau, luau untdelemn 
din candela lor, se ungeau şi se făceau bine. Acum candela o au de 
formă, numai ca să lumineze, iar untdelemnul îl aruncă la chiuvetă 
atunci când spală candela. Odată am mers într-o casă şi am văzut 
cum gospodina spăla candela în chiuvetă. „Unde se duce apa?”, am 
întrebat-o. „In canalizare”, mi-a răspuns. „Dar, bine”, îi spun, „pe 
de-o parte iei untdelemn din candelă şi îţi miruieşti copilul cu el 
atunci când este bolnav, şi pe de altă parte tot untdelemnul din 
paharul candelei merge în canalizare? Ce ai de spus la aceasta? 
Cum să vină binecuvântarea lui Dumnezeu în casa ta?”. În casele 
de azi un lucru sfinţit, de pildă hârtia cu care a fost învelită 
anafora, nu ai unde s-o arunci. Îmi aduc aminte că acasă la noi nici 
apa cu care spălam vasele nu mergea la canal; mergea în altă 
parte, pentru că şi fărâmăturile sunt sfinţite, deoarece facem 
rugăciune înainte şi după masă. Toate acestea lipsesc astăzi, de 
aceea lipseşte şi harul dumnezeiesc şi oamenii se demonizează. 
~ Pe cât putem, să luăm aminte în toate. După Sfânta 
Împărtăşanie, sau după ce luăm anafora, sau după Sfântul Maslu 
este bine să ne ştergem mâinile cu puţină vată udată cu spirt, după 
care s-o ardem. Când măturăm Sfântul Altar, cele adunate să le 
aruncăm în mare sau să le ardem la un loc curat, pentru că se 
poate să fi căzut jos anafora sau vreo părticică din Sfintele Taine. 
Fireşte, dacă cade jos o părticică din Sfintele Taine, Hristos nu va 

sta să fie călcat în picioare, însă pleacă harul de la noi. În 
străinătate, la biserici nu au canalizare. Apa de la proscomidie se 
duce cu ploaia. „Ne interzic să avem canalizare”, spun ei, 
„deoarece se pricinuiesc microbi”. Toţi oamenii s-au umplut de 
microbi trupeşti şi duhovniceşti şi dacă va picura puţin mir pe cap 
îţi spun: „Se vor crea microbi!”. Cum să vină binecuvântarea lui 
Dumnezeu? Demonizarea în lume de aici începe. Din fericire mai 
există câteva femei evlavioase, tinere şi în vârstă, şi astfel se mai 
ţine lumea. 

— Părinte, o doamnă a cerut să-i pictăm o icoană a Sfântului 
Arsenie, ca s-o pună în salon. 

— Acolo va avea numai icoane? Nu va avea şi alte tablouri, 
fotografii etc.? Apoi, nu vor fuma acolo? S-o pună mai bine într-o 
altă cameră împreună cu alte icoane şi acolo să se roage. Odată 
am mers într-o casă şi icoanele le aveau puse sub scară, deşi aveau 
o grămadă de locuri libere. La o altă casă, stăpâna casei şi-a făcut 
iconostasul în faţa ţevii de scurgere. Bine, cum te-ai gândit de ţi-ai 
pus icoanele în acest loc?”, am întrebat-o. „Aici îmi place”, mi-a 
răspuns. Şi nici nu era spre răsărit, ci spre nord. Cum să vină 
harul? „Celui ce are i se va da - spune Sfânta Scriptură - şi-i va 
prisosi, iar de la cel ce nu are, şi ce are i se va lua”. Noi credem 
că avem, dar ni se ia şi ceea ce avem. 

Încet-încet se pierde evlavia, de aceea se şi întâmplă toate 
aceste rele pe care le vedem. Se poate să se şi demonizeze cineva 
dacă nu ia aminte. A fost o femeie - Dumnezeu s-o ierte, că a murit 
acum - , care s-a îndrăcit, deoarece arunca agheasma la chiuvetă. 
Avea puţină agheasmă într-o sticluţă. „A, s-a învechit agheasma 
asta”, spune, „la s-o arunc, că îmi trebuie sticluţa”. A vărsat 
agheasma, a spălat încă şi sticluţa, deoarece a rămas puţin busuioc 
înăuntru. După aceea s-a îndrăcit. A plecat harul, deoarece harul 
nu poate sta la omul neevlavios. 

— Părinte, dar dacă din greşeală aruncă cineva agheasma? 

— Dacă el însuşi a pus sticluţa cu agheasmă să zicem într-un 
dulap şi, după un timp, din neatenţie nu îşi dă seama că este 
agheasmă şi o aruncă, are o jumătate de păcat. Dacă a pus-o 
altcineva şi acesta nu ştia că este agheasmă, nu este vinovat. 

Atunci când omul nu cinsteşte cele sfinte, cum să se apropie 
harul dumnezeiesc de el? Harul se va duce la cei care îl cinstesc. 
„Nu daţi cele sfinte câinilor”, spune Scriptura. Dacă nu există 
sensibilitate duhovnicească, nu se face nicio sporire. Unul, în 
Sfântul Munte, a scos stranele dintr-o oarecare biserică şi le-a dus 
în bisericuţa chiliei lui. Altul a luat plăcile de piatră de pe 


° Mt. 13, 12. 


acoperişul altarului unei alte biserici ca să-şi placheze veranda. A 
plouat, a intrat apă în altar şi a curs pe Sfânta Masă. M-am dus 
odată acolo şi ce să văd! Biserica era sfinţită şi în mijlocul Sfintei 
Mese erau Sfintele Moaşte, o vertebră”. Am luat-o şi am spălat-o la 
spălător. „Ce aţi făcut acolo?”, le-am spus după aceea. „Biserica 
este sfinţită! Aţi luat plăcile de piatră din acoperiş şi toată apa 
curge pe Sfânta Masă!”. S-au dus după aceea cu un meşter şi au 
aranjat puţin. În altă parte au scos scândurile din altar, ca să facă 
un chei. S-a ridicat o furtună, a luat şi scândurile şi betonul. Şi nu 
înţeleg câtă lipsă de evlavie au toate acestea. Imi aduc aminte că 
la Koniţa era un bătrânel care fugea după copii pentru că zgâriau 
peretele bisericii. Considera aceasta lipsă de evlavie. lar acum 
unde am ajuns! 


Evlavie întru toate 


Luaţi aminte şi aici. Pe canapea era întins un ţol cu cruci. Nu 
se cuvine să stăm, nici să călcăm pe cruci. Evreii pun cruci pe 
tălpile încălţărilor. Şi de multe ori le pun nu numai pe dinafară, ci 
şi pe dinăuntru. Să plăteşti şi să calci crucile. Aceştia mai demult 
au făcut nişte cartonaşe sub formă de clopoțel care pe o parte 
aveau pe Maica Domnului şi pe Hristos, iar pe cealaltă pe 
Karaghiozi”. Ca şi cum ar fi spus: „Ce mi-i Karaghiozi, ce mi-l 
Hristos!”. Şi creştinul, sărmanul, văzând pe Hristos şi pe Maica 
Domnului, le cumpăra pentru copiii lui. Copiii aruncau pe jos 
cartonaşele, le călcau cu picioarele, le murdăreau. Şi acum, mi-a 
spus cineva, undeva lângă China, catolicii misionari poartă nişte 
medalioane care au pe dinăuntru pe Hristos, iar pe dinafară pe 
Buda. Sau puneţi-L pe medalion numai pe Hristos, sau mărturisiţi- 
L pe Hristos la arătare, altfel nu vine harul lui Dumnezeu. Iar aici, 
în Grecia unii, fără să se gândească, au pus, din păcate, pe Maica 
Domnului pe timbre, care se aruncă şi se calcă în picioare. 

— Părinte, un om poate să aibă evlavie faţă de unele lucruri, 
iar faţă de altele nu? 

— Nu, dacă are evlavie adevărată, va avea evlavie faţă de 
toate. Odată a fost găzduit un preot la mănăstirea Stavronikita şi 
la psalmii Utreniei” cobora strana şi se aşeza. „Părinte”, îi spun, 
„se citesc psalmii Utreniei”. „Aşa îi savurez mai bine”, îmi spune. 
Auzi vorbă! După câţiva ani a venit şi m-a găsit. În timpul discuţiei 


0 O bucăţică din moaştele unui sfânt (n. ed. rom.). 

° Personaj comic în literatura şi în tradiţia populară greacă, un fel de 
Păcală. 

0 Cei şase psalmi (3, 37, 62, 87, 102, 142) care se citesc la începutul 
Utreniei. 


mi-a spus că făcea icoane de hârtie şi le dădea de binecuvântare. 
„Cum lipeşti icoanele?”, îl întreb. „Pun clei pe lemn”, îmi spune, 
„pun apoi şi icoana şi când fac mai multe, le pun una peste alta şi 
eu mă aşez deasupra lor, ca să se lipească bine. Iau şi o carte şi 
citesc puţin”. Când am auzit mi s-a urcat pârul în vârful capului. 
„Ce faci?”, îl întreb. „Stai deasupra icoanelor ca să se lipească?”. 
„De ce? Nu-i bine?”, îmi răspunde. 

Vezi unde se ajunge? Răul este că lipsa de evlavie înaintează, 
nu se opreşte. Omul evoluează sau spre bine sau spre rău. De unde 
a pornit acela şi unde a ajuns! „Astfel savurez mai bine cei şase 
psalmi”, a spus atunci, şi a ajuns să spună: „Astfel şi icoanele se 
vor lipi şi eu voi citi”. Când i-am spus atunci despre cei şase 
psalmi, i s-a părut lucru ciudat. În timp ce alţi părinţi bătrâni 
stăteau în picioare. Se sprijineau puţin de strană, dar nu se mişcau 
deloc. Altceva este să fie cineva obosit, să fie bolnav, să-i tremure 
picioarele şi să stea jos - n-o să-l spânzure Hristos - şi altceva este 
ca altul să creadă că ceea ce face el este cel mai bine şi să spună: 
„Şezând, savurez mai bine”. Asta cum s-o justifici? Viaţa 
duhovnicească nu este desfătare. Dacă te doare ceva, stai jos. 
Hristos nu este tiran. Şi Avva Isaac spune: „Dacă nu poţi în 
picioare, aşază-te”0. Nu spune: „Dacă poţi, aşază-te”. 

— Părinte, de ce nu se stă jos la cei şase psalmi? 

— Pentru că simbolizează Judecata. De aceea, atunci când se 
citesc cei şase psalmi, este bine ca mintea să meargă la vremea 
Judecăţii. Cei şase psalmi durează 6-7 minute. După primii trei 
psalmi nu facem nici cruce, deoarece acum Hristos nu va mai veni 
să Se răstignească, ci va veni ca Judecător. 


Ce evlavie aveau mai demult 


— Părinte, de ce în vremea noastră evlavia este atât de greu 
de aflat? 

— Pentru că oamenii au încetat să trăiască duhovniceşte. Le 
explică pe toate cu logica lumească şi astfel alungă harul 
dumnezeiesc. Mai demult, ce evlavie aveau oamenii! În 
Etoloacarnania” nişte bătrâne care aveau multă evlavie şi 
simplitate se închinau mularilor (catârilor) Sfintei Mănăstiri 
Prussa’, atunci când coborau de la mănăstire pentru diferite 
slujbe. „Aceştia sunt mularii Maicii Domnului!”, spuneau, şi dă-i la 


0 Avva Isaac Sirul, „Cuvinte ascetice”, cuv. 1. 

0 Provincie a Greciei vestice, alcătuită din două regiuni: Etolia şi 
Acarnania. 

0 Mănăstire în care se află icoana Făcătoare de minuni a Maicii 
Domnului. 


metanii. Dacă pentru mularii mănăstirii Maicii Domnului arătau 
atâta evlavie, închipuie-ţi câtă evlavie aveau la Maica Domnului! 

— Părinte, evlavia pe care o aveau farasioţii le-a cultivat-o 
Sfântul Arsenie? 

— Ei aveau evlavie, dar le-a cultivat-o şi Sfântul. Este tradiţie. 
Bătrânul Prodromu Korţinoglu, cântăreţul Sfântului Arsenie, avea 
multă evlavie. A fost şi în Koniţa cântăreţ. Bătrân fiind, de 80 de 
ani şi mai mult, cobora în fiecare zi, dis-de-dimineaţă, la Koniţa de 
Jos, aproape o jumătate de oră de mers pe jos, ca să cânte în 
biserică. „Eu sunt câinele lui Hristos”, spunea. Iar iarna, pe timp 
friguros şi geros, drumurile erau foarte periculoase. Curgea apa 
din cişmele pe drum şi îngheţa şi trebuia să fii atent unde calci ca 
să nu aluneci. Dar el pe toate le nesocotea. O astfel de evlavie 
avea! 

Părinţii mei îmi spuneau că farasioţii, în ţara lor, adunaseră 
bani ca să facă biserică acolo, în Farasa. După aceea însă Sfântul 
Arsenie a vrut să-i dea la săraci, deoarece aveau biserică. S-a dus 
însuşi Sfântul să-i împartă la familiile sărace şi sărmanii nu îi luau. 
Să ia bani de la Biserică! Şi dacă nu i-au luat, a fost nevoit să-i 
trimită cu primarul” satului la episcopul din Cezareea. „Să iei 
însoțitor pentru drum”, i-a spus Sfântul. „Imi ajunge 
binecuvântarea ta”, i-a răspuns primarul şi a plecat singur. Când a 
adus banii la episcop, acela l-a întrebat: „Bine, dar ce v-a spus 
Hagi-efendi să faceţi cu banii?”. „Să-i dăm familiilor sărace”, a 
răspuns primarul. „Şi de ce nu l-aţi ascultat?”. „Nu vor să-i ia 
oamenii”, i-a spus, „pentru că sunt banii Bisericii”. In cele din 
urmă episcopul i-a dat înapoi. Când farasioţii erau să plece din 
Farasa, atunci, cu Schimbarea, au spus Sfântului Arsenie să ia 
aceşti bani cu ei, ca să facă biserică aici, în Grecia. Atunci Sfântul 
Arsenie le-a spus plângând: „În Grecia veţi afla multe biserici, dar 
credinţa ce există aici n-o veţi afla”. 


Evlavia faţă de icoane 


Câtă evlavie trebuie să avem faţă de icoane! Un monah a 
pregătit o icoană a Sfântului Nicolae ca să o dea de binecuvântare 
cuiva. A învelit-o cu o hârtie curată şi a pus-o în dulap până ce o va 
da. Dar fără să ia aminte a pus-o invers. Peste puţin, în camera lui 
a început să se audă un zgomot. Se uită monahul încoace şi-ncolo, 
ca să vadă de unde venea acest zgomot. De unde să-şi dea seama 
că zgomotul venea din dulap? Zgomotul a continuat destulă vreme, 
„tac-tac-tac”; nu-l lăsa să se liniştească. În cele din urmă, ducându- 
se aproape de dulap, a înţeles că zgomotul ieşea de acolo. Il 


0 Primarul Farasei a fost tatăl Cuviosului Paisie. 


deschide şi şi-a dat seama că zgomotul ieşea din icoană. „Ce să 
aibă icoana?”, şi-a spus. „la să văd!”. De îndată ce a desfăcut-o a 
văzut că era pusă invers. A pus-o cum trebuie şi îndată zgomotul a 
încetat. 

Cel evlavios are evlavie în mod special la icoane. Şi când 
spunem că „are evlavie la icoane”, ne referim la faptul că are 
evlavie la persoana zugrăvită pe ele. Când cineva are o fotografie a 
tatălui său, a mamei sale, a bunicului, a bunicii sau a fratelui lui nu 
o poate rupe sau călca; cu cât mai mult o icoană. Martorii lui 
Iehova nu au icoane. Cinstea pe care o dăruim icoanelor o 
consideră idolatrie. Am spus odată unui martor al lui Iehova: 
„Dumneavoastră nu aveţi fotografii în casele voastre?”. „Avem”, 
mi-a răspuns. „Ei bine, mama nu sărută fotografia fiului ei, atunci 
când el este departe?”. „O sărută”, îmi spune. „Sărută hârtia sau 
copilul?”. „Pe copilul ei”, îmi răspunde. „Ei, precum aceea atunci 
când sărută fotografia fiului ei îşi sărută fiul, şi nu hârtia, aşa şi noi 
sărutăm pe Hristos, şi nu sărutăm hârtia sau scândura”. 

— Părinte, dacă o scândură a avut cândva pe ea chipul lui 
Hristos, al Maicii Domnului sau al vreunui sfânt şi culorile s-au 
şters din pricina vremii, nu trebuie s-o mai sărutăm din această 
cauză? 

— Ba da, trebuie. Atunci când omul sărută cu evlavie şi 
dragoste fierbinte sfintele icoane, ia culorile de pe ele şi se 
zugrăvesc sfinţi înăuntrul său. Sfinţii se bucură atunci când se 
ridică de pe hârtii sau scânduri şi se întipăresc în inimile 
oamenilor. Când creştinul sărută cu evlavie sfintele icoane şi cere 
ajutor de la Hristos, de la Maica Domnului, de la Sfinţi, sărutându- 
le cu toată inima lui, soarbe în inima sa nu numai harul lui Hristos, 
al Maicii Domnului sau al Sfinţilor, ci şi pe Hristos întreg sau pe 
Maica Domnului sau pe Sfinţi şi îi aşază în catapeteasma bisericii 
sale. „Omul este Biserică a Sfântului Duh”. Vezi, fiecare slujbă 
începe cu sărutatul icoanelor şi tot cu sărutatul lor se termină. 
Dacă oamenii ar înţelege lucrul acesta, câtă bucurie nu ar simţi şi 
câtă putere nu ar lua. 

— Părinte, în Paraclisul Maicii Domnului, la un oarecare stih, 
pentru ce se spune: „Mute să fie buzele păgânilor care nu se 
închină cinstitei Icoanei tale? 

— Atunci când cineva nu are evlavie şi sărută icoanele, buzele 
lui nu sunt mute? Iar când cel evlavios le sărută, buzele lui nu sunt 
vorbitoare? Sunt unii care, atunci când se închină la icoane, nici nu 


° I Cor. 3, 16 şi 6, 19. 


ating buzele de icoană. Alţii le ating numai puţin de icoană atunci 
când le sărută, iată, aşa”. Aţi auzit ceva? 

— Nu. 7 

— Ei, atunci buzele sunt „mute”. În timp ce atunci când cel 
evlavios sărută icoana şi sărutul se aude, buzele lui sunt 
„vorbitoare”. Atunci când se spune că sunt „mute”, nu înseamnă că 
le blestemă, ci, simplu, acele buze sunt mute, iar celelalte sunt 
vorbitoare. Când privim sfintele icoane, inima noastră trebuie să 
îşi reverse dragostea sa faţă de Dumnezeu şi faţă de Sfinţi, să 
cădem, să ne închinăm şi să le sărutăm cu multă evlavie. Să fi 
văzut pe un bătrânel evlavios la Mănăstirea Piloteu, bătrânul Sava, 
cu câtă evlavie, cu câtă inimă săruta icoana Maicii Domnului - 
Dulcea Sărutare! La această icoană a Maicii Domnului s-a făcut o 
umflătură, deoarece părinţii o sărutau în acelaşi loc. 

Icoana care se pictează cu evlavie absoarbe de la pictorul 
evlavios harul lui Dumnezeu şi transmite oamenilor mângâiere 
veşnică. Pictorul se pictează, se transpune în icoana pe care o 
face. De aceea starea lui sufletească are o mare însemnătate. 
Părintele Tihon’ îmi spunea: „Eu, fiule, atunci când pictez epitafe, 
cânt: «Iosif cel cu bun chip, de pe lemn luând...»”. Cânta şi 
plângea mereu şi lacrimile lui cădeau pe icoană. O astfel de icoană 
face o predică veşnică în lume. Icoanele predică şi predică veacuri 
de-a rândul. Un om îndurerat aruncă o privire către icoana lui 
Hristos sau a Maicii Domnului şi primeşte mângâiere. 

Toată temelia este evlavia. Vezi, unul numai se sprijină de 
peretele unde a fost pusă o icoană şi primeşte har, iar altul poate 
să aibă cea mai bună icoană, dar nu se foloseşte, deoarece nu are 
evlavie. Sau cineva poate fi ajutat de o cruce simplă, iar altul să nu 
se folosească nici chiar de Cinstitul Lemn atunci când nu are 
evlavie. 


Să-i oferim lui Dumnezeu pe cele mai curate 


— Odată m-am smintit aici, în biserica voastră. Am văzut că 
ardeţi la Sfânta Masă lumânări foarte mici. Eu nu las să ardă o 
lumânare atât de mică nici măcar în sfeşnicul de dinaintea 
catapetesmei. Consider aceasta ca o dispreţuire. 

— Părinte, spun unii că lumânarea trebuie să ardă până jos. 

— Da, să ardă până jos, dar unde? Aceasta are însemnătate. 
Altceva este să ardă până jos în sfeşnicele unde aprinde lumânări 
lumea, şi altceva este la Sfânta Masă sau la Sfânta Proscomidie. 


° Starețul a sărutat o icoană fără să se audă sărutul. 
0 Vezi Cuviosul Paisie Aghioritul, „Flori din Gradina Maicii Domnului”, 
Bucureşti, 1999. 


Nu trebuie să se ardă o jumătate de lumânare înăuntrul altarului; 
este dispreţ. Chiar şi la policandru, deşi ajung lumânările pentru 
toată slujba, tot trebuie să le schimbaţi, când sunt foarte mici. Iar 
la Sfânta Liturghie, la Ieşirea Mică şi Mare să folosiţi totdeauna 
lumânare mare, pentru că ea simbolizează pe Sfântul loan Înainte- 
mergătorul. In alte părţi sting candelele, ca să facă economie. Nu 
înţeleg că Dumnezeu le va trimite mari binecuvântări, atunci când 
vor avea evlavie faţă de El. Şi la parastase este dispreţ să se 
folosească lumânări subţiri, ca nişte bumbac netrebnic. Este ruşine 
să le daţi şi altora. 

— Părinte, surorile pot arde la chiliile lor oricâte lumânări 
vor? 

— Să ardă, ca să ardă şi pe diavolul. Nu vedeţi că arde lumea 
întreagă? Numai să aibă rost aprinderea lumânărilor, să fie 
însoţită de rugăciune. 

Este lucru mare să se lase cineva în voia lui Dumnezeu. Noi 
mâncăm roade dulci şi li oferim lui Dumnezeu în cădelniţă răşina 
copacilor. Mâncăm mierea şi li oferim lui Dumnezeu ceara, dar pe 
aceasta adesea o amestecăm cu parafină. O lumânare oferim lui 
Dumnezeu ca recunoştinţă pentru binecuvântările Sale cele 
bogate, şi pe aceasta s-o murdărim? Ce ar fi fost dacă ne-ar fi cerut 
Dumnezeu să-l oferim mierea? Imi închipui ce-am mai fi făcut 
atunci! I-am fi dat zeamă sau puţină apă cu zahar. Să nu ne ia 
Dumnezeu în serios! Omul poate face economie în toate, afară de 
cele datorate slujirii lui Dumnezeu. Lui Dumnezeu trebuie să-l 
ofere tot ce este mai bun, tot ce este mai curat. 

— Părinte, lumea nu înţelege uşor că este lipsă de evlavie să 
arzi lumânări de parafină. 

— Să spuneţi lumii: „Nu este bine să ardeţi lumânări de 
parafină în biserici nici pentru sănătatea voastră”. În felul acesta 
se vor gândi puţin la aceasta. Dacă biserica este mică, atunci 
ajungi să te sufoci. Este mai bine ca oamenii să aprindă o 
lumânare mică, dar să fie curată, decât o lumânare mare de 
parafină. Din această pricină mulţi ameţesc şi leşină în biserici. 
Închipuie-ţi să fie şi biserica mică şi să ardă şi toată această 
parafină!... Şi de ar fi numai aceasta! Untdelemnul care nu se 
poate mânca vor să-l pună la candele. Unde au ajuns oamenii! În 
Vechiul Testament se spune că untdelemnul care trebuia să se 
folosească pentru Templu trebuia să fie făcut din măslinele 
adunate din copaci, nu din cele căzute pe jos. Oare Dumnezeu are 
nevoie de untdelemn sau de tămâie? Nu, dar El se înduioşează 
pentru că ele reprezintă un prinos prin care se exprimă 
recunoştinţa şi dragostea omului faţă de El. La Sinai m-a 
impresionat următorul fapt: beduinii, sărmanii, nu au nimic ce să 


ofere. Şi iată, iau o pietricică ce diferă puţin de celelalte, sau dacă 
află în vreo crăpătură două-trei frunzuliţe, le iau, urcă sus la piatra 
pe care a lovit-o Moise cu toiagul şi din care a ieşit apa şi le lasă 
acolo. Sau mamele care alăptează merg şi picură puţin lapte acolo, 
cu gândul: „Să-mi dea Dumnezeu lapte, ca să-mi alăptez copilul”. 
Vezi ce recunoştinţă au! Şi aceasta nu este puţin lucru. lar noi ce 
facem?! Ne vor judeca aceşti oameni. Lăsau acolo sus lemnişoare, 
frunzuliţe, pietricele... Dumnezeu are nevoie de acestea? 
Nicidecum, însă Dumnezeu ajută atunci când vede inima cea bună, 
intenţia cea bună. Astfel se exprimă intenţia cea bună. 

— Părinte, atunci când aprindem o lumânare, să spunem că o 
facem în cutare scop? 

— O aprinzi. Dar unde o trimiţi? N-o trimiţi undeva? Prin 
lumânare cerem ceva de la Dumnezeu. Când o aprinzi şi spui: 
„Pentru cei ce suferă trupeşte şi sufleteşte şi pentru cei ce au mai 
mare nevoie”, în aceştia sunt cuprinşi şi viii şi morţii. Ştii câtă 
odihnă simt cei adormiţi atunci când aprindem o lumânare pentru 
ei? Astfel dobândeşte cineva comuniune duhovnicească şi cu cei 
vii, şi cu cei adormiţi. Lumânarea, în puţine cuvinte, este o antenă 
ce ne pune în legătură cu Dumnezeu, cu cei bolnavi, cu cei 
adormiţi etc. 

— Părinte, dar tămâia de ce o ardem? ; K 

— O aprindem spre slavoslovirea lui Dumnezeu. Il slăvim şi Ii 
arătăm recunoştinţă pentru marile Lui faceri de bine săvârşite în 
toată lumea. Tămâia este şi ea un prinos. Şi după ce o oferim lui 
Dumnezeu şi Sfinţilor tămâind icoanele, tămâiem după aceea şi 
icoanele vii ale lui Dumnezeu, pe oameni. 

Să puneţi inimă fie că este pentru cerere, fie pentru 
mulţumire. Prin lumânare spun: „Dumnezeul meu, Îţi cer cu toata 
inima mea să-mi împlineşti o cerere”. Iar prin tămâie spun: „Ii 
mulţumesc, Dumnezeul meu, cu toată inima pentru toate darurile 
Tale. Îți mulţumesc că-mi ierţi multele mele păcate şi 
nerecunoştinţa lumii şi nerecunoştinţa mea cea multă”. 

Pe cât puteţi, să cultivați evlavia şi străpungerea de inimă. 
Acestea vor ajuta să primiţi harul lui Dumnezeu. Pentru că de are 
cineva evlavie şi străpungere de inimă şi este şi smerit, primeşte 
harul dumnezeiesc. lar dacă nu are evlavie şi smerenie, harul lui 
Dumnezeu nu se apropie de el. Ce spune Scriptura?: „Către cine 
voi căuta, fără numai către cel smerit şi blând şi care se cutremură 
de cuvintele Mele”. 


° Is. 66, 2. 


CAPITOLUL 5 
Dăruirea conţine oxigen dumnezeiesc 


Oamenii uită pe cei ce suferă 


— Părinte, aţi spus că pe cât te depărtezi de mângâierea 
omenească, pe atât o primeşti pe cea dumnezeiască. De aceea 
înţelegi mai bine rugăciunea atunci când eşti flămând? 

— Da, pentru că un flămând înţelege pe cel flămând. Unul 
sătul nu-l înţelege. Am auzit că undeva se aruncă mâncarea, iar 
puţin mai departe nişte refugiaţi ruşi nu au ce mânca. Trăiesc 
sărmanii în sere, în nişte barăci de tablă. Să zicem că nu ştii că 
acolo, aproape, există oameni care au nevoie. Bine, dar nu întrebi 
ca să afli? Să arunci mâncarea! Noi nici lucrul cel nefolositor pe 
care îl avem nu îl dăm. Este păcat ca unul să nu poată cumpăra 
ceva de care are nevoie şi altul să aibă lucruri pe care nu le 
foloseşte şi să nu le dea celui care are nevoie de ele. Asta pentru 
mine este iadul cel mai mare. La Judecată, Hristos ne va spune: 
„Am flămânzit şi nu Mi-aţi dat să mănânc”0. 

Unii care le au pe toate spun: „Astăzi nu există sărăcie”. Nu 
se gândesc la celălalt. Nu se pun în locul celuilalt, ca să nu se 
mâhnească şi să-şi piardă liniştea lor. În felul acesta cum vor afla 
pe cel sărac? Dacă se gândeşte cineva la celălalt, află şi pe sărac şi 
află şi de ce are nevoie. Există atâţia orfani care nu au un om care 
să le mângâie căpşorul. Oamenii uită pe cei ce suferă. Mintea lor 
este la cei ce o duc bine şi se compară cu aceştia, şi nu cu cei ce 
suferă. Dacă s-ar fi gândit puţin, de pildă, la unii epiroţi” albanezi, 
care, deoarece şi-au făcut semnul crucii, sunt, sărmanii, pentru 20 
de ani în închisoare într-o celulă de unu pe unu, ar fi văzut altfel 
lucrurile. Este atât de înfricoşător, încât nici nu ne putem gândi la 
aceasta. Ştiţi ce înseamnă unu pe unu? Nici aşezat, nici întins, nici 
în picioare. Iar ca fereastră unele celule abia dacă au câte o gaură 
mică’. 

— Adică în morminte, Părinte! 

— În mormânt cel puţin eşti întins. Ce mucenicie! Multă 
nefericire există astăzi, deoarece fac arme de distrugere şi au 
părăsit grija pentru cei săraci. În Africa am văzut cum mâncau 
bălegar de cămilă. Acolo oamenii au nişte trupuri care nu seamănă 


9 Mt. 25, 42. 

0 Provincia grecească Epir a fost împărţită în două, upă al doilea război 
mondial, partea de nord intrând în componenţa Albaniei. 

0 S-a spus în mai 1990. 


cu trupurile omeneşti. Sunt ca broaştele. Şi toracele lor este ca un 
coş de nuiele. De ce mă doare? Mă doare pentru că noi le avem pe 
toate şi de aceea nu participăm la suferinţa celorlalţi. Şi mai vrem 
să mergem şi în rai... 

În 1958, când am mers la Sfânta Mănăstire Stomiu, în Koniţa, 
era un protestant pe care îl susțineau economic din America şi 
care câştigase de partea lui 80 de familii. A zidit şi o clădire unde 
să se adune. Sărmanii oameni aveau mare nevoie şi din pricina 
marii lor sărăcii au fost nevoiţi să se facă protestanți, pentru că 
aceia îi ajutau economic. Într-o zi mi-a spus unul dintre ei: „Eu mă 
fac şi evreu, nu numai protestant, deoarece am nevoie”. Când am 
auzit aceasta, mi-am spus: „Trebuie să se facă ceva”. Am adunat 
pe câţiva care aveau o oarecare situaţie economică şi puteau ajuta 
şi le-am vorbit. Atunci aceia, sărmanii, erau cu desăvârşire 
lumeşti, dar aveau intenţie bună. Iar unul dintre aceştia, cu toate 
că era complet lumesc, avea însă o inimă mare. Când l-am văzut 
pentru prima oară, mi-am spus: „Pe dinafară se vede lemn putred, 
dar pe dinăuntru este esenţă de calitate”. Aşadar am hotărât să 
adunăm câţiva bani şi să-i dăm la familiile sărace. Le-am spus ca 
banii adunaţi să meargă ei înşişi să-i dea la săraci, ca să-i mişte 
sărăcia acelora şi să se folosească duhovniceşte. In felul acesta şi 
de piatră să fie inima lor se înmoaie, se face omenească şi li se va 
deschide şi uşa raiului. În puţin timp toţi aceştia s-au schimbat, 
pentru că au văzut nenorocirea ce exista şi nu-i mai împingea 
inima să meargă să se distreze. „Ne-ai dezarmat”, îmi spuneau. 
„Cum să mai mergem acum să ne distrăm?”. Au venit şi la biserică. 
Mai târziu am aflat că unul a devenit şi cântăreţ. Dar şi cele 80 de 
familii, cu harul lui Dumnezeu, una după alta s-au întors la 
Ortodoxie. Mai târziu, când au venit protestanți americani să vadă 
lucrarea protestantului lor care, mai înainte, atrăsese pe acei 
oameni la erezia lor, l-au tras la judecată pentru că nu avea 
ucenici. 

— Părinte, unii cer uşor ajutor atunci când au nevoie, iar alţii 
nu spun nimic. 

— Mulţi se ruşinează şi nu vor să se compromită. Aceştia au 
mai multă nevoie. Acolo ajutorul foloseşte mult mai mult. Cunosc 
doi medici cărora li s-a întâmplat ceva şi nu aveau bani nici pentru 
o aspirină. Omul care are dragoste nu se mulţumeşte să dea numai 
la cel ce cere milostenie, ci caută să afle oameni care au nevoie, ca 
să-i ajute. Mama mea se îngrijea mult să afle astfel de cazuri. 


Criteriul dragostei 


Atunci când cineva are şi dă milostenie, nu-ţi poţi da seama 
dacă are dragoste sau nu, căci se poate să dea nu din dragoste, ci 
să se descarce de nişte lucruri. Când nu are şi dă, atunci se vede 
dragostea lui. Cred, să presupunem, că am dragoste; Dumnezeu, 
ca să-mi încerce dragostea, îmi trimite un sărac. Dacă, de pildă, 
am două ceasuri, unul bun şi unul stricat, şi-i dau pe cel stricat 
săracului, înseamnă că dragostea mea este de calitatea a doua. 
Dacă am dragoste adevărată îl voi da pe cel bun săracului. Intră în 
lucrare atunci logica cea stricată şi spunem: „Ce, să-l dau pe cel 
bun? Pentru el, care nu are niciun ceas, e bun şi cel vechi”, şi îl 
dau pe cel vechi. Dar când dai pe cel vechi, încă mai trăieşte omul 
cel vechi în tine. Dacă dai pe cel nou, eşti un om renăscut. lar dacă 
le ţii pe amândouă şi nu dai niciunul, eşti în stare de iad. 

— Părinte, cum iese cineva din starea aceasta? 

— Să se gândească: „Dacă ar fi fost Însuşi Hristos, pe care l- 
aş fi dat? Cu siguranţă că pe cel mai bun”. In felul acesta poate 
înţelege care este dragostea cea adevărată. Va lua aşadar o 
hotărâre tare, şi a doua oară va da pe cel mai bun. Se poate ca la 
început să-i vină greu, dar dacă se nevoieşte în felul acesta, va 
ajunge în starea să dea şi pe cel nou şi pe cel vechi, ca să-i ajute pe 
ceilalţi, iar el să se lipsească de amândouă, dar să-L aibă înăuntrul 
lui pe Hristos şi să-şi audă bătaia dulce a inimii sale care va tresări 
de bucuria dumnezeiască. Dacă îţi vor lua haina, iar tu dai şi 
cămaşa ce o ai”, te va îmbrăca Hristos după aceea. Dacă te doare 
pentru un nenorocit şi îl ajuţi, de ar fi fost Hristos, gândeşte-te ce 
jertfă ai fi făcut! In felul acesta dăm examene. Omul credincios 
vede în aproapele persoana lui Hristos. Însuşi Hristos spune: 
„Intrucât aţi făcut unuia dintr-aceşti fraţi ai Mei prea mici, Mie Mi- 
ați făcut”. Desigur, cinstea o acordă fiecăruia potrivit situaţiei”, 
dar dragostea este aceeaşi pentru toţi. În inima Lui acelaşi loc îl 
are şi un ministru, şi un sărac; un general şi un soldat. 

— Părinte, oare de ce se întâmplă ca de multe ori cel ajutat să 
se comporte urât faţă de cel ce l-a ajutat? 

— Diavolul se duce şi-l îmboldeşte pe celălalt, astfel încât să 
se poarte urât cu noi, ca noi să ne mâniem şi să pierdem binele 
făcut. Nu este de vină omul. Diavolul îl brodează pe celălalt, ca să 
ne facă să le pierdem pe toate. Când faceţi o faptă bună, totdeauna 
să simţiţi că ceea ce aţi făcut aţi avut datoria s-o faceţi şi să fiţi 


° Lc. 6, 29. 
0 Cf. Mt. 25, 40. 
0 Cf. Rm. 13, 7. 


gata să înfruntaţi ispita, ca să nu pierdeţi binele ce l-aţi făcut, ci 
să-l câştigaţi în întregime. De pildă, face unul o milostenie, fără să 
aibă ca scop să o arate. Intră ispita la mijloc şi-i pune pe alţii să-i 
spună: „Iu, iubitorule de argint, care n-ai făcut nimic etc... Cutare 
a făcut aceasta, cutare cealaltă”, ca să-l silească să spună şi el... cu 
„smerenie”: „Am făcut şi eu un lucru mic, un spital”, sau să-l facă 
să se mânie şi să spună: „Cine, eu, care am făcut asta şi asta?”, şi 
să le piardă pe toate. Sau îl va pune pe cel ce a fost ajutat să-i 
spună: „Nemulţumitorule, profitorule etc.”, până ce-i va răspunde: 
„Eu, profitor? Eu, care ţi-am făcut binele acela, acea faptă bună?”. 
După care va spune: „Măi, ce nerecunoscător! Nu voiam să-mi 
spună «mulţumesc», dar cel puţin, să recunoască”. Dar când 
cineva aşteaptă recunoştinţă, le pierde pe toate. În timp ce de şi-ar 
pune un gând bun şi ar spune: „Mai bine că a uitat facerea mea de 
bine”, sau: „Poate să fi fost supărat sau obosit şi de aceea a vorbit 
aşa”, îndreptăţeşte pe celălalt şi nu-şi pierde răsplata sa. Când nu 
aşteptăm să ni se dea înapoi, atunci avem răsplată curată. Hristos 
a făcut totul pentru noi şi noi L-am răstignit. Ce cântăm? „În loc de 
mană, fiere”. Întotdeauna să încercăm să facem binele, fără să 
aşteptăm să primim vreo răsplată. 


Cel ce dă primeşte bucurie dumnezeiască 


În om există două bucurii. O bucurie atunci când ia, şi o 
bucurie atunci când dă. Dar nu se compară bucuria ce-o simte 
cineva atunci când dă, cu bucuria ce-o simte atunci când ia. Omul, 
ca să-şi dea seama dacă sporeşte corect duhovniceşte, trebuie ca 
la început să cerceteze dacă se bucură când dă şi nu când ia; dacă 
simte mâhnire când îi dau şi bucurie când dă. După aceea, dacă 
lucrează corect duhovniceşte, atunci când face vreun bine nu îşi 
mai aduce niciodată aminte de el, dar nu uită niciodată nici cel mai 
mic bine ce i s-a făcut. Nu-şi poate închide ochii din pricina unei 
prea mici faceri de bine a celorlalţi. Se poate ca acesta să-i fi dat 
cuiva o vie şi să fi uitat. Dar dacă celălalt îi dă un ciorchine de 
struguri din via pe care el i-a dăruit-o nu-l poate uita niciodată. 
Sau poate să-i fi dat cuiva mai multe icoane sculptate şi să nu îşi 
mai aducă aminte. Dar dacă acela îi dă o iconiţă plastifiată, este 
mişcat de această iconiţă, cu toate că este de mică valoare şi, 
drept recunoştinţă, se gândeşte cum să-l răsplătească. Poate da 
chiar şi toată biserica şi terenul ei şi să uite. Adică atunci călătoria 
duhovnicească este corectă, când uită cineva cele bune ce le face 
şi îşi aduce aminte de cele bune ce i le fac ceilalţi. Când omul 
ajunge în starea aceasta, atunci este om; om al lui Dumnezeu. Dar 

dacă uită mereu faptele bune pe care i le-au făcut alţii şi îşi aduce 
aminte de cele bune făcute lor de el, aceasta este lucrarea 
potrivnică celeia pe care o cere Hristos. Iar când gândeşte: „Tu mi- 
ai dat atâta şi eu ţi-am dat atâta”, acesta este un lucru 
negustoresc. Eu caut să dau celui ce are nevoie mai mare. Nu 
socotesc negustoreşte: cutare mi-a dat cărţile acestea şi eu acum îi 
datorez atâta, aşa că trebuie să-i dau ca să mă achit. Sau, dacă 
celălalt nu mi-a dat, nu-i voi da nici eu nimic. Căci şi aceasta este o 
dreptate omenească. 

Cel ce ia ceva, primeşte bucurie omenească. Cel ce dă, 
primeşte bucurie dumnezeiască. Bucuria dumnezeiască o luăm 
prin a da. De pildă îmi dă cineva o carte. Acela se bucură 
duhovniceşte, dumnezeieşte, iar eu care am luat cartea mă bucur 
omeneşte. Dar când şi eu voi da cartea, mă voi bucura şi eu 
dumnezeieşte, iar celălalt ce o va lua se va bucura omeneşte. Când 
şi acela o va da, se va bucura şi el dumnezeieşte, iar cel ce o va lua 
se va bucura omeneşte. Dar dacă şi acesta la rândul său o va da, 
atunci şi el se va bucura dumnezeieşte. Vedeţi cum cu un lucru 
mulţi oameni se pot bucura şi omeneşte, şi dumnezeieşte. 

Să vă învăţaţi să vă bucurati prin a da. Atunci când se bucură 
cineva prin a da, este bine întocmit, este în legătură cu Hristos; 
are harul dumnezeiesc. Atunci când cineva dă sau oferă ceva, 
bucuria pe care o simte are oxigen dumnezeiesc. Atunci când se 
bucură prin a lua sau prin a se jertfi alţii pentru el, bucuria aceasta 
are miros urât, asfixiază. Astfel de oameni care dau fără să se 
gândească la ei înşişi ne vor judeca în Ziua cea de Apoi. Ce bucurie 
simt aceşti oameni! Pe unii ca aceştia îi apăra Hristos. Însă cei mai 
mulţi oameni se bucură când iau şi se lipsesc de bucuria 
dumnezeiască şi de aceea sunt chinuiţi. Hristos este mişcat atunci 
când îl iubim pe aproapele nostru mai mult decât pe noi înşine şi 
ne umple de desfătare dumnezeiască. Vezi, El nu S-a limitat la „să 
iubeşti pe aproapele tău ca pe tine însuţi”, ci S-a jertfit pentru om. 


Iubitorul de argint adună ca să le afle alţii 


— Părinte, am auzit de doi fraţi, dintre care cel mic este 
milostiv, iar cel mare nu. 

— Părinţii să-l înveţe şi pe cel mare să se îndulcească prin a 
da. Dacă cel mare va cultiva această virtute, va primi plată mai 
mare decât cel mic, care o are din fire, şi va deveni mai bun. 

— Părinte, cum se poate izbăvi cineva de strâmtimea inimii, 
de greutatea ce o are în a da? 


0 Lev. 19, 18; Mt. 22, 39; Mc. 12, 31; Lc. 10, 27. 


— Ce, eşti zgârcită? O să te arunc afară! Şi la ascultare, de 
pildă, când eşti la arhondaric, să iei o binecuvântare generală, ca 
să poţi da. Nu vezi şi Dumnezeu cu câtă îmbelşugare dă tuturor 
binecuvântările Sale? Dacă cineva nu se obişnuieşte să dea, se 
învaţă zgârcit şi după aceea îi vine greu să dea. 

Iubitorul de argint este „puşculiţa”; adună el, ca să-i găsească 
alţii. Şi astfel pierde bucuria de a da şi răsplata dumnezeiască. 
Odată i-am spus unui bogat: „De ce aduni? N-ai obligaţii. Ce-o să 
faci cu ei?”. „Aici vor rămâne când voi muri”, îmi răspunde. „Eu îţi 
dau binecuvântarea să le iei pe toate sus!”, îi spun. „Aici vor 
rămâne”, îmi spune din nou. „Dacă voi muri, lasă să le ia alţii”. Ei, 
dar aşa aici vor rămâne”, îi spun. „Scopul este să le dai cu 
propriile tale mâini acum, cât trăieşti”. Nu există om mai nesocotit 
decât lacomul de bani, care adună mereu şi totdeauna trăieşte în 
lipsă şi în cele din urmă îşi cumpără iadul cu economiile pe care şi 
le-a adunat. Este cu desăvârşire pierdut, pentru că nu dă şi se 
pierde cu lucruri materiale şi pierde astfel şi pe Hristos. 

De cel zgârcit îşi bat joc toţi. Era un moşier foarte bogat, care 
avea ogoare la ţară, iar în Atena multe clădiri, dar era foarte 
zgârcit. Odată a făcut o oală de mâncărică de fasole, dar numai 
zeamă, ca să mănânce lucrătorii ce lucrau pe ogoarele lui. Mai 
demult lucrau sărmanii de dimineaţă, înainte de a răsări soarele şi 
până la apus. Aşadar, la amiază, când s-au oprit puţin, ca să se 
odihnească, stăpânul a pus mâncarea de fasole într-o cratiţă şi a 
chemat pe lucrători să mănânce. 

S-au aşezat sărmanii lucrători în jurul cratiţei şi au început să 
mănânce. Când luau cu lingura vreo boabă, când numai zeamă 
goală. Un lucrător era foarte glumeţ. „Lasă lingura şi se duce mai 
departe, îşi scoate cizmele şi ciorapii şi se apropie voind să intre în 
cratiţă. „Ce faci?”, îl întreabă ceilalţi. „Mă gândeam să intru 
înăuntru, poate voi prinde vreo boabă de fasole!”. Atât de zgârcit 
era ticălosul acela. De aceea, de o mie de ori este mai bine să îl 
stăpânească pe om risipa, decât zgârcenia. 

— Zgârcenia este boală, Părinte? 

— Boală foarte mare! Dacă îl stăpâneşte pe om zgârcenia, 
boală mai mare nu exista. Economia este bună, dar să ia aminte 
omul ca să nu-l stăpânească încet-încet diavolul cu zgârcenia. 

— Părinte, unii din pricina zgârceniei stau flămânzi. 

— Numai flămânzi? Era un negustor bogat care avea o 
prăvălie mare şi cu briceagul tăia în trei chibriturile acelea late! O 
alta foarte bogată avea un fitil cu sulf; ţinea cărbuni aprinşi şi cu 
acel fitil lua foc din cărbuni ca să aprindă soba, ca să nu 
cheltuiască vreun chibrit. Şi avea case, terenuri, o avere mare. 


Nu spun ca să fie cineva risipitor, dar, cel puţin, acestuia 
dacă îi vei cere ceva, repede îţi va da. Iar dacă este zgârcit, îi va 
părea rău să-ţi dea. Erau odată două gospodine şi discutau despre 
salate, despre oţeturi şi, aşa discutând, una a spus: „Am un oţet 
foarte bun”. Odată cealaltă a avut nevoie, săraca, de puţin oţet şi 
s-a dus la aceea să-i ceară. „Ascultă aici”, îi spune aceea, „dacă-l 
dădeam, n-aş mai fi avut oţet de şapte ani!”. E bine să faci 
economie şi să dai. Econom nu înseamnă zgârcit. Tatăl meu nu 
ţinea bani. La Farasa nu exista hotel; casa noastră era ca un hotel. 
Oricine venea în sat, la primar mergea să stea. La el mânca, el îi 
spăla picioarele şi-i dădea şi ciorapi curaţi. 

Acum văd că la unele locuri de închinare au magazii întregi 
cu candele, dar nu spun: „Avem destule, nu ne mai daţi altele”. 
Acestea nu le pot folosi, nici nu le pot vinde, dar nici nu le dau. 
Când cineva începe să adune, se leagă şi nu poate da. Iar dacă 
începe să adune lucruri, dar le şi dă, atunci inima lui se va aduna 
în Hristos fără să-şi dea seama cum. O văduvă să nu aibă bani să 
cumpere un cot de stofă ca să-şi îmbrace copiii, şi eu să adun! Cum 
voi suporta aceasta? La Colibă nu am nici farfurii, nici cratiţe, ci 
nişte tinichele. Prefer să dau cinci sute de drahme unui student să 
meargă de la o mănăstire la alta, decât să iau ceva pentru mine. 
Dacă nu aduni, ai binecuvântare de la Dumnezeu. Când dai 
binecuvântare, iei binecuvântare. Binecuvântarea naşte 
binecuvântare. 


Intenția cea bună este totul. 


— Părinte, ce să fac atunci când cineva îmi cere milostenie, 
dar nu am ce să-i dau? 

— Când vreau să fac milostenie şi nu am ce să dau, atunci fac 
milostenie cu sânge. Unul care are şi dă ajutor material, simte 
bucurie, în timp ce acela ce nu are ce da, suferă mereu şi spune 
smerit: „N-am făcut milostenie”. Intenţia cea bună este totul. Un 
bogat are ce să dea, dar nu dă. Un sărac vrea să dea, dar nu dă 
pentru că nu are ce să dea. Diferă unul de altul. Bogatul, dacă dă, 
simte şi o mulţumire. Pe sărac îl doare, căci vrea să facă o 
milostenie, dar nu are ce să dea, şi suferă sufleteşte; în timp ce de 
ar fi avut, ar fi dat şi n-ar fi suferit. Intenţia cea bună se vede din 
fapte. Dacă cineva cere de la un sărac milostenie şi săracul, deşi 
este în lipsă, îi dă, atunci săracul ce a dat va simţi o bucurie 
duhovnicească, indiferent dacă acela se duce şi bea rachiu cu ei, şi 
Dumnezeu va lumina pe cineva să-i trimită şi lui ajutor material. 


Şi ştiţi ce nedreptate se face uneori? Unul să dea tot ce are ca 
să ajute, iar altul să le interpreteze în cugetul său după cum i se 
pare lui. 

— Părinte, la ce vă referiţi? 

— Să presupunem că unul, de pildă, are numai 5.000 de 
drahme în buzunarul său. Întâlneşte pe drum un cerşetor, îi pune 
în mână aceluia şi pleacă. Cerşetorul vede că sunt 5.000 şi se 
bucură. În clipa aceea trece pe acolo şi un bogat şi, văzând că 
acela a dat 5.000, spune întru sineşi: „Ca să dea acesta 5.000, cine 
ştie câţi are! Va fi vreun milionar!”. Atunci el îi dă cerşetorului 
doar 500 de drahme şi îşi odihneşte gândul că şi-a făcut datoria. În 
timp ce sărmanul acela a avut numai acei 5.000 şi, de îndată ce l-a 
văzut pe cerşetor, inima i-a tresăltat şi i-a dat. Dacă şi bogatul ar fi 
lucrat puţin duhovniceşte, ar fi avut şi el un gând bun şi ar fi zis: 
„la te uită, acesta a dat tot ce a avut”. Sau ar fi spus: „A avut zece 
mii şi a dat cinci mii”. Dar cum să aducă gândul cel bun, dacă n-a 
lucrat duhovniceşte! Ci spune: „Ca să arunce aşa banii, înseamnă 
că-i întoarce cu lopata”. 

Unii oameni, deşi dau cinci sute sau o mie de drahme unui 
sărac, fac bazar evreiesc pentru cinci sau zece drahme cu 
lucrătorul sărac ce lucrează la ei. Nu pot pricepe: bine, dai cinci 
sute şi o mie de drahme celui pe care nu îl ştii, şi pe acesta, pe 
care îl ai lângă şi te ajută, îl laşi să flămânzească? Ai datoria ca 
mai întâi pe acesta să-l iubeşti şi să-l ajuţi. Dar se vede că aceşti 
oameni fac milostenie ca să fie lăudaţi. Sau pe altul îl trag chiar şi 
la judecată pentru o mie de drahme, deoarece încep de la o logică 
lumească, chipurile ca să nu-i considere proşti. O femeie 
credincioasă mi-a povestit” o întâmplare. Odată ea a vrut să 
cumpere o cantitate de lemne de la o bătrână, care a făcut trei ore 
ca să le aducă din pădure în sat. De data aceea a făcut o jumătate 
de oră mai mult, adică trei şi jumătate, pentru că a înconjurat 
cazarma, ca să n-o prindă pădurarul. „Cât fac?”, o întreabă acea 
femeie. „Cincisprezece drahme”, răspunse bătrâna. „Nu, este 
mult”, îi spune. „Eu le iau cu unsprezece”. „l-am cerut atâta”, mi-a 
spus acea femeie, „pentru ca pe noi, oamenii duhovniceşti, să nu 
ne ia de proşti...”, i-am tras după aceea un perdaf. Bătrâna avea 
două animale şi a pierdut două zile ca să câştige 22 de drahme. În 
loc să-i fi dat mai mult, i-a mai şi oprit din cât se cuvenea. 


Milostenia ajută mult pe cei răposați 


Bogăția aduce mare pagubă omului atunci când nu se împarte 
săracilor pentru sufletul nostru şi pentru sufletele morţilor noştri. 


0 În 1958. 


Milostenia către cei îndureraţi, văduve, orfani etc. ajută foarte 
mult şi pentru odihna celor adormiţi. Pentru că atunci când cineva 
dă milostenie pentru un răposat, ceilalţi spun: „Dumnezeu să-l 
ierte! Să i se sfinţească oasele”. Dacă se întâmplă ca cineva să fie 
bolnav, să nu poată lucra şi să aibă datorii şi în această 
împrejurare grea îl ajuţi şi spui: „la-i pe aceştia pentru sufletul 
cutăruia”, va spune şi acela: „Dumnezeu să-l ierte! Să i se 
sfinţească oasele”. Adică aceia fac o rugăciune din inimă şi aceasta 
este ceea ce ajută foarte mult pe cei răposaţi. 

— Atunci când unei oarecare femei îi moare bărbatul 
nespovedit şi neîmpărtăşit sau îi moare copilul, ce altceva mai 
poate face ca să le ajute sufletele? 

— Pe cât poate să se facă mai bună. Asta, fireşte, o va ajuta şi 
pe ea, dar îl va ajuta şi pe bărbatul ei, pentru că, după ce s-au 
căsătorit, are parte şi cel care a murit din tot ceea ce face ea. 
Acesta este lucrul cel mai important dintre toate, să se facă mai 
bună. Altfel, se poate să facă şi vreo faptă bună, dar să rămână cu 
tipicul ei. Şi îţi spune: „Mi-am făcut datoria mea. Ce altceva vrei să 
mai fac?”, şi rămâne neîndreptată sau se face şi mai rea. 


Milostenie „în ascuns”? 

— Părinte, unii consideră fariseism a merge la biserică şi a 
trece cu vederea dragostea şi jertfa. 

— Ei, dar de unde ştiu ei aceasta? Sunt siguri de lucrul 
acesta? 

— Aşa judecă ei. 

— Dar ce-a spus Hristos? „Să judecaţi”? Unul se poate să nu 
dea unui ţigan, deoarece are în vedere un bolnav care are mare 
nevoie şi îl ajută pe acela. Se va afla vreun trecător să-i dea ceva 
ţiganului, în timp ce bolnavului nu-i va da nimeni. Cum trag 
concluzii fără să ştie? Fariseism este atunci când cineva face fapta 
bună la arătare, ca să fie lăudat. 

Îmi aduc aminte că în 1957 eram într-o mănăstire cu viaţă de 
sine, unde dădeau pentru fiecare ascultare o binecuvântare, 
potrivit cu cât de grea era ea. Deoarece atunci în mănăstiri era 
lipsă de oameni, unii părinţi care aveau putere îşi luau mai multe 
ascultări şi luau şi mai multe binecuvântări, dar le dădeau 
milostenie. Era acolo un monah căruia îi spuneau „sfoară”, pentru 
că toţi spuneau că acesta nu dădea nimic. Dar când a murit 
monahul acesta, la înmormântarea lui s-au adunat oameni săraci 
din Halchidiki, din Sfânta Maria Mare, din Satul Vechi, din Satul 

Nou” şi îl plângeau. Aceştia aveau boi şi cărau lemne, pentru că 
atunci transportul se făcea cu boii, nu ca acum cu maşinile. Ce 
făcea sărmanul acesta? Aduna-aduna banii care i se dădeau pentru 
ascultările ce le făcea şi când vedea pe vreun om că avea numai un 
bou sau îi murise boul său, îi cumpăra un bou. Şi atunci ca să 
cumperi un bou era mare lucru: costa 5.000 de drahme, dar şi 
banii aveau valoare. Ceilalţi părinţi dădeau cinci drahme la un 
sărac, zece la altul, douăzeci la altcineva, adică făceau astfel de 
milostenii care se vedeau. Ale aceluia nu se vedeau deloc, pentru 
că nu dădea precum dădeau ceilalţi, ci îi aduna şi ajuta în felul 
acesta. Astfel toţi îi spuneau: „Sfoară, sfoară”, şi i-a rămas numele 
„sfoară”, adică strâns ca sfoara. Şi în cele din urmă, atunci când a 
murit, s-au adunat sărmanii şi plângeau. „M-a mântuit!”, spunea 
unul; „M-a mântuit!”, spunea altul. Deoarece atunci, dacă cineva 
avea un bou, căra lemne şi îşi hrănea familia sa. Au rămas uimiţi 
Părinţii. De aceea spun: de unde ştii tu ce face celălalt? 

— Părinte, atunci când cineva face milostenie, dar simte un 
gol, ce este de vină? 

— Să ia aminte, ca nu cumva să fie mişcat de slavă deşartă. 
Căci atunci când are scop curat, simte bucurie. Ştiţi ce au făcut 
odată într-un oraş? Mi-a spus-o un avocat cunoscut, credincios. Se 
apropia Naşterea Domnului şi unii creştini au spus să se adune 
diferite lucruri, să le facă pachete şi să le împartă în piaţă la săraci 
- era atunci după ocupaţia germană când oamenii erau săraci. 
Avocatul le spune: „Deoarece ştiu care sunt cei săraci, mai bine să 
le dau pe ascuns”. „Nu”, îi spun aceia, „să le împărţim în piaţă 
spre slava lui Dumnezeu, ca să se vadă că ne interesăm de ei”. 
„Dar nu este bine”, le spune din nou acela. „Unde aţi găsit scris ca 
milostenia să se facă aşa?”. Dar aceia ţineau pe a lor „spre slava 
lui Dumnezeu...”, în niciun chip nu i-a putut convinge. Dacă a văzut 
aşa, i-a lăsat. Au adunat aşadar pachetele în piaţa mare a oraşului 
şi chiar au înştiinţat că acolo vor împărţi pachete. Au aflat toţi şi s- 
au năpustit nişte oameni ca nişte gorile, care le-au răpit pe toate. 
Şi astfel au luat pachetele cei ce erau barbari şi nu aveau nevoie, 
iar sărmanii săraci au rămas cu mâinile goale. Când cei 
responsabili au început să se împotrivească, au primit şi câte una 
bună „spre... slava lui Dumnezeu”. Vezi cum lucrează legile 
duhovniceşti! Unul lumesc este îndreptăţit să se mândrească şi să- 
şi facă reclamă, dar la oamenii duhovniceşti cum să se justifice 
aceasta? 

— Părinte, există oameni care nu cred, dar sunt 
compătimitori şi fac fapte bune. 


0 Sate de lângă Sfântul Munte. 


— Când un om lumesc dă cu scop curat, şi nu din slavă 
deşartă, atunci Dumnezeu nu-l va lăsa, ci cândva îi va vorbi în 
inimă. Un cunoscut de-al meu ce trăia în Elveţia mi-a povestit 
odată următoarea întâmplare: o doamnă bogată atee era atât de 
compătimitoare, încât ajunsese să-şi împartă toată averea sa la 
săraci şi scăpătaţi, în cele din urmă rămânând foarte săracă. 
Atunci toţi cei care au fost ajutaţi de ea s-au îngrijit să o aducă în 
cel mai bun azil. Dar cu toate că a făcut atâtea fapte bune, a rămas 
atee. Mergeau şi îi vorbeau despre Hristos, dar nu primea 
cuvântul. Spunea că Hristos n-a fost nimic altceva decât un om 
bun, un lucrător social şi alte teorii de felul acesta. Poate că şi 
creştinii pe care i-a cunoscut să n-o fi putut ajuta aşa fel ca să fie 
mişcată de viaţa lor. „Fă rugăciune pentru sufletul acesta”, mi-a 
spus prietenul meu. În tot cazul a făcut multă rugăciune şi acela 
pentru întoarcerea ei. După o vreme mi-a spus prietenul meu: 
„Intr-o zi când am mers s-o cercetez la azil, am aflat-o în întregime 
schimbată. «Cred, cred», striga”. I s-a întâmplat ceva care a 
schimbat-o. A cerut după aceea să fie botezată. 


„Făcând aceasta, vei grămădi cărbuni aprinşi pe capul 
lui” ° 

— Părinte, atunci când cineva nu are nevoie, dar se preface 
că are, trebuie să-l ajutăm? 

— Hristos a spus: „Să dăm celui ce ne cere fără să 
cercetăm”*. Deşi nu are nevoie acesta ce-ţi cere, tot trebuie să-i 
dai. Să te bucuri că-i dai. Dumnezeu „trimite ploaie şi peste cei 
drepţi, şi peste cei nedrepţi”, noi de ce să nu ajutăm pe aproapele 
nostru? Oare noi suntem vrednici de toate darurile lui Dumnezeu? 
Dumnezeu „nu după păcatele noastre ne-a făcut nouă, nici după 
fărădelegile noastre ne-a răsplătit nouă”. Un oarecare sărac îţi 
cere ajutor? Chiar dacă te îndoieşti pentru starea lui, tot trebuie 
să-l ajuţi cu discernământ, ca să nu te supere gândul. Ai văzut ce 
spune Avva Isaac: „Şi călăreț să-ţi ceară, dă-i”0. Nu ştii în ce 
situaţie este. Tu să crezi ceea ce îţi spune celălalt şi să dai potrivit 
cu ceea ce-ţi cere. 

Dacă, de pildă, avem numai o mie de drahme şi îi dăm unui 
sărac şi ne neliniştim că nu avem să-i dăm mai mult, atunci, afară 
de binecuvântarea (de banii pe care îi dăm), îi băgăm în conştiinţa 

sa pe Hristos şi neliniştea cea bună. Această faptă a noastră îl va 
răscoli, pentru că mintea lui mereu se va învârti în jurul 
milostivului aceluia care i-a dat împreună cu mia de drahme şi 
inima sa cea îndurerată şi va fi nevoit să-i întoarcă înapoi, în chip 
ascuns, banii de care s-a lipsit sau chiar mai mulţi. Mie mi s-a 
întâmplat un fapt asemănător. Odată, aflându-mă în Salonic, m-a 
oprit o femeie - părea a fi ţigancă - şi mi-a cerut bani pentru copiii 
ei, pentru că bărbatul ei era bolnav. Aveam numai 500 de drahme 
şi i-am dat. „lartă-mă”, i-am spus, „dar nu am mai mult să-ţi dau. 
Dacă vrei, ia-mi adresa şi scrie-mi cum merge bărbatul tău şi voi 
încerca să-ţi trimit din Sfântul Munte mai mult”. După puţin timp 
am primit o scrisoare cu 500 de drahme, în care scria: „Iti 
mulţumesc pentru bunătatea ta. ţi trimit banii pe care mi i-ai dat”. 
Atunci când cineva dă milostenie cu durere, cerşetorul este ars de 
dragoste, de Hristos şi începe şi el să împartă, iar nu să adune. Şi 
de s-ar întâmpla să fie chiar şi foarte împietrit cel ce cere şi să 
adune, nu se va bucura de cele adunate şi Hristos va iconomisi ca 
banii să-şi afle locul lor, iar aceluia să-i rămână numai osteneala şi 
chinul pentru colecta (ca s-o numim aşa) pe care a făcut-o pentru 
alţii. 

— Părinte, cât adică trebuie să dea cineva? 

— Să dea atât cât să nu-l mustre conştiinţa sa. Este nevoie de 
discernământ. Să nu dea o sută de drahme şi apoi să se mâhnească 
pentru că n-a dat cincizeci. Este nevoie de multă luare aminte 
atunci când cineva are dragoste cu mult entuziasm. Este bine ca 
atunci să frâneze puţin dragostea şi entuziasmul său, ca să nu-i 
pară rău că a dat mult unui nenorocit, rămânând cu mâinile goale, 
când trebuia să dea mai puţin, încet-încet va dobândi experienţă şi 
va da potrivit cu râvna ce o are. 

— Părinte, când cineva cere lucruri fără socoteală, să-i dăm? 

— Aici este nevoie de discernământ şi iarăşi discernământ. 
Atunci când unul îţi cere lucruri fie şi ca să se fălească cu ele, dă-i- 
le. Vezi, Hristos nu i-a spus lui Iuda: „Ce fel de apostol eşti? Taie-ţi 
iubirea de argint”, ci i-a dat şi punga”. Dar dacă unul îţi cere, de 
pildă, o cutie de marmeladă şi o ai, şi tu ştii că acesta are un vas 
plin, în timp ce altul nu are deloc şi are nevoie, atunci spune celui 
ce are şi mai cere: „Frate, dacă vrei, dă şi tu puţin cutăruia din 
ceea ce ai”. Dacă nu există nimeni care să aibă nevoie, dă-i fără să 
spui nimic. Poate că prin darea aceasta, dacă mai există o coardă 
sensibilă în el, va fi mişcat sufleteşte şi se va îndrepta. 

În cazurile acestea se întâmplă ceea ce spune Sfântul Apostol 
Pavel: „Atunci când vrăjmaşul tău îţi face rău şi tu îi faci bine, 

grămădeşti cărbuni aprinşi pe capul lui”. Asta nu înseamnă că îl 
arzi, ci că atunci când îi faci bine, începe să lucreze în el 
dragostea, care este Hristos, şi intră în acţiune lucrul 
dumnezeiesc. După aceea omul se schimbă, deoarece îl mustră 
conştiinţa, adică se arde de conştiinţa lui. Nu este bine să faci 
binele ca să se mustre celălalt şi să se cuminţească, pentru că 
astfel slăbeşte binele, ci să-l faci cu dragoste. Atunci când îl 
compromiţi cu binele, se schimbă în sensul cel bun şi se îndreaptă. 
Era un betiv în Koniţa care avea şi familie şi-i dădeam câte 
ceva. Au aflat unii că-l ajutam pe acel sărman, chiar din spusele 
lui, şi mi-au spus: „Nu-i da, că îi bea”. Acela îmi spunea: „Dă-mi 
pentru copii”, iar eu când îi dădeam, îi spuneam: „la asta pentru 
copiii tăi”. Ştiam că bea, dar ştiam că acest cuvânt îl va ajuta 
puţin. Va merge să bea, dar se va gândi puţin şi la copiii lui. Dacă 
nu i-aş fi dat şi-ar fi chinuit femeia, deoarece i-ar fi luat din banii 
ce-i câştiga aceea - se ducea sărmana să lucreze la străini - şi i-ar fi 
băut, iar copiii s-ar fi chinuit şi mai mult. Atunci când îi spuneam 
„la pentru copiii tăi”, îşi aducea aminte puţin şi de copiii lui. Ai 
înţeles? Mă durea de el şi asta a fost un lucru foarte sensibil, care 
lucra înăuntrul lui. Mulţi au fost ajutaţi astfel. Unii, deoarece îi 
mustra după aceea conştiinţa, trimiteau banii înapoi. 
a Noi cu logica noastră nu Il lăsăm pe Hristos să lucreze. 
Învăţaţi Evanghelia în chip corect, dacă vreţi să vă faceţi oameni 
„evanghelici”, iar nu protestanți! 


PARTEA A TREIA 


NOBLEŢE DUHOVNICEASCĂ 


«Bucuria cea mai înaltă izvorăşte din 
jertfă. Numai atunci când se jertfeşte 
cineva se înrudeşte cu Hristos, pentru că 
Hristos este Jertfă». 


CAPITOLUL 1 
Semnele vremurilor” 
Antihrist 


— Părinte, spuneţi-ne ceva despre Antihrist. 

— Să spunem mai bine despre Hristos... Pe cât putem, să fim 
lângă Hristos. Dacă suntem cu Hristos, ne vom teme de Antihrist? 
Oare nu există duh antihristic acum? Răul este cel care face duhul 
antihristic. Şi dacă se va naşte şi un monstru antihrist şi va face 
unele neghiobii, va fi luat în râs la sfârşit. Se vor petrece multe 
evenimente. Poate veţi apuca să trăiţi şi voi multe din semnele 
scrise în Apocalipsă. Încet-încet destule încep să iasă la iveală. 
Strig şi eu, netrebnicul, de atâţia ani! Situaţia este înfricoşătoare, 
ciudată, nerozia a întrecut limitele. A venit lepădarea şi rămâne ca 
acum să vină „fiul pierzării”. Totul va deveni un spital de nebuni. 
În harababura ce va stăpâni, fiecare stat se va ridica să facă orice-i 
spune cugetul. Dumnezeu să ajute ca interesele celor mari să fie 
spre binele nostru. Din ce în ce vom auzi de ceva mai nou. Vom 
vedea făcându-se lucrurile cele mai neaşteptate, mai neraţionale. 
Numai că evenimentele se vor derula cu repeziciune. 

Ecumenism, piaţă comună, un stat mare, o religie după 
măsurile lor. Acesta este planul diavolilor. Sioniştii pregătesc pe 
cineva de Mesia. Pentru ei Mesia este împărat, adică va stăpâni 
aici pe pământ. Martorii lui Iehova visează şi ei la un împărat 
pământesc. Sioniştii vor prezenta unul şi martorii lui Iehova îl vor 
primi. Vor spune: „Acesta este”. Se va face mare zăpăceală. In 
mijlocul acestei zăpăceli toţi vor cere un Mesia, ca să-i mântuiască. 
Şi atunci vor prezenta pe unul care va spune: „Eu sunt Imam, eu 
sunt al cincilea Buda, eu sunt Hristos pe care-l aşteaptă creştinii, 
eu sunt acela pe care-l aşteaptă Martorii lui Iehova, eu sunt Mesia 
evreilor”. Va avea cinci „eu”-uri!... 

Evanghelistul Ioan, atunci când în prima sa epistolă spune: 
„Copiii mei... că vine antihristul, iar acum mulţi antihrişti s-au 
arătat...”, nu înţelege că aşteptatul Antihrist va fi ca prigonitorii 
Maximian şi Dioclețian, ci că Antihristul cel aşteptat va fi într-un 
fel ca un diavol întrupat, care se va prezenta poporului israelian ca 
Mesia şi va înşela lumea. Vin ani grei, vom avea încercări mari. 

Creştinii vor avea mare prigoană. Şi uită-te: oamenii nici nu 
înţeleg că trăim în semnele vremurilor, că pecetluirea înaintează. 
Trăiesc ca şi cum nu s-ar întâmpla nimic. De aceea spune 
Scriptura că va căuta să înşele, de va fi cu putinţă, şi pe cei aleşi”. 
Cei care nu vor avea intenţie bună, care nu vor fi luminaţi, se vor 
înşela în anii apostaziei. Pentru că cel ce nu are harul dumnezeiesc 
nu are limpezime duhovnicească, asemeni diavolului. 

— Părinte, sioniştii cred cele despre Antihrist? 

— Aceştia vor să stăpânească toată lumea. Ca să le reuşească 
scopul, folosesc vrăjitoria şi satanismul. Satanolatria o văd ca pe o 
putere care îi va ajuta în planurile lor. Adică vor să stăpânească 
lumea cu putere satanică. Pe Dumnezeu nu-L pun în socoteala lor. 
Dar în felul acesta vor fi binecuvântaţi de Dumnezeu? Din aceasta 
Dumnezeu va scoate multe lucruri bune. Celelalte teorii satanice 
au ţinut cel puţin şaptezeci de ani; ale acestora nici şapte ani nu 
vor ţine. 

— Părinte, atunci când aud despre Antihrist simt o frică 
înăuntrul meu. 

— De ce te temi? Va fi mai înfricoşător decât diavolul? Acesta 
este om. Sfânta Marina l-a bătut pe diavol şi Sfânta lustina a 
alungat atâţia. La urma urmei noi n-am venit să ne aranjăm în 
această lume. 


Împăratul pământesc al evreilor 


Semnul că se apropie împlinirea prorociilor va fi dărâmarea 
templului lui Omar din Ierusalim. Îl vor dărâma ca să rezidească 
Templul lui Solomon, care, precum se spune, a fost zidit în locul 
acesta. În cele din urmă sioniştii îl vor aşeza acolo pe Antihrist ca 
Mesia. Am auzit că evreii deja se pregătesc să rezidească Templul 
lui Solomon. 

— Părinte, evreii, deşi citesc Vechiul Testament, cum de nu 
cred în Hristos? 

— Nu te duci să le-o spui asta evreilor? Evreii au avut 
fanatism de la început. Ei înţeleg, dar egoismul îi orbeşte. Dacă ar 
fi luat puţin aminte, n-ar fi rămas niciun evreu. 

— Cele pe care le-au citit, cum le-au explicat? A 

— Cum le-au explicat şi cum le explică? Inţelesurile 
duhovniceşti le fac materiale. De pildă, ceea ce spune prorocul 
Isaia „au înflorit pustiurile Iordanului”, să vezi cum au explicat-o. 
Ca să arate că a înflorit pustiul, au întors înapoi un râu, au făcut 

diguri, grădini, au sădit banani, lămâi, portocali, au făcut numai 
livezi, aşadar spun că „a înflorit pustiul”. Pe toate le explică astfel. 
În timp ce cuvintele acestea ale Prorocului se referă la renaşterea 
lumii prin Sfântul Botez, prin baia naşterii din nou. 

— Acum aşteaptă pe împăratul pământesc? 

— Da, pe Antihrist. Rabinii ştiu că a venit Mesia şi că L-au 
răstignit. Am aflat de la o persoană că, atunci când un evreu trage 
să moară, merge rabinul şi-i spune la ureche: „Mesia a venit”. 
Vezi, îi mustră conştiinţa, pentru că se simt vinovaţi, dar nu se 
smeresc. 

— Şi ce câştigă că o spun în vremea aceea? 

— Nimic. O spun aşa, deoarece îi mustră conştiinţa şi cred că, 
spunând-o, sunt în regulă. 

— Ceilalţi nu aud? 

— Nu, căci i-o spun la ureche. Şi unii copii ai evreilor s-au 
răzvrătit împotriva rabinilor. „Mesia a venit”, spun ei; „pe care 
Mesia îl aşteptaţi?”. În America un grup de tineri care se ocupă 
istoriceşte de Sfânta Scriptură scot o revistă în care este scris: 
„Mesia a venit. Celui care nu crede că a venit Mesia îi vom trimite 
în dar revista, până ce va crede. Cel care crede, să trimită ajutor 
ca s-o trimitem şi altora ca să creadă”. 

— Aceştia sunt evrei? 

— Da, evrei. 

— Au devenit creştini? 

— Ei, dacă au crezut tot e ceva. 

— Se poate să existe rabini creştini în ascuns? 

— Rabini să fie creştini în ascuns? Dacă se face creştin, mai 
rămâne rabin? Adică să înveţe pe evrei că n-a venit Mesia şi atunci 
când trag să moară să le spună că a venit? 


Pecetea - 666 


— Părinte, peste cât timp se vor petrece aceste evenimente? 

— Întârzie din pricina ta şi a mea, ca să dobândim o stare 
duhovnicească bună. Dumnezeu încă mai rabdă, pentru că de se 
vor întâmpla acum ne vom pierde amândoi. Nu se spune nicăieri în 
învăţătură lui Hristos despre un anumit timp”. Însă Scriptura 
spune că semnele vremurilor vor înştiinţa despre venirea lor”. Să 
fim întotdeauna gata şi le vom vedea atunci când se va apropia 
timpul. Atunci vom fi mai siguri. „Timpul şi experienţa le vor 
descoperi celor treji”, spune Sfântul Andrei al Cezareei. 

Mi-a căzut în mână o carte care avea pe copertă un 666 mare. 
Ei, oameni lipsiţi de mărime de suflet! O fac ca să-l prezinte 
frumos pe 6 şi să obişnuiască lumea cu el. Astfel, încet-încet va 
veni şi pecetluirea. 

— Părinte, şi nasturii ce se cos la haine se vând prinşi pe 
nişte hârtii care au numărul 666. 

— Măi, şi diavolul ăsta! Pe cartelele de credit l-au pus de mult 
timp. Acum şi pe nasturi. Mulţi pun pe 666 ca firmă, ca să fie 
preferate produsele lor. Unul îl sprijină pe altul. Adică 666 să ia de 
la 666. S-a scris că atunci când va circula reclama cu şarpele ce îşi 
mănâncă coada, asta va însemna că evreii vor stăpâni toată lumea. 
Acum şi-au pus numărul şi pe unele bancnote. 666 a cuprins şi 
China, şi India. 

— Părinte, cum de ştiu şi totuşi pun acest număr? 

— Sfântul Evanghelist Ioan ştia ce va face diavolul, precum şi 
prorocii au prorocit că-L vor vinde pe Hristos pentru „treizeci de 
arginţi”, că-L vor adăpa cu oţet”, că-l vor împărţi hainele”. Cu 
2000 de ani în urmă s-a scris în Apocalipsă că oamenii se vor 
pecetlui cu numărul 666. „Cine are pricepere să socotească 
numărul fiarei; căci este număr de om. Și numărul ei este şase 
sute şaizeci şi şase”. Pentru evrei numărul 666 este simbolul 
economiei. Evreii, precum se arată în Vechiul Testament au pus 
impozit concret neamurilor pe care le-au supus în diferite 
războaie. Impozitul anual era de 666 talanţi de aur”. Acum, ca să 
supună toată lumea, pun iarăşi acest număr de impozit vechi, care 
se leagă de trecutul lor slăvit. De aceea nu vor să-l înlocuiască cu 
alt număr. Adică 666 este simbolul lui mamona. L-au luat de la 
greutatea aurului - nu ştiau aceasta ce o spune Sfântul Ioan în 
Apocalipsă - dar nu încetează să fie mamona. Evanghelia însă 
spune: „sau Hristos, sau mamona”. „Nu puteţi sluji lui Dumnezeu 
şi lui mamona”. fi 

Lucrurile înaintează în mod programat. În America câinii 
umblă fiind pecetluiţi cu un emiţător şi, tac!, îi găsesc. Şi astfel 
ştiu unde se află fiecare câine. Câinii care nu au marcaj şi sunt 
fără stăpân îi omoară cu raze laser. După aceea vor începe să-i 

omoare şi pe oameni. Au pecetluit tone de peşti şi-i urmăresc din 
satelit în ce mare sunt. Acum iarăşi a apărut o boală, pentru care 
au aflat un vaccin care va fi obligatoriu şi, ca să-l poată face 
cineva, îl vor pecetlui. Câţi oameni nu sunt deja pecetluiţi acolo cu 
raze laser, unii pe frunte şi alţii pe mână. Mai târziu, cel care nu va 
fi pecetluit cu numărul 666 nu va putea nici vinde, nici cumpăra, 
sau să ia împrumut, să fie numit într-un post etc. Îmi spune gândul 
că Antihrist cu acest sistem vrea să prindă toată lumea şi, dacă 
cineva nu este în sistem, nu va putea lucra etc., fie el roşu, fie 
negru, fie alb, adică toţi. Va supraveghea astfel printr-un sistem 
economic care va controla economia mondială şi numai aceia care 
vor primi pecetea cu numărul 666 vor putea avea acces la 
schimburi comerciale. 

Dar ce vor păţi oamenii care se vor pecetlui!... Mi-a spus un 
specialist că prin razele laser se pricinuiesc vătămări. Oamenii 
care se vor pecetlui vor atrage astfel razele soarelui şi vor fi atât 
de vătămaţi, încât îşi vor mânca limbile de durere”. Cei care nu se 
vor pecetlui vor petrece mai bine decât ceilalţi, pentru că Hristos îi 
va ajuta pe cei ce nu s-au pecetluit. Acesta nu este puţin lucru! 

— Părinte, când îi va ajuta? După aceste evenimente? 

— Nu, chiar atunci. 

— Părinte, dacă nu vor putea vinde şi cumpăra, cum vor 
putea petrece mai bine? 

— Să vezi, Dumnezeu ştie un mod, îl ştiu şi eu. Aşadar..., m-a 
preocupat mult subiectul acesta şi mi-a trimis după aceea... o 
telegramă. Măi, măi, cum ne iconomiseşte Dumnezeu! 

— Părinte, de ce pecetluirea se numeşte şi încrustare? 

— Pentru că nu este la suprafaţă. Ce înseamnă „a încrusta ? 
Nu înseamnă a trage linii adânci, crestături? Pecetluirea va fi 
încrustare, pe care o vor pune mai întâi pe toate produsele şi după 
aceea vor impune să se facă şi cu raze laser pe mâna sau pe 
fruntea oamenilor. Acum doi ani i-am spus unui medic din Toronto 
despre pecetluire, iar acum mi-a spus acela că în loc de cartelă cer 
amprentele” de la mână. Ei înaintează, dar nu putem spune că va fi 
aceasta sau aceea. Unele televizoare trimise în ultimul timp în 
Grecia au şi un aparat care urmăresc pe cei ce privesc la televizor. 
Peste puţin toţi cei ce vor avea televizor vor privi la televizor, dar 
vor fi văzuţi şi ei. Adică vor urmări şi vor fi urmăriţi. Li se va 
controla astfel prin computer toată viaţa lor; ce spun, ce fac, totul. 
Vezi la ce fel de dictatură s-a gândit diavolul! La Bruxelles au o 
clădire întreagă cu 666, în care-şi adăpostesc computerul. Acest 

computer poate controla miliarde de oameni - sunt aproape 6 
miliarde toată lumea. Toate le vor fi cunoscute printr-o răsucire de 
buton. Unii europeni s-au împotrivit, deoarece se tem de dictatura 
mondială. Noi, ortodocşii, ne împotrivim, pentru că nu-l vrem pe 
Antihrist şi, fireşte, nici dictatura. Ne aşteaptă evenimente, dar nu 
vor dura mult. Pe cât s-a vătămat Ortodoxia prin comunism, pe 
atât se va vătăma şi acum. 


Noile buletine de identitate 


— Părinte, a spus cineva: „Cum de folosiţi bancnota de 5.000 
de drahme care are pe ea numărul 666? Acelaşi lucru este şi cu 
buletinul”. 

— Hârtia de 5.000 este ban - şi lira Angliei are pe ea pe 
regina Elisabeta; aceasta nu vatămă. „Cele ale Cezarului, 
Cezarului”0. Aici însă este vorba de identitatea mea, este ceva 
personal; nu este ban. Identitatea înseamnă ceea ce înseamnă şi 
cuvântul; adică cineva se identifică cu cele pe care le declară. Ei 
pun pe diavolul şi pe buletine şi îţi cer să semnezi că îl primesc. 
Cum să fac aceasta? 

— Părinte, ce legătură are acest buletin de identitate cu 
pecetluirea? 

— Buletinul de identitate nu este pecetea; este introducerea 
pecetluirii. 

— Părinte, lumea întreabă ce să facă în legătură cu noile 
buletine de identitate. 

— Atunci când vă întreabă, voi cel mai bine să le spuneţi 
oamenilor să întrebe pe duhovnicii lor şi să aibă răbdare să vadă 
cum va acţiona Biserica, pentru că mulţi pun întrebări, dar puţini 
înţeleg răspunsurile. Deoarece eu am scris clar în broşura 
„Semnele vremurilor”: fiecare să acţioneze potrivit cu conştiinţa 
lui. Desigur, unii spun: „Ei, acestea sunt o părere a unui călugăr; 
nu este poziţia Bisericii”. Eu însă nu mi-am spus părerea mea, ci 
am formulat simplu cuvintele lui Hristos, ale Evangheliei, pentru 
că propria noastră părere trebuie s-o supunem voii lui Dumnezeu, 
ce se exprimă în Evanghelie. Alţii spun cele contrare celor ce le-am 
spus eu, spunând că le-a zis Părintele Paisie. Unii care le aud, deşi 
lucrurile sunt aşa de serioase, nu întreabă dacă sunt aşa, dacă într- 
adevăr le-am spus, ci le cred. Eu nu mă tem; le spun cu curaj. Vin 
şi la Colibă şi aruncă 666 în cutie. În sfârşit, asta nu-i nimic! Într-o 
zi mi-au pus o inscripţie pe uşă... Am crezut că a venit cineva, nu 
m-a găsit şi a scris „lipseşte”, ca s-o vadă şi altcineva. Dar mă uit 
mai bine, şi ce să văd? Era scrisă o ocară. O astfel de ocară n-am 

auzit nici când eram mirean. Toată această situaţie va primi o 
măturătură bună, dar vom trece şi noi o furtună. Lumea s-a ridicat, 
trebuie să ne ridicăm şi noi cu multă rugăciune. 

Pe unii îi interesează subiectul buletinelor de identitate, alţii 
îl exploatează şi creează probleme. Biserica trebuie să ia o poziţie 
corectă. Să vorbească, să explice credincioşilor ca să înţeleagă că 
de vor lua buletinul de identitate, aceasta va constitui o cădere. In 
acelaşi timp să ceară de la stat ca noul buletin cel puţin să nu fie 
obligatoriu. Dacă Biserica ia o poziţie serioasă, se va respecta 
libertatea credincioşilor, astfel încât cel ce vrea îşi va lua noul 
buletin, iar cel ce nu vrea, să-l păstreze pe cel vechi; atunci vor 
plăti numai câteva nuci tari, pentru că ceilalţi le vor sta împotrivă. 
Cea mai multă lume îşi va face treaba sa. Cei ce vor voi să se 
folosească (lumeşte) vor avea noul buletin, iar ceilalţi, sărmanii, 
cei credincioşi, vor avea buletinul vechi şi-i vor chinui. 

Acum, fiindcă ministrul a făgăduit să nu pună 666 în 
buletinele de identitate, nici la vedere, nici nevăzut, şi aceasta este 
ceva. Vom avea răbdare şi se va vedea ce va fi. Şi numai faptul că 
spun că nu îl pun pe 666 este ceva. Se leapădă şi ei înşişi. Să 
vedem în cele din urmă ce vor pune. Până să circule noile buletine 
de identitate, poate veni urgia lui Dumnezeu. După aceea, nu 
înseamnă că în 24 de ore toţi vor trebui să-şi scoată buletine noi. 
Să iasă primele; se vor examina, să iasă ministrul mincinos, şi 
atunci lupta va fi dreaptă. Dacă acum continuăm protestele, aceia 
vor spune: „lată, aceştia pricinuiesc tulburare. Deşi nu s-a pus 
problema, ei strigă şi protestează”. Câinele, dacă este păzitor bun, 
latră atunci când vine hoţul. Când pleacă, tace. Dacă însă continuă 
să latre, atunci nu este păzitor bun. 

— Părinte, au mai spus că, deoarece avem toleranţă 
religioasă, să nu se mai treacă apartenenţa religioasă în noile 
buletine de identitate. 

— Da, pe ei nu-i interesează, pe mine însă mă interesează, 
pentru că este identitatea mea. Scrie de unde sunt şi ce sunt. Dacă 
nu va apărea apartenenţa religioasă pe buletin, se vor ivi 
probleme. De pildă, va merge cineva la biroul de căsătorii. Dacă 
buletinul spune „ortodox” - indiferent de câte carate este - e în 
regulă. Dacă însă nu scrie apartenenţa religioasă cum să i se dea 
certificat de căsătorie? Pentru Biserică lucrul acesta va produce 
încurcătură. lar dacă se pune religia de bună voie, aceasta va fi şi 
ca o mărturisire. Europa este Europa. Aici este altceva. 


0 În Grecia certificatul de căsătorie îl dă numai Biserica Ortodoxă, care 
nu admite căsătoria religioasă cu neortodocşi. 


Modul viclean de introducere a pecetluirii 


Încet-încet, după cartelă şi buletin de identitate, adică după 
„îndosariere”, vor înainta în mod viclean la pecetluire. Vor sili prin 
diferite mijloace viclene, pentru ca oamenii să primească pecetea 
pe frunte sau pe mână. Vor forţa astfel lucrurile şi vor spune: „Vă 
veţi mişca numai cu cartele; banii se vor desfiinţa”. Va da cineva 
cartela la magazin şi va cumpăra, iar vânzătorul va lua banii din 
bancă. Cel ce nu va avea cartelă nu va putea nici vinde, nici 
cumpăra. Pe de altă parte vor începe să facă reclamă „sistemului 
perfect”, pecetluirii cu raze laser cu 666 pe mână sau pe frunte, 
care nu se va vedea la exterior. In acelaşi timp la televizor vor 
arăta că cutare a luat cartela cutăruia şi i-a luat banii din bancă şi 
vor spune mereu: „Mai sigură este pecetluirea cu raze laser pe 
mână sau pe frunte, pentru că numai deţinătorul îşi ştie numărul 
lui. Pecetluirea este sistemul perfect. Celălalt nu-ţi va putea lua 
nici capul, nici mâna şi nici nu-ţi va vedea pecetea”. De aceea lasă 
acum pe hoţi, pe făcătorii de rele să are. Au jefuit 15 chilii din jurul 
Careei. Pe unul l-au omorât ca să-l prade. Astfel fiecare va afla 
prilejul să prade şi să ia orice vrea. Să spunem că vrea să răpească 
un ogor; va spune că era chipurile al bunicului său sau că l-a 
închiriat cândva pentru păşunat, aşa că, hai, vezi dacă poţi să-i dai 
de capăt. Vor spune după aceea cei competenţi: „Din păcate nu-i 
putem controla; controlul se poate face numai la computer”, şi vor 
înainta spre pecetluire. Vor căuta apoi la computer să vadă dacă 
eşti pecetluit, ca să te servească sau nu. 

Cei trei ani şi jumătate” vor fi grei şi o vor plăti unii care nu 
vor fi de acord cu acest sistem. Pentru unii ca aceştia vor găsi vreo 
pricină şi-i vor băga în închisoare. După un an îi vor duce în alt 
oraş pentru cercetări, ca să treacă pe la alt tribunal; dintr-un oraş 
în altul. După aceea vor spune: „Să ne ierti, eşti nevinovat. Dacă ai 
fi fost pecetluit, am fi cercetat despre tine într-un minut. Acum 
însă nu-ţi putem face control”. 

— Părinte, vor putea impune pecetluirea cu sila? 

— „Politeţea” lor nu va ajunge până acolo! Vor fi politicoşi 
pentru că vor fi... europeni. Vor arăta că sunt la înălţime. Nu vor 
chinui pe oameni, dar omul nu va putea trăi dacă nu are pecetea. 
Vor spune: „Fără pecete vă chinuiţi! Dacă aţi fi primit-o, nu aţi fi 
trăit aşa de greu”. Nu vor putea folosi nici monezi de aur, nici 
dolari dacă vor avea. De aceea, dacă fiecare se va îngriji să 
trăiască de pe acum simplu, în cumpătare, va putea trăi în acei ani. 

Să aibă un ogoraş, să cultive grâu, cartofi. Să pună puţini măslini 
şi atunci, cu vreun animal, cu vreo capră, cu puţine găini va putea 
înfrunta nevoile familiei sale. Pentru că şi provizii de ar face, nu-i 
vor folosi mult, deoarece alimentele nu ţin mult, ci se strică 
repede. Fireşte, greul va dura puţin, trei-trei ani şi jumătate. 
Pentru cei aleşi se vor scurta zilele”. Nu-şi vor da seama când au 
trecut. Dumnezeu nu va lăsa pe om neajutorat. 

— Părinte, în aceşti ani grei va interveni Hristos? 

— Da. Vezi, dacă aici unui nedreptăţit, care are intenţie bună, 
fiindcă este îndreptăţit să primească ajutorul dumnezeiesc, i se 
arată de multe ori sfinţii, Maica Domnului, Hristos, ca să-l 
mântuiască, cu cât mai mult atunci când sărmana lume se va afla 
într-o situaţie atât de grea. Va fi o vijelie, o mică ocupaţie a lui 
Satana - Antihrist. După aceea va mânca o palmă de la Hristos, se 
vor cutremura toate neamurile şi va veni pacea în lume pentru 
mulţi ani. De această dată Hristos va da o ocazie ca să se 
mântuiască făptura Sa. Hristos Îşi va lăsa făptura Sa? Se va arăta 
în momentul în care oamenii nu vor mai putea ieşi singuri din acea 
situaţie, ca să-i mântuiască din mâinile lui Antihrist. Oamenii se 
vor întoarce la Hristos şi va veni în toată lumea o linişte 
duhovnicească pentru mulţi ani. Unii leagă a Doua Venire de 
această intervenţie a lui Hristos. Eu nu pot spune aceasta. Gândul 
îmi spune că nu va fi a Doua Venire, atunci când va veni ca 
Judecător, ci numai o intervenţie a lui Hristos, pentru că sunt 
atâtea fapte care nu s-au petrecut încă. Va interveni Hristos, va da 
o brâncă acestui întreg sistem, va pedepsi tot răul şi în cele din 
urmă îl va transforma în bine. Drumurile se vor umple de locuri de 
închinare. Autobuzele vor avea icoane pe dinafară. Toţi oamenii 
vor crede. Te vor trage să le vorbeşti despre Hristos. Aşa se va 
propovădui Evanghelia la toată lumea” şi numai după aceea 
Hristos va veni ca Judecător să judece lumea. Altceva este 
Judecata, altceva o intervenţie a lui Hristos ca să ajute făptura Sa. 


Pecetluirea este una cu lepădarea 


Deşi Sfântul loan Evanghelistul spune clar în Apocalipsă 
despre pecetluire”, unii nu înţeleg. Ce să le spui? Din păcate, auzi 
o grămadă de neghiobii ale minţii de la unii „cunoscători” 
contemporani. Unul spune: „Eu voi primi buletinul cu 666 şi voi 
pune şi o cruce”. Altul: „Eu voi primi pecetea pe frunte şi-mi voi 
face şi o cruce pe ea...“ şi o grămadă de asemenea prostii. Ei cred 


0 Vezi Mt. 24, 22; Mc. 13, 20. 
9 Mt. 24, 14; Mc. 13, 10. 
0 Apoc. 13, 16 ş.u.; 14,9 ş.u.; 16,2 şi 20, 4. 


că se vor sfinţi în felul acesta, dar toate acestea sunt înşelări. Un 
episcop mi-a spus: „Eu lângă semnătură voi face şi o cruce. Nu mă 
lepăd de Hristos, ci, simplu, mă folosesc”. „În regulă, îi spun, tu 
eşti episcop şi pui o cruce lângă numele tău în virtutea calităţii ce 
o ai; altul este arhimandrit şi pune şi el o cruce, datorită rangului 
ce-l are. Dar lumea ce va face?”. Lucrul murdar nu se sfințește. 
Apa curată primeşte harul şi se face agheasmă. Urina nu se face 
agheasmă. Piatra se face pâine prin minune. Necurăţia nu 
primeşte sfințire. Prin urmare, diavolul, Antihristul, atunci când 
este în buletinul nostru de identitate, pe mâna sau pe fruntea 
noastră cu simbolul lui, nu se sfinţeşte chiar de am pune şi o 
cruce. Avem puterea Sfintei Cruci, a Lemnului Sfânt, a harului 
dumnezeiesc al lui Hristos, numai atunci când păstrăm harul 
Sfântului Botez, prin care ne lepădăm de satana, ne unim cu 
Hristos şi primim Pecetea Sfântă: „Pecetea darului Sfântului Duh”. 
Vezi, unii ca aceştia merg înainte cu o logica... Vor pune alături o 
cruce şi totul este în regulă. Şi deşi vedem că Sfântul Apostol 
Petru s-a lepădat numai la exterior de Hristos, dar şi aceasta a fost 
tot lepădare”, aceştia se leapădă de pecetea cea sfântă a lui 
Hristos ce li s-a dat la Sfântul Botez, ca să primească pecetea lui 
Antihrist, şi spun că au înăuntrul lor pe Hristos! 

— Părinte, dar dacă cineva va primi pecetea din neştiinţă? 

— Aceasta se va putea întâmpla numai din nepăsare. Ce 
neştiinţă să fie, atunci când lucrurile sunt atât de clare? Chiar 
dacă nu ar şti cineva, trebuie să se intereseze şi să afle. Dacă 
spunem că n-am ştiut şi pentru aceasta am primit pecetea, Hristos 
ne va spune: „Fāțarnicule, fața cerului ştiţi s-o judecaţi, iar 
semnele vremilor nu puteţi!”0. Chiar de s-ar pecetlui cineva din 
neştiinţă, pierde harul dumnezeiesc şi primeşte lucrarea 
diavolească. Vezi, copilaşul, la Sfântul Botez, atunci când preotul îl 
afundă în apă primeşte pe Sfântul Duh, fără ca acela să-şi dea 
seama de aceasta şi după aceea sălăşluieşte în el harul 
dumnezeiesc. 


Tâlcuirile prorocilor 


— Părinte, unii spun: „Ceea ce este scris de la Dumnezeu, 
aceea se va face. De ce să ne mai preocupe lucrul acesta?”. 

— Da, o spun, dar nu este aşa, bre copile! Şi eu aud pe unii 
spunând: „Evreii nu sunt aşa de proşti să se trădeze cu 666, când 
Sfântul Ioan Evanghelistul o spune clar în Apocalipsă. Dacă ar fi 
fost aşa, ar fi făcut-o într-un mod mai inteligent, mai ascuns”. Ei 


0 Mt. 26, 69-75; Mc. 14, 66-72; Lc. 22, 54-62; In. 18, 16-18 şi 25-27. 
0 Mt. 16, 5. 


bine, cărturarii şi fariseii nu ştiau Vechiul Testament? Anna şi 
Caiafa nu ştiau mai bine ca toţi că era scris că Hristos va fi trădat 
pentru „treizeci de arginţi”? De ce n-au dat 31 sau 29 de arginti şi 
au dat „treizeci”? Deci erau orbiţi. Ştia Dumnezeu că aşa se vor 
petrece lucrurile. Dumnezeu toate le cunoaşte de mai înainte, dar 
nu hotărăşte de mai înainte - numai turcii cred în ceea ce este 
scris, în Kişmet”. Dumnezeu ştie că un anumit lucru se va face aşa, 
însă omul îl face din lipsa lui de minte. Nu Dumnezeu a dat 
poruncă, ci vede până unde va ajunge răutatea oamenilor şi că 
părerea lor nu se va schimba. Nicidecum că aşa a rânduit 
Dumnezeu. 

Alţii se ocupa cu prorociile şi fac propriile lor tâlcuiri. Cel 
puţin nu spun: „Aşa îmi spune gândul”, ci spun: „Aşa este”, şi apoi 
îşi expun o serie de teorii proprii. Unii, iarăşi, le explică după cum 
vor ei, ca să-şi îndreptăţească patimile lor. Răstălmăcind ceea ce a 
spus Sfântul Chiril: „Mai bine să nu se petreacă semnele lui 
Antihrist în zilele noastre”, unul care vrea să se îndreptăţească pe 
sine şi frica sa, spune: „A, vezi, Sfântul Chiril s-a temut ca nu 
cumva să se lepede; sunt eu mai presus de Sfântul Chiril? Prin 
urmare, chiar de m-aş lepăda de Hristos, nu e nimic...”. Dar 
Sfântul a spus să nu se petreacă nu pentru că se temea, ci pentru 
ca să nu-l vadă pe Antihrist cu ochii săi. Vezi ce face diavolul? 

Din păcate, unii „cunoscători” înfaşă pe fiii lor duhovniceşti 
ca pe nişte prunci, chipurile, ca să nu-i mâhnească. „Aceasta nu 
vatămă; nu-i nimic. E suficient să credeţi lăuntric”. Sau spun: „Nu 
vorbiţi despre subiectul acesta - despre buletine şi pecetluire - ca 
să nu se mâhnească oamenii”. În timp ce de le-ar spune: „Să 
încercăm să trăim mai duhovniceşte, să fim mai aproape de 
Hristos şi să nu vă temeţi de nimic, şi de va trebui vom şi 
mărturisi”, îi vor pregăti oarecum. Dacă cineva cunoaşte adevărul, 
îşi face probleme şi se trezeşte. Îl doare pentru situaţia de astăzi, 
se roagă şi ia aminte să nu cadă în cursă. 

Acum însă ce se întâmplă? În afară de faptul că unii îşi dau 
propriile lor tâlcuiri, se tem şi ei ca oamenii lumeşti, în timp ce ar 
fi trebuit să se neliniştească duhovniceşte şi să-i ajute pe creştini, 
aducându-i la neliniştea cea bună şi întărindu-i în credinţă ca să 
simtă mângâierea dumnezeiască. Mă mir cum de nu-şi fac 
probleme de conştiinţă după toate aceste evenimente ce se 
întâmplă? De ce nu pun cel puţin un semn de întrebare la tâlcuirile 
minţii lor? Şi dacă îl ajută pe Antihrist în pecetluire, cum de atrag 


0 În soarta, în destin (n. ed. rom.). 
0 Sfântul Chiril al Ierusalimului, „Cateheze”, Cateheza a XV-a către cei 
ce vor să se lumineze, cap. 18, Ed. Inst. Biblic, 1943, p. 415. 


şi alte suflete la pierzanie? Atunci când Sfânta Scriptură spune: 
„...Să înșele dacă e cu putinţă şi pe cei aleşi” se referă la faptul că 
se vor înşela aceia care le explică pe toate numai cu mintea lor. 

Aşadar, în spatele „sistemului perfect”, al „cartelei de 
ajutorare”, al computerului de asigurare, se ascunde dictatura 
mondială, sclavia lui Antihrist. „... ca să-şi pună semn pe mâna lor 
cea dreaptă sau pe frunte, încât nimeni să nu poată cumpăra sau 
vinde, decât numai cel ce are semnul, adică numele fiarei, sau 
numărul numelui fiarei. Aici este înţelepciunea. Cine are pricepere 
să socotească numărul fiarei, căci este număr de om. Şi numărul ei 
este şase sute şaizeci şi şase”. 


0 Mc. 13, 22. 
0 Apoc. 13, 16-18. 


CAPITOLUL 2 
Jertfa aduce bucurie 


În vremea noastră se răreşte jertfa 


„Copiii sunt o mare bătaie de cap”, mi-a spus o femeie ce le 
avea pe toate. Se îngreuia să aibă copii. Atunci când o mamă 
gândeşte aşa, ea este o femeie netrebnică, pentru că de obicei 
mamele au dragoste. Pe o fată, înainte de a face familie, se poate 
ca mama ei s-o deştepte la ora 10 dimineaţa. Dar din clipa în care 
va deveni mamă şi va trebui să-şi alăpteze copilul, să-l spele, să-l 
curețe, nu doarme nici noaptea, pentru că porneşte motorul”. 
Atunci când omul are duh de jertfă, nu murmură, nu se îngreuiază, 
ci se bucură. Lucrul cel mai important este ca cineva să aibă duh 
de jertfă. Dacă acea femeie ar fi spus: „Dumnezeul meu, cum să-Ţi 
mulţumesc? Nu mi-ai dat numai copii, ci şi multe alte bunuri... Câţi 
oameni nu au nimic şi eu am atâtea case, am avere de la tatăl meu, 
bărbatul meu are un salariu mare, scot încă două salarii de la 
chirii şi nu mă chinuiesc! Cum să-[i mulţumesc, Dumnezeul meu? 
Nu am fost vrednică de lucrurile acestea”. Dacă ar fi gândit astfel, 
plictiseala ei ar fi plecat, fiind înlocuită cu slavoslovia. Şi numai 
dacă ar fi mulţumit lui Dumnezeu ziua şi noaptea, ar fi fost destul. 

— Părinte, jertfa aduce bucurie? 

— O, ce bucurie! Această bucurie a jertfei, astăzi n-o gustă 
oamenii; de aceea sunt chinuiţi. Nu au idealuri în ei înşişi, se 
îngreuiază să trăiască. Nobleţea duhovnicească, lepădarea de sine 
sunt puterea care îl pune în mişcare pe om. Dacă nu există această 
putere, omul este chinuit. Mai demult, la sate, mergeau noaptea să 
deschidă fără zgomot vreun drum, fără să-i vadă cineva, ca să fie 
iertaţi atunci când vor muri. Acum rar mai întâlneşti acest duh al 
jertfei. Am văzut şi acolo, în Sfântul Munte, la o procesiune pe 
monahi, cum treceau pe lângă nişte rugi şi-şi agăţau camilafcele 
lor în ei. Dar nimeni nu-i rupea, ca să înlesnească şi pe ceilalţi. Toţi 
se plecau, ca să nu se agaţe. Făceau metanie la rugi? Cel puţin de 
era Rugul cel Sfânt, s-ar fi potrivit! Dar fiecare spune: „Lasă s-o 
rezolve celălalt şi eu să-mi fac treaba mea”. Dar de ce să n-o faci 
tu, căci tu i-ai văzut primul? Aşa fac mirenii care nu cred în 
Dumnezeu. Ce să fac cu o astfel de viaţă? De o mie de ori e mai 
bine să mor. Scopul este ca fiecare să se gândească la celălalt, la 
durerea celuilalt. 


0 Adică începe copilul să plângă. 


Lumea şi-a pierdut controlul. Au plecat mărimea de suflet, 
jertfa de la oameni. V-am spus de câteva ori în ce situaţie eram 
atunci cu hernia acolo la Colibă... Atunci când cineva suna 
clopoţelul la poartă, ieşeam să le deschid, chiar şi prin zăpadă. 
Dacă cel ce venea avea probleme serioase, atunci nici nu mai 
simţeam durerea mea, deşi mai înainte eram căzut la pat. Il 
serveam cu o mână şi cu cealaltă îmi tineam hernia. Cât timp 
vorbeam nici nu mă sprijineam, deşi mă durea tare, ca să nu 
înţeleagă acela că mă doare. Atunci când pleca, cădeam iarăşi 
grămadă jos de durere. Şi aceasta nu deoarece mai înainte îmi 
trecuse durerea, că mă făcusem bine prin minune, ci îl înţelegeam 
pe celălalt şi uitam de durerea mea. Minunea se face atunci când 
participă cineva la durerea celuilalt. Totul este să-l simţi pe celălalt 
ca pe fratele tău şi să te doară pentru el. Durerea aceasta Il mişcă 
pe Dumnezeu şi face minunea. Pentru că nu există nimic altceva 
care să mişte pe Dumnezeu ca noblețea, adică jertfa. Dar în 
vremea noastră este rară noblețea, pentru că a intrat iubirea de 
sine, interesul. Rar se află un om să spună: „Să dau rândul meu 
celuilalt şi lasă să mai întârzii eu”. Puţine sunt sufletele acestea 
binecuvântate care se gândesc la celălalt. Chiar şi la oamenii 
duhovniceşti există un duh potrivnic, duhul nepăsării. 

Binele este bine, dar numai atunci când cel ce îl face jertfeşte 
ceva din sine: somn, odihnă etc. De aceea a spus Hristos: „din 
sărăcia ei”0. Atunci când sunt odihnit şi fac binele, aceasta nu are 
valoare. Dar atunci când sunt obosit şi când cineva îmi cere, de 
pildă, să-i arăt drumul şi o fac, atunci are valoare. Sau când sunt 
sătul de somn şi merg să stau noaptea cu cineva care are nevoie 
de ajutor, nici aceasta nu are mare valoare. Dacă-mi place şi 
vorba, pot să fac aceasta ca să mă bucur de tovărăşie, să mă 
destind puţin. Dar dacă sunt obosit şi fac o jertfă ca să ajut pe 
cineva, simt o bucurie paradisiacă. Atunci mă bombardează 
binecuvântarea lui Dumnezeu! 

Atunci când cineva se îngreuiază nu numai să facă o slujbă 
cuiva, ci chiar să facă o treabă pentru el însuşi, unul ca acesta se 
oboseşte cu odihna. Unul care ajută se odihneşte în osteneală. Cel 
care are duh de jertfă, dacă ar vedea, de pildă, pe cineva care nu 
are putere trupească lucrând şi ostenindu-se, îi va spune: „Stai 
puţin să te odihneşti”, şi-i va face el treaba aceluia. Cel slab se va 
odihni trupeşte, iar celălalt va simţi odihnă duhovnicească. Orice 
ar face cineva, s-o facă cu toată inima sa, altfel nu se schimbă 
duhovniceşte. Orice se face din inimă, nu oboseşte. Inima este ca 
un motor care se încarcă; cu cât lucrează mai mult, cu atât se 

încarcă mai mult. Vezi, şi drujbele, atunci când taie vreo buturugă 
moale, fac „vru...” şi se opresc; iar când taie vreuna sănătoasă, se 
zoresc, se încarcă şi lucrează. Şi nu numai când dăm, dar şi când 
trebuie să luăm ceva, să nu ne gândim la noi înşine, ci să căutăm 
totdeauna ce odihneşte pe celălalt suflet. Să nu existe înăuntrul 
nostru nesaţiu, să nu avem gândul că suntem îndreptăţiţi să luăm 
oricât vrem şi să nu rămână nimic pentru celălalt. 

— Părinte, iarăşi e vorba de duhul jertfei. 

— Dar în viaţa duhovnicească toată cheia este aici. Şi ştii ce 
bucurie simte omul atunci când se jertfeşte? Nu-şi poate exprima 
bucuria ce o simte. Din jertfă iese bucuria cea mai înaltă. Numai 
atunci când omul se jertfeşte, se înrudeşte cu Hristos, pentru că 
Hristos este Jertfă. Omul trăieşte de aici raiul sau iadul. Cel care 
face binele se veseleşte, deoarece este răsplătit cu mângâierea 
dumnezeiască. lar cel care face răul suferă. 


Odihna mea se naşte din odihna celuilalt 


— Părinte, dacă cineva n-a gustat bucuria jertfei, cum poate 
ajunge la jertfă? 

— Dacă se pune în locul celuilalt. Când eram în armată, 
adesea locul de tragere era plin cu apă; bateriile la aparatul de 
transmisie trebuiau schimbate şi aceasta era foarte greu, pentru 
că linia era încărcată. Eram ud până la mijloc; mantaua era 
leoarcă, însă preferam să fac singur treaba aceasta ca să nu se 
chinuie alţii, şi mă bucuram că o făceam. Comandantul îmi spunea: 
„Când faci tu treaba sunt liniştit, dar mi-e milă de tine. Spune şi 
altuia să meargă”, „Nicidecum, aceasta mă bucură, domnule 
comandant”, îi spuneam. În companie mai era un transmisionist, 
dar în incursiuni nu-l lăsam să care nici bateria, nici aparatul de 
transmisie, deşi erau grele, ca să nu fie în primejdie. Acela mă 
ruga: „De ce nu mi le dai şi mie?”. „Tu ai femeie şi copii”, îi 
spuneam. „Dacă te omoară pe tine, voi da răspuns lui Dumnezeu”. 
Şi astfel Dumnezeu ne-a păzit pe amândoi; n-a îngăduit să murim 
nici eu, nici el. 

Pentru un om sensibil este mai de preferat să moară din 
dragoste, ca să-l protejeze pe aproapele său, decât să stea 
nepăsător sau să-i fie frică şi după aceea să fie înjunghiat mereu 
de conştiinţa sa toată viaţa. Odată, în timpul războiului 
răzvrătiţilor, atunci, în timpul incursiunilor, răzvrătiţii ne 
încercuiseră în afara unui sat şi militarii voiau să arunce sorţi, cine 
să meargă în sat pentru provizii. „Voi merge eu”, am spus. Dacă ar 
fi mers cineva fără experienţă sau neatent, se poate să-l fi omorât 
şi după aceea aş fi avut remuşcări. „Mai bine să mor eu”, m-am 


gândit, „în loc să moară altul şi apoi să mă omoare pe mine 
conştiinţa mea în toată viaţa. Cum voi suferi după aceea? 
Conştiinţa îmi va spune: «Îl puteai salva. De ce nu l-ai salvat?»”. 
Posteam şi eram flămând.., în sfârşit. Atunci şi comandantul îmi 
spune: „Şi eu prefer să mergi tu, căci prinzi şi păsările din zbor, 
dar să mănânci, ca să ai putere”. Am luat arma şi am pornit. 
Răzvrătiţii m-au luat drept unul de-al lor şi m-au lăsat să trec. Am 
mers în sat, am urcat într-o casă cu etaj. O bătrână ce era acolo 
mi-a dat provizii şi m-am întors înapoi la companie. 

Atunci, iarna, în zăpadă am simţit cea mai mare bucurie. Mi- 
aduc aminte, m-am trezit într-o noapte, pe când ceilalţi dormeau. 
Zăpada acoperise corturile. Mă duc, iau aparatul de transmisie, îi 
scot zăpada din găurile lui şi văd că lucra. Alerg la comandant şi-i 
spun aceasta. În noaptea aceea am scos cu cazmaua din zăpadă 26 
de îngheţaţi. 

Eu n-am făcut nimic pentru Hristos. Dacă 10% din cele ce le- 
am făcut în armată le-aş fi făcut pentru Hristos, acum aş fi făcut 
minuni! De aceea, pe urmă fiind călugăr spuneam: „În armată 
atâta m-am chinuit pentru Patrie, dar pentru Hristos ce fac?”. 
Adică faţă de greutăţile pe care le-am îndurat în armată, în 
călugărie mă simţeam a fi ca un fiu de împărat - indiferent dacă 
aveam sau nu posmag. Pentru că în incursiuni ştii ce post făceam? 
Mâncam zăpadă. Ceilalţi alergau şi aflau ceva de mâncare. Eu cu 
aparatul de transmisie nu mă puteam mişca. Odată, treisprezece 
zile n-am mâncat. Numai o pâine militară şi o jumătate de hering 
ne-au împărţit. Apă beam din urmele animalelor. Şi nici nu era 
curată de ploaie, ci cu nămol. Odată am băut o... portocaladă! 
Eram sleit de sete. Am văzut o urmă de animal plină de apă verde 
şi am băut, am băut... După aceea în călugărie şi gângănii să fi 
avut apa, mi se părea o mare binecuvântare. Cel puţin semăna cu 
apa. 

Odată, într-o după-amiază s-a tăiat linia telefonică. Era 
decembrie 1948. Zăpada era mare. La ora 4 după-amiază vine 
ordin să mergem în sat, la două ore distanţă, să reparăm linia şi 
apoi să ne întoarcem iarăşi la cazarmă. Dar ziua nu mai avea nici 
două ore de lumină. lar militarii erau morţi de oboseală şi nu 
aveau curaj să pornească. Şi unde să afli linia cu atâta zăpadă! 

— Nu ştiaţi, Părinte, drumul şi unde era linia? 

— Drumul îl ştiam cam pe unde este, dar ne-ar fi prins 
noaptea. În sfârşit mi-au dat o grupă şi am pornit. La început în 
cazarmă, am deschis drumul cu lopata aruncând zăpada, ca să-l 
mulţumim pe comandant. După aceea spun: „Să mergem, pentru 
că trebuie să ne şi întoarcem”. Mergeam eu înainte, deoarece 
ceilalţi cârteau mereu. „Grecia nu moare niciodată, ci murim noi“, 


îmi spuneau. Şi repetau mereu aceleaşi cuvinte. Înaintam, mă 
afundam în zăpadă, mă trăgeau afară; iarăşi mă afundam, şi iarăşi 
mă scoteau. Aveam şi o sabie pe care o înfigeam în pământ ca să 
cercetez terenul. Trebuia să controlez mereu. Mergeam înainte. 
„Inaintaţi!, le spuneam; pe aici nu trec animale ca să rupă firul, 
numai în gropi, unde firul este în aer, acolo să controlăm”. În cele 
din urmă am ajuns la un sat care avea terase şi, fiindcă vântul 
viscolise zăpada, nu distingeai nimic. Când am ajuns la terase, am 
căzut în adâncul unui troian. Ceilalţi s-au trudit mult până ce m-au 
scos. Apoi, încet-încet cu toţii am coborât de pe o terasă pe alta - 
nu mă întreba cum! - şi seara târziu am ajuns în sat. În nişte gropi 
am aflat firul agăţat, l-am legat şi am putut comunica cu căpitanul. 
„Să vă întoarceţi”, ne-a spus căpitanul. Dar cum să ne întoarcem? 
În afară de faptul că era noapte, cum să urcăm terasele? Le 
coborâsem de-a rostogolul. Unde să afli drumul? „Dar cum să ne 
întoarcem acum pe un asemenea urcuş? - îi spun. La coborâre, în 
sfârşit, am coborât! Să ne întoarcem mâine dimineaţă prin cealaltă 
parte a satului, ocolindu-l”. „Nimic”, spune căpitanul, „în seara 
aceasta”. Din fericire l-a auzit un aghiotant pe căpitan şi l-a rugat 
să ne lase să rămânem noaptea aceea în sat, şi aşa am rămas. La o 
casă ne-au dat două-trei cergi” şi deoarece m-a lovit o durere în 
spate - căci aşa cum mergeam înainte şi deschideam cărarea în 
zăpadă, devenisem tot lac de transpiraţie - celorlalţi le-a fost milă 
de mine, deoarece într-un fel eu am tras greul, fiind cel ce 
mersesem înainte, şi m-au pus la mijloc ca să mă încălzesc. Atunci 
am mâncat numai o bucată de pâine militară. Dar în toată viaţa 
mea nu-mi aduc aminte să fi simţit o bucurie mai mare. 

Am fost nevoit să vă spun acestea, ca să înţelegeţi ce 
înseamnă jertfa, nu v-am spus toate acestea ca să mă aplaudaţi, ci 
ca să înţelegeţi de unde iese bucuria duhovnicească. După aceea la 
Biroul de Transmisiuni unul îmi spunea minciuni: „Vine tatăl meu 
şi trebuie să mă duc să-l văd. Te rog, stai puţin în locul meu” Altul: 
„A venit sora mea” - şi nici nu-i era soră. Un altul, oarecare, îmi 
spunea altceva, şi eu stăteam mereu în post pentru unul şi pentru 
altul şi mă jertfeam. După aceea măturam, făceam curăţenie, 
deoarece acolo, în compania de Transmisiuni, era interzisă 
intrarea altora, nici măcar vreun ofiţer de la altă companie nu 
putea intra înăuntru, pentru că era vreme de război. Nu puteam 
lua femeie să facă curăţenie. Luam aşadar mătura şi curăţam peste 
tot. Acolo am învăţat să mătur. „Aici este o slujire”, îmi spuneam; 
„este într-un anumit mod un loc sfinţit, nu este frumos să fie 
neorânduială”. Nu aveam obligaţia să mătur şi nici nu ştiam să 


0 Cergă = pătură groasă de lână. 


mătur. Nu cumva am pus vreodată mâna pe mătură acasă? Şi să fi 
vrut s-o iau, sora mea m-ar fi omorât în bătaie cu mătura. Ceilalţi 
îmi spuneau „femeie de serviciu”, sau „veşnica victimă”. Dar nu 
luam în seamă vorbele lor. Şi nici nu făceam acestea ca să aud 
vreun „mulţumesc”. Ci le făceam de la mine, pentru că le simţeam 
ca pe o necesitate şi mă bucuram. 

— Părinte, nu vă veneau deloc gânduri de-a stânga? Nu 
spuneaţi de pildă: „Celălalt se plimbă; nu se duce să-şi vadă sora”. 

— Nu, nu-mi trecea prin minte niciun gând de acest fel. Din 
clipa când celălalt îmi spunea: „Te rog, dacă poţi, stai puţin”, 
primeam fără să murmur. Altul îmi cerea bani şi-mi spunea că îi 
trebuie, chipurile, pentru copiii lui, dar el nu numai că nu-i 
trimitea la copii, ci cerea şi de la femeia lui bani, ca să cheltuiască 
pentru sine. Ai înţeles? Nici nu făceam acestea ca să-mi spună 
„bravo”; ci o simţeam ca o nevoie. Fiindcă nu ieşeam afară, ceilalţi 
profitau de aceasta şi lăsau în seama mea toată treaba. Făceam 
toate treburile din companie. O grămadă de semnale de 
transmisiuni; să sune mereu toate staţiile. Devenisem o ruină. O 
perioadă de timp am avut mereu 39° temperatură, dar n-am spus 
nimănui nimic. După aceea am căzut din cauza suprasolicitării. Am 
leşinat şi m-au aruncat pe o targă. „Haide, Benedicte””, îi auzeam 
spunând, „să mergem cu targa la reparaţie capitală, acolo unde se 
repară maşinile stricate!”,, - şi m-au dus la spital. 

Şi acolo, părăsit - cine să-mi dea vreo atenţie? Toți căutau de 
răniţi - simţeam însă o bucurie, acea bucurie ce izvorăşte din 
jertfă. Pentru că odihna ta se naşte din odihna celuilalt. 


Pe cât uităm de noi înşine, pe atât Îşi aduce aminte 
Dumnezeu de noi 


Cel care se jertfeşte şi are credinţă în Dumnezeu, nu se pune 
la socoteală pe sine însuşi. Atunci când omul nu cultivă duhul 
jertfirii, se gândeşte numai la sine şi vrea ca toţi să se jertfească 
pentru el. Dar cel ce se gândeşte numai la sine, unul ca acesta se 
izolează şi de oameni şi se izolează şi de Dumnezeu - izolare 
îndoită - şi prin urmare nu primeşte harul dumnezeiesc. Unul ca 
acesta este un om nefolositor. Şi să vedeţi câte greutăţi are cel ce 
se gândeşte numai la sine! Şi nimeni nu-l va sprijini la vreo nevoie. 
Desigur, nici sprijin dumnezeiesc nu va avea. După aceea va 
încerca dintr-o parte şi din cealaltă să afle ajutor. Adică se va 
chinui ca să fie ajutat de oameni, dar ajutor nu va afla. Dimpotrivă, 
cel ce nu se gândeşte la sine, ci mereu se gândeşte la alţii, în 

înţelesul cel bun, la unul ca acesta se va gândi mereu Dumnezeu şi 
apoi se vor gândi la el şi ceilalţi oameni. Cu cât uită de sine, cu 
atât îşi aduce aminte Dumnezeu de el. Iată, un suflet mărinimos se 
jertfeşte, se dăruieşte într-o viaţă de obşte. Credeţi că aceasta nu 
ajunge la perceperea celorlalţi? Se poate ca ceilalţi să nu se 
gândească la acest suflet ce se dăruieşte în întregime şi nu se 
gândeşte la el? Se poate să nu se gândească Dumnezeu la el? Mare 
lucru! Aici vede cineva binecuvântarea lui Dumnezeu, felul în care 
lucrează Dumnezeu. 

Omul dă examene în greutăţi. Aici se vede dacă are dragoste 
adevărată, jertfă. Şi când spunem că cineva are jertfire de sine, 
înţelegem că în clipa primejdiei nu se socoteşte pe sine, ci se 
gândeşte la ceilalţi. Vezi că şi proverbul spune: „Prietenul la 
nevoie se cunoaşte”. Dacă, de pildă, acum ar cădea bombe - 
Doamne, fereşte! - s-ar vedea cine se gândeşte la celălalt şi cine se 
gândeşte la sine. Cine a fost învăţat să se gândească numai la sine, 
la o greutate tot la sine se va gândi, iar Dumnezeu nu-l va băga în 
seamă pe acest om. Dacă de acum nu se gândeşte cineva la sine, ci 
se gândeşte la ceilalţi, şi la primejdie se va gândi la alţii. Atunci se 
vor arăta cei care au jertfă adevărată şi cei care sunt iubitori de 
sine. 

Dacă omul nu începe de acum să facă vreo jertfă, să-şi 
jertfească o dorinţă, un egoism, cum va ajunge să-şi jertfească 
viaţa sa într-o clipă grea? Dacă acum se gândeşte la osteneală şi 
caută să nu se ostenească puţin mai mult decât altul în vreo 
treabă, cum va ajunge la starea să alerge ca să moară el şi să nu 
fie omorât aproapele lui? Dacă acum pentru lucruri mici se 
gândeşte la sine, atunci când i se va primejdui viaţa sa, cum se va 
gândi la celălalt? Atunci va fi mai greu. Vor veni ani grei şi, de 
pildă, dacă pe vecinul său, având acela temperatură, îl va vedea 
căzând în drum, îl va lăsa şi va pleca. Şi va spune: „Mă duc să mă 
odihnesc, ca să nu cad şi eu”. 

În război, viaţa ta este în cumpănă cu a celuilalt. A alerga 
unul ca să-l scape pe celălalt este o dovadă de nobleţe. Atunci când 
nu există jertfă, fiecare caută să se scape pe sine însuşi. Şi este un 
lucru constatat: cel care în război caută numai cum să se scape, îşi 
află obuzul. Se duce, chipurile, să se păzească şi-şi sparge capul. 
De aceea nimeni să nu caute să scape, mai ales când aceasta este 
în defavoarea celorlalţi. Îmi aduc aminte de o întâmplare din 
războiul cu albanezii. Un soldat avea o placă de piatră ca să-şi 
protejeze capul. Între timp, trebuind să meargă puţin mai departe, 
a lăsat-o jos. Imediat vecinul său se duce şi i-o ia. Îşi spuse: „Acum 
este o ocazie bună ca s-o iau eu” Dar în aceeaşi clipă, tac!, cade un 
obuz peste el şi îl zdrobeşte. Acesta vedea focurile de arme şi a 


luat acea placă să scape; nu s-a gândit la celălalt care urma să se 
întoarcă să-şi ia placa. S-a gândit numai la sine şi şi-a justificat 
oarecum fapta sa: „Dacă celălalt s-a dus puţin mai încolo, pot să-i 
iau placa”. Da, a plecat, dar placa era a lui. Un altul, cât timp a 
durat războiul, încerca să fugă de luptă. Pe nimeni nu lua în 
seamă. Ceilalţi ajutau, acesta stătea acasă. A căutat să scape de 
război până în ultima clipă, când lucrurile se agravaseră. Mai 
târziu, când au venit englezii, s-a dus la cazarmă, s-a prezentat la 
Zerba şi, deoarece avea cetăţenie americană, a aflat prilej şi a 
fugit în America. Dar îndată ce a ajuns acolo, a murit. Femeia lui, 
sărmana, spunea: „A fugit să scape de Dumnezeu!”. Acesta a 
murit, în timp ce alţii care au fost şi în război au trăit. 


Cei care mor cu bărbăţie nu mor 


Îmi aduc aminte că în armată toţi soldaţii aveau un scop 
comun. Eu am încercat ceva, dar jertfă exista şi la ceilalți, 
indiferent dacă credeau sau nu în cealaltă viaţă. „De ce să moară 
celălalt? Este familist”, spuneau şi mergeau aceia într-o incursiune 
primejdioasă. Jertfa ce o făceau aceştia avea mai mare valoare 
decât jertfa ce o făcea un credincios. Cel credincios credea în 
dreptatea dumnezeiască, în răsplata dumnezeiască, în timp ce 
aceia nu ştiau că jertfa pe care o făceau nu se pierde şi că vor 
primi răsplată pentru ea în cealaltă viaţă. 

În timpul ocupaţiei germane, atunci cu Dabachi”, italienii au 
arestat mai mulţi tineri ofiţeri greci, i-au băgat într-un vapor şi i-au 
înecat. După aceea, pe primii pe care i-au prins, i-au chinuit ca să 
mărturisească despre cei care au arme. Acolo să vedeţi ce jertfă au 
făcut nişte mireni! În Koniţa, lângă casa noastră, acolo unde acum 
au zidit Biserica Sfântului Cozma Etolul, mai înainte era o geamie. 
Îi închideau în geamie şi îi băteau toată noaptea cu biciul, care 
avea la capetele lui bile cu ghimpi sau cu cabluri jupuite, de 
capetele cărora legau bucățele de plumb; iar această sârmă de oţel 
crăpa şi jupuia pielea. Şi ca să nu se audă strigătele acelora, 
cântau sau puneau muzică. De aici a ieşit zicala „bătaie cu 
muzică”. li spânzurau cu capul în jos şi, sărmanii, vărsau sânge pe 
gură, dar nu vorbeau, căci se gândeau: „Dacă noi mărturisim” - 
ştiau pe cei care aveau arme - „după aceea îi vor bate pe fiecare în 
parte ca să mărturisească”. De aceea primii au spus: „Să murim 
noi, ca să le dovedim că alţii nu au arme”. Erau şi unii care pentru 
o oca sau cinci ocale de făină spuneau că, de pildă, cutare are 
două arme. Lumea era înfometată şi se vindeau unii pe alţii. Atunci 

şi unii italieni dintr-un batalion alcătuit din copii lepădaţi, ca nişte 
barbari şi-au arătat ura lor. Luau copiii mici şi-i puneau goi pe 
soba încinsă şi-i ţineau acolo să se ardă. Şi îi ardeau, ca părinţii lor 
să mărturisească dacă ei sau alţii au arme. „Nu am, nu am”, 
spuneau cei mari, iar aceia le ardeau copilaşii. Vreau să spun că 
deşi aceia erau mireni preferau să moară, ca ceilalţi să nu 
mănânce bătaie sau să fie omorâţi, în felul acesta au salvat multă 
lume. Datorită acelor viteji s-a păstrat neamul nostru. 

Cei care mor cu bărbăţie nu mor. Dacă nu există eroism, nu 
se face nimic. Şi să ştiţi că cel credincios este şi viteaz. 
Makriianis", sărmanul, ce a suferit! Şi în ce ani! 

— „Imi fumegau ochii”, spune undeva, Părinte. 

— Da, îi fumegau ochii. Datorită încordării şi neliniştii ce-o 
avea, ochii lui parcă scoteau aburi fierbinţi. Se afla în acea stare şi 
din durere şi dragoste se jertfea mereu. Nu se gândea la sine şi nu 
se socotea pe sine niciodată, nu se temea că o să-l omoare atunci 
când se lupta pentru patrie. Makriianis trăia experienţe 
dumnezeieşti. Dacă ar fi devenit călugăr, cred că n-ar fi ajuns 
departe de Marele Antonie. Făcea 3.000 de metanii în fiecare 
noapte şi avea şi răni. I se deschideau rănile şi îi ieşeau intestinele 
afară când făcea metanii, după care le băga înapoi. Trei metanii de 
ale mele fac cât una de-a lui. Uda pământul cu lacrimile lui. Noi, 
dacă am fi fost în locul lui, am fi mers la spital ca să ne îngrijească. 
Ne vor judeca mirenii! 


Cel ce nu se socoteşte pe sine primeşte putere 
dumnezeiască 


— Părinte, v-aţi primejduit vreodată în război? 

— O, numai o dată sau de două ori? Mă gândesc acum cât de 
mult m-a ajutat Dumnezeu şi mă cutremur. Atunci nu mă gândeam 
la aceasta. Mai ales la moarte nu mă gândeam deloc. Atunci când 
eşti hotărât să mori, nu te temi de nimic. Hotărârea pentru moarte 
echivalează cu mii de închisori. Moartea este o asigurare. În război 
companiile sfinte au ca steag capul de mort; sunt hotărâți să 
moară. Cel care nu se socoteşte pe sine, pentru binele altuia sau 
pentru binele  obştesc, primeşte înăuntrul său putere 
dumnezeiască. Şi să vedeţi, dacă cineva se mişcă din spirit de 
jertfă, Dumnezeu îl acoperă. Imi aduc aminte, odată eram întăriţi 

în spatele unei stânci. Eu am săpat o groapă şi m-am ascuns puţin. 
Vine unul şi-mi spune: „Să intru şi eu”; vine altul, şi-mi spune şi 
acela: „Să intru şi eu”. l-am lăsat să intre, deoarece mi-au cerut-o 
şi am rămas eu afară. Seara, când au căzut mai multe proiectile, 
un proiectil mi-a trecut razant cu capul. Purtam glugă, nu aveam 
cască. „Băieţi”, am strigat, „m-a lovit proiectilul!”. Pun mâna pe 
cap, nu văd sânge; o pun din nou, nimic. Proiectilul a trecut razant 
cu capul şi mi-a ras părul din faţă până-n spate, făcându-mi o 
cărare de 6 cm lăţime. 

Voi n-aţi trecut ani grei, ocupaţii, n-aţi văzut război, duşmani 
etc. - şi mă rog să nu vedeţi - şi nici nu înţelegeţi mai nimic despre 
acestea. Insă aceşti ani sunt ca o oală care fierbe şi şuieră. Este 
nevoie de o obişnuinţă cu viaţa grea, de vioiciune, de bărbăţie. 
Dacă se va întâmpla ceva, căutaţi să nu vă afle complet 
nepregătite. Să vă pregătiţi de acum, ca să puteţi înfrunta o 
greutate. Ce a spus Hristos? Nu a spus: „Fiţi gata”%? Astăzi, când 
trăim în nişte ani atât de grei, cu atât mai mult trebuie să fim de 
trei ori mai pregătiţi. Nu este numai moartea năprasnică cea pe 
care va trebui s-o înfruntăm, ci sunt şi alte primejdii. să alungăm 
aşadar aranjarea” noastră. Să lucreze mărimea de suflet. Să existe 
duh de jertfă. 

Acum văd ceva care este aproape să se întâmple, dar se 
amână mereu, numai amânări mici. Cine le face? Oare nu 
Dumnezeu amână ceea ce trebuie să se întâmple? Hai încă o lună, 
două... Situaţia aşa merge”. Dar deoarece nu ştim ce ne aşteaptă, 
pe cât puteţi, să cultivați dragostea. Acesta este lucrul cel mai 
important dintre toate: să aveţi între voi dragoste adevărată, 
frăţească, nu mincinoasă. Atunci când există interesul cel bun, 
durerea, dragostea, omul totdeauna lucrează corect. Bunătatea, 
dragostea sunt putere. Pe cât puteţi, să aveţi discreţie şi să nu vă 
deschideţi oricui; unul va spune celuilalt, şi acela altuia, şi ce va 
ieşi? Se poate ca şi dintr-o prostie să faceţi rău şi apoi să vă daţi cu 
capul de perete. Să fi văzut discreţie în armată! Dacă erai în 
primejdie să fii prins, prima treabă era să distrugi datele secrete. 
Rupeai datele bucățele ca să le înghiţi. Odată când m-am aflat în 
primejdie le-am înghiţit. Pentru că, de le-ar fi găsit răzvrătiţii, ar fi 
aflat că în cutare loc se află armata, ce are nevoie de hrană etc. şi 
ar fi transmis ei semnale în folosul lor la centru şi atunci ar fi venit 
aviația şi le-ar fi aruncat lor alimentele, iar armata ar fi 
bombardat-o. Ai înţeles? S-ar fi dat ei ca armată. Dacă te prindeau 

şi erai transmisionist, îţi scoteau unghiile cu cleştele, ca să 
mărturiseşti secretele. Şi preferai să ţi se scoată unghiile, în loc să 
trădezi. Unuia i-au ars subsuorile ca să le dea o scrisoare, dar nu a 
dat-o; a rămas paralizat, n-a mărturisit şi de aceea s-a făcut 
mărturisitor. Chiar şi femeile care duceau documente secrete, ce 
erau ascunse în samare, erau hotărâte să moară. 

Moartea în război ispăşeşte multe păcate, pentru că fiecare 
se jertfeşte să-i apere pe ceilalţi. Cei care îşi jertfesc viaţa lor din 
dragoste curată, ca să-i protejeze pe semenii lor, Il urmează pe 
Hristos. Aceştia sunt cei mai mari eroi, pentru că şi moartea 
tremură înaintea lor, fiindcă ei înfruntă moartea din dragoste şi 
astfel câştigă nemurirea, luând cheia veşniciei de jos, de sub placa 
mormântului şi înaintând neîmpiedicaţi spre fericirea veşnică. 


Toată viața monahului este o jertfă 


Pe monah îl ajută ca în toată viaţa să aibă dragoste şi jertfă. 
El a pornit să moară pentru Hristos. Adică a pornit pe calea jertfei. 
Neavând nicio obligaţie, monahului i se impune să cultive duhul 
jertfei. Mireanul n-a pornit să moară pentru Hristos. Apoi are şi 
obligaţii. Se gândeşte la familia lui, la copii, de aceea are şi 
circumstanţe atenuante şi i se justifică aceasta. De pildă, într-un 
război, unul care are familie încearcă să evite primejdia, ca să nu-i 
rămână copiii pe drumuri, nu se gândeşte că, dacă el evită 
pericolul, poate muri un altul care are şi acela copii. În sfârşit, 
acolo există cel puţin un interes pentru familie. Îşi spune: „Să nu- 
mi rămână copiii pe drumuri”. Se poate să nu creadă în cealaltă 
viaţă şi de aceea încearcă s-o păstreze măcar pe aceasta. 

— Părinte, monahul trebuie să se jertfească mereu pe sine? 

— Ascultă, n-am spus că toată viaţa monahului este o jertfă? 
Ce altceva să facem? Dacă monahul şchiopătă în această privinţă, 
atunci nu este monah. Şi atunci ce fel de nevoinţe duhovniceşti 
mai face unul ca acesta? Atunci când nu există jertfă, nu încap cele 
duhovniceşti. Toate lucrurile duhovniceşti pe care monahul le face 
fără jertfă nu sunt nimic. In Sfântul Munte aceste lucruri 
duhovniceşti se numesc „sperietori de ciori”. Adică un călugăr 
care face astfel de lucruri duhovniceşti nu poate alunga diavolii, ci 
numai ciorile. Atunci când omul ia în serios nevoinţa pe care 
trebuie s-o facă în această viaţă, are în el flacără dumnezeiască. 
Dacă lipseşte această flacără dumnezeiască este nefolositor. 
Aceasta este cea care îi dă bucurie, îi dă vioiciune, îi dă mărime de 
suflet. Este ceea ce a spus Domnul: „Foc am venit să arunc” O. 
Când există acest foc dumnezeiesc, atunci şi psalmodia, şi 

rugăciunea lui, fie că sunt pentru sine, fie pentru alţii, dau 
rezultate. Mai ales inima femeiască are mare putere atunci când se 
curăţă. Şi sporeşte mult în rugăciune. Se face radar. Cel care nu 
are mărime de suflet, jertfă, va avea sau bucurie lumească, sau 
supărare lumească; el nu va putea simţi veselia duhovnicească. 

De aceea vă spun să cultivati jertfa, înfrăţirea. Fiecare din voi 
să dobândească o astfel de stare duhovnicească, spre a putea să se 
descurce singură într-o împrejurare grea. Dacă cineva nu are stare 
duhovnicească, se teme, deoarece se iubeşte pe sine. Se poate ca 
şi de Hristos să se lepede, să-L trădeze. Trebuie deci să fiți 
hotărâte pentru moarte. Se jertfesc oamenii mireni care nici nu 
cred în rai. Noi credem că nimic nu se pierde şi că jertfa noastră 
are sens. Mirenii, aflaţi în neştiinţă în toate, să se jertfească, să se 
primejduiască spre a-l apăra pe semenul lor, iar monahii să nu se 
jertfească? Noi, pentru dragostea lui Hristos, am pornit spre 
moarte. Obligaţii nu avem şi dacă nu avem nici jertfă, atunci ce 
facem? Şi furnica va râde după aceea de noi. Ai văzut furnici să-şi 
bată joc de oameni? Îşi bat joc însă de cei trândavi! 

— Părinte, oare se poate să am râvnă să slujesc şi totuşi să nu 
am intenţii curate? 

— Se poate. Atunci când ţelurile nu sunt curate, sufletul nu 
află odihna. Aşadar îşi dă seama de aceasta şi încearcă să le 
curețe. M-a impresionat un suflet ce a venit zilele acestea. Când 
află că cineva este bolnav şi suferă, nu poate dormi. Il doare şi 
plânge. Şi trăieşte în lume. A dezvăluit aceasta cuiva, iar acela i-a 
spus: „Aceasta poate fi şi ispită”. Se poate ca lucrul acesta să fie 
ispită? Numai atunci când o face cineva cu intenţia de a ieşi în 
evidenţă, se poate să-l înşele diavolul şi să trăiască o stare falsă. 

Să vă scoateţi pe voi din acţiunile voastre. Atunci când omul 
iese din sine, se desprinde de pământ. Se mişcă în altă atmosferă. 
Cât timp rămâne în sine, nu se poate face om ceresc. Nu se poate 
viaţă duhovnicească fără jertfă. Să vă aduceţi aminte puţin că 
există şi moarte. Şi fiindcă vom muri, să nu ne îngrijim atât de 
mult de noi înşine. Nu zic să nu luăm aminte până într-atât încât să 
ne vătămăm, ci să nu ne închinăm la odihnă. Nu spun ca cineva să 
se arunce pe sine în primejdii, ci să aibă puţin eroism, bre copile! 
Cu ce bărbăţie înfruntau eroii moartea în luptă! Un monah care a 
fost împreună cu Kondilis - Kondilis a fost un patriot, un erou - mi- 
a povestit următoarele: atunci, în timpul războiului din Asia Mică, 
când au debarcat lângă Constantinopol, Kondilis, din corabie, de 
îndată ce a văzut Constantinopolul de departe, a început să facă ca 
un nebun: „Bre băieţi, oricum vom muri”, striga. „Ce mi-e azi, ce 
mi-e mâine! Dar să murim vitejeşte, bre băieţi! Să murim eroi 
pentru patrie”. Nu avea răbdare nici să tragă la uscat. Din 


nerăbdarea şi râvna ce-o avea, n-a văzut că încă nu ajunsese 
corabia la uscat, ci a sărit şi a căzut în mare. Până într-atât! Nu 
ştia nici să înoate, ci au sărit unii şi l-au scos. 

— Părinte, ne-aţi spus să încercăm să ieşim din orice acţiune 
a noastră. Dar cum se face asta? 

— Voi le vreţi pe toate de-a gata. Ce înseamnă a mă scoate pe 
mine? Când mă scot? Cum să ne scoatem pe noi înşine din 
dragostea de sine? Cum să ne filtrăm dragostea noastră? Pe cât nu 
mă socotesc pe mine, pe atât mă scot pe sine-mi. Şi atunci când ne 
tăiem voia, slăbiciunea, odihna, atunci ne scoatem pe noi înşine. 
Prin ascultare şi tăcere, multe dispar din noi înşine. Ne scoatem pe 
noi înşine şi atunci când dragostea noastră nu are interes urât, dar 
ea trebuie să aibă şi jertfă, înţelegeţi aceasta? Se poate, de pildă, 
ca o soră să meargă la Stareţă şi să vadă că altă soră vrea şi ea să 
meargă. Dacă îndată îi dă loc aceleia să meargă, cu toate că ştie că 
aceea nu are motive serioase să meargă, atunci are ascultare, 
jertfă etc. Şi dacă-i dă rândul ei cu toată inima şi nu vorbeşte cu 
Stareţa, îi va vorbi Însuşi Hristos. Dar aceasta s-o simtă ca ceva 
firesc, să i-o spună inima ei, nu s-o facă numai aşa, în mod simplu, 
deoarece astfel au spus Sfinţii Părinţi. In felul acesta primeşte 
harul lui Dumnezeu îndoit. Atunci una se ajută duhovniceşte 
omeneşte, în timp ce cealaltă se ajută dumnezeieşte direct de la 
Hristos. 

Există mireni care fac o astfel de jertfă pe care n-o fac nici 
monahii. În lume - şi aceasta îmi face mare impresie - cu toate că 
unii oameni se poate să nu creadă, să aibă slăbiciunile lor, patimile 
lor, mă minunez de felul cum iconomiseşte Dumnezeu lucrurile 
încât să aibă o inimă care se înmoaie uşor. Dacă văd pe cineva că 
are nevoie, deşi este un necunoscut, se duc şi-i oferă ajutor. Mulţi 
care nu cred nici în rai, dacă văd o primejdie, aleargă să ajute ca 
să nu se întâmple vreun rău, şi mor aceia ca să se salveze vieţi, îşi 
dau şi averile etc. Cu câţiva ani în urmă, la o fabrică, un lucrător 
era în pericol să fie prins de o maşină. Şi deşi erau destui bărbaţi, 
a alergat o femeie să-l salveze. Bărbaţii, care aveau şi putere 
trupească, priveau... In cele din urmă l-a salvat, dar aceea a fost 
prinsă de hainele ei şi a murit. Muceniţă. Mare lucru! 

Astfel de oameni nu se gândesc la sinea lor, ci o aruncă afară. 
Iar când o aruncă afară, atunci intră Hristos înăuntrul lor. 


CAPITOLUL 3 
Vitejia se naşte din încrederea în Dumnezeu 


Vitejia nu are în ea barbarie 


Faptele vitejeşti le fac aceia care au vioiciune, inimă mare - 
nu statură mare - şi sunt hotărâți să se jertfească. Şi în război, cei 
care au vitejie nu mor, pentru că au bunătate şi vitejia nu are 
barbarie. Lovesc în jurul dușmanului şi îl silesc să se predea. Cel 
bun preferă să moară el, decât să omoare. Şi când cineva are o 
astfel de dispoziţie, primeşte puteri dumnezeieşti. Cei răi sunt 
fricoşi, nebărbaţi, laşi; se tem şi de ei înşişi, şi de alţii, de aceea 
din pricina fricii mereu trag cu arma. Atunci, în războiul 
răzvrătiţilor, când slujeam în armată, am mers odată într-un sat. 
„Nu-i nimeni aici dintre bandiți”, ne-au spus; „au plecat toţi. A 
rămas numai o femeie nebună”. Unul a văzut-o de departe şi a tras 
două rafale cu puşca mitralieră. Sărmana a strigat: „Ce v-am 
făcut?”, după care a căzut jos. 

— De frică a împuşcat-o? 

— Da, de frică. Un astfel de om vrea soluţia cea mai uşoară 
pentru sine. Ca să fie sigur, spune: „Mai bine să-l termin pe 
duşman”. Cel ce se teme mai puţin face şi mai puţin rău. Va căuta 
să-l imobilizeze pe duşman, să-i rupă, de pildă, piciorul, mâna; nu-l 
va lichida. 

Una este bărbăţia, vitejia şi altceva este răutatea, 
criminalitatea. Nu este bărbăţie să prinzi pe duşmani, şi avându-i 
prizonieri să-i omori. Bărbăţie înseamnă să-l prind pe duşman, să-i 
distrug puşca şi apoi să-l las liber. Tatăl meu aşa făcea. Când 
prindea pe teţii” care făceau incursiuni în Farasa, le lua puştile, le 
rupea şi le zicea: „Sunteţi femei; nu sunteţi bărbaţi”. După aceea îi 
lăsa liberi. Odată s-a îmbrăcat ca o tătăroaică, s-a dus la tabăra lor 
şi a cerut să meargă la căpitan. Mai înainte s-a înţeles cu voinicii 
lui să atace imediat la semnalul pe care îl va da. Când teţii l-au dus 
la căpitan, i-a spus: „Indepărtează-ţi oamenii, ca să rămânem 
amândoi”. Îndată ce au rămas amândoi, i-a luat puşca, a rupt-o şi i- 
a spus: „Acum tu eşti femeie; eu sunt Eznepidis”0. Atunci a dat şi 
semnalul şi, năvălind voinicii lui, i-au alungat pe teţi din sat. 

Pentru ca cineva să aibă sporire, trebuie să aibă vână 
smintită, în înţelesul cel bun. În funcţie de cum va şti să valorifice 
vâna cea smintită, se va face ori sfânt, ori erou. Dacă însă nu va fi 

ajutat şi va apuca pe o cale greşită, poate ajunge criminal. Unul 
care nu are vână nebună nu se poate face nici sfânt, nici erou. De 
aceea trebuie ca maşina din noi să pornească, să lucreze inima, 
vitejia. Inima trebuie să înnebunească. Cunosc mulţi militari care 
s-au eliberat şi sunt mereu supăraţi. Unii vor să fie război, ca să 
aibă o ocupaţie - până într-atât! - în timp ce un altul, de îndată ce îl 
cheamă la încorporare, tremură sau face pe nebunul ca să nu facă 
serviciul militar. Câţi eliberaţi nu-mi spun că vor să meargă sus în 
Bosnia să lupte. Nu şi-au valorificat vitejia lor în viaţa 
duhovnicească şi de aceea, când aud de război se bucură şi vor să 
meargă să se lupte. Aceştia, care au atâta putere, dacă ar fi 
cunoscut viaţa duhovnicească, ştii ce asceză şi ce nevoinţe ar fi 
făcut? S-ar fi făcut sfinţi. 


Ce vitejie exista mai demult 


— Părinte, odată ne-aţi vorbit despre bunica Sfinţiei Voastre... 

— Bunica mea era foarte vitează. Avea întotdeauna cu ea, 
pentru siguranţă, un iatagan. Vezi, femeie văduvă cu doi copii, 
cum s-o scoată la capăt cu turcii! Ani grei!... Toţi se temeau de ea. 
Era ca un voinic. Odată, un hoţ s-a dus să fure noaptea dintr-o vie 
ce era aproape de cimitir. Şi pentru ca cei care îl vor vedea să se 
teamă de el, s-a îmbrăcat cu o cămaşă albă până jos. Apoi a intrat 
în cimitir, aşa cum era cu cămaşa cea albă, şi umbla printre 
morminte. Atunci s-a întâmplat să treacă pe acolo bunica mea. 
Hoţul, de îndată ce a văzut-o s-a trântit la pământ făcând pe 
mortul, ca s-o înfricoşeze şi să creadă că este stafie. Aceea însă s-a 
apropiat de el şi i-a spus: „Tu, dacă ai fi fost om bun, ai fi putrezit 
în pământ!”. Şi scoțând iataganul a început să-l lovească cu 
mânerul până ce l-a secătuit în bătaie. Nici nu ştia cine era. După 
aceea a auzit în sat că este schilodit cutare şi numai astfel a aflat 
cine a fost. 

În vremea noastră voinicii sunt rari. Oamenii sunt nişte 
fierturi. De aceea, dacă se va porni un război, - Doamne fereşte! - 
unii vor muri de frică, iar alţii vor muri pe drum din pricina unei 
mici osteneli, pentru că s-au obişnuit cu traiul bun. Mai demult ce 
vitejie aveau! Lângă mănăstirea Flavianilor din Asia Mică turcii au 
prins un bărbat şi l-au omorât. Apoi i-au spus femeii lui: „Ori te 
lepezi de Hristos, ori te omorâm şi pe tine, şi pe copiii tăi”. „Pe 
bărbatul meu l-a luat Hristos”, le-a spus aceea, „pe copiii mei îi 
încredinţez lui Hristos, iar eu nu mă lepăd de Hristos”. Ce 
bărbăţie! Când în om nu există Hristos, cum să existe această 
bărbăţie? Astăzi oamenii, fără Hristos, îşi zidesc viaţa lor pe nisip. 


În anii aceia şi mamele erau viteze, şi copiii erau viteji. În 
Koniţa, îmi aduc aminte, o vecină care era însărcinată a mers o oră 
şi jumătate departe de oraş, la un sat şi a prăşit porumbul. Acolo a 
născut copilul, l-a luat în şort şi s-a întors în sat. „Am şi prunc”, ne- 
a spus trecând pe la poarta noastră. Era în timpul ocupaţiei 
germane; ani grei. Astăzi există femei care de frică stau 6-7 luni 
culcate până să nască un copil. Desigur, altceva este cu acelea ce 
au probleme de sănătate. 


Frica firească este frână 


— Părinte, tare mă tem şi mă gândesc ce voi face într-o 
împrejurare grea. Cărui fapt se datorează această frică? 

— Se poate ca cineva de mic să fi păţit ceva şi de aceea să se 
teamă. De multe ori se poate ca frica să fie firească, dar poate fi şi 
din lipsa credinţei, din lipsa încrederii în Dumnezeu. Însă frica este 
şi frână, deoarece îl ajută pe om să scape la Dumnezeu. Când omul 
se teme, caută să se prindă de ceva şi atunci este nevoit să se 
prindă de Dumnezeu. Vezi, în locurile calde unde oamenii sunt 
sălbatici, acolo există şi animale sălbatice, fiarele cele mari etc. şi 
aceasta pentru ca oamenii să fie nevoiţi să ceară ajutor de la 
Dumnezeu, să scape la Dumnezeu şi să-şi afle menirea lor. Altfel ce 
ar fi putut să-i înfrâneze pe aceşti oameni? Toate cele pe care le-a 
făcut Dumnezeu au un sens. 

— Cei care nu Il cunosc pe Dumnezeul Cel adevărat şi din 
pricina fricii cer ajutor, îl primesc? 

— Ascultă! Îşi ridică ochii lor în sus şi asta tot este ceva. Frica 
este frână şi pentru copiii cei mici. Pe unii copii, dacă nu-i 
înfricoşezi puţin, nu ascultă de nimeni, nici de mamă, nici de tată. 
Şi pe mine, când eram mic, mă înfricoşau cu „bau-bau”0. Cel mic 
de ani este firesc să se teamă. Dar cu cât copilul creşte, i se coace 
mintea şi frica se retrage. Frica firească ajută numai la vârsta 
copilărească. Dar când omul se măreşte şi se teme de o nimica 
toată, atunci e vrednic să-i plângi de milă. Vin la Colibă oameni 
duhovniceşti şi îmi spun: „lată, a murit cineva alături de noi şi de 
atunci ne temem mereu”, şi mă roagă să fac rugăciune ca să li se 
îndepărteze frica. „Aici unii se silesc să aibă pomenirea morţii”, le 
spun, „iar tu, deoarece a murit unul lângă tine, vrei să-ţi alungi 
frica!”. 

Frică firească există puţin mai multă şi la femei. Sunt puţine 
femeile care nu se tem. Dar acestea pot pricinui şi probleme în 
familie, pentru că atunci nu se mai supun. Precum şi unul care nu 

este fricos din fire, ci are bărbăţie, poate deveni obraznic. Sunt şi 
unele femei care se tem foarte mult. Atunci când o femeie are o 
teamă firească şi se nevoieşte şi dobândeşte bărbăţie, este mare 
lucru. Femeia, deoarece are jertfa în firea ei, are şi multă lepădare 
de sine, pe care n-o are bărbatul cu toată bărbăţia ce-o are din fire. 


Cel ce nu se teme de moarte, moartea se teme de el 


— Părinte, cum pleacă frica de la om? 

— Prin vitejie. Cu cât se teme cineva, cu atât mai mult vine 
diavolul asupra lui. Cel care are frică trebuie să se silească s-o 
alunge. Eu, pe când eram mic, în Koniţa, mă temeam să trec pe 
lângă cimitir. De aceea am dormit trei nopţi în cimitir şi mi-a 
dispărut frica. Îmi făceam semnul crucii şi intram în cimitir - nici 
lanternă nu aprindeam ca să nu se sperie cineva. Dacă nu se 
nevoieşte cineva să se îmbărbăteze şi nu dobândeşte dragoste 
adevărată, într-o situaţie grea îl vor plânge şi cucuvelele. 

— Adică se poate nevoi cineva, Părinte, astfel încât să ajungă 
să nu se mai teamă? 

— Să se bucure că va muri el, ca să nu moară alţii. Dacă se va 
aranja astfel, atunci nu se va teme de nimic. Din multă bunătate, 
dragoste, jertfire de sine se naşte vitejia. Dar astăzi oamenii nu 
mai vor să audă de moarte. Am aflat că cei ce se ocupă cu 
înmormântările etc. nu mai scriu acum: „Birou de înmormântări”, 
ci „Birou de ceremonii”, pentru ca oamenii să nu-şi mai aducă 
aminte de moarte. Dar dacă nu îşi aduc aminte de moarte trăiesc 
în afara realităţii. Cei care se tem de moarte şi iubesc viaţa cea 
deşartă, se tem chiar şi de microbi şi mereu se află biruiţi de frică, 
care îi ţine întotdeauna în moarte duhovnicească. Oamenii curajoşi 
nu se tem niciodată de moarte şi de aceea se nevoiesc cu mărime 
de suflet şi lepădare de sine. Şi fiindcă îşi pun înaintea lor moartea 
şi se gândesc la ea zilnic, se pregătesc mai duhovniceşte şi se 
nevoiesc cu mai mult curaj. Astfel biruiesc deşertăciunea şi trăiesc 
încă de aici în veşnicie, având bucuria paradisiacă. Şi în război, cel 
ce se luptă pentru idealurile lui, pentru credinţă şi patrie, să-şi 
facă cruce şi să nu se teamă, căci Dumnezeu îi va ajuta. Dacă-şi 
face cruce şi îşi pune viaţa sa în mâinile lui Dumnezeu, Acela va 
judeca dacă trebuie să trăiască sau să moară. 

— Se poate ca cineva să nu se teamă din necugetare? 

— Aceasta este mult mai rău, pentru că în vreo primejdie va 
păţi o zguduitură şi le va plăti pe toate deodată. În timp ce unul 
care se teme puţin ia aminte şi nu se expune necugetat la pericole. 
Să fii „silitor”, dar să ai încredere în Dumnezeu, iar nu în tine 
însuţi. 


Curajul este mare lucru 


Într-o îmbulzeală răul cel mai mare se săvârşeşte din pricina 

panicii care se iscă. Intr-o primejdie lucrul cel mai important este 
să nu te pierzi cu firea. Vezi, cloşca se ia la bătaie cu vulturul şi se 
repede la el! Şi pisica se ia cu câinele, ca să-şi salveze pisoii! Îşi 
ridică coada în sus, şi-o face ca chiparosul şi începe să facă 
„chih!...”. Joacă pe o carte, ori câştigă, ori pierde; iar omului să-i 
fie frică... 
g Să nu intraţi în panică. Mai ales femeile intră uşor în panică. 
În timpul ocupaţiei germane, îmi aduc aminte, trebuia să mergem 
într-un loc la două ore depărtare în afară de Koniţa. Copiii 
mergeau înainte; au aflat căşti şi haine militare de la soldaţi greci, 
le-au îmbrăcat şi s-au dus la o bisericuţă a Sfântului Constantin. 
Am mers şi eu acolo să mă închin. Eram de 17 ani. Cum i-au văzut 
mamele lor de departe, au început să strige: „Au venit italienii!”, şi 
au luat-o la fugă. Nu au aruncat o privire să vadă ce este. Copiii 
purtau căşti greceşti, iar ele credeau că sunt italiene şi au fugit 
înfricoşate de copiii lor. 

Curajul este mare lucru. Dacă spui unui om sănătos, care este 
fricos: „Eşti cam galben; ce ai?” - se va duce la doctor, deşi se 
poate să fi fost galben pentru că priveghease sau îl duruse vreun 
dinte etc. Grecul sau va merge înainte, sau va intra în panică. 
Fricoşii sunt în toate nefolositori. În război nu îi vor deloc pe cei 
fricoşi; nu au încredere în ei. Nu-i iau la atac în prima linie, ca să 
nu creeze probleme. Un militar fricos, dacă nu ştie planul 
strategic, poate crea o astfel de panică, încât să distrugă o 
întreagă divizie. Frica îi măreşte imaginaţia sa şi poate începe să 
strige: „lată, vin, au ajuns, ne omoară, fugiţi! O, dar unde mergem, 
cât de multă armată au duşmanii! O să ne mănânce!” - şi astfel va 
crea mare pagubă, pentru că uşor se influenţează şi ceilalţi. Dar 
unul viteaz, dacă va vedea pe duşmani, va spune: „Sunt nişte 
furnici, nu sunt oameni!” - şi vor alerga cu curaj şi ceilalţi. De 
aceea în armată se spune că e mai bine să ai cinci viteji care să 
înfrunte o situaţie cu sânge rece, decât douăzeci de fricoşi. 

— Părinte, atunci când un grup de oameni înfruntă o situaţie 
grea, nu sunt atât de mari pericolele exterioare, cât sunt cele 
dinăuntru. 

— Da, aşa este. Nici localitatea Souli n-ar fi putut-o lua turcii, 
dacă n-ar fi trădat-o Pilios Gousis, care era din Souli. I-a condus pe 
o cărare secretă. Vezi, erau cinci sătişoare unite şi s-au împotrivit 
renumitului Ali-Paşa, care avea putere să se ia cu Sultanul. Souli 
era alături de Ali-Paşa şi totuşi i-au pricinuit dureri de cap. Cât de 


unite erau şi femeile între ele şi ce vitejie aveau! Au pus şi ele 
mâna pe carabină. 


Disciplina 


— Părinte, atunci când undeva de obicei nu există disciplină, 
se va putea face faţă într-o situaţie grea? 

— Atunci când, de pildă, se întâmplă un incendiu, nu face 
fiecare ce-i trece prin cap. Aşteaptă ordin. Cel care are 
răspunderea observă şi spune ce trebuie să se facă. Altfel se poate 
pricinui panică şi, în loc să stingă focul, îl înteţesc mai mult. Odată 
mă întorceam în Sfântul Munte. Când am ajuns între Mănăstirile 
Vatoped şi Pantocrator, a început să sufle crivățul şi s-a iscat o 
furtună. Căpitanul a îndreptat corabia contra valurilor, pentru că 
altfel ne-am fi scufundat. Unul din lerissos0, un fricos care nu ştia 
nimic despre mare şi corabie - avea catâri - a început să strige: „Ce 
faci? O să ne îneci! Nu vedeţi? O să ne ducă la Kavala” Atunci s-au 
ridicat şi ceilalţi şi au năpădit asupra căpitanului. „Lăsaţi-mă”, 
spunea sărmanul, „eu îmi cunosc meseria mea”. Din fericire unul 
din călători era marinar şi i-a liniştit: „Lăsaţi-l! Ştie el. Aşa cum 
merge taie valurile”. Dacă n-ar fi fost acela, s-ar fi înecat corabia, 
căci ceilalţi nu-l lăsau pe căpitan să-şi facă treaba lui. 

Vezi, unul care era fricos a pricinuit panică stârnindu-i pe 
toţi din corabie, şi s-ar fi putut scufunda. Pentru aceste cazuri 
întotdeauna există un al doilea timonier care, dacă primul este 
ameţit, va lua el timona. 

Grecii sunt greu de disciplinat. Romano-catolicii cred în 
infailibilitatea Papei. Noi credem în gândul nostru şi avem toți... 
infailibilitatea noastră. De ce se spune că turcii au politică bună? 
Deoarece puţini turci au minte, cei mai mulţi sunt adormiţi. Aşadar 
acei puţini cu minte devin conducători, iar ceilalţi ascultă în mod 
firesc. Grecii, deoarece aproape toţi au multă minte, vor ca toţi să 
conducă, să dea ordine şi cu greu se supun. Şi italienii spuneau: 
„Din zece greci, cinci vor să comande”. 

Să presupunem că vrem să mergem undeva. Se poate ca unul 
să ştie o cărare, care e puţin mai scurtă, altul să ştie o alta pe 
cealaltă parte, un altul o altă cărare şi să înceapă unul să insiste: 
„Nu, să mergem pe aici, e mai bine”; altul: „Nu, să mergem pe 
acolo”, şi în cele din urmă, dacă nu porunceşte unul, pot trece ore 
şi zile fără să pornească, şi să se afle în acelaşi loc. Dacă însă 
comandă unul şi spune: „Vom merge pe acolo”, deoarece acela ştie 
drumul, chiar de este mai lung, vor ajunge cândva. Dacă cel care 
porunceşte ştie drumul cel mai scurt, este încă şi mai bine. Dar 


° Localitate de lângă Sfântul Munte. 


chiar dacă îl ştie doar pe cel mai lung, tot vor ajunge dacă este 
poruncă. 


Dumnezeu vede intenţia omului şi ajută 


— Dacă anii următori ne vor cere ceva mai mult şi nu ai o 
stare duhovnicească, ci numai intenţie bună, vei putea face faţă? 

— Cum nu vei putea? Dumnezeu vede intenţia omului şi ajută. 
Apoi, adeseori, în clipe grele, chiar şi oameni care nu par a avea 
vitejie arată mare bărbăţie. Iată, îmi aduc aminte, în armată era un 
locotenent care niciodată n-a arătat niciun semn de jertfă sau 
bărbăţie. Odată, când ne primejduiam să ne prindă răzvrătiţii, a 
stat lângă o bisericuţă şi cu un automat i-a oprit, până ce ne-am 
retras şi astfel am fost salvaţi. Stătea acolo şi trăgea cu automatul, 
sus-jos, la dreapta - la stânga şi nu-i lăsa să treacă. La urmă a 
plecat ca să nu-l vedem. După aceea nici măcar n-a spus: „Eu i-am 
oprit şi v-aţi putut salva...”, ca să se laude etc. Spuneam toţi: „Un 
automat ne-a salvat”, spunea şi el: „Un automat ne-a salvat”. Dacă 
toţi spuneau aşa, spunea şi el la fel. Şi în cele din urmă am văzut 
că cutare era în unitate, cutare la fel, numai acela lipsea atunci şi 
astfel ne-am încredinţat că el a fost. Dacă l-ar fi prins răzvrătiţii, 
ştiţi ce ar fi tras? Şi-ar fi vărsat toată mânia lor asupra lui. Nu l-ar 
fi iertat. Ar fi spus: „Tu ne-ai făcut atâta pagubă; vino aici să-ţi 
scoatem unghiile cu patentul”. Om din lume şi să facă o astfel de 
jertfă! S-a jertfit, pentru că el se primejduise mai mult decât noi 
toţi. Voi v-aţi fi dus la o astfel de jertfă? Acela nu citise nici cărţile 
Sfinţilor Părinţi şi nici de cele duhovniceşti nu ştia... L-am 
cunoscut, avea o simplitate, o cinste. Şi erau alţii care de găseau 
vreun răzvrătit mort, îi tăiau capul şi îl aduceau în sat, făcând pe 
vitejii. De aceea nu ajunge să aibă cineva numai vitejie, ci trebuie 
să aibă şi duhul jertfirii de sine, ca vitejia să aibă corespondent. 


Primejdiile să le înfruntăm duhovniceşte 


În clipele critice este nevoie întotdeauna de prezenţă de spirit 
şi de vitejie. În timpul ocupaţiei germane”, italienii luau 5-6 
animale, veneau pe ogorul nostru şi le încărcau cu pepeni. Odată 
le-am spus: „Pepenii aceştia i-am lăsat pentru sămânță; pe ceilalţi 
luaţi-i”. Italianul ridică biciul şi-mi spune: „Il vezi?” Am luat şi eu 
biciul şi mă uitam la el... „Bone!”, îi spun. Adică: „Este bun!”. De 
parcă mi l-ar fi arătat ca să-i spun dacă este frumos. I s-a risipit 


0 În timpul celui de al 2-lea război mondial italienii au fost aliaţi cu 
germanii. În Grecia ocupaţia germană s-a manifestat mult şi prin 
prezenţa italienilor. 


mânia; a început să râdă şi a plecat. Îmi aduc aminte deo 
întâmplare atunci, cu războiul răzvrătiţilor. Odată doi militari s-au 
dus la o bostănărie să ceară de la proprietar să mănânce vreun 
pepene, vreo roşie. Şi-au lăsat puştile lor la marginea ogorului şi 
înaintau. Proprietarul, de cum i-a văzut de departe, a luat puşca şi 
voia să tragă în ei. Atunci un militar apucă o roşie şi strigă: „Lasă 
arma, că de nu îţi arunc o grenadă”. lar acela a lăsat arma şi a 
plecat. 

— Ce prezenţă de spirit şi vitejie! 

Un alt militar şi-a agăţat mantaua ceva mai departe de el, 
într-un păr sălbatic, întrucâtva la vedere. Peste puţin a coborât un 
răzvrătit din munte şi era cât pe ce să-l prindă. „Şefule, ce să fac 
cu acesta?”, a strigat soldatul întorcându-se spre manta. După 
aceea, ca şi cum şeful lui i-ar fi făcut un semn în acest sens, îi 
spune răzvrătitului: „Adu arma aici!”. Şi i-a luat-o dezarmându-l. 

— Dar şeful a fost mantaua, Părinte? 

— Da, mantaua. Vezi, el era unul şi avea numai mantaua şi l-a 
dezarmat pe celălalt. În felul acesta a adunat o grămadă de arme 
de la răzvrătiți. E trebuinţă de vitejie. Imi aduc aminte de un 
monah rus din Sfântul Munte. Atunci când hoţii au mers să-l 
prade, în clipa când se căţărau pe perete, a ieşit şi le-a strigat de 
sus: „Cu ce vreţi să vă lovesc, cu 6 gloanţe sau cu 122”. Atunci 
aceia au luat-o la fugă. Un altul, atunci când au mers hoţii la Chilia 
sa, a luat tigaia şi se făcea că telefonează: „Da, au venit hoţii 
etc.!”. Aceia au crezut că anunţă poliţia şi au fugit. Altădată iarăşi, 
unul foarte mare la trup, ca un gigant, l-a apucat pe un cioban de 
gât ca să-l sugrume. Ciobanului sărmanul, i-au ieşit ochii afară din 
orbite de frică. Atunci acela îl întreabă: „Ce mă priveşti aşa 
sălbatic?”. „Mă gândesc în ce râpă să te arunc”, i-a răspuns 
ciobanul. Atunci celălalt s-a temut şi l-a lăsat. 

De aceea spun să nu se piardă nimeni cu firea. Să-şi păstreze 
sângele rece şi să-i lucreze mintea. Pentru că de nu-i lucrează 
mintea, chiar numai dintr-o simplă prostie poate şi trăda. Orice s- 
ar întâmpla trebuie să te rogi, să te gândeşti şi să acţionezi. Cel 
mai bine este ca să încerci să înfrunţi o situaţie grea într-un mod 
duhovnicesc. Astăzi însă lipsesc amândouă vitejiile. Nu există nici 
vitejie duhovnicească, care se naşte din sfinţenie şi îndrăzneală 
către Dumnezeu, pentru a înfrunta o greutate în mod duhovnicesc, 
nici vitejie firească nu există, ca să nu se înfricoşeze cineva în vreo 
primejdie. Trebuie ca cineva să aibă multă sfinţenie ca să frâneze 
un rău mare; altfel, pe ce se va sprijini? Dacă un suflet dintr-o 
mănăstire are vitejie duhovnicească, vei vedea cum pe cel ce vine 


cu scop rău îl va înţepeni cu un picior în curte şi celălalt afară”. Îl 
va lovi în cap în mod duhovnicesc, cu rugăciunea lui lisus, şi nu cu 
pistolul. Va face puţină rugăciune, şi celălalt va rămâne acolo afară 
nemişcat. Va rămâne pentru... strajă! Un suflet, dacă are o stare 
duhovnicească, şi răul îl va frâna, şi lumea o va ajuta, şi în 
mănăstire va aduce siguranţă. Femeile mironosiţe n-au băgat în 
seamă nimic, pentru că aveau stare duhovnicească şi s-au 
încredinţat lui Hristos. Dacă n-ar fi avut stare duhovnicească, în ce 
s-ar fi încredinţat ca să facă ceea ce au făcut? 

În viaţa duhovnicească şi cel mai fricos poate dobândi multă 
bărbăţie, dacă se încredinţează pe sine lui Hristos, ajutorului 
dumnezeiesc. Poate merge în prima linie să se lupte şi să 
biruiască. In timp ce sărmanii oameni care vor să facă răul, chiar 
de ar avea vitejie, totuşi se tem, deoarece îşi simt vinovăția lor şi 
se sprijină numai pe barbaria lor. Omul lui Dumnezeu are puteri 
dumnezeieşti, şi are şi dreptatea de partea lui. Vezi, un căţeluş 
face: „ham-ham”, şi lupul fuge, pentru că simte vinovăţie. A 
iconomisit Dumnezeu aşa, şi lupul se teme de un căţeluş - 
deoarece acesta are drepturi în casa stăpânului său - cu cât mai 
mult omul care merge să facă rău unui om care are pe Hristos 
înăuntrul său. De aceea să ne temem numai de Dumnezeu, iar nu 
de oameni, oricât de răi ar fi ei. Frica lui Dumnezeu şi pe cel mai 
fricos îl face viteaz. Pe cât se uneşte cineva mai deplin cu 
Dumnezeu, pe atât nu se teme de nimic. 

Dumnezeu va ajuta în greutăţi. Dar pentru ca Dumnezeu să 
dea putere dumnezeiască, trebuie ca şi omul să dea putinul ce îl 
poate. 


0 Vezi Cuviosul Paisie Aghioritul, „Sfântul Arsenie Capadocianul”, 
Bucureşti, 1999. 


CAPITOLUL 4 
Pentru cel credincios mucenicia este sărbătoare 


Trebuie să cadă unii, pentru a fi salvată situaţia 


Ani grei!... Vom trece o zguduitură. Ştiţi ce înseamnă 
zguduitură? Dacă nu veţi avea puţină stare duhovnicească, nu veţi 
putea suporta. Dumnezeu să păzească, vom ajunge să avem şi 
lepădare de credinţă. Căutaţi să vă înfrăţiţi, să trăiţi duhovniceşte, 
să vă legaţi de Hristos. Dacă vă veţi lega de Hristos, nu vă veţi 
teme nici de diavoli, nici de mucenicie. Oamenii în lume au 
strâmtorări şi frici din multe părţi. Dar atunci când cineva este 
alături de Hristos, de ce să se teamă? Vă aduceţi aminte de Sfântul 
Chiric”? Era de trei ani şi când tiranul încerca să-l catehizeze, i-a 
dat una. Citiţi Vieţile Sfinţilor. Vieţile Sfinţilor ajută mult, pentru 
că te uneşti cu Sfinţii şi se înmulţeşte înăuntrul tău evlavia şi râvna 
pentru jertfă. 

Viaţa aceasta nu este pentru a te aranja. Vom muri odată, dar 
cel puţin să murim corect! Şi aşa nu facem nimic, n-ar fi bine să ne 
învrednicească Dumnezeu de o mucenicie? Într-o zi a venit la 
Colibă un burdunar” plângând şi mi-a spus: „În noaptea aceasta să 
nu stai singur. Se gândesc să te omoare”. Și 

„Cine?”, îl întreb. „Sunt vreo cinci-şase”, îmi spune. Însoţea 
cinci-şase atei. Cine ştie ce planuri aveau pentru Sfântul Munte. L- 
au luat de prost şi vorbeau în faţa lui. Dar acela de îndată ce a 
auzit a venit şi mi-a spus. Seara când m-am culcat am auzit un 
clopoțel de câine. Mă uit pe fereastră şi văd trei voinici. „Deschide, 
mă, Bătrânule!”, strigă aceia. „Ei, voinicilor, ce vreţi la ora asta? 
Nu aveţi minte? O să vă ia drept suspecți”, le spun. „Pe ceilalţi i-au 
băgat la închisoare, n-am chef de palavre”. „Să venim mâine? La 
ce oră?”. „Să veniţi mâine la orice oră vreţi, şi eu, dacă voi putea, 
vă voi vedea”. I-am alungat. Văd că lumina lanternei n-a mers mai 
departe. S-au oprit mai sus. M-am sculat, m-am îmbrăcat, mi-am 
pus schima şi îi aşteptam. Aveam o pace înăuntrul meu! A doua zi 
au venit trei triade, dar nu era niciunul dintre aceia. Fireşte, ei ştiu 
bine că bani nu vor afla, pentru că nu am. Se iau de mine numai 
pentru subiecte duhovniceşti. 

Altădată a venit la Coliba mea unul mare la trup ca o gorilă şi 
stătea într-un colţ. În vremea aceea discutam cu un grup: „Bre, 


0 Pomenirea lui se prăznuieşte la 15 iulie. 
° Din cuvântul latin burdo-onis (catâr tânăr), grăjdarul şi mai ales 
păzitorul catârilor. 


numai pentru defilări sunteţi, nu pentru lupte. Hristos S-a jertfit. 
Avem Ortodoxia. Sfinţii au murit mucenici şi ne ajută încă. Dacă n- 
ar fi căzut aceia, cine ştie ce am fi fost”. Toate acestea l-au 
înfuriat. Lumea venea, pleca, acesta stătea acolo; avea scopul lui. 
Era un frig... În cele din urmă au plecat şi ultimii. „A înnoptat”, îi 
spun. „Haide, unde te duci?”. „Nu mă preocupă subiectul”, îmi 
spune. „Mă preocupă pe mine”, îi spun, „haide, du-te”. Atunci se 
repede asupra mea şi mă apucă de gât. „Ei, şi tu cu dumnezeii tăi”, 
îmi spune. Când am auzit că-mi spune aşa, am simţit ca şi cum L-a 
înjurat pe Dumnezeu. Ce, eu sunt închinător la idoli? „Care zei, 
mă, netemătorule de Dumnezeu?”, îi spun. „Eu cinstesc pe Unul 
Dumnezeu în Treime. Hai, pleacă de aici!”. I-am dat o brâncă încât 
a căzut grămadă şi s-a adunat ca un ghem. Nici nu mi-am dat 
seama cum a ieşit afară pe poartă. După aceea mă gândeam: 
„Dacă m-ar fi spânzurat de picioare, ca să mă chinuie, s-ar fi dus 
hernia” la locul ei”. Acesta a stat până la urmă pentru că, se vede, 
voia să mă curețe, de vreme ce m-a apucat de gât ca să mă 
sugrume. 


Cel ce se hotărăşte pentru moarte nu se teme de 
nimic 


Astăzi, pentru ca omul să poată înfrunta greutăţile ce le 
întâmpină, trebuie să aibă înăuntrul său pe Hristos, de la Care să 
ia mângâiere dumnezeiască pentru a avea o oarecare râvnă. Altfel, 
într-o clipă grea ce va face? Am citit undeva că Abdul-Paşa” a luat 
cinci sute de tineri din Sfântul Munte. Unii dintre aceştia erau fraţi 
începători, iar alţii au mers acolo să se ascundă. Se vede că atunci, 
cu Revoluţia, fugeau în Sfântul Munte ca să se salveze, pentru că 
turcii adunau copiii tineri ca să-i facă ieniceri. Abdul-Paşa pe 
tinerii pe care-i lua şi nu se lepădau de Hristos îi spânzura în 
Turnul din Uranopolis. Dintre atâţia câţi a luat din Sfântul Munte 
numai cinci au mărturisit, în timp ce ceilalţi s-au lepădat de 
Hristos şi au devenit ieniceri. Este nevoie de vitejie; nu este nici de 
joacă, nici de glumă. Dacă cineva este mişel şi iubitor de sine, nu 
are putere dumnezeiască înăuntrul său, şi atunci cum va înfrunta o 
astfel de greutate? 

Mi-a făcut mare impresie ceea ce mi-a spus un episcop de la 
Patriarhie”. li spusesem: „Dar ce situaţie este aceasta? Pe de-o 


0 Întâmplarea s-a petrecut în 1987, atunci când Bătrânul suferea de 
hernie. 

0 Mehmet Emin Abdulah-Paşa a fost guvernatorul Salonicului între anii 
1821-1823. 

0 Constantinopol. 


parte ecumenismul, pe de alta sionismul, satanismul!... Peste puţin 
ne vom închina la diavolul cu două coarne, în loc de vulturul 
bicefal”. „Astăzi”, îmi spune, „greu găseşti episcopi ca mitropolitul 
Cezareei, Paisie al II-lea”. Ce a făcut Paisie al II-lea? S-a dus la 
Sultan pentru pricinile sale cu o funie legată de mijloc, adică 
hotărât să-l spânzure turcii. Ca şi cum ar fi spus Sultanului: „Nu 
căuta funie şi nu pierde timpul; Dacă vrei să mă spânzuri, am funia 
pregătită”. 

Pentru problemele grele pe acesta îl trimiteau la Sultan. De 
multe ori a salvat Patriarhia în împrejurări grele. La bătrâneţe l-au 
pus pe un cal într-un coş, au pus un alt coş cu greutate de cealaltă 
parte şi aşa l-au dus la Constantinopol. Odată turcii au scos un 
firman ca şi grecii să facă serviciul militar în armata turcă. 
Creştinilor le venea greu să slujească împreună cu turcii, pentru 
că nu-şi puteau săvârşi datoriile lor religioase. Intre timp ruşii 
spuseseră turcilor să nu împiedice pe greci să-şi ţină obiceiurile lor 
creştine. Patriarhul l-a chemat pe Paisie şi l-a trimis la Sultan. 
Atunci s-a prezentat acela la Sultan tot cu o funie legată de mijloc. 
Sultanul îi spune: „Grecii trebuie să se încorporeze, ca să slujească 
patria”. Atunci Paisie îi spune: „Da, şi eu sunt de acord să se 
înroleze grecii, deoarece locurile acestea sunt de demult ale 
ghiaurilor. Dar fiindcă avem religie diferită, trebuie să avem şi 
cazarmă deosebită, armata să fie separată şi să aibă ofiţerii lor 
etc., ca să-şi săvârşească şi datoriile lor religioase, nu-şi pot face 
rugăciunea împreună cu voi. Voi să aveţi Ramadanul” şi noi 
Boboteaza”. Atunci Sultanul s-a gândit: „Să se înarmeze creştinii? 
E primejdios”. „Nu, nu, mai bine să nu fie încorporaţi”, îi 
răspunde. Altădată armenii au cerut de la Sultan să le dea latura 
Baloukli şi au reuşit să ia aprobarea sa. După aceea se duce Paisie 
la Sultan să discute subiectul acesta. „Baloukli”, îi spune Sultanul, 
„este moşia strămoşilor armenilor şi trebuie să-l ia armenii”. „Da”, 
îi spune Paisie, „trebuie să-l ia. Pentru că atunci când se ştie că un 
loc este moşia unor strămoşi, urmaşii lor trebuie să-l ia. Daţi-mi un 
act să semnez şi eu pentru Baloukli, pentru că am venit ca 
reprezentant al Patriarhiei”. Şi astfel a semnat şi el. După aceea 

© Mitropolitul Cezareei s-a născut în Farasa Capadociei în 1777. A 

studiat la Şcoala Teologica a Flavianilor, a Cinstitului Proroc şi Înainte- 
mergător loan, şi mai târziu la Constantinopol, unde a fost hirotonit 
diacon şi preot. În 1832 a fost hirotonit mitropolit al Cezareei şi s-a nevoit 
cu curaj pentru salvarea elementului grec în eparhia sa. 
0 Cuvânt turcesc. Luna a noua a calendarului anual musulman, în care 
se ţine de credincioşii Islamului postul cel mai aspru (depărtare completă 
de mâncare, băutură, tutun etc.) de dimineaţa până seara în fiecare zi. 
Interdicţiile nu au tărie de la apusul până la răsăritul soarelui. 


mitropolitul scoate un florin de aur” şi spune: „Deci să ia armenii 
Baloukli, dar şi noi trebuie să luăm Sfânta Sofia, pentru că e a 
noastră, este a strămoşilor noştri şi trebuie să ne-o daţi!”, şi-i arătă 
Sultanului florinul cu chipurile de pe el. Luase cu el şi pe unul 
dintre ofiţerii ruşi care veniseră atunci în Constantinopol cu o 
corabie, ca să aibă şi martor. Atunci Sultanul, aflându-se într-o 
situaţie dificilă, a revocat hotărârea pentru Baloukli. „Nu, nu, 
Baloukli este al vostru”, i-a spus Sultanul. Pentru că ori trebuia să 
revoce hotărârea pentru Baloukli, ori să dea Sfânta Sofia grecilor. 
Vedeţi cum îi învârtea? Şi aceasta pentru că se hotărâse pentru 
moarte. Dacă cineva nu se hotărăşte pentru moarte, nimic nu se 
face. Toate de acolo încep. 


Lepădarea de credinţă se ispăşea prin mucenicie 


Astăzi cei mai mulţi vor ca alţii să scoată şarpele din gaură. În 
regulă, nu-l scot ei, dar cel puţin să spună: „Luaţi aminte! S-ar 
putea să fie vreun şarpe acolo”, încât celălalt să-şi facă probleme. 
Dar nici aceasta nu fac. Dacă am fi fost noi în anii Mucenicilor, cu 
raționalismul pe care îl avem, am fi spus: „De Dumnezeu mă lepăd 
pe dinafară - nu-L. lepăd dinăuntrul meu - pentru că în felul acesta 
îmi vor da cutare funcţie şi voi ajuta şi vreun sărac”. Atunci numai 
tămâie de-ar fi aruncat în focul idolilor, Biserica nu-i împărtăşea; 
cel care făcea aceasta era după aceea în rândul celor „ce plâng”. 
Cei care se lepădau de Hristos trebuiau să-şi ispăşească păcatul 
prin mucenicie. Sau în vremea luptei împotriva Sfintelor Icoane, li 
se spunea să ardă sau să arunce icoanele, dar ei preferau să 
primească mucenicia decât să le arunce. Noi, dacă ne-ar spune să 
aruncăm o icoană, am fi spus: „S-o aruncăm pe aceasta căci este a 
Renaşterii. Voi face mai târziu una bizantină”. 

— Părinte, pe creştinii în ascuns cum îi primeşte Biserica? Nu 
s-au lepădat de Hristos? 

— Adevăraţii creştini în ascuns nu se leapădă de Hristos. De 
pildă, din cele 27 de sate care aparţineau eparhiei Farasei 
Capadociei, unii au fugit în locuri depărtate atunci când le-au ars 
turcii. Acolo ceilalţi nu ştiau că sunt creştini, credeau că sunt 
musulmani. Nici nu s-a ivit vreo situaţie ca unii dintre ei să 
întrebe: „Eşti creştin?”, ca să spună „da, sunt creştin”, sau „nu, 
sunt musulman”. Aceştia sunt creştinii în ascuns. Dar din clipa în 


% Monedă de aur cu chipul Sfântului Constantin pe o parte şi cu Sfânta 
Elena pe cealaltă, ce se purta ca podoabă sau talisman. 

0 „Cei ce plâng” stăteau la uşile bisericii, în afara pridvorului şi rugau 
pe cei credincioşi ce intrau să se roage Domnului pentru el (Pidalion, 
Canon 13). 


care îl vor prinde pe unul şi-i vor spune: „Am aflat că eşti creştin”, 
acesta va spune „da, sunt creştin”; nu va spune că este musulman. 
Şi în primele veacuri ale creştinismului au existat creştini care se 
botezau în ascuns şi ceilalţi aveau impresia că nu sunt creştini, 
însă atunci când nevoia o cerea, mărturiseau. Sfântul Sebastian, 
de pildă, a fost general, se botezase creştin, dar credeau că este 
închinător la idoli, în timp ce el era creştin. Ajuta în ascuns foarte 
mult pe creştini. Dar când şi-au dat seama că este creştin, a 
mărturisit şi a murit mucenic. 

Într-un sat turcesc erau mulţi creştini în ascuns şi primarul 
era preot. Părintele Gheorghe îi spuneau, Hasan îl strigau. Odată 
s-au dus unii la el şi l-au înştiinţat că în cutare loc, într-o 
catacombă, sunt ascunşi creştinii. „Mă duc să văd”, le-a spus, „nu 
vă neliniştiţi”. Işi ia oamenii săi, se duce şi-i află pe creştini 
adunaţi acolo. Înaintează spre Uşile împărăteşti, ia epitrahilul, şi-l 
pune şi face şi Vecernia. După aceea le-a spus acelor creştini: „Să 
luaţi măsuri de pază”, iar celorlalţi, turcilor: „N-a fost nimic, au 
fost doar zvonuri”. Aceştia nu sunt lepădaţi de credinţă. Dar din 
momentul când bănuiesc pe cineva şi-i spun: „Ei, pe tine te-am 
văzut că ţi-ai făcut cruce, eşti creştin”, şi acela ar spune: „Nu, sunt 
musulman”, atunci se leapădă. 


Mucenicie şi smerenie 


Cel care se va învrednici să fie chemat la mucenicie trebuie 
să aibă multă smerenie şi să iubească mult pe Hristos. Dacă 
înaintează în mod egoist spre mucenicie, îl va părăsi harul. Vă 
aduceţi aminte de Saprichie”, care a ajuns până la mucenicie şi 
totuşi s-a lepădat de Hristos? 

„De ce m-aţi adus aici?”, a spus el călăilor. „Bine, dar nu eşti 
creştin?”, l-au întrebat aceia. „Nu”, a răspuns. Şi era şi preot. 
Gândul îmi spune că s-a dus să mucenicească în mod egoist, şi nu 
cu smerenie; nu s-a dus la mucenicie pentru credinţa sa, pentru 
dragostea lui Hristos, şi de aceea l-a părăsit harul. Pentru că 
atunci când cineva se mişcă egoist, nu primeşte harul lui 
Dumnezeu şi este firesc ca atunci când vine o greutate să se 
lepede de Hristos. 

— Părinte, de multe ori spunem că Dumnezeu va da putere în 
ceasurile grele. 

— Dumnezeu va da putere unui om smerit, care are inimă 
curată, care are intenţie bună. Dacă Dumnezeu va vedea cu 
adevărat intenţie bună, smerenie, va da multă putere. Adică va 


0 Vezi Vieţile Sfinţilor, luna februarie, ziua 9. 


depinde de intenţia omului ca să primească putere de la 
Dumnezeu. 

— Părinte, aţi spus că omul trebuie să aibă smerenie şi 
intenţie bună. Se poate să aibă mândrie şi intenţie bună? 

— Atunci când spunem smerenie, înţelegem să aibă smerenie 
cel puţin în acest subiect al muceniciei. Se poate să aibă mândrie, 
dar atunci să se smerească şi să spună: „Dumnezeule, sunt 
mândru; acum însă dă-mi puţină putere să mărturisesc pentru 
dragostea Ta şi să-mi ispăşesc păcatele mele”. Aşadar, dacă are 
dispoziţie smerită şi merge ia mucenicie cu pocăință, atunci 
Dumnezeu dă mult har. Adică să nu meargă cu dispoziţie mândră, 
cu gândul că va deveni mucenic şi că i se vor scrie după aceea 
sinaxarul şi slujba, şi-i vor face icoană cu aureolă. Mi-a spus 
cineva: „Părinte, fă rugăciune să ajung până la al cincilea cer”. 
„Bine”, îi spun, Sfântul Apostol Pavel a ajuns până la al treilea cer” 
şi tu ceri să ajungi la al cincilea?”. „Dar de ce”, îmi spune, „nu 
scrie să cerem «darurile cele mai bune»”?0. Auzi vorbă? Deci dacă 
merge cineva la mucenicie cu gândul că va avea slavă în rai, mai 
bine să nu se gândească să mucenicească. Un creştin adevărat şi 
corect, dacă ar şti că şi în rai unde va merge va avea iarăşi parte 
de chinuri şi de mucenicii, tot va dori să meargă acolo. Nu trebuie 
să ne gândim că dacă suferim ceva aici pe pământ vom fi mai bine 
acolo în cer. Să nu procedăm aşa, negustoreşte. Noi Îl vrem pe 
Hristos. Să existe mucenicie, să mărturisim în fiecare zi, să ne bată 
în fiecare zi şi de două şi de trei ori pe zi. Nu trebuie să ne 
preocupe aceasta. Singurul lucru ce trebuie să ne preocupe este să 
fim cu Hristos. 

— Părinte, se poate ca unul să trăiască în nepăsare, dar cu 
toate acestea, să mărturisească cu curaj atunci când i se dă 
prilejul? 

— Pentru ca cineva să facă aceasta, trebuie ca inima lui să 
aibă bunătate, duh de jertfă. De aceea am spus să se cultive 
noblețea, duhul jertfei. Unul să se jertfească pentru celălalt. Vă 
aduceţi aminte de Sfântul Bonifatie şi de Sfânta Aglaida”? 

Aveau acea viaţă vrednică de plâns în Roma, dar când stăteau 
să mănânce mintea lor mergea la săraci. Alergau să dea mai întâi 
mâncare la săraci şi după aceea mâncau şi ei. Cu toate că erau 
stăpâniţi de patimi, aveau bunătate şi îi durea inima pentru săraci. 
Aveau duh de jertfă, de aceea Dumnezeu i-a ajutat. Şi Aglaida, deşi 


0 2 Cor. 12, 2. 

° 1 Cor. 12, 31. 

0 Sfântul Bonifatie era robul nobilei Aglaida, dar şi robit de dragostea 
stăpânei lui. 


trăia o viaţă păcătoasă, îi iubea pe Sfinţii Mucenici şi se interesa 
de sfintele moaşte. I-a spus lui Bonifatie să meargă cu alţi slujitori 
ai ei în Asia Mică, ca să adune şi să cumpere sfinte moaşte ale 
Mucenicilor şi să le aducă la Roma. Iar acela i-a spus zâmbind: 
„Dar dacă-ţi vor aduce şi moaştele mele, le vei primi?”. „Nu glumi 
cu acestea”, îi spune aceea. Când a ajuns în Tars şi s-a dus în 
arenă ca să cumpere sfintele moaşte, privea la muceniciile 
creştinilor şi îndată a fost mişcat de statornicia lor. A alergat, a 
sărutat legăturile şi rănile lor şi le-a cerut să se roage, ca să-l 
întărească Hristos şi pe el să mărturisească în public că este 
creştin. Aşadar, a mărturisit şi el în arenă, a primit nevoinţa 
mucenicească şi însoțitorii lui i-au cumpărat moaştele şi le-au adus 
la Roma, unde îngerul Domnului a înştiinţat pe Aglaida de 
întâmplare. Astfel s-a împlinit ceea ce prorocise Bonifatie zâmbind, 
înainte de a pleca din Roma. Apoi aceea, după ce şi-a împărţit 
averea, a trăit în nevoinţă şi sărăcie încă 15 ani şi s-a sfințit’. 
Vedeţi, nu au fost ajutaţi, de aceea mai înainte fuseseră atraşi spre 
rău şi apucaseră pe o cale greşită. Insă aveau duh de jertfă şi de 
aceea Dumnezeu nu i-a lăsat până în sfârşit. 


Ce fel de vitejie aveau Sfinţii 


— Părinte, mă gândesc că, dacă aş fi văzut roata Sfintei 
Ecaterina, aş fi murit de frică. 

— Dacă ai fi murit înainte de a te sui pe roată ar fi fost bine; 
ar fi fost binecuvântarea lui Dumnezeu. Dar dacă ai fi urcat acolo 
şi ai fi început să te temi, acesta ar fi fost chinul cel mare. 
Mucenicii aveau intenţie bună, ajuta şi Hristos şi de aceea răbdau 
durerile. 

Ce dragoste aveau Sfinţii Mucenici pentru Hristos, ce vitejie! 
Sfânta Solomoni cu cei şapte fii ai ei” au mărturisit unul după altul. 
Sfântul Longhin” a găzduit şi a făcut masă celor care au mers să-l 
prindă. Aceia se grăbeau ca el să le arate cine este Longhin, ca să-i 
taie capul, iar acela le spunea: „O să vi-l arăt!” Iar atunci când le-a 
spus că este el, aceia au dat înapoi, dar Sfântul Longhin i-a rugat 
să-şi săvârşească porunca ce o aveau şi aşa i-au tăiat capul. Şi 
Sfântul Ghedeon de la Mănăstirea Karacalu”, ce răbdare a avut! 
„Luaţi-mi mâna”, a spus călăilor. „Luaţi-mi şi piciorul, luaţi-mi şi 
nasul. Şi ca să nu mai vorbesc prea multe, luaţi-mi-le pe toate”. 
Înfricoşător! Dar pentru ca omul să ajungă la măsura aceasta, 


0 Pomenirea lor se prăznuieşte la 19 decembrie. 
0 Pomenirea lor se prăznuieşte la 1 august. 

0 Pomenirea lui se prăznuieşte la 16 octombrie. 
0 Pomenirea lui se prăznuieşte la 30 decembrie. 


trebuie să nu se iubească pe sine, ci să-L iubească pe Hristos. 
Mama intră în foc ca să-şi salveze copilul şi, deoarece dragostea ei 
este mai puternică decât arderea focului, nu simte durere. 
Dragostea pentru copilul ei acoperă durerea. Cu cât mai mult 
dragostea pentru Hristos. 

Pentru Sfântul care merge spre mucenicie, dragostea lui 
pentru Hristos este mai presus de durere, de aceea o şi 
neutralizează. Mucenicii simțeau sabia călăului mai dulce decât 
arcuşul viorii. Când dragostea pentru Hristos se înmulţeşte, atunci 
mucenicia este prăznuire; focul răcoreşte mai bine decât baia, 
pentru că arderea lui se biruieşte de focul dragostei dumnezeieşti. 
Jupuirea este desfătare. Dumnezeiasca dragoste cuprinde şi inima, 
cuprinde şi mintea, şi omul înnebuneşte. Nu simte nici durere, nici 
nimic de acest fel, pentru că mintea lui este la Hristos şi inima lui 
este inundată de bucurie. Câţi Sfinţi mergeau la mucenicie şi 
simțeau o astfel de bucurie, de parcă ar fi mers la vreo prăznuire! 
Sfântul Ignatie“ alerga la mucenicie şi striga: „Lăsaţi-mă să mor 
mucenic, lăsaţi-mă să mă mănânce fiarele”. Bucuria ce o simţea 
acela n-o simte niciun tânăr îndrăgostit care spune: „Vreau s-o iau 
pe aceea şi nu bag în seamă pe nimeni, nici pe mamă, nici pe tată”. 
„Nebunia” Sfântului Ignatie era mai mare decât nebunia celui 
îndrăgostit. 

Toţi sfinţii s-au nevoit pentru dragostea lui Hristos. Sfinţii 
Mucenici şi-au vărsat sângele lor. Cuvioşii Părinţi au vărsat sudori 
şi lacrimi, au făcut experimente duhovniceşti pe ei înşişi, ca nişte 
botanişti buni, s-au chinuit ei înşişi pentru dragostea lui Dumnezeu 
şi pentru chipul lui Dumnezeu, pentru om, ca să ne lase reţetele 
lor duhovniceşti. Astfel, preîntâmpinăm răul sau ne tămăduim de 
vreo boală duhovnicească şi dobândim sănătate; iar dacă încercăm 
cu mărime de suflet să-i urmăm, ne putem chiar sfinţi. 

Fireşte, toate nevoinţele Cuvioşilor, posturile, privegherile 
etc. şi chiar chinurile tuturor Sfinţilor Mucenici nu se pot compara 
cu Patima Domnului nostru, deoarece pe toţi aceştia îi ajuta 
Hristos şi îi se îndulceau durerile lor de marea Lui dragoste, însă 
pentru Sine Hristos n-a folosit deloc puterea Sa cea dumnezeiască 
şi a suferit durerea cea mai mare pe Trupul Său cel sensibil, din 
dragostea Sa cea multă pentru făptura Sa. Numai atunci când 
cineva va simţi această dragoste a lui Hristos pentru om, va fi cu 
adevărat şi pe dinăuntru om. Altfel va fi mai nesimţitor şi decât 
făpturile lui Dumnezeu, de vreme ce soarele a simţit Patima 
Domnului şi s-a întunecat, că nu suferea să o vadă. Pământul s-a 
cutremurat şi el când a văzut-o. Pietrele s-au despicat şi ele. 


0 Pomenirea lui se prăznuieşte la 20 decembrie. 


Mormintele s-au cutremurat şi ele atât de tare, încât s-au 
deşteptat mulţi dintre cei adormiţi de mulţi ani şi i-au dat afară ca 
să mărturisească despre purtarea aceasta nemulţumitoare a 
oamenilor faţă de Dumnezeu, Binefăcătorul şi Izbăvitorul lor. 


Monah şi mucenicie 


— Părinte, când cineva nu face cuvenita lucrare 
duhovnicească, oare va avea credinţă că Dumnezeu îl va ajuta 
atunci când va veni un ceas greu, şi Îl va putea ruga să-l ajute? Nu 
cumva ne odihnim cu gândul că atunci va ajuta Dumnezeu, ca să 
evităm osteneala pregătirii? 

— Să ne pregătim. Dacă nu seamănă omul, cum va da 
Dumnezeu să crească grâul său? Omul trebuie să semene şi, 
potrivit cu ce va semăna, Dumnezeu va da. Şi în armată se spune: 
„Fii gata!”. 

— Părinte, cum să ne pregătim? 

— Când este cineva gata? Atunci când armata este în 
aşteptare şi militarii sunt mereu gata, cu încălţămintea lor, cu 
armele lor, cu corturile, aşteptând ordinul. 

— Cât poate ţine această aşteptare? 

— Depinde. Monahul trebuie să fie întotdeauna gata şi atunci 
nu se va teme de nimic. De ce să se teamă? De moarte? Dar ea îi 
va deschide uşa raiului, pentru că sub placa mormântului e 
ascunsă cheia veşniciei. De altfel monahul, oricând ar muri, se află 
în stare de pocăință. Plecarea lui din lume şi schima lui aceasta 
mărturisesc. Se pocăieşte şi înaintează făcând o lucrare 
duhovnicească subţire. Cu cât i se măreşte dragostea faţă de 
Dumnezeu şi de aproapele, cu atât se micşorează dragostea faţă 
de sine şi nu se socoteşte. Şi atunci are valoare ceea ce scrie 
Sfântul Pavel: „Nimic nu ne va putea desparti de dragostea lui 
Hristos”0. 

Pe mireni gândul muceniciei îi sileşte să alerge la Dumnezeu 
şi de frică spun: „Hristoase al meu! Maica Domnului!” - în timp ce 
monahul vrea să fie mereu alături de Dumnezeu, pentru că Il 
iubeşte. Mulţi dintre mireni fac binele pentru că se tem să nu 
meargă în iad. Monahul însă face binele din recunoştinţă, ca să 
placă lui Dumnezeu, Făcătorul său de bine. 

— Părinte, cum voi simţi mucenicia şi nevoinţa? 

— Ca să simţi şi tu puţin ce înseamnă mucenicie, să primeşti 
cu bucurie cel puţin disprețul. Şi dacă vrei să simţi puţin şi 
nevoinţa, fiindcă nu poţi posti 40 de zile ca Hristos, posteşte şi tu o 


0 Rom. 8, 35. 


Miercuri în care L-au trădat şi o Vineri” în care L-au răstignit. Cei 
care vor să mărturisească pentru dragostea lui Hristos, dar nu au 
prilej de mucenicie, pot ca dragostea aceea a lor de care se ard să 
o manifeste în nevoinţă trupească pentru sufletele adormiţilor care 
se chinuiesc, ca să afle puţină odihnă. Precum mucenicia este 
prăznuire, tot astfel şi nevoinţa este prăznuire, pentru că cel ce se 
nevoieşte se depărtează de toată mângâierea omenească şi o află 
pe cea dumnezeiască. 

Sfinţii Mucenici simțeau mare bucurie atunci când li se dădea 
prilejul să mucenicească. Ascetismul în viaţa duhovnicească a 
început de la mucenicie. Atunci când Marele Constantin a luat 
stăpânirea, a scos pe creştini din închisori - pentru că îi ţineau 
acolo ca să termine cu ei - pe unii secătuiţi, pe alţii în alt fel etc. şi 
au încetat muceniciile. Dar cei care aşteptau în închisori cu 
bucurie rândul lor ca să mărturisească, când au fost eliberaţi, mult 
s-au mâhnit că Marele Constantin le-a stricat treaba. De acolo 
unde aşteptau mucenicia cu bucurie, s-au aflat liberi. De aceea, din 
dragoste faţă de Dumnezeu şi din flacăra ce o aveau ca să 
mărturisească, au plecat să se nevoiască, să pustnicească în munţi. 
De aceea, chinurile pe care le-ar fi primit de la Dioclețian şi 
Maximian şi le-au făcut singuri pe ei înşişi prin nevoinţă. Unul se 
ducea şi îşi lega mâinile cu o funie de creanga unui copac, unde se 
ruga cu durere, dar se bucura dumnezeieşte. Altul se lega singur 
pentru dragostea lui Hristos. „Aşa m-ar fi legat Diocleţian!”, îşi 
spunea. Şi simțeau mare bucurie că se chinuiau pe ei înşişi. Unii 
dintre ei au pornit cu această nebunie, scrânteală dumnezeiască, şi 
s-au dăruit nevoinţei pentru dragostea lui Hristos după care i-au 
urmat şi alţii în nevoinţă. Astfel a intrat ascetismul în religia 
noastră. Alţii iarăşi, mai... „nebuni”, au spus: „Suntem oi ale lui 
Hristos”, şi mâncau numai verdeaţa pământului. Aceştia erau aşa 
numiții „păscători”. Ei trăiau atât de intens facerile de bine ale lui 
Dumnezeu şi nimicnicia lor încât spuneau: „Sunt un animal 
netrebnic, şi în toată viaţa mea voi mânca verdeață” - şi aşa 
făceau. Mâncau verdeţuri şi se bucurau. Se întraripa inima lor de 
dragoste pentru Hristos. „Nu sunt oaie a lui Hristos?”, spunea. 
„Voi mânca verdeţuri”O. Mai târziu Biserica a interzis această 
nevoinţă, deoarece vânătorii pe mulţi i-au omorât luându-i drept 
animale sălbatice. 

Astăzi oamenii nu le pot înţelege pe acestea; le consideră 
neghiobii. „De ce să mănânc verdeţuri ca animalul?”, îţi spun, sau: 


0 Adică post negru toată ziua. 
0 Sozomen, PG 57, 1395 ş.u.; Evagrie PG 86, 2480B; Moshos PG 87, 
2868B şi Leontie PG 93, 1688C. 


„Pentru ce motiv să mă canonesc aşa şi să-mi chinuiesc trupul?”. 
Dar ai văzut ce spune Avva Isaac: „O, de ne-ar învrednici 
Dumnezeu să facem astfel de neorânduieli”0, să ajungem la 
această neorânduială duhovnicească. 


0 Sf. Isaac Sirul, „Cuvinte ascetice”, Cuv. 24, p. 138. 


PARTEA A PATRA 


DEPENDENȚĂ DE CER 


„Ajutorul lui Dumnezeu nu este 
împiedicat nici de oameni nici de diavoli. 

Nimic nu este greu nici pentru 
Dumnezeu, nici pentru un Sfânt. 

Piedica pentru noi, oamenii, este 
putina credință, prin care împiedicăm 
apropierea de noi a marilor puteri 
dumnezeiesti». 


CAPITOLUL 1 
Purtarea de grijă a lui Dumnezeu faţă de om 
„Căutaţi mai întâi Împărăţia lui Dumnezeu”? 


— Părinte, Avva Macarie spune că Dumnezeu ne dă 
bunătăţile cereşti”, şi credem aceasta. Dar trebuie să credem că ne 
va da şi cele pământeşti, care nu sunt atât de importante? 

— Care pământeşti? 

— Cele de care avem trebuinţă. 

— Da, bine ai spus. Dumnezeu îşi iubeşte făptura Sa, chipul 
Său şi Se îngrijeşte de cele de care are trebuinţă. 

— Aceasta trebuie s-o creadă fiecare şi să nu se 
neliniştească? 

— Dacă n-o crede şi se luptă singur să le dobândească, se va 
chinui. lar dacă Dumnezeu nu va da cele pământeşti, lucrurile 
materiale, omul care trăieşte duhovniceşte nu se va mâhni. Dacă 
vom căuta mai întâi Împărăţia lui Dumnezeu - şi aceasta trebuie să 
fie singura noastră grijă - toate celelalte ni se vor da. Va lăsa 
Dumnezeu făptura Sa? Mana, pe care Dumnezeu o dădea în fiecare 
zi israeliților în pustie, se strica dacă o ţineau pe a doua zi”. Aşa a 
iconomisit Dumnezeu, pentru ca ei să aibă încredere în Pronia 
dumnezeiască. . 

Noi încă n-am înţeles cuvântul: „Căutaţi mai întâi Împărăţia 
lui Dumnezeu”. Ori credem, ori nu credem. Când am mers să stau 
la Sinai, nu aveam nimic. Dar nu m-am gândit deloc ce o să se 
întâmple cu mine în pustie printre oameni necunoscuţi: ce voi 
mânca, cum voi trăi. Sihăstria Sfintei Epistimia unde aveam de 
gând să locuiesc era de mulţi ani părăsită, nelocuită. Deoarece nu 
voiam să îngreuiez mănăstirea n-am cerut nimic. Îmi aduceau 
totuşi puţină pâine de la mănăstire, dar o întorceam înapoi. De ce 
să mă neliniştesc când Hristos a spus: „Căutaţi mai întâi Împărăţia 
lui Dumnezeu”? Şi apa era foarte puţină. Nici lucru de mână nu 
ştiam, ca să spun că voi lucra şi îmi voi scoate pâinea. Singura 
unealtă ce o aveam era o foarfecă. Am desfăcut-o în două, am 
ascuţit cele două părţi de o piatră, am luat şi un lemn şi am 
început să fac iconiţe sculptate. Lucram şi rosteam şi rugăciunea. 
M-am deprins repede. Făceam mereu acelaşi model, iar lucrul pe 


0 Mt. 6, 33. 

0 Macarie Egipteanul, „Omilii duhovniceşti”, PG 34, 460D- 461A şi 
465D-468A. 

0 Ieşire 16, 19-20. 


care ar fi trebuit să-l fac în cinci zile îl făceam în 11 ore, şi nu 
numai că nu duceam lipsă, dar îi ajutam şi pe copiii de beduini. 
Pentru o perioadă de timp făceam lucru de mână destule ceasuri 
pe zi. Apoi am ajuns la o situaţie în care nu mai voiam să fac lucru 
de mână, dar vedeam nevoia pe care o aveau beduinii. Dacă le 
dădeai o scufie şi o pereche de sandale, era pentru ei o 
binecuvântare foarte mare... Dar apoi mi-a venit gândul: „Am venit 
aici să ajut pe beduini sau să fac rugăciune pentru toată lumea”?”. 
Şi astfel am hotărât să limitez lucrul, ca să fiu mai nerăspândit şi 
să mă rog mai mult. Şi oare aşteptam ajutor de undeva? Beduinii 
nu aveau ei înşişi ce să mănânce. Mănăstirea era departe. În 
partea cealaltă era pustie. Dar în aceeaşi zi în care am limitat 
lucrul, ca să dau mai mult timp rugăciunii, vine cineva, mă află 
afară de peşteră şi-mi spune: „lată, ia aceste 100 de lire ca să ajuţi 
pe beduini şi să nu ieşi din programul tău, ci să te rogi”. N-am mai 
răbdat. Pentru un sfert de ceas l-am lăsat singur şi m-am dus 
înăuntru. Purtarea de grijă şi dragostea lui Dumnezeu mi-au 
pricinuit o astfel de stare, încât n-am mai putut să-mi ţin lacrimile. 
Vezi cum rânduieşte Dumnezeu, atunci când există intenţie bună? 
Pentru că eu cât le-aş fi dat? Dădeam unuia, venea altul. „Mie nu 
mi-ai dat, Părinte!”, spunea. După aceea venea altul şi spunea: 
„Mie nu mi-ai dat, Părinte!”. 

— Părinte, deşi de multe ori am simţit atotputernicia lui 
Dumnezeu, de ce nu vedem totuşi purtarea Lui de grijă pentru noi? 

— Aceasta este o cursă a diavolului. Diavolul aruncă cenuşă 
în ochii omului ca să nu vadă purtarea de grijă a lui Dumnezeu. 
Pentru că atunci când omul va vedea purtarea de grijă a lui 
Dumnezeu, i se va înmuia inima sa de granit, va deveni sensibilă şi 
va exploda în slavoslovire, lucru ce nu-i convine diavolului. 


Omul adeseori rânduieşte fără Dumnezeu 


Cineva făcuse o crescătorie de peşte şi toată ziua spunea 
„Slavă Ţie, Dumnezeule!”, pentru că vedea mereu purtarea de 
grijă a lui Dumnezeu. Îmi spunea că peştişorul, din clipa când 
apare şi este mic ca gămălia acului, are şi un săculeţ de lichid, ca 
să se hrănească până ce se va mări şi va putea prinde organisme 
mici din apă. Dumnezeu i-a dat şi „merinde”. Şi dacă Dumnezeu 
poartă de grijă de aceştia, cu cât mai mult de om. Dar omul 
adeseori rânduieşte şi hotărăşte pentru toate fără Dumnezeu. „Voi 
face doi copii”, îşi spune. Pe Dumnezeu nu-L pune la socoteală. De 
aceea se fac şi atâtea accidente şi mor atâţia copii. Cei mai mulţi 
au doar doi copii, dar unul este lovit de maşină, celălalt se 
îmbolnăveşte şi moare, şi după aceea nu mai au niciun copil. 


Dacă părinții,  împreună-creatorii cu Dumnezeu, după 
încercările pe care le depun, întâmpină greutăţi ca să-şi 
agonisească cele necesare creşterii copiilor lor, trebuie să ceară 
cu smerenie şi ajutorul Creatorului cel Mare, întinzându-şi mâinile 
în sus. Atunci Se bucură şi Dumnezeu Care ajută, se bucură şi 
omul care este ajutat. In perioada de timp cât am fost la 
mănăstirea Stomiu, am cunoscut un familist cu mulţi copii, care 
era păzitorul unui sat al Epirului, situat la o distanţă de patru ore 
şi jumătate de mers pe jos de Koniţa, unde locuia familia lui. Avea 
nouă copii. Deoarece drumul spre sat trecea pe lângă mănăstire, 
ţăranul acesta venea la mănăstire şi când se ducea la slujba lui, 
dar şi când se întorcea. Atunci când se întorcea din sat, ca să 
meargă acasă, mă ruga să-l las să aprindă el candelele. Deşi vărsa 
untdelemn pe jos, îl lăsam să le aprindă; preferam să curăţ eu 
plăcile de piatră ale bisericii, decât să-l supăr. Când pleca de la 
mănăstire, cam la vreo 300 de metri de ea, trăgea întotdeauna un 
foc de puşcă. Nu-mi puteam explica aceasta, de aceea am hotărât 
să-l urmăresc din clipa când va intra în biserică până când va lua 
drumul spre Koniţa. Aşadar aprindea mai întâi candelele înăuntrul 
bisericii, apoi ieşea în pridvor. După ce aprindea şi acolo candela 
ce era deasupra intrării, înaintea icoanei Maicii Domnului, îşi 
afunda degetul în candelă, îngenunchea, îşi întindea mâinile sale 
spre icoană şi spunea: „Maica Domnului, am nouă copii; 
iconomiseşte-le puţină carne”. Apoi ungea cătarea de la ţeava 
puştii cu untdelemnul de pe deget şi pleca. La 300 de metri de 
mănăstire, acolo unde exista o tufă de mure îl aştepta o capră 
sălbatică. Trăgea un foc, cum am spus, o omora, o cobora jos într-o 
peşteră, o junghia şi o ducea la copiii săi. lar aceasta se petrecea 
de fiecare dată când se întorcea de la lucrul său. M-am minunat de 
credinţa ţăranului şi de purtarea de grijă a Maicii Domnului. După 
25 de ani a venit şi m-a găsit în Sfântul Munte. La un moment dat, 
l-am întrebat: „Ce îţi fac copiii? Unde se află?”. Şi acela şi-a întins 
mai întâi mâna sa spre nord şi a spus: „Unii sunt în Germania”; 
apoi şi-a întins mâna sa spre sud şi a spus: „Alţii sunt în Australia. 
Slavă lui Dumnezeu că sunt sănătoşi”. Omul acesta îşi păstrase şi 
credinţa, dar se păzise şi pe sine curat de ideologiile ateiste, de 
aceea nici Dumnezeu nu l-a lăsat. 


Binecuvântări ale minunatei purtări de grijă a lui 
Dumnezeu 


— Părinte, uneori am o dorinţă şi Dumnezeu mi-o îndeplineşte 
fără să i-o cer. Oare cum se face aceasta? 


— Iconomiseşte Dumnezeu. Vede nevoile, dorinţele noastre şi 
atunci când ceva este spre binele nostru, ni-l dă. Atunci când 
cineva are nevoie de ajutor în ceva, Hristos şi Maica Domnului îl 
ajută. Îl întrebau pe Bătrânul Filaret: „Părinte, ce vrei să-ți 
aducem?”. „Maica Domnului îmi iconomiseşte orice am nevoie”, 
spunea acela. Şi aşa se făcea. Când ne încredinţăm pe noi înşine 
lui Dumnezeu, atunci Bunul Dumnezeu ne păzeşte şi ne 
iconomiseşte. Ca un econom bun dă fiecăruia din noi orice are 
nevoie şi se îngrijeşte chiar şi în amănunte de nevoile noastre 
materiale. Şi ca să înţelegem grija Lui, purtarea Lui de grijă, ne dă 
exact acelea de care avem trebuinţă. Insă să nu aştepţi ca mai 
întâi să-ţi dea Dumnezeu, ci ca tu să te dai în întregime Lui. Pentru 
că dacă ceri mereu de la Dumnezeu şi nu te laşi pe tine cu 
încredere în Dumnezeu, aceasta dovedeşte că ai casa ta şi te 
înstrăinezi de lăcaşurile cereşti cele veşnice. Acei oameni care le 
dau pe toate lui Dumnezeu şi se dăruiesc şi pe ei înşişi în 
întregime Lui, se adăpostesc sub cupola cea mare a lui Dumnezeu 
şi sunt apăraţi de purtarea Lui de grijă cea dumnezeiască. 
Încrederea în Dumnezeu este o continuă rugăciune tainică, ce 
atrage fără zgomot puterile lui Dumnezeu acolo unde este 
trebuinţă şi în ceasul în care este nevoie, şi atunci fiii Lui cei 
mărinimoşi Îl slavoslovesc mereu cu multă recunoştinţă. 

Părintele Tihon, atunci când s-a dus la Coliba Sfintei Cruci, nu 
avea biserică, deşi îi era absolut necesară. Nici bani nu avea ca s-o 
facă, ci numai o mare credinţă în Dumnezeu. Într-o zi s-a rugat şi a 
pornit spre Kareia, cu credinţa că Dumnezeu îi va iconomisi banii 
de care avea trebuinţă ca să facă biserica. Inainte de a ajunge la 
Kareia, îl strigă de departe stareţul Schitului Sfântul Ilie. Când s-a 
apropiat Părintele Tihon, stareţul i-a spus: „Un oarecare creştin 
bun din America mi-a trimis aceşti dolari, ca să-i dau unui pustnic 
care nu are biserică. Sfinţia Ta nu ai biserică; ia-i şi fă-ţi”. 
Părintelui Tihon i-au dat lacrimile de emoție şi recunoştinţă faţă de 
Bunul Dumnezeu Care, ca un cunoscător de inimi cum este, se 
îngrijise pentru biserică mai înainte ca el să-l roage, în aşa fel 
încât să aibă banii pregătiţi atunci când îi va cere. 

Când cineva se lasă în seama lui Dumnezeu, Dumnezeu nu-l 
lasă. Şi într-adevăr, dacă mâine la ora zece ai nevoie de ceva, 
atunci când ceea ce ceri nu este ceva neraţional, ci o nevoie reală, 
la 9 şi 45 sau la 9 şi jumătate Dumnezeu îl are gata ca să ţi-l dea. 


0 Vezi Cuv. Paisie Aghioritul, „Flori din Grădina Maicii Domnului”, 
Buc., 1999, p.75. 

0 Vezi Cuv. Paisie Aghioritul, „Flori din Grădina Maicii Domnului”, 
p.16. 


De pildă ai trebuinţă de un pahar la ora nouă. La 9 fără 5 îţi vine 
paharul. Ai trebuinţă de 500 de drahme. În ceasul când ai 
trebuinţă de ei îţi vin exact 500 de drahme, nici 510, nici 490. Am 
observat că, dacă, de pildă, mi-ar trebui ceva mâine, Dumnezeu îl 
prevede de azi; adică înainte de a mă gândi eu, Dumnezeu S-a 
gândit mai devreme şi-mi dăruieşte acel lucrul în ceasul în care am 
trebuinţă de el. Pentru că de acolo de unde vine, ca să ajungă la 
mine exact în ceasul în care am trebuinţă, văd de cât timp ar fi 
nevoie. Deci Dumnezeu se îngrijeşte de mai înainte. 

Când noi, din mărime de suflet, Îl facem pe Dumnezeu să Se 
bucure de viaţa noastră, atunci Acela dă binecuvântările Sale din 
belşug fiilor Săi mărinimoşi în ceasul în care au trebuinţă de ele. 
După aceea toată viaţa trece însoţită de binecuvântările 
dumnezeieştei purtări de grijă. Ore întregi vă pot spune pilde 
despre minunata purtare de grijă a lui Dumnezeu. 

Când eram în război, în aplicaţii, aveam o Evanghelie şi am 
dat-o unuia. După aceea îmi spuneam; „Ah, de aş avea o 
Evanghelie, cât m-ar ajuta!”. De Naşterea Domnului ne trimiseseră 
sus în munte 200 de pachete din Mesolonghi”. Din două sute de 
pachete, numai într-al meu exista o Evanghelie. Era o Evanghelie 
veche, avea şi o hartă a Palestinei. Pe pachet era şi o însemnare, 
fiind scris: „Dacă ai nevoie şi de alte cărţi, scrie-mi să-ţi trimitem”. 
Mai târziu, la Mânăstirea Stomiu, aveam nevoie odată de o candelă 
pentru biserică. Într-o dimineaţă, în zorii zilei, am coborât în 
Koniţa. În clipa când treceam, pe lângă o casă, aud o copilă 
spunând tatălui ei: „Tată, călugărul!”. Atunci acela a venit şi mi-a 
spus: „Părinte, am făgăduit o candelă Maicii Domnului, ia banii 
aceştia ca s-o cumperi”; şi-mi dă 500 de drahme, exact atât cât 
făcea o candelă în 1958. Dar şi acum dacă am trebuinţă de ceva, 
Dumnezeu imediat îmi iconomiseşte. Vreau de pildă să tai lemne şi 
nu pot. Atunci se iconomisesc taca-taca lemnele. Înainte de a veni 
aici” am primit un pachet care avea înăuntru 50.000 de drahme, 
exact atâţia câţi aveam nevoie. Am dat o icoană „Axion estin” cuiva 
de binecuvântare, iar a doua zi mi-au adus una a „Portăriţei”. Anul 
acesta”, vara, înainte de a ploua, nu aveam apă deloc. Acum, după 
ce a plouat puţin, adun o cutie şi jumătate pe zi. Cisterna are apă 
de anul trecut, dar nu se poate bea. Însă cum le iconomiseşte 
Dumnezeu! Am un butoi cu apă. Atâţia oameni, care vin în fiecare 
zi beau, se spală, pentru că sunt transpiraţi şi nivelul scade numai 
cu 4-5 degete! O sută cincizeci-două sute de oameni să se 


0 Orăşel în sudul Greciei. 
0 Adică în Mănăstirea Suroti, după ieşirea din Sfântul Munte. 
01990. 


folosească de apă şi să nu se golească butoiul! Unii deschid mult 
robinetul, alţii îl uită deschis şi curge, apa însă nu se termină! 


Să ne încredinţăm Proniei dumnezeieşti 


Cel care urmăreşte facerile de bine ale lui Dumnezeu învaţă 
să se lase în purtarea de grijă dumnezeiască. După aceea se simte 
ca pruncul în leagănul său care, dacă îl lasă mama lui pentru 
puţin, începe să plângă până ce va veni iarăşi lângă el. A se 
încrede cineva în Dumnezeu este mare lucru. Când am mers 
pentru prima dată în Sfânta Mănăstire Stomiu, nu aveam unde să 
stau. Toată mănăstirea era plină de moloz. Am aflat un colţ, lângă 
o îngrăditură, am pus ceva pe deasupra ca acoperiş şi acolo îmi 
petreceam nopţile şezând, deoarece nu încăpeam să mă întind. 
Într-o zi vine la mine un ieromonah, cunoscut de-al meu, şi-mi 
spune: „Bine, dar cum stai aici?”. „De ce”, îi spun, „mirenii au avut 
mai mult decât noi? Când i-au spus lui Kanaris0, atunci când a 
cerut împrumut, «nu-ţi putem da pentru că nu ai patrie?», acela a 
răspuns: «Vom dobândi patrie». Dacă un om mirean a avut atâta 
credinţă, noi să nu avem încredere în Dumnezeu? 

Dacă Maica Domnului a iconomisit să mă aflu aici, nu se va 
îngriji de mănăstirea ei, atunci când va veni ceasul?”. Şi într- 
adevăr, cum le-a iconomisit încet-încet pe toate Maica Domnului! 
Îmi aduc aminte că atunci când meşterii turnau beton ca să facă 
placa la chiliile ce au ars, nu ajungea cimentul. Lipsea o treime ca 
să se termine placa. Vin meşterii şi-mi spun: „Se termină cimentul. 
Să punem mai puţin ca să ne ajungă pentru toată placa?” „Nu”, le 
spun. „Continuaţi normal”. Să aducem altul, nu se putea, pentru că 
animalele erau la câmp. Trebuia să meargă meşterii două ore până 
la Koniţa şi două ore până la câmp, ca să afle animalele. Când să 
meargă şi când să se întoarcă? După aceea oamenii aveau 
treburile lor, nu mai puteau veni în altă zi. Văd că au aruncat totul 
pe două treimi de placă. Am intrat în bisericuţă şi spun: „Ce vom 
face acum, Maica Domnului? Te rog, ajută-ne” După aceea am ieşit 
afară... 

— Şi ce s-a petrecut, Părinte? 

— Şi placa s-a terminat, şi cimentul a prisosit. 

— Meşterii au înţeles? 

— Cum să nu înţeleagă! Uneori ajutorul lui Dumnezeu şi al 
Maicii Domnului este foarte mare! 


° Constantin Kanaris, personalitate importantă în Revoluţia de la 1821 
şi în acţiunile ce vizau eliberarea Greciei de sub turci. 


Dumnezeu pe toate le pune în valoare spre bine 


— Părinte, uneori pornim să facem o treabă şi apar o mulţime 
de piedici. Cum vom putea pricepe dacă piedicile sunt de la 
Dumnezeu? 

— Să cercetăm dacă suntem noi vinovaţi. Dacă nu suntem noi 
vinovaţi, piedica este de la Dumnezeu spre binele nostru. De aceea 
nimeni nu trebuie să se mâhnească dacă nu s-a făcut treaba sau 
dacă a întârziat. Odată coboram grăbit de la Sfânta Mănăstire 
Stomiu, ca să merg la Koniţa pentru o treabă urgentă. La un punct 
dificil al drumului - Golgota îl numeam - am întâlnit un cunoscut al 
mănăstirii, pe moşul Anastasie, cu trei catâri încărcaţi. Din pricina 
urcuşului abrupt li se întorseseră invers samarele lor, iar un 
animal era aproape de prăpastie, primejduindu-se să cadă în ea. 
„Dumnezeu te-a trimis, Părinte”, mi-a spus bătrânul Anastasie. L- 
am ajutat să descarce catârii şi i-am încărcat din nou, i-am pus pe 
drum şi l-am lăsat. După ce am înaintat destul, am ajuns la un loc 
unde, cu puţin mai înainte, avusese loc o alunecare de teren pe o 
lungime de 300 m, care distrusese şi cărarea. Copaci şi pietre se 
rostogoliseră până în pârâu. Dacă n-aş fi întârziat, m-aş fi aflat 
acolo exact în clipa în care s-a făcut alunecarea de teren. „Bătrâne 
Anastasie”, am spus, „m-ai mântuit. Dumnezeu te-a trimis”. 

Hristos de sus vede pe fiecare din noi cum acţionează şi de 
aceea El ştie cum şi când să acţioneze pentru binele nostru. Ştie 
cum şi unde să ne conducă, numai noi să cerem ajutorul, să-l 
spunem dorinţele noastre şi să-L. lăsăm pe El să le rânduiască pe 
toate. Când eram în Sfânta Mănăstire Filoteu voiam să merg în 
pustie; mă gândeam să plec într-o insulă pustie. Mă înţelesesem 
deja cu un barcagiu să vină să mă ducă, dar în cele din urmă n-a 
venit. A fost iconomia lui Dumnezeu, pentru că eram încă 
neexperimentat şi aş fi păţit mare vătămare în acea insulă pustie; 
m-ar fi omorât diavolii. Dacă n-am putut merge acolo, mi-am 
îndreptat gândul spre Katunakia. lubeam pustia Katunakiei şi de 
aceea mă rugam şi mă pregăteam să merg acolo. Voiam să 
pustnicesc alături de Bătrânul Petru”, un părinte foarte 
duhovnicesc. Însă mi s-a întâmplat un fapt care m-a silit să merg în 
Koniţa, şi nu la Katunakia. Intr-o seară după Pavecerniţă, m-am 
retras la chilia mea şi m-am rugat până târziu. Către ora 11 m-am 
întins să mă odihnesc puţin. La ora 1 şi jumătate m-a sculat toaca 
mănăstirii ce ne chema la biserică. Am încercat să mă scol, dar a 
fost cu neputinţă. O putere nevăzută mă ţinea nemişcat. Am înţeles 
că se întâmplă ceva. Am rămas înlemnit în pat până la ora 12 la 

amiază. Mă puteam ruga, puteam gândi, dar nu mă puteam mişca 
deloc. În timp ce mă aflam în această stare, am văzut ca la 
televizor într-o parte Katunakia şi în cealaltă parte Mănăstirea 
Stomiu din Koniţa. Mi-am întors cu bucurie ochii spre Katunakia. 
Dar atunci o voce - era a Maicii Domnului - mi-a spus clar: „Nu te 
vei duce la Katunakia; te vei duce la Mănăstirea Stomiu”. „Maica 
Domnului, eu ţi-am cerut pustie şi tu mă trimiţi în lume?”, am 
spus. Am auzit din nou aceeaşi voce spunându-mi cu asprime: „Să 
te duci să întâlneşti cutare persoană, care te va ajuta mult”. Îndată 
am fost dezlegat de acea legătură nevăzută, inima mi s-a umplut 
de har dumnezeiesc. După aceea m-am dus şi i-am spus 
duhovnicului. „Aceasta este voia lui Dumnezeu”, mi-a spus 
duhovnicul. „Dar să nu povesteşti nimănui întâmplarea. Spune că 
din motive de sănătate - în vremea aceea vărsam sânge - va trebui 
să ieşi din Sfântul Munte şi du-te”. Altceva voiam, dar Dumnezeu 
avea planul Lui. M-am gândit că a fost voia lui Dumnezeu să 
reînnoiesc această mănăstire şi astfel să-mi împlinesc o făgăduinţă 
pe care o făcusem Maicii Domnului încă de când eram în armată, 
atunci cu războiul. „Maica Domnului”, am spus atunci, „ajută-mă 
să mă fac călugăr şi voi lucra trei ani ca să-ţi refac mănăstirea ta 
cea arsă”. Dar precum s-a dovedit mai pe urmă, motivul principal 
pentru care Maica Domnului m-a trimis acolo a fost ca să ajut să se 
întoarcă la Ortodoxie cele 80 de familii care deveniseră 
protestante. 

Dumnezeu adesea îngăduie să se facă ceea ce este spre 
folosul celor mulţi. Nu face niciodată un bine singur, ci trei-patru 
la un loc. Şi niciodată nu îngăduie să se facă un rău dacă nu ies din 
el multe lucruri bune. Toate le valorifică spre folosul nostru, şi pe 
cele strâmbe, şi pe cele primejdioase. Binele este amestecat cu 
răul. Ar fi fost bine să fie separate, dar intră interesele personale şi 
se amestecă. Însă Dumnezeu şi acest lucru încurcat îl valorifică. 
De aceea trebuie să credem că Dumnezeu îngăduie să se facă 
numai lucrul acela din care poate ieşi un bine, pentru că iubeşte 
făptura Sa. Poate, de pildă, să îngăduie o ispită mică pentru ca să 
ne apere de una mai mare. Odată, în Sfântul Munte, un mirean s-a 
dus la un hram la o mănăstire. A băut puţin şi s-a îmbătat. Când a 
plecat de la mânăstire a căzut şi deoarece ningea, l-a acoperit 
zăpada! Din tăria ce-o avea respiraţia sa s-a deschis o gaură în 
zăpadă. La un moment dat unul ce a trecut pe acolo a văzut gaura 
şi s-a întrebat: „Ce este aici, izvor?”. A lovit cu bastonul, iar cel 
beat a strigat: „Oh!”. Şi astfel a iconomisit Dumnezeu să se 
izbăvească acel om. 


Binefacerile lui Dumnezeu lasă urme adânci în inimă 


— Părinte, ce vrea Dumnezeu de la noi? 

— Dumnezeu vrea de la noi bunăvoința noastră, intenţia 
noastră cea bună, pe care s-o manifestăm fie şi prin puţina noastră 
nevoinţă mărinimoasă, şi simţământul păcătoşeniei noastre. Pe 
toate celelalte ni le dă El. In viaţa duhovnicească nu este trebuinţă 
de braţe solide. Să ne nevoim cu smerenie, să cerem mila lui 
Dumnezeu şi să-l fim recunoscători în toate. Cel care se predă pe 
sine în mâinile lui Dumnezeu fără niciun plan al său trece în planul 
lui Dumnezeu. Cu cât omul este mai alipit de sinea sa, cu atât 
rămâne în urmă; nu înaintează duhovniceşte pentru că împiedică 
mila lui Dumnezeu. Ca să sporească este trebuinţă de multă 
încredere în Dumnezeu. 

Dumnezeu în fiecare clipă mângâie inimile tuturor oamenilor 
cu dragostea Sa, dar noi nu înţelegem aceasta deoarece inimile 
noastre au prins piatră. De îndată ce se va curăța, inima omului se 
înduioşează, se topeşte, înnebuneşte, pentru că vede binefacerile 
lui Dumnezeu, Care pe toţi îi iubeşte la fel. Pentru cei care se 
chinuiesc, Îl doare, pentru cei care trăiesc viaţă duhovnicească Se 
bucură. Este destul ca numai cugetarea la binefacerile lui 
Dumnezeu să arunce în aer un suflet mărinimos care se gândeşte 
la ele; cu cât mai mult dacă se gândeşte la păcatele lui şi la multă 
milostivirea lui Dumnezeu! Când omul vede grija lui Dumnezeu, 
dacă i s-au curăţit ochii sufletului său, simte şi trăieşte toată 
dumnezeiasca purtare de grijă cu inima sa cea descojită şi 
sensibilă şi se topeşte de recunoştinţă; înnebuneşte în sensul cel 
bun. Pentru că darurile lui Dumnezeu, atunci când omul le simte, 
pricinuiesc dâre adânci în inima lui, o brăzdează. lar apoi, când 
mâna lui Dumnezeu îi mângâie inima sa mărinimoasă şi-i atinge 
crăpăturile, omul explodează lăuntric şi i se măreşte recunoştinţa 
sa faţă de El. Cei care se nevoiesc îşi simt păcătoşenia lor şi 
binefacerile lui Dumnezeu şi se încredinţează pe ei înşişi marii 
Sale milostiviri. Işi înalţă sufletele lor în rai cu mai multă siguranţă 
şi cu mai puţină osteneală trupească. 


Recunoştinţă faţă de Dumnezeu atât pentru mult, cât 
și pentru puțin 


Unii spun: „Cred că Dumnezeu mă va ajuta”, dar pe de altă 
parte încearcă să adune bani ca să nu se lipsească de nimic. 
Aceştia Îl jignesc pe Dumnezeu, pentru că nu se încredinţează pe 
ei înşişi Lui, ci banilor. Dacă nu vor înceta să iubească banii şi să-şi 
pună nădejdea lor în ei, nu-şi vor putea pune nădejdea lor în 


Dumnezeu. Nu spun ca oamenii să nu aibă o economie pusă 
deoparte pentru ceasul de nevoie, ci să nu-şi pună nădejdea lor în 
bani şi să-şi dea inima lor banilor, pentru că astfel Il uită pe 
Dumnezeu. Cel care face planuri personale fără să se încreadă în 
Dumnezeu şi spune după aceea că aşa vrea Dumnezeu, acesta îşi 
binecuvântează lucrul rău în mod diavolesc şi se chinuieşte mereu. 
Noi încă n-am înţeles puterea şi bunătatea lui Dumnezeu. Nu-L 
lăsăm să ne guverneze ca un Stăpân, şi de aceea ne chinuim. 

La Sinai, acolo, în sihăstria Sfintei Epistimia unde locuiam, 
apa era foarte puţină. Curgea câte o picătură dintr-o stâncă 
înăuntrul unei peşteri, la vreo 20 de metri depărtare de sihăstrie. 
Am făcut un bazinaş şi se adunau 3 litri de apă în 24 de ore. Când 
mă duceam să iau apă, puneam bidonaşul să se umple şi spuneam 
Acatistul Maicii Domnului. Îmi udam puţin cu mâna numai fruntea, 
pentru că aceasta mă ajuta - mi-a spus un medic să fac lucrul 
acesta - luam puţină apă ca să am de băut, adunam puţin într-o 
tinichea pentru păsărele, pentru şoarecii pe care îi avea sihăstria. 
Apa aceasta era şi pentru ca să-mi spăl câte ceva etc. Ce bucurie, 
ce recunoştinţă simţeam pentru această puţină apă ce-o aveam! 
Slavoslovie, pentru că aveam apă! Când am venit în Sfântul Munte 
şi am stat pentru puţin timp la Schitul Ivirului, acolo era multă 
apă, deoarece locul era către soare. Era un bazin care se umplea şi 
apa curgea pe deasupra. Uhuu, îmi spălam şi picioarele, şi capul..., 
dar n-am mai avut acea mângâiere. La Sinai mi se umpleau ochii 
de lacrimi de recunoştinţă pentru puţina apă ce-o aveam, în timp 
ce în Schit n-am mai avut aceasta din pricina apei îmbelşugate. De 
aceea am plecat şi am locuit la vreo 80 de metri mai departe, unde 
aveam o cisternă mică. Cât de repede uită omul şi se pierde cu 
belşugul! 

Trebuie să ne lăsăm pe noi înşine cu totul proniei 
dumnezeieşti, voii dumnezeieşti şi Dumnezeu Se va îngriji de noi. 
Un monah s-a dus într-o după amiază să citească vecernia pe un 
vârf de munte. Pe drum a găsit o ciupercă albă şi a mulţumit lui 
Dumnezeu pentru aceasta. Se gândea că o va lua la întoarcere şi 
că o va mânca în acea seară. „Dacă m-ar întreba mirenii de 
mănânc carne” - şi-a spus în gând - „le-aş putea spune că mănânc 
în fiecare toamnă”. La întoarcere a aflat numai o jumătate din 
ciupercă - se poate ca vreun animal să o fi călcat - şi şi-a spus: „Se 
vede că atât trebuie să mănânc”. A luat-o şi a mulţumit lui 
Dumnezeu pentru purtarea Sa de grijă, pentru acea jumătate de 
ciupercă. Mai jos a aflat o altă jumătate de ciupercă şi s-a plecat s- 
o ia, ca să-şi completeze cina sa, dar fiindcă era stricată - poate să 
fi fost şi otrăvitoare - a lăsat-o şi a mulţumit iarăşi lui Dumnezeu că 
l-a păzit de otrăvire. S-a dus la Colibă şi a mâncat în acea seară o 


jumătate de ciupercă. A doua zi, când a ieşit din colibă, a văzut o 
privelişte minunată. Tot locul acela era plin de ciuperci frumoase 
şi a mulţumit lui Dumnezeu. Vedeţi, a mulţumit lui Dumnezeu şi 
pentru întreg, şi pentru jumătate, şi pentru cel bun, şi pentru cel 
stricat, şi pentru una, şi pentru multe. Mulţumire pentru toate. 

Bunul Dumnezeu ne dă binecuvântări îmbelşugate şi lucrează 
întotdeauna pentru binele nostru. Toate bunurile pe care le avem 
sunt daruri ale lui Dumnezeu. Toate le-a făcut ca ele să slujească 
făptura Sa, pe om, şi să se jertfească pentru el; de la animale şi 
zburătoare, mici şi mari, până la plante - ba chiar şi Dumnezeu 
Însuşi S-a jertfit ca să elibereze pe om. Să nu fim nepăsători 
pentru toate acestea şi să-L rănim cu marea noastră nemulţumire 
şi nesimţire, ci să-l mulţumim şi să-L slăvim. 


CAPITOLUL 2 
Credinţa şi încrederea în Dumnezeu 


Să credem cu mărinimie în Dumnezeu 


— Părinte, mă mâhnesc din pricina gândurilor de necredinţă 
pe care le am. 

— Faptul că te mâhneşti şi nu le primeşti înseamnă că 
gândurile acestea sunt ale celui viclean. Uneori Hristos îngăduie 
să avem gânduri de îndoială sau de necredinţă, ca să vadă intenţia 
şi mărimea noastră de suflet. Dumnezeul nostru însă nu este mit 
ca Dia, Apollon etc. Religia noastră este adevărată, vie. Avem atâta 
nor de Sfinţi, precum spune şi Sfântul Apostol Pavel”, care L-au 
cunoscut pe Hristos, L-au trăit de aproape şi s-au jertfit pentru El. 
Şi în vremea noastră există oameni afierosiţi lui Dumnezeu care 
trăiesc stări cereşti şi au contact cu îngerii, cu Sfinţii, ba chiar şi 
cu Hristos şi cu Maica Domnului. Şi-ţi voi spune ceva de la mine, 
ca să te ajut. Vezi, mă fac şi eu... donator de sânge, descopăr 
unele fapte ca să ajut. Acolo unde văd vistierie de cunoaştere, dar 
puţină credinţă, vreau să întăresc credinţa, de aceea şi spun unele 
fapte de credinţă. 

Când eram mic, la Koniţa, citeam multe vieţi de Sfinţi şi le 
dădeam şi la ceilalţi copii să citească sau îi adunam şi citeam 
împreună. Mă minunam de nevoinţa cea mare şi de posturile ce le 
făceau Sfinţii şi încercam să fac şi eu ceea ce făceau aceia. Din 
multa postire gâtul îmi devenise ca o coadă de cireaşă. Copiii 
râdeau de mine: „O să-ţi cadă capul!”, îmi spuneau. Ce-am tras! În 
sfârşit. Pe de altă parte fratele meu mai mare îmi lua Vieţile 
Sfinţilor ce le citeam deoarece mă îmbolnăveam din pricina 
posturilor şi se temea ca nu cumva să nu pot termina şcoala. De 
aceea le ascundeam în pădure, în bisericuţa Sfintei Varvara şi 
mergeam acolo în ascuns şi citeam. Într-o zi, un oarecare vecin, pe 
nume Kostas, i-a spus fratelui meu: „Il voi face eu să-şi schimbe 
mintea, să arunce acele cărţi pe care le citeşte şi să lase şi 
posturile, şi rugăciunile”. Aşadar m-a întâlnit - eram atunci cam de 
15 ani - şi a început să-mi spună teoria lui Darwin. Spunea-spunea, 
până m-a ameţit. Aşa cum eram ameţit, m-am dus direct în pădure, 
la bisericuţa Sfintei Varvara. Am intrat înăuntru şi am început să 
mă rog lui Hristos: „Hristoase al meu, dacă exişti, arată-mi-Te”, 
spuneam şi făceam mereu metanii. Era vară. Iranspiraţia curgea 
şi devenisem ud leoarcă; mă istovisem cu totul. Dar nici n-am 

văzut, nici n-am auzit ceva. Nici Dumnezeu nu m-a iconomisit 
puţin, cel puţin cu un mic semn, cu vreun zgomot, cu vreo umbră; 
la urma urmei eram copil. Şi dacă cineva ar fi privit aceasta cu 
logica omenească ar fi spus: „Dumnezeule, păcat de el sărmanul! 
De la 11 ani urcă pe stânci, a făcut o astfel de nevoinţă şi acum 
trece printr-o criză. L-a ameţit acela cu nişte teorii neghioabe. 
Acasă are greutăţi de la fratele lui. A plecat în pădure, ca să-ţi 
ceară ajutor...”. Însă nimic, nimic, nimic! Istovit de multele metanii 
m-am aşezat puţin. Atunci m-am gândit: Bine, dar când l-am 
întrebat pe Kostas ce părere are el despre Hristos, ce mi-a spus? 
„A fost omul cel mai bun, cel mai drept, mi-a răspuns, şi deoarece 
propovăduia dreptatea, a lovit în interesele fariseilor şi aceia L-au 
răstignit din invidie”. Atunci am spus: „Dacă Hristos a fost un om 
atât de bun, atât de drept, şi n-a apărut niciodată un altul 
asemenea Lui, iar ceilalţi L-au omorât din invidie şi răutate, merită 
ca pentru acest om să fac şi mai mult decât am făcut, ba chiar să şi 
mor”. Îndată ce am înfruntat situaţia astfel, a apărut Hristos 
înconjurat de multă lumină - bisericuţa a strălucit - şi mi-a spus: 
„Eu sunt Învierea şi viața, cel ce crede în Mine, de va şi muri, viu 
va fi”. Cuvintele acestea le citeam şi în Evanghelia pe care o avea 
deschisă şi o ţinea într-o mână. Aceasta mi-a pricinuit atâta 
schimbare lăuntrică, încât spuneam mereu: „Kosta, hai acum aici 
să vorbim dacă există Dumnezeu sau nu”. Vezi, Hristos, ca să Se 
arate, a aşteptat înfruntarea mea personală şi cu mărime de suflet 
a situaţiei. Şi dacă de la un copil cere ca să procedeze cu mărime 
de suflet, cu cât mai mult de la unul mare? 

— Părinte, unii se îndoiesc de toată dumnezeiasca Iconomie. 

— Dar cum se poate considera basm toată această istorie cu 
Hristos? Atâtea câte citim în Proroci - pe care le-au trăit cu sute şi 
sute de ani înainte de Hristos - în care spun cu atâtea amănunte 
cele despre Hristos, acestea nu le creează probleme de conştiinţă? 
În Vechiul 'Testament se spune deja cu exactitate chiar şi pentru 
câţi bani va fi vândut Hristos". După aceea se spune că evreii nu 
vor pune aceşti bani în vistieria Templului, pentru că vor fi preţ de 
sânge, ci vor cumpăra o țarină pentru îngroparea străinilor”. S-au 
împlinit şi prorocia lui Zaharia, şi celelalte. Lucruri atât de clare! 
Şi amănunte atât de multe! Chiar şi pentru hainele Lui se spune ce 
se va întâmpla cu ele”. Şi toate acestea s-au spus cu atâţia ani 
înainte de Naşterea lui Hristos. Aşadar cum să vină gând de 

necredinţă? Vedem apoi pe Apostolul Pavel! Era prigonitor. 
Mergea la Damasc având un scop. I Se arată Hristos şi-i spune: 
„Saule, Saule, de ce Mă prigoneşti?”. „Cine eşti, Doamne?”, 
întreabă acela. „Eu sunt Hristos, pe Care tu Îl prigoneşti”. Şi după 
aceea Hristos îl înştiinţează pe Anania, care îl botează”. Şi în 
continuare, cât s-a chinuit şi s-a nevoit Apostolul Pavel, ca să 
propovăduiască la toate neamurile! Apoi câţi mucenici! 
Unsprezece milioane de mucenici numai la Roma. Toţi aceştia s-au 
pierdut? Cum să uite cineva toate acestea? Dacă citeşte puţin 
Evanghelia, poate să nu creadă? Şi dacă ar mai fi existat încă 
unele amănunte, acestea ar fi ajutat mult ca toţi oamenii să 
creadă. Dar Dumnezeu intenţionat n-a îngăduit, ca să se cearnă 
oamenii, ca să vadă câţi Îl iubesc, câţi se jertfesc pentru El, fără să 
aştepte minuni etc. Pe un om mărinimos, cred că nu-l ating şi nu-l 
vatămă oricâte hule ar auzi. 

Trebuie să credem în Dumnezeu cu mărime de suflet, nu să 
dorim minuni ca să credem. Când văd oameni mari că îmi cer să 
vadă vreo minune ca să creadă, ştii cum mă fac? Să fi fost mici, ar 
fi avut o oarecare îndreptăţire din pricina vârstei, dar unii ca 
aceştia să nu facă nimic pentru Hristos şi să spună: „Să vedem 
ceva ca să credem”, acesta este un lucru foarte ieftin. Oare se vor 
ajuta cu ceva pe ei înşişi chiar de vor vedea minuni? Vor spune că 
este vrăjitorie etc. 


„Sporeşte-ne credința”? 


— Părinte, prin ce s-au distins unii Sfinţi, mai vechi şi mai noi, 
de au ştiut când vor muri, când se va întâmpla cutare eveniment 
etc.? 

— Prin multă mărime de suflet, printr-o mare simplitate, 
smerenie şi credinţă. Nu-şi puneau în viaţa lor logica aceea care 
clatină credinţa. Mare lucru este credinţa! Vedeţi, şi Apostolul 
Petru prin credinţă a umblat pe apă. Dar de îndată ce a intrat 
logica, a început să se afunde’. V-am spus despre părintele 
Haralambie” care a trăit cu puţini ani mai înainte în mănăstirea 
Kotlumusiu? Era foarte simplu, monah lucrător şi duhovnicesc. 
Când a îmbătrânit, o gripă puternică l-a aruncat la pat şi medicul a 
spus părinţilor să nu se depărteze de el, că peste puţin timp îşi va 
sfârşi viaţa. Părintele Haralambie a auzit de sub pături şi i-a zis: 
„Ce spui? Eu nu mor dacă nu vin Paştile ca să spun: „Hristos a 

înviat!”. Şi într-adevăr, au trecut aproape două luni, au venit 
Paştile, a spus „Hristos a înviat!”, s-a împărtăşit şi după aceea s-a 
odihnit. Acest bătrânel mărinimos devenise un copil adevărat al lui 
Dumnezeu şi împreună cu Dumnezeu şi-a hotărât ziua morţii sale. 

— Părinte, cum se întăreşte credinţa? 

— Credinţa se întăreşte cu ajutorul rugăciunii. Un om care nu 
şi-a cultivat credinţa sa de mic, dar are intenţie bună, o poate 
cultiva prin rugăciune cerând de la Hristos să-i adauge credinţă. 
Să cerem de la Hristos să ne adauge credinţă şi să ne-o mărească. 
Ce i-au spus Apostolii lui Hristos? Oare n-au spus: „Sporeşte-ne 
credinţa”? Când spui „sporeşte”, înseamnă că te încredinţezi pe 
tine lui Dumnezeu. Pentru că de nu se încredinţează cineva pe sine 
lui Dumnezeu, ce să-i sporească Dumnezeu? Cerem de la 
Dumnezeu să ne sporească credinţa nu ca să facem minuni, ci ca 
să-L iubim mai mult. 

Ca să se mărească credinţa în Dumnezeu toate ajută. Şi 
florile, şi lăcustele, şi stelele, şi trăsnetele chiar. Toţi le vedem pe 
acestea, dar nu ne folosim toţi, deoarece primim „telegramele”, 
gândurile ce ni le aduce vrăjmaşul. De pildă, de nu ar fi existat 
sarea, marea ar fi mirosit urât. Dar cel care cercetează aceasta în 
atelierul lui fără credinţă, nu se foloseşte, deoarece inima lui nu s- 
a curăţat de săruri. Dacă lucrează cineva cu mărime de suflet, cu 
gând bun, chiar şi cele mai anapoda le vede cu alţi ochi, cu 
iluminare dumnezeiască, şi Il slăveşte pe Dumnezeu. 


Toate trebuie să ne ridice către Dumnezeu 


— Părinte, ne-aţi spus că toate trebuie să ne ridice către cele 
de sus, către Dumnezeu. Cum să reuşim aceasta? 

— Atunci când pe toate le veţi valorifica spre bine. Dacă 
cineva pe toate le va întoarce spre cele duhovniceşti, ştiţi ce câştig 
duhovnicesc scoate şi ce experienţă duhovnicească câştigă? Apuci, 
de pildă, cimentul, şi-L poţi afla pe Dumnezeu! Apuci cărămida, Il 
poţi afla pe Dumnezeu! Apuci aceasta, să-L. apuci pe Dumnezeu! 
Apuci aceea, să-L. apuci pe Dumnezeu! Apuci celălalt lucru, să-L 
apuci pe Dumnezeu! Da, prin toate să-L apucaţi pe Dumnezeu! 
Dacă nu lucrează cineva aşa, dacă în toate acestea nu Íl vede pe 
Dumnezeu, pe unul ca acesta poţi să-l pui şi înăuntrul Bisericii şi 
tot va fi departe de Dumnezeu. Dă-i chiar să cânte o psalmodie, tot 
va fi departe de Dumnezeu. Dă-i să citească o carte duhovnicească, 
iarăşi va fi departe de Dumnezeu. Orice lucru duhovnicesc i-ai da 
să facă, nu-l va duce către Dumnezeu. 

Fiecare din noi, orice vede, orice face, fie coase, fie brodează, 
pe toate să le valorifice duhovniceşte. Vede flori? A văzut pe 


Dumnezeu! Vede mistreți? Da, bre, copile, iarăşi L-a văzut pe 
Dumnezeu. Dar vei spune: „De la mistreţ Il pot vedea pe 
Dumnezeu?” Da, de la mistreţ. Vezi cum l-a făcut Bunul 
Dumnezeu? l-a dat un bot cu care să sape pământul ca să afle 
rădăcini în el fără să le vadă. Nasul lui este astfel încât să nu se 
taie atunci când întâlneşte lucruri ascuţite, sticle, spini etc. Nu 
numai când vede cineva o floare frumoasă şi bine mirositoare să 
spună: „Cu câtă înţelepciune a creat-o Dumnezeu!”, ci şi când vede 
mistrețul, şi acolo să vadă pe Dumnezeu. Şi când mă gândesc că 
Dumnezeu ar fi putut să mă facă mistreţ, dar m-a făcut om! Vi se 
pare lucru ciudat? Ce, Dumnezeu nu ne-ar fi putut face mistreți? 
Vânătorii rănesc pe mistreţ şi de multe ori nu-l află. Se duc după 
aceea sălbăticiunile şi-l mănâncă pe sărmanul mistreţ de viu. 
Ocrotire medicală nu are şi se chinuieşte, cu toate că nu L-a rănit 
pe Creatorul său. În timp ce omul şi pe Creatorul său L-a rănit şi Il 
răneşte mereu, şi de multe ori este şi nemulţumitor. De aceea spun 
să lucraţi corect. Cât de bine le-a făcut Dumnezeu pe toate! Ce 
putere dă Dumnezeu la animale! Medicul spune: „Ca să ai muşchi 
tari, să mănânci carne!”. Şi iată boii mănâncă iarbă, sărmanii, şi 
totuşi au nişte picioare! Nu vezi în aceasta pe Dumnezeu? Adică 
Dumnezeu îi întăreşte numai cu iarba pe care o mănâncă. Cu cât 
mai mult pe om! Aţi înţeles? 

Când cineva lucrează în felul acesta, ajunge într-o stare prin 
care poate să se folosească nu numai de Sfinţi, ci şi de cei 
păcătoşi. Sfântul ne întăreşte cu pilda lui sfântă. Păcătosul ne 
opreşte prin căderea lui, ne pune frâu, ne înfrânează, nu de teamă 
ca să nu scădem în ochii celorlalţi, ci ca să nu-L mâhnim pe 
Dumnezeu. 


Puterea credinţei 


— Părinte, care este pecetea Mielului? 

— Cine este Mielul? 

— Hristos. 

— Care este pecetea Lui? Atunci când se botează creştinul, 
preotul îl pecetluieşte în chipul Crucii pe frunte spunând: „Pecetea 
darului Sfântului Duh”. Apoi, de fiecare dată când creştinul îşi face 
Cruce, se închină Patimii celei mântuitoare a Domnului şi cere 
puterea Sfintei Cruci, care este puterea morţii pe Cruce a lui 
Hristos. Când spunem: „Cruce a lui Hristos, mântuieşte-ne cu 
puterea ta”, chemăm puterea jertfei de pe Cruce a Domnului. De 
aceea Crucea are mare putere! Dacă, de pildă, plouă şi trăsneşte, 
se poate ca o cruce mare de fier de pe o clopotniţă să fie lovită de 
trăsnet. lar dacă acolo jos se află un creştin care are o cruciuliţă 


atât de mică şi spune: „Cruce a lui Hristos, mântuieşte-mă cu 
puterea ta” - nu-l loveşte trăsnetul. Acolo lucrează legile naturale 
şi cade trăsnetul pe cruce şi o dă jos. Aici păzeşte pe credincios o 
cruciuliţă atât de mică, pentru că s-a cerut ajutor puterii Crucii. 

— Părinte, deşi cer ceva cu credinţă, de ce nu-mi dă 
Dumnezeu? 

— Crezi, ceri, dar dacă nu ai smerenie sau ai predispoziţie 
spre mândrie, nu dă Dumnezeu. Poate avea cineva credinţa nu 
numai cât un „grăunte de muştar”, ci cât un kilogram de muştar, 
dar dacă nu are smerenia corespunzătoare nu lucrează Dumnezeu, 
pentru că nu-i va folosi. Atunci când există mândrie, nu lucrează 
credinţa. 

Când cineva călătoreşte în această viaţă cu credinţă, fără a se 
îndoi, şi cere ajutorul lui Dumnezeu, la început va avea, încet- 
încet, evenimente mici, apoi mai mari şi va deveni mai credincios. 
Trăind Tainele dumnezeieşti de aproape, unul ca acesta se face 
teolog, deoarece nu le prinde numai cu mintea, ci le trăieşte în 
realitate. Credinţa lui se măreşte mereu, deoarece se mişcă prin 
fapte dumnezeieşti în altă dimensiune. Dar pentru ca să trăiască 
cineva tainele lui Dumnezeu trebuie să-şi omoare omul cel vechi, 
să revină într-un fel la starea de dinainte de cădere. Să aibă 
nevinovăție şi simplitate, pentru ca astfel şi credinţa lui să fie 
nezdruncinată şi să creadă cu convingere că nu există nimic pe 
care să nu-l poată face Dumnezeu. Atunci, când ar auzi despre un 
om care nu crede sau se îndoieşte de unele lucruri ce au legătură 
cu ajutorul lui Dumnezeu, ştiţi cât suferă? 

— Părinte, dacă cineva crede, numai prin rugăciunea sa poate 
schimba cursul unei situaţii? 

— Dacă are credinţă mare, poate schimba multe lucruri. 
Chiar de îşi va fi zidit casa în mijlocul unui torent şi torentul aduce 
multă apă, dacă va crede cu tărie şi Il roagă cu căldură pe 
Dumnezeu, torentul se va întoarce îndărăt. Trebuie însă să aibă o 
astfel de credinţă încât, dacă ar auzi, să presupunem, că s-a făcut 
o minune şi s-a golit marea şi o ară cu tractorul, iar peştii îi cară 
cu camioanele, să creadă. Şi nici să nu meargă să vadă. Chiar de 
ar locui la o sută de metri distanţă de mare şi n-ar vedea-o de 
acolo de unde se află, nu merge să se încredinţeze dacă este 
adevărat, pentru că nu se îndoieşte. Ştie că toate sunt cu putinţă la 
Dumnezeu, că puterea dumnezeiască nu se poate limita, şi de 
aceea nu se interesează mai mult. Atât de mare este credinţa lui. 
Numai credinciosul adevărat trăieşte în chip adevărat şi este cu 
adevărat om al lui Dumnezeu. 


° Mt. 17, 20 şi Lc. 17, 6. 


Încrederea în Dumnezeu are drept mamă credinţa 


— Părinte, simt o nesiguranţă, un stres. 

— Asigură-te, bre, copilaşule, în Dumnezeu. Ştii numai de 
asigurarea maşinii? Asigurarea lui Dumnezeu n-o ştii? Fă-ţi cruce 
şi, înainte de a face orice, spune: „Hristoase al meu, Maica 
Domnului, ajută-mă!”. Există asigurare mai mare decât încrederea 
în Dumnezeu? Atunci când omul se încredinţează pe sine lui 
Dumnezeu, primeşte mereu de la Dumnezeu benzină „super” şi 
automobilul lui duhovnicesc nu se opreşte niciodată; aleargă 
mereu. Pe cât poţi, ia aminte, roagă-te şi încredinţează-te lui 
Dumnezeu şi Acela te va ajuta în orice greutate. Simplifică-ţi viaţa 
cu încrederea desăvârşită în Dumnezeu, ca să te eliberezi de stres 
şi de nelinişte. 

— Părinte, când mi se spune să fac ceva, pornesc totdeauna 
cu o frică şi o şovăială şi, în cele din urmă, poate din cauza fricii, 
nu reuşesc să fac lucrul aşa cum trebuie. 

— Să-ţi faci cruce, copilul meu cel bun, şi să faci ceea ce ţi se 
spune. Dacă spui: „Pentru rugăciunile Sfinţilor Părinților noştri”, 
oare dintre atâţia Sfinţi, unul dintre ei nu te va ajuta? 

Să nu-ţi pierzi niciodată încrederea ta în Dumnezeu. Nu te 
limita la logica ta omenească şi strâmtă, ca să nu te chinuieşti şi să 
împiedici ajutorul dumnezeiesc. Atunci când te vei încredința pe 
tine şi lucrarea ta lui Dumnezeu, după ce cu prudenţă vei acţiona 
omeneşte, te va ajuta mult, dar va ajuta şi pe alţii. Increderea în 
Dumnezeu este mare lucru. Odată trebuia să-mi ia sânge. Erau 
patru doctoriţe. Vine prima, se chinuieşte, dar nu-mi poate afla 
vena. Vine a doua, la fel. Vine a treia, care era specializată în asta: 
nimic. În clipa aceea trecea pe acolo a patra doctoriţă. A văzut 
cum mă chinuiau şi a venit să încerce şi ea. Mai întâi şi-a făcut 
cruce şi imediat a aflat vena, pentru că a cerut ajutorul lui 
Dumnezeu. Celelalte, într-un anumit fel, aveau încredere numai în 
ele însele. 

Mare lucru este să se lase cineva în mâinile lui Dumnezeu! 
Oamenii îşi fac planuri şi încearcă să le realizeze, dar fără să 
ciulească urechile, să asculte care este voia lui Dumnezeu şi fără 
să se conformeze ei. Trebuie să ne lăsăm cu încredere în seama lui 
Dumnezeu, ca El să ocârmuiască lucrurile, iar noi să ne facem 
datoria noastră cu mărime de suflet. Dacă unul nu se încrede în 
Dumnezeu aşa încât să se lase pe sine cu desăvârşire în mâinile 
Sale, se va chinui. De obicei oamenii aleargă mai întâi la 
mângâierea omenească şi, după ce sunt dezamăgiţi de oameni, 
abia atunci scapă la Dumnezeu. Dar dacă vrem să nu ne chinuim, 
să cerem mângâierea dumnezeiască, deoarece aceasta este 


singura mângâiere adevărată, nu ajunge credinţa” în Dumnezeu, ci 
este nevoie şi de încredere în Dumnezeu. 

Încrederea în Dumnezeu atrage ajutorul Lui. Creştinul crede 
şi se încrede pe sine lui Dumnezeu până la moarte, şi atunci vede 
în mod curat mâna lui Dumnezeu cum îl mântuieşte. 

După cum spune Apostolul Pavel, credinţa este să credem în 
cele nevăzute, nu doar simplu în cele ce se văd”. Atunci când ne 
încredinţăm viitorul nostru lui Hristos, Îl obligăm să ne ajute. 
Încredinţarea desăvârşită în mâinile lui Dumnezeu are drept mamă 
credinţa prin care omul se poate ruga tainic şi poate primi şi 
roadele nădejdii. Aceasta este o rugăciune neîncetată şi aduce 
ajutoare dumnezeieşti în ceasul în care trebuie. Atunci în chip 
firesc omul trăieşte o viaţă îngerească şi se avântă în slăvire: 
„Sfânt, Sfânt, Sfânt, Domnul Savaot””. Pentru că omul îşi poate 
face viaţa sa paradisiacă dacă are încredere în Dumnezeu. Il 
slăveşte în toate şi primeşte ca El să-l povăţuiască precum un Tată 
bun. Altfel, îşi face viaţa sa iad. Este mare lucru ca omul să simtă 
din această viaţă o parte din bucuria raiului. 

— Părinte, pentru însănătoşirea sa trupească sau sufletească, 
până la ce punct trebuie să se lase cineva în mâinile lui 
Dumnezeu? 

— Mai întâi omul să se încredinţeze lui Dumnezeu, şi după 
aceea să se încredinţeze şi unui om experimentat. 


Credinţă şi dragoste 


— Părinte, ce legătură există între credinţă şi dragoste? 

— Mai întâi este credinţa şi apoi vine dragostea. Trebuie ca 
cineva să creadă, ca să iubească. Nu poate iubi ceva în care nu 
crede. De aceea, ca să iubim pe Dumnezeu, trebuie să credem în 
Dumnezeu. Potrivit cu credinţa pe care o are cineva este şi 
nădejdea, şi dragostea, şi jertfa pentru Dumnezeu şi pentru 
aproapele. Credinţa fierbinte în Dumnezeu naşte dragostea 
fierbinte faţă de Dumnezeu şi faţă de chipul lui Dumnezeu, 
semenul nostru. Şi din revărsarea dragostei noastre - care nu mai 
încape în inimă şi se revarsă în afară - se adapă şi sărmanele 
animale. Dacă credem mult, iubim mult. Dacă credinţa noastră 
este căldicică, şi dragostea noastră va fi căldicică. Dacă credinţa 
noastră este fierbinte, şi dragostea noastră va fi fierbinte. 


0 Aici credinţa are sensul de acceptare în mod simplu a existenţei lui 
Dumnezeu, care nu ajunge pentru a duce o viaţă în Hristos corectă, 
deplină. 

° Evr. 11,1. 

° Is. 6, 5. 


Credinţa noastră trebuie să aibă mărime de suflet şi atunci şi 
nevoinţa noastră se va face cu mărime de suflet. Şi cu cât se 
nevoieşte cineva cu mărime de suflet, cu atât i se măreşte şi 
credinţa, şi dragostea. In această nevoinţă cu mărime de suflet, 
foarte mult ajută ca omul să se gândească la binefacerile lui 
Dumnezeu. Unul care are mărime de suflet nu se gândeşte dacă 
există sau nu rai, ci se nevoieşte pentru că el crede în Dumnezeu şi 
Îl iubeşte. În timp ce unul care nu are mărime de suflet, va începe 
să se gândească: „De ce să mă nevoiesc? Oare există rai? Există 
Judecată?”. Şi dacă cineva este nemulţumitor, orice va face, tot 
nemulţumitor rămâne. Cel cu mărime de suflet şi în ispite Il 
slăveşte pe Dumnezeu şi, încet-încet, ajunge să se poarte mereu cu 
recunoştinţă faţă de El, iar atunci vine dumnezeiasca prefacere în 
sufletul lui, bucurându-se şi veselindu-se neîncetat. Altul poate să 
nu aibă nici ispite, ci numai binecuvântări, dar niciodată să nu fie 
mulţumit. 

După dragostea faţă de Dumnezeu vine jertfa. Şi când există 
jertfă fără interes, atunci începe cineva să aibă şi cercetări 
dumnezeieşti. Să fac o jertfă nu pentru altceva, ci pentru 
Dumnezeu, Care a făcut toate şi ne dă atâtea binecuvântări. Vezi, 
închinătorii la idoli, care îndumnezeiau natura, adorau soarele, 
râurile şi ajungeau să se jertfească şi pe ei înşişi pentru această 
credinţă. Dacă aceia se jertfeau pentru făptură, cu cât mai mult 
noi trebuie să ne jertfim pentru Făcătorul! 

Oamenii nu cred şi de aceea nu se jertfesc. Toata nepăsarea 
de aici începe. Unul huleşte cele dumnezeieşti, altul crede pe 
jumătate şi se chinuieşte. Pentru ca cineva să se bucure cu 
adevărat, duhovniceşte, trebuie să creadă şi să iubească. 


„Fără Mine nu puteţi face nimic”? 


Omul, dacă vrea să nu se chinuiască, trebuie să creadă în acel 
„Fără Mine nu puteţi face nimic” pe care l-a spus Hristos. Adică să 
se deznădăjduiască de sine în înţelesul cel bun şi să creadă în 
puterea lui Dumnezeu. Când cineva se deznădăjduieşte de sine 
însuşi în înţelesul cel bun, atunci Îl află pe Dumnezeu. „Toată 
nădejdea mea spre Tine o pun”. Chiar şi oamenii cei mai 
duhovniceşti nu îşi au asigurată în această lume pe deplin viaţa 
lor, de aceea se şi ţin pe ei înşişi mereu în asigurarea lui 
Dumnezeu, nădăjduiesc în Dumnezeu şi se deznădăjduiesc numai 
de „eul” lor, deoarece „eul” îi aduce omului toată nefericirea 
duhovnicească. 


0 In, 15,5. 


Încrederea în sine este duşmanul nostru cel mai mare şi mai 
rău, pentru că ne aruncă în aer fără milă şi ne lasă nefericiti pe 
drumuri. Când omul are încrederea în sine, se leagă şi nu poate 
face nimic sau se luptă singur. Atunci este firesc să fie biruit de 
vrăjmaş sau să nu reuşească şi astfel să i se zdrobească „eul” său. 
Bunul Dumnezeu de multe ori iconomiseşte foarte înţelept ca să 
vedem şi intervenţia Sa dumnezeiască şi nereuşita ce am suferit-o 
prin încrederea noastră în sine. Atunci când cineva urmăreşte şi 
cercetează fiecare eveniment ce se petrece în viaţa sa, dobândeşte 
experienţă, ia aminte şi astfel sporeşte. 

Hristos cerea mai întâi credinţă în puterea lui Dumnezeu şi 
apoi făcea minunea: „Dacă crezi în puterea lui Dumnezeu, te vei 
face sănătos” spunea. Nu precum spun astăzi unii, în mod greşit: 
„Omul are puteri şi dacă crede în puterile lui, le poate face pe 
toate. Nu spune şi Evanghelia: «Să crezi»? Prin urmare, suntem de 
acord”. Da, Hristos spunea: „Crezi?”, dar înţelegea: „Crezi în 
Dumnezeu? Crezi că Dumnezeu poate?”. Cerea de la om garanţia 
că are credinţă în Dumnezeu şi numai atunci ajuta. Nicăieri nu 
spune Evanghelia să cred în egoismul meu, ci să cred în 
Dumnezeu, să cred că numai El mă poate ajuta, mă poate vindeca. 
Aceştia însă le iau anapoda şi spun: „Omul are puteri şi trebuie să 
creadă în el însuşi”. A crede cineva în el însuşi înseamnă că are 
sau egoism, sau demonizare. 

— Părinte, aceşti oameni atunci când se face o minune, spun 
că aceasta s-a întâmplat deoarece omul a crezut că se va face. 

— În spatele acestui aranjament egoist se ascunde lucrarea 
diavolului. Unii ca aceştia încurcă pe „crezi?” ce l-a spus Hristos, 
cu „crezul” lor. De aici porneşte toată această demonizare ce 
există în lume. După aceea îţi spun: „Să nu respecţi nici pe cel 
mare, nici pe cel mic, ca să dobândeşti personalitate”. De aceea 
auzi nişte lozinci: „Calcă-i, zdrobeşte-i, ca să reuşeşti”. Respectul 
este considerat ceva retrograd şi diavolul triumfă. Chiar şi un copil 
de ar vorbi puţin cu obrăznicie părinţilor sau celor mari este 
părăsit de harul lui Dumnezeu şi primeşte înrâuriri diavoleşti, cu 
atât mai mult dacă îşi face omul din acest fel de comportament 
„tipicul” său. 

— Părinte, dar cum este atunci când cineva spune că el crede 
în Dumnezeu, dar nu crede că Dumnezeu ne păzeşte? 

— Atunci se face pe sine dumnezeu. Cum crede el oare în 
Dumnezeu? 

— Îşi face în fiecare dimineaţă semnul Crucii etc. 


° Mt. 9, 29 şi Mc. 9, 23. 


— Însă astfel unul ca acesta spune: „Cred în Dumnezeu, dar 
Dumnezeu ne-a dat minte ca să putem face orice vrem”. Sau: 
„Sunt dumnezeu. Nu spune Scriptura: „Dumnezei sunteți şi fii ai 
Celui Preainalt toţi”. Nu se gândeşte că pentru a fi cineva 
dumnezeu după har, trebuie să aibă harul lui Dumnezeu. Însă el 
numai cu mintea lui se socoteşte pe sine dumnezeu. Altceva este 
ca cineva să aibă harul lui Dumnezeu şi să se facă dumnezeu după 
har, şi altceva este să se autoproclame pe sine dumnezeu. Aici este 
încurcătura: făcându-se astfel pe sine dumnezeu, în cele din urmă 
ajunge să fie ateu (fără dumnezeu). 


Va veni vremea când toți vor crede 


— Părinte, cum se întâmplă ca oamenii credincioşi să ajungă 
la ateism? _ 

— În problema aceasta pot exista două cazuri. Într-un caz se 
poate ca cineva să fi fost foarte credincios, să fi lucrat puterea lui 
Dumnezeu în viaţa lui prin multe fapte palpabile şi apoi să fi ajuns 
la o tulburare în problema credinţei. Aceasta se întâmplă, de pildă, 
atunci când cineva face nevoinţă fără discernământ şi cu egoism, 
adică prinde viaţa duhovnicească în mod sec. „Ce a făcut cutare 
Sfânt - să încerc s-o fac şi eu” - şi începe să facă o nevoinţă fără 
discernământ. Dar, încet-încet, fără să-şi dea seama, se creează 
înăuntrul lui un simţământ fals că, deşi n-a ajuns la măsurile 
cutărui Sfânt, dar pe aproape tot este. Astfel îşi continuă nevoinţa. 
Dar în timp ce, mai înainte de acest gând, îl ajuta harul 
dumnezeiesc, acum începe să-l părăsească. Pentru că ce treabă 
are harul lui Dumnezeu cu mândria? Aşadar nu mai poate face 
nevoinţă ce a făcut-o mai înainte şi se sileşte pe sine. Dar cu sila se 
creează stres. Vine şi mândria care este ca un tărăboi şi creează o 
stare tulbure. Şi deşi a făcut atâtea şi a lucrat harul dumnezeiesc 
şi a avut şi experienţe dumnezeieşti, încet-încet începe să aibă 
gânduri de necredinţă şi să se îndoiască de existenţa lui 
Dumnezeu. 

Al doilea caz este atunci când unul lipsit de carte vrea să se 
preocupe de dogme. Ei, aceasta nu e bine! Altceva este să arunce 
o privire, ca să cunoască dogma. Dar şi unul cu ştiinţă de carte, de 
va merge cu mândrie să cerceteze dogma, şi pe acesta îl va părăsi 
harul lui Dumnezeu, deoarece are mândrie şi va începe să aibă 
îndoieli. Fireşte, nu vorbesc de unul care are evlavie. Unul ca 
acesta, şi fără de carte de ar fi, poate arunca o privire cu 
discernământ, până acolo unde poate cerceta, şi să înţeleagă 
dogma. Dar cel care nu are stare duhovnicească şi merge să se 

ocupe cu dogmatica, unul ca acesta, deşi ar crede puţin, după 
aceea nu va mai crede deloc. 

— Părinte, necredinţa s-a întins mult în vremea noastră. 

— Da, dar adesea chiar şi la aceia care spun că nu cred în 
Dumnezeu, se vede ascunsă înăuntrul lor puţină credinţă. Odată 
mi-a spus un tânăr: „Nu cred că există Dumnezeu!”. „Hai mai 
aproape”, i-am spus. „Auzi cum ciripeşte rândunica? Cine i-a dat 
această harismă?” Sărmanul a fost mişcat de aceasta. A plecat 
acea împietrire a necredinţei şi i s-a schimbat faţa. Altă dată au 
venit doi vizitatori la Colibă. Erau cam de 45 de ani şi trăiau o 
viaţă foarte lumească. Şi precum noi, monahii, spunem: „Deoarece 
viaţa aceasta este deşartă, le lepădăm pe toate”, tot astfel şi aceia 
spuneau, dar din cealaltă parte: „Nu există altă viaţă”. Şi de aceea 
atunci, pe când erau tineri, şi-au lăsat studiile şi s-au aruncat în 
viaţa lumească. Au ajuns în punctul în care erau nişte cârpe şi 
sufleteşte, şi trupeşte. Tatăl unuia a murit de supărare. Celălalt a 
distrus averea mamei sale şi a îmbolnăvit-o de inimă. După 
discuţia pe care am avut-o au văzut lucrurile altfel. „Ne-am făcut 
netrebnici”, spuneau. I-am dat unuia o icoană pentru mama lui. Am 
vrut să-i dau şi celuilalt o icoană, dar n-a luat-o. „Dă-mi o 
scândurică din cele pe care le rindeluieşti”, îmi spune. „Nu cred în 
Dumnezeu; eu cred în Sfinţi”. Atunci i-am spus: „Fie că eşti 
oglindă, fie capac de cutie de conservă, nu străluceşti dacă nu cad 
razele de soare peste tine. Sfinţii au strălucit cu razele harului lui 
Dumnezeu, precum stelele strălucesc cu lumina luată de la 
soare!”. 

Pe sărmanii tineri mulţi îi ameţesc cu diferite teorii. Am luat 
aminte la Colibă că de obicei în grupurile tinerilor intrau doi 
marxişti de vreo 50 de ani, ca să-i ameţească. Marxiştii nu cred, şi 
când vrei să le dovedeşti existenţa lui Dumnezeu, judecă pe 
Dumnezeu şi sunt plini de întrebări: „De ce aceasta, de ce cealaltă, 
etc.?” Prorocul Isaia spune că cei care nu vor să se mântuiască nu 
înţeleg”. Odată le-am spus: „Vedeţi stelele? Nu sunt înşurubate. 
Cineva le ţine pe tărie. Toate câte le-au spus Prorocii despre 
Hristos s-au împlinit. Avem atâţia mucenici, care mai înainte au 
fost foarte necredincioşi, călăi, închinători la idoli, şi după aceea 
au crezut în Hristos şi au mărturisit. Unora le-au tăiat limba, ca să 
nu vorbească despre Hristos, dar cu limba tăiată vorbeau mai bine. 
În fiecare zi avem atâţia Sfinţi ce se prăznuiesc. Prezenţa Sfinţilor 
este vie. Şi chiar când noi nu-i aflăm, ne află ei pe noi. Mulţi 
nevoitori în pustie, care nu au calendar şi nu ştiu ce sfânt se 
prăznuieşte, spun: «Sfinţi ai zilei, rugaţi-vă pentru noi!” şi Sfinţii li 

se arată şi îşi descoperă şi numele lor; şi sunt Sfinţi cu nume greu 
de pronunţat”. După aceea pustnicii caută în calendar şi verifică şi 
văd că în ziua aceea se prăznuiesc Sfinţii ce li s-au arătat. Aceasta 
cum o vedeţi?”. 

După aceea mi-au spus: „De ce Sfinţii merg la călugări şi nu 
merg să ajute lumea care are nevoie?”. „Cu ce aţi venit aici, 
voinicilor, cu avionul?”, i-am întrebat. „Nu, cu maşina”, mi-au 
răspuns. „Bine! Dar pe drum, aşa cum veneaţi, câte locuri de 
închinare” aţi văzut? Acestea n-au răsărit după prima ploaie. 
Oamenii au fost ajutaţi de Sfinţi şi le-au făcut din evlavie, 
aprinzându-le şi candele. Oamenii duhovniceşti, pe cât aruncă cele 
materiale, cu atâta urcă mai sus. Materialiştii se bucură şi ei de 
ceva; fac, de pildă, atâtea pahare şi iau atâţia bani. Dacă fac mai 
multe, câştigă mai mult. Voi faceţi numai propagandă şi vă opriţi 
aici; nu aveţi ceva de care să vă bucuraţi. Sunteţi cei mai 
nefericiţi, deoarece atunci când reuşiţi ceea ce doriţi nu aveţi alt 
ideal, ci numai chinuiala sclaviei marxiste”. La sfârşit mi-au spus: 
„Eşti un om foarte bun, drept, înţelept...”. 

În tot cazul, fie de vor oamenii, fie de nu vor, va veni vremea 
în care toţi vor crede, pentru că vor ajunge la o înfundătură şi va 
interveni Hristos. 


0 Pe data de 3 iunie 1979, deoarece Starețul nu-şi aducea aminte ce 
Sfânt se prăznuieşte în acea zi şi nu-şi afla ochelarii ca să se uite în 
calendar - abia se instalase la Coliba „Panaguda” şi încă nu se aranjase - 
făcea rugăciune cu metania spunând: „Sfinţi ai zilei, rugaţi-vă pentru 
noi”. Atunci i-a apărut Sfântul Luchilian, ce se prăznuieşte în acea zi şi i-a 
repetat de trei ori numele lui cel greu de pronunţat. 

0 Cruci, troițe, bisericuțe mici. 


CAPITOLUL 3 
Acolo unde nu poate omul, ajută Dumnezeu 


Dumnezeu ajută la orice lucrare care nu se poate face 
omeneșşte 


— Ce fum este acolo? 

— Ardem ceva, Părinte. 

— Aţi dat foc pe vântul acesta? 

— Dar a plouat dimineaţă, Părinte. 

— Deşi a plouat şi de s-ar fi făcut şi potop, dacă după aceea 
porneşte un vânt se face atâta uscăciune încât toate devin ca iarba 
de puşcă. „A plouat”, îţi spune alta! Mai demult a luat foc acolo jos 
din neatenţia voastră. Aţi uitat? Atunci când cineva se face de râs o 
dată trebuie ca după aceea să fie foarte atent. Dumnezeu ajută 
acolo unde trebuie, acolo unde nu poate omul acţiona omeneşte; 
nu va ajuta nebăgarea noastră de seamă. În felul acesta defăimăm 
şi pe Sfinţi. 

— Părinte, oare cum poate înţelege cineva întotdeauna până 
la ce punct trebuie să acţioneze omeneşte? 

— Aceasta se vede din capul locului. Dar chiar să fi avut 
intenţia să facă ceea ce putea să facă şi n-a făcut-o pentru că ceva 
l-a împiedicat, Dumnezeu îl va ajuta în clipa cea grea. lar dacă n-a 
avut intenţia, deşi a avut curaj, Dumnezeu nu va ajuta. [i se spune, 
de pildă, să pui seara zăvorul la uşă şi tu nu-l pui, pentru că-ţi vine 
greu, şi spui că va păzi Dumnezeu. Aceasta nu înseamnă că ai 
încredere în Dumnezeu dacă nu pui zăvorul, ci nu-l pui pentru că 
îţi vine greu. Cum oare va ajuta atunci Dumnezeu? Adică să-l ajute 
pe leneş? Atunci când spun cuiva să pună zăvorul şi nu-l pune, 
numai pentru neascultarea lui trebuie pedepsit. 

Orice poate omul să facă omeneşte, trebuie să facă, iar ceea 
ce nu poate, să lase la Dumnezeu. Iar dacă face mai mult decât 
ceea ce poate, dar nu din egoism, ci din mărime de suflet, 
deoarece crede că nu s-a epuizat tot ceea ce poate face omeneşte, 
aceasta o vede Dumnezeu şi se înduioşează. Dumnezeu, pentru ca 
să ajute, vrea să vadă mai întâi străduinţa noastră personală. Vezi, 
Noe s-a chinuit 100 de ani ca să facă Corabia. Tăia lemnele cu 
fierăstraie de lemn. Afla alte lemne mai tari şi le făcea fierăstraie. 
Oare nu putea face ceva Dumnezeu ca să se termine Corabia mai 
repede? Le-a spus însă cum să o facă şi după aceea le-a dat 


putere”. De aceea să facem ceea ce putem noi, ca să facă şi 
Dumnezeu ceea ce noi nu putem face. 

A venit cineva la Colibă şi mi-a spus: „De ce călugării stau aici 
şi nu merg în lume să ajute poporul?”. „Dacă ar fi mers afară în 
lume să ajute poporul ai fi spus: De ce umblă călugării prin lume? 
Acum, când nu merg, spui de ce nu merg”. După aceea îmi spune: 
„De ce călugării merg la medici şi nu-i ajută Hristos şi Maica 
Domnului ca să se facă bine?”. „Această întrebare mi-a mai pus-o 
şi un medic evreu”, i-am răspuns. „Acesta nu-i evreu”, mi-a spus 
unul care era împreună cu el. „N-are importanţă că nu este evreu. 
Întrebarea este însă evreiască. Şi vă voi spune răspunsul ce l-am 
dat evreului, deoarece este un caz asemănător. «Tu, ca evreu ce 
eşti trebuia să ştii pe de rost Vechiul Testament», i-am spus. 
«Acolo la Prorocul Isaia se spune că Dumnezeu i-a adăugat încă 15 
ani de viaţă împăratului Ezechia deoarece era foarte bun. A trimis 
pe prorocul Isaia, care a spus împăratului: „Dumnezeu îți mai 
dăruieşte încă 15 ani de viaţă, pentru că ai distrus crângurile 
închinătorilor de idoli. Cât despre rana ta - împăratul avea o rană - 
Dumnezeu a spus să pui pe ea o turtă de smochine, şi te vei face 
bine”. Dacă Dumnezeu i-a hărăzit încă 15 ani de viaţă, oare nu 
putea să-i vindece şi acea rană? Însă aceea s-a tămăduit cu o turtă 
de smochine». Lucrurile ce se pot face de oameni, să nu le cerem 
de la Dumnezeu. Să ne smerim înaintea oamenilor şi să le cerem 
ajutorul lor. 

Până la un punct omul va acţiona omeneşte, după care se va 
încredința lui Dumnezeu. Este lucru al egoismului să încerce să 
ajute cineva în ceva care nu se poate face omeneşte. În multe 
cazuri în care omul insistă să ajute, văd că aceasta se face din 
lucrarea ispititorului, ca să-l netrebnicească. Eu, când văd că nu se 
ajută o situaţie prin mijloace omeneşti - mai mult sau mai puţin 
înţeleg până la ce punct poate ajuta omul şi de la ce punct după 
aceea trebuie să le lase în seama lui Dumnezeu - atunci îmi înalţ 
mâinile spre Dumnezeu, aprind două lumânări, îi las problema lui 
Dumnezeu şi îndată se rezolvă. Dumnezeu ştie că n-o fac din 
lenevie. 

De aceea, atunci când ni se cere ajutorul, trebuie să 
distingem şi să ajutăm în cele în care putem. In cele în care nu 
putem, să ajutăm cel puţin cu o rugăciune sau prin a le încredința 
numai lui Dumnezeu; şi aceasta este o rugăciune tainică. 


0 Fac. 6, 13 ş.u. 
0 Is, 38, 4 ş.u. 


Dumnezeu se îngrijeşte întotdeauna pentru binele 
nostru 


Dumnezeu este bun din fire şi întotdeauna se îngrijeşte 
pentru binele nostru, şi atunci când îi cerem ceva ne va da dacă 
este spre binele nostru. Tot ceea ce este absolut necesar pentru 
mântuirea sufletului nostru şi pentru întreținerea noastră 
trupească Dumnezeu ne va da cu îmbelşugare şi vom avea 
binecuvântarea Lui. Orice întâmplare prin care Dumnezeu ne 
lipseşte de ceva, fie pentru a ne încerca, fie pentru a ne păzi, 
trebuie să o primim cu bucurie, dar să o şi cercetăm, ca să ne 
folosim. El ştie când şi cum să iconomisească făptura Sa şi ajută în 
felul Său în clipa când este nevoie. Însă de multe ori făptura Sa 
cea neputincioasă este nerăbdătoare, pentru că vrea ceva chiar în 
clipa aceea în care o cere, ca şi copilul cel mic care cere de la 
mama lui covrigul necopt, neavând răbdare ca să se coacă. Noi 
vom cere, vom avea răbdare şi buna noastră Maică a Domnului ne 
va da ceea ce cerem atunci când va fi gata. 

— Părinte, când ajută Sfinţii? 

— Atunci când trebuie să ajute, nu atunci când credem noi că 
trebuie să ajute. Adică ajută atunci când asta ne foloseşte. Ai 
înţeles? Un copil, de pildă, cere de la tatăl său motocicletă, dar 
tatăl său nu-i ia. Copilul îi spune: „Vreau motocicleta pentru că mă 
obosesc mergând pe jos”. Tatăl său însă nu-i ia motocicletă, pentru 
că se teme să nu moară. „Ii voi lua mai târziu o maşină”, îi spune. 
Pune deci bani la bancă şi când se adună destui îi va lua maşină. 
Tot astfel şi Sfinţii ştiu când trebuie să ne ajute. 

— Părinte, cum trebuie să simţim mila lui Dumnezeu? 

— Mila lui Dumnezeu este mângâierea dumnezeiască ce o 
simţim înăuntrul nostru. Dumnezeu rânduieşte lucrurile astfel 
încât să nu ne odihnim în mângâierea omenească, ci să scăpăm la 
cea dumnezeiască. Vezi, grecii Australiei de pildă, deoarece s-au 
aflat cu desăvârşire singuri, s-au apropiat de Dumnezeu mai mult 
decât alţi înstrăinaţi (greci), precum ai Germaniei, care au fost mai 
aproape de patrie şi au aflat acolo şi alţi greci. Greutățile i-au 
ajutat mult să se apropie de Dumnezeu. Toţi au început cu o valiză, 
s-au aflat departe de patrie, departe de rude; trebuia să afle de 
lucru, să afle dascăl pentru copiii lor etc., fără ajutor de altundeva. 
De aceea s-au îndreptat spre Dumnezeu şi şi-au ţinut credinţa. În 
timp ce în Europa, grecii care n-au avut aceste greutăţi nu au 
această legătură cu Dumnezeu. 


„Cereţi şi vi se va da”? 

— Părinte, de ce trebuie să cerem de la Dumnezeu să ne 
ajute, de vreme ce El ştie nevoile noastre? 

— Pentru că există libertate. Şi mai ales, atunci când ne doare 
pentru aproapele nostru şi Il rugăm pe Dumnezeu să-l ajute. 
Dumnezeu se înduioşează foarte mult şi intervine fără ca să 
silească voia noastră liberă. Dumnezeu vrea să ajute pe oamenii ce 
suferă. Dar pentru ca să-i ajute, trebuie ca cineva să-l roage. Căci 
de va ajuta pe cineva fără ca să-l roage altcineva, atunci diavolul 
va protesta şi va spune: „De ce îl ajuţi şi îi sileşti voia lui cea 
liberă? Fiindcă este păcătos, îmi aparţine”. Aici se vede şi marea 
nobleţe duhovnicească a lui Dumnezeu, care nici diavolului nu-i dă 
pricină să protesteze. De aceea vrea să-L rugăm pentru ca să 
intervină - şi Dumnezeu vrea să intervină imediat, dacă este pentru 
binele nostru - şi să ajute făpturile Sale potrivit cu nevoile lor. 
Pentru fiecare om lucrează separat, precum îi foloseşte fiecăruia 
mai bine. 

Aşadar şi Dumnezeu, şi Sfinţii, pentru ca să ajute, trebuie ca 
omul însuşi să vrea şi să ceară aceasta, altfel nu intervin. Hristos l- 
a întrebat pe paralitic: „Vrei să te faci sănătos?”. Dacă omul nu 
vrea, Dumnezeu respectă libera sa alegere. Dacă cineva nu vrea să 
meargă în rai, Dumnezeu nu-l ia. Afară numai dacă a fost 
nedreptăţit şi stăpânit de neştiinţă, fiind astfel îndreptăţit să 
primească ajutorul dumnezeiesc. Altfel Dumnezeu nu vrea să 
intervină. Cineva cere ajutor, iar Dumnezeu şi Sfinţii i-l dau. Nici 
nu apuci să clipeşti din ochi şi te-au ajutat deja. Uneori nici nu 
apuci să clipeşti, atât de repede Se află Dumnezeu lângă tine. 

„Cereţi şi vi se va da”, spune Scriptura. Dacă nu cerem ajutor 
de la Dumnezeu, în zadar ne chinuim. În vremea în care cerem 
ajutorul dumnezeiesc Hristos ne leagă cu o sforicică prin harul Său 
şi ne ţine. Suflă vântul de ici şi de colo, dar nu ne primejduim 
fiindcă suntem legaţi. Însă atunci când omul nu înţelege că Hristos 
este Cel Care îl ţine, se desface de legătura sforicelei şi îl bat 
vânturile de ici şi de colo şi se chinuieşte. 

Să ştiţi că numai patimile şi păcatele sunt ale noastre. Orice 
bine facem este de la Dumnezeu şi orice neghiobii facem sunt ale 
noastre. Doar puţin să ne lase harul lui Dumnezeu şi nu mai putem 
face nimic. Precum în viaţa fizică, dacă Dumnezeu ne ia pentru 
puţin oxigenul, îndată murim, tot astfel şi în viaţa duhovnicească, 
dacă ne retrage pentru puţin harul dumnezeiesc, s-a terminat, ne- 
am pierdut. Odată, stând la rugăciune, simţeam o bucurie. Ore 
întregi stăteam în picioare şi nu simţeam deloc oboseală. Atât timp 

cât m-am rugat am simţit o desfătare lăuntrică, ceva ce nu o pot 
exprima în cuvinte. După aceea mi-a trecut un gând omenesc: 
„Deoarece îmi lipsesc două coaste şi răcesc repede, pentru ca să 
nu pierd această stare, ci să merg înainte cât va ţine, mai bine să 
iau un şal, să mă înfăşor cu el, ca nu cumva să răcesc mai târziu”. 
De îndată ce am primit gândul acesta, imediat am căzut grămadă 
la pământ. Am rămas astfel cam o jumătate de oră, şi abia după 
aceea m-am putut ridica şi merge la chilie ca să mă întind. Mai 
înainte, cu cât înaintam în rugăciune simţeam un fel de mângâiere, 
de uşurinţă, de veselie, ce nu se pot explica. Dar cum am primit 
acest gând, am căzut grămadă. Dacă aş fi adus un gând de 
mândrie şi aş fi spus, de pildă: „Nu ştiu dacă există trei într-o 
astfel de stare”, atunci aş fi păţit mare vătămare. Am gândit 
omeneşte, precum se gândeşte şchiopul la cârjele lui, şi nu 
diavoleşte. A fost un gând firesc, şi cu toate acestea ai văzut ce am 
păţit. 

Singurul lucru pe care îl are omul este intenţia lui şi potrivit 
cu ea îl ajută Dumnezeu. De aceea spun că oricâte bunătăţi am 
avea ele sunt daruri ale lui Dumnezeu. Faptele noastre sunt zero şi 
virtuțile noastre sunt un şir de zerouri. Noi vom încerca să 
adăugăm mereu zerouri şi să rugăm pe Hristos să pună unitatea la 
început ca să devenim bogaţi. Dacă Hristos nu pune unitatea la 
început, osteneala noastră este pierdută. 


Harul lui Dumnezeu se atrage prin smerenie 


— Părinte, întâmpin greutăţi în nevoinţa mea. 

— Ceri ajutor de la Hristos sau te lupţi singură? I-ai arătat lui 
Hristos neputinţa ta? Nu te smereşti şi nu ceri ajutor de la Hristos, 
şi după aceea zici: „Intâmpin greutăţi în nevoinţa mea”. Dacă omul 
se smereşte şi cere puţin ajutor de la Hristos, Acela îi ajută. De 
multe ori omul depune o străduinţă egoistă, şi de aceea nu-l ajută 
Hristos. Aruncă-te pe tine în nevoinţă, nu te băga în seamă şi harul 
lui Dumnezeu va locui înăuntrul tău. Noi dorim să dobândim 
sfinţenia în chip magic. Însă Dumnezeu nu ajută o stare greşită. 
Chiar şi puţin de ar intra interesul, se împiedică ajutorul 
dumnezeiesc. 

— Atunci când am intenţie să mă îndrept, oare Dumnezeu nu 
mă va ajuta să-mi pricep măcar o neputinţă a mea? 

— Ca să ajute Dumnezeu trebuie să existe dispoziţie pentru 
nevoinţă. Şi când spunem dispoziţie pentru nevoinţă înţelegem să 
depună cineva puţină străduinţă să-şi depăşească neputinţa sa. 
Puţină dispoziţie curată de va vedea Dumnezeu, îl va ajuta pe om 


trimiţându-i cu dărnicie harul Său. Şi atunci omul intră pe făgaşul 
lui Dumnezeu. 

— Părinte, până la ce punct ne ajută Dumnezeu în nevoinţa 
duhovnicească? N 

— Până în punctul în care şi noi Îl ajutăm pe Dumnezeu ca să 
ne ajute. Când cereţi ceva de la Dumnezeu şi mult timp nu ajută, 
să ştiţi că există mândrie. Dacă avem patimi, de pildă, lăcomia 
pântecului, vorba deşartă, mânie, invidie etc. şi în paralel avem şi 
mândrie. Dumnezeu nu ajută, pentru că împiedicăm harul 
dumnezeiesc. Chiar şi numai predispoziţie spre mândrie dacă 
avem în noi, şi tot Il împiedicăm pe Dumnezeu să ne ajute, chiar de 
ne nevoim şi ne rugăm poate mai mult decât trebuie. Este cu 
neputinţă să nu ajute Dumnezeu atunci când nu există pericolul ca 
omul să-şi ridice nasul. De îndată ce va pleca predispoziția spre 
mândrie şi omul îşi va dobândi sănătatea sa sufletească, atunci 
Dumnezeu îl va elibera imediat de patima ce îl chinuie şi îl va 
răsplăti şi pentru prisosinţa lui de nevoinţă. De aceea, ca să ne 
ajutăm pe noi înşine, trebuie să-L. ajutăm pe Dumnezeu prin 
cugetarea noastră smerită. Să spunem: „Mare netrebnic sunt, 
Dumnezeul meu, Te rog iartă-mă şi mă ajută”. Atunci ajută 
Dumnezeu, căci sufletului i se cuvine ajutor deoarece s-a lăsat în 
mâinile Lui cu dispoziţie bună şi smerită. 

Trebuie să credem că Hristos şi Maica Domnului ne păzesc şi 
ne ajută totdeauna, numai să avem cugetare smerită. Dumnezeul 
nostru nu este surd, ca să nu ne audă, nici orb, ca să nu ne vadă, 
precum este Baal”. 


Ajutorul la începuturile nevoinţei duhovniceşti 


— Părinte, Dumnezeu ajută pe om mai mult la începuturile 
nevoinţei sale duhovniceşti? 

— Da, la primii paşi ai vieţii duhovniceşti Dumnezeu ajută 
mult pe om, precum şi părinţii îi apără pe copiii lor mai mult atunci 
când sunt mici. Pe măsură ce cresc, nu se mai îngrijesc de ei atât 
de mult, deoarece copiii încep să-şi folosească mintea lor. La 
începutul nevoinţei sale omul simte intens harul lui Dumnezeu. 
După aceea Dumnezeu îl lasă puţin, ca să se nevoiască şi să se 
îmbărbăteze duhovniceşte. Eu am plantat câteva roşii. La început 
le udam în fiecare zi; după aceea le-am lăsat. Când ajungeau să li 
se îngălbenească frunzele, atunci le udam. Cât timp rămâneau 
neudate, se zoreau şi se nevoiau să-şi adâncească rădăcinile lor ca 
să afle umezeală, şi au legat şi rod. Dacă le-aş fi udat mereu, s-ar fi 
înălţat numai şi rădăcinile lor ar fi rămas la suprafaţă. 


03 Regi 18, 26. 


— Părinte, aţi spus că omul la începutul nevoinţei sale simte 
harul lui Dumnezeu şi apoi îl părăseşte puţin. 

— Da, Dumnezeu ia harul pentru ca omul să se smerească şi 
să înţeleagă ajutorul lui Dumnezeu. 

— Schimbarea aceasta nu este puţin dureroasă? 

— Nu, pentru că Dumnezeu nu-l părăseşte cu totul. Când 
omul începe să lucreze duhovniceşte Dumnezeu îi dă, de pildă şi 
câte o... ciocolată, începe astfel încet-încet şi învaţă să lucreze 
mâncând şi câte-o... ciocolată. Dar atunci când Dumnezeu nu îi dă 
ciocolată şi omul încetează să mai lucreze şi spune: „Mai întâi 
mâncam ciocolate, acum nu mai mănânc niciuna. Oh, ce am păţit!” 
- nu sporeşte. Adică omul trebuie să se bucure şi atunci când nu 
primeşte ciocolate. Să nu vrem să ne ajute uşor Hristos; să nu 
cerem iconomii, pentru că atunci vom fi necercaţi, neinstruiţi. Şi în 
armată, cei ce se instruiesc bine nu mor. Atunci când omul se ajută 
mereu pe sine, în cele din urmă nu se ajută. Pe mine mă mişcă 
faptul că Hristos nu ajută mereu. Simt ca şi cum aş fi elev, şi 
profesorii au pretenţii de la elevi. Ca să treacă cineva la examenele 
duhovniceşti este greu; e trebuinţă de neîncetată supraveghere de 
sine şi silinţă, dar numai aşa sporeşte cineva duhovniceşte. Oare 
lui Dumnezeu îi este greu să ajute mereu pe fiecare om? Dar omul 
nu este ajutat în felul acesta. Un copil răsfăţat, căruia părinţii îi 
dau mereu ciocolate şi vrea numai să i se dea, va deveni trândav, 
nenorocit şi vrednic de plâns. La fel şi omul, dacă primeşte mereu 
ajutorul lui Dumnezeu, fără ca el însuşi să se ostenească, niciodată 
nu se va coace duhovniceşte. De aceea, deşi la începutul vieţii 
duhovniceşti Dumnezeu ajută pe om, după aceea încet-încet se 
retrage ca omul să înţeleagă că trebuie şi el să facă tot ce poate. 
Iată, pe copilaşul cel mic părinţii lui nu-l ţin mereu de mânuţă ca 
să meargă, ci îl lasă puţin să meargă şi el singur şi, când este gata 
să cadă, hop, îl prind. După aceea copilul înţelege că puterile lui 
ajung numai pentru a merge ţinându-se de balustradă. Dacă merge 
numai când este ţinut de mână, iar când îl lasă nu se prinde de 
balustradă să meargă şi astfel, încetul cu încetul să se întărească, 
ci stă jos, atunci copilul nu va învăţa niciodată să meargă, pentru 
că n-a făcut ceea ce putea să facă. 

— Omul simte că mai întâi a avut harul dumnezeiesc şi după 
aceea nu-l mai are? 

— Dacă omul nu se supraveghează pe sine însuşi, nu simte 
nimic. 


Puterile dumnezeieşti sunt atotputernice 


— Părinte, mulţi se neliniştesc. Ce va fi cu problema aceasta, 
ce va fi cu cealaltă. 

— Ascultă! Acum Dumnezeu să şi vrea să ne lase, nu poate. 

— La ce vă referiţi? 

— Iată, atunci când părinţii aduc un copil în lume, cu cât se 
nevoiesc să-l crească, cu atât îl iubesc mai mult şi îi doare pentru 
el. Aşa şi Dumnezeu ne-a adus în lume, S-a nevoit într-un fel, ne-a 
crescut şi S-a ostenit să ne facă ce ne-a făcut. Acum să şi vrea să 
ne lase, nu poate pentru că Il doare pentru noi, numai noi să avem 
puţină mărime de suflet. Dacă avem puţină mărime de suflet, nu 
vom pierde raiul. 

— Părinte, aţi spus că Bunul Dumnezeu nu ne va lăsa... 

— Da, Dumnezeu nu ne lasă niciodată; noi Îl lăsăm. Atunci 
când omul nu trăieşte duhovniceşte, nu i se cuvine ajutorul 
dumnezeiesc. Dar când trăieşte duhovniceşte şi este aproape de 
Dumnezeu, i se cuvine. Atunci, dacă s-ar întâmpla ceva şi moare, 
este gata pentru cealaltă viaţă, aşadar este în câştig şi în viaţa 
aceasta, şi în cealaltă. 

Ajutorul lui Dumnezeu nu se împiedică nici de oameni, nici de 
diavoli. Nu este nimic greu, nici pentru Dumnezeu, nici pentru un 
Sfânt. Piedica la noi, oamenii, este puţina credinţă, prin care 
împiedicăm marile puteri dumnezeieşti să se apropie de noi. Şi 
deşi există o atât de mare putere lângă noi, deoarece există 
înăuntrul nostru elementul uman într-o mare măsură, noi nu îl 
putem înţelege pe cel dumnezeiesc, care depăşeşte toate puterile 
omeneşti ale întregii lumi, pentru că puterile dumnezeieşti sunt 
atotputernice. 

De multe ori stăm ore întregi în zadar ca să aflăm singuri 
rezolvarea unei probleme, folosind toată lipsa noastră de 
experienţă. Capul ni se face sonerie, ochii ne ustură, somnul nu ne 
prinde, pentru că ne-a prins aghiuţă cu gânduri insistente. În cele 
din urmă aflăm o soluţie, dar după aceea Dumnezeu ne dă şi o alta, 
o soluţie mai bună, la care nu ne gândisem şi ne rămâne numai 
durerea de cap a unei nopţi nedormite. Oricât de corectă ar fi 
părerea noastră, dacă Dumnezeu nu merge înainte, mintea se 
oboseşte şi ne vine durerea de cap; în timp ce rugăciunea cu 
încredere în Dumnezeu odihneşte. De aceea cele greu de izbutit 
omeneşte să le lăsăm cu încredere în seama lui Dumnezeu şi să nu 
ne sprijinim pe acţiunile noastre omeneşti, iar Acela va face ceea 
ce este mai bine. 

Şi pentru orice lucru pe care vreţi să-l faceţi, să spuneţi 
întotdeauna: „Dacă vrea Dumnezeu”, ca să nu păţiţi ceea ce a păţit 


unul cândva. Cineva se hotărâse să meargă la via sa ca să lucreze: 
„Mâine dis-de-dimineaţă, mă voi duce la vie”, îi spune femeii lui. 
„Dacă vrea Dumnezeu, vei merge”, îi răspunde aceea. „Vrea, nu 
vrea Dumnezeu, eu voi merge”, spune iarăşi acela. A doua zi a 
pornit de cu noapte. Pe drum a început o ploaie atât de mare încât 
a fost nevoit să se întoarcă acasă. Nu se luminase de ziuă încă. 
Bate în uşă: „Cine este?”, întreabă femeia lui. „Dacă vrea 
Dumnezeu, sunt bărbatul tău...”, răspunse acela. 


Intenţia cea bună 


— Părinte, ce se va întâmpla cu oamenii care au bunătate, dar 
nu cred? 

— Oare chiar nu cred? Dar să spunem că nu cred. Atunci 
când erau mici, mama lor nu-i împărtăşea? Să zicem că nu-i 
împărtăşea. Dar n-au fost botezați? N-au fost miruiţi? Nu sunt 
născuţi de mame ortodoxe şi botezate? Ei bine, pentru aceşti 
oameni ce au bunătate, vei vedea că Bunul Dumnezeu va rândui 
lucrurile într-un anume fel, fie cu încercări, fie cu o boală, fie cu 
ispite, fie cu un cutremur, fie cu trăsnet, fie cu o inundație, fie cu 
un cuvânt etc., şi în cele din urmă îi va duce în rai. De multe ori îi 
poate apărea şi un sfânt sau un înger unui astfel de om, cu toate că 
nu este vrednic de o astfel de mare binecuvântare. Dar Hristos 
poate face şi aceasta, după ce mai întâi va folosi toate celelalte. 
Dar de obicei ce păţesc unii ca aceştia? Merge diavolul şi-i înşală 
pe mulţi, sărmanii, spunându-le: „A, ţie Dumnezeu ţi-a arătat o 
minune aşa de mare, pentru că poţi mântui lumea”. Şi nenorocitul 
nu spune: „Dumnezeul meu, cum să-[i mulţumesc? Eu n-am fost 
vrednic de un astfel de har”. Adică în loc să simtă zdrobire, 
primeşte gândurile ce i le aduce diavolul şi se mândreşte. După 
aceea se duce din nou diavolul şi-i deschide „televizorul”, 
arătându-i îngeri, sfinţi şi-i spune: „Tu vei mântui lumea”. Dar dacă 
omul acesta îşi va reveni, atunci Bunul Dumnezeu iarăşi îl va ajuta. 

În tot cazul să nu uităm că toţi avem o moştenire de la 
Dumnezeu, de aceea toţi oamenii au bunătate în profunzimea lor. 
Dar diavolul pe toate le murdăreşte. Unii au păstrat această 
bunătate, deşi nu trăiesc aproape de Biserică. Ei bine, pentru unii 
ca aceştia va rândui Dumnezeu. De aceea, atunci când vedeţi un 
om că a alunecat şi are o viaţă păcătoasă, dar totuşi îl doare 
sufletul pentru alţii - vede, de pildă, un bolnav şi inima i se sfâşie; 
un sărac şi-l ajută - de aici să înţelegeţi că pe unul ca acesta nu îl 
va lăsa Dumnezeu, ci îl va ajuta. Şi când vedeţi un om depărtat de 
Dumnezeu că este aspru, nemilostiv etc., atunci trebuie să faceţi 


rugăciune zi şi noapte ca Dumnezeu să „debarce” în inima lui, 
pentru ca el să ia demaraj. 

Judecăţile lui Dumnezeu sunt abis. Un lucru ştiu: că cei care 
trăiesc o viaţă lumească pentru că nu au fost ajutaţi, ci au fost 
atraşi sau îmbrânciţi spre rău, deşi au avut intenţie bună, unii ca 
aceştia Îl înduioşează pe Dumnezeu şi El îi va ajuta. Va folosi 
diferite metode ca şi ei să-şi afle drumul; nu-i va lăsa. Ba chiar şi în 
ceasul morţii va iconomisi ca ei să se afle într-o stare bună. 


PARTEA A CINCEA 


ARME DUHOVNICEŞII 


«Când pe cineva îl doare pentru 
situația ce predomină azi în lume şi se 
roagă, atunci oamenii sunt ajutaţi fără ca 
fie silită libertatea lor». 


CAPITOLUL 1 
Rugăciunea - armă puternică 
Este trebuinţă de multă rugăciune 


Odinioară, mai înainte ca cineva să întreprindă ceva, dacă 
era om vieţuitor în lume, mai întâi se gândea, iar dacă era om 
duhovnicesc se gândea şi se ruga. În vremea noastră chiar şi 
oamenii „duhovniceşti” nu numai că nu se roagă, dar nici nu se 
mai gândesc. Şi mai ales acum când apar probleme serioase, 
aceştia fac experienţe pe lume. În toate cazurile, înainte de a 
acţiona, să ne întrebăm: „Oare am gândit bine la aceasta? M-am 
rugat pentru aceasta?”. Atunci când cineva acţionează fără să 
gândească şi fără să se roage, acţionează satanic. Şi iată, adesea, 
mulţi creştini prin modul în care acţionează nu Il lasă pe 
Dumnezeu să intervină. Unii ca aceştia cred că ei singuri le vor 
reuşi pe toate. În timp ce chiar şi cel necredincios spune uneori: 
„Va avea grijă Dumnezeu”, aceştia nu spun nici măcar aşa ceva. 
Cineva, de pildă, se luptă ca să fie desfiinţat carnavalul”, în timp ce 
ar putea face rugăciune ca Dumnezeu să arunce o astfel de 
grindină încât să-i risipească pe toţi şi să le strice petrecerea. Sau, 
de pildă, unii judecă pe un episcop, iar alţii ajung până la Consiliul 
de Stat. Dar nici acolo nu se opresc... Manifestaţii, strigăte, 
articole în ziare... Mereu strădanii omeneşti şi nu lasă pe 
Dumnezeu să lucreze. Nu aleargă la rugăciune, aşa fel ca să 
răspundă Dumnezeu la rugăciunea lor. Cu smerenie şi rugăciune 
se îndreaptă toate cele neîndreptate. 

Astăzi trăim în anii Apocalipsei. Nu este nevoie ca cineva să 
fie proroc pentru ca să înţeleagă aceasta. Lucrurile înaintează tac- 
tac. Ce ne aşteaptă nu ştim. Toată această situaţie ce s-a înstăpânit 
ne vorbeşte în acest sens. De aceea cu atât mai mult acum trebuie 
să ne sprijinim mai mult pe rugăciune şi să luptăm împotriva răului 
prin rugăciune. Singura soluţie aceasta este. Să-L. rugăm pe 
Dumnezeu să-l fie milă de făptura Sa, deşi nu suntem vrednici de 
milă. Nu va mai exista nicio oprelişte. Fiecare va face ceea ce îi va 
spune gândul său. Se va întâmpla ceea ce spune Sfântul Cozma” : 
„Vei umbla multă vreme ca să afli un om; şi cei care vor trăi vor 


0° Tradiţie veche, păgână a elinilor de a se masca, pe care azi o 


urmează chiar şi „Creştinii” în Săptămâna Lăsatului de sec de Carne, 
săptămână de petreceri păgâneşti, care se continuă şi în prima 
săptămână din Postul Mare. 

0 Sfântul Cozma Etolianul (1714-1779). 


mânca din linguri de aur”. Unora, desigur, le spune gândul: „Dacă 
prorociile se vor împlini întocmai, la ce va folosi rugăciunea?”. 
Dumnezeu ştie că astfel se vor desfăşura lucrurile, dar noi facem 
rugăciune pentru ca un rău să fie mai puţin dureros şi să nu se 
întindă. De aceea se spune şi în Evanghelie că pentru cei aleşi se 
vor scurta zilele”. Într-un război, de pildă, cu puterea rugăciunii se 
face o minune prin care se izbăvesc mai mulţi, sunt mai puţine 
victime şi astfel oamenii se folosesc duhovniceşte, cred şi se 
schimbă în înţelesul cel bun. 

Lucrurile sunt serioase. Minune este faptul că până acum 
lumea n-a sărit încă în aer. Dumnezeu să ne miluiască, pentru că 
lumea depinde de trei-patru persoane. Soarta lumii stă în mâinile 
câtorva smintiţi. Paremia spune: „Caii dau cu copitele şi puii de 
găină mor”. Aşa este. Când se iau la ceartă statele mari, cele mici, 
sărmanele, sunt nedreptăţite. Cele mari îşi dau cu copitele şi 
distrug pe cele mici. Este trebuinţă de multă rugăciune, multă 
rugăciune, ca Dumnezeu să lumineze pe cei mari, pentru că, dacă 
vor, pot distruge lumea. Dumnezeu cunoaşte multe moduri prin 
care să le dea şi acestora puţină luminare. Dacă Dumnezeu 
luminează, dă unul o poruncă şi se schimbă toate. 


Cereri în rugăciune 


— Părinte, dacă este binecuvântat, spuneţi-ne câteva subiecte 
pentru care trebuie să ne rugăm în mod special. 

— La început să ne rugăm pentru ca rugăciunea noastră să 
aibă drept rezultat venirea la frica lui Dumnezeu a tuturor celor ce 
trăiesc şi a celor care vor trăi. Eu spun în rugăciunea mea: „Tinde 
mila Ta celor ce Te cunosc pe Tine”. Şi mai spun: Doamne, 
mântuieşte pe cei necredincioşi”. (Desigur, Biserica a rânduit bine 
să se spună: „Doamne, mântuieşte pe cei bine- credincioşi...”, 
pentru că se poate ca cei necredincioşi să fie nemulţumiţi, pentru 
faptul că Biserica se roagă pentru ei). Când preotul spune: „Pentru 
cei ce ne-au cerut nouă, nevrednicilor, să ne rugăm pentru dânşii”, 
eu adaug şi „pentru cei ce nu ne-au cerut”. Pentru că trebuie să ne 
rugăm şi pentru cei care ne-au cerut să ne rugăm pentru ei, dar şi 
pentru cei ce nu ne-au cerut, şi pentru cunoscuţi, şi pentru 
necunoscuţi. Există atâtea mii de oameni care au mai mare nevoie 
şi probleme mai serioase decât acei care ne-au cerut să ne rugăm. 
Să facem rugăciune şi pentru cei ce au fost nedreptăţiţi, ca să se 
arate adevărul; să li se dea libertate celor închişi şi să-i folosească 
duhovniceşte necazul prin care au trecut. 


0 Mt. 24, 22; Mc. 13, 20. 


Când pun lemne în foc, slavoslovesc pe Dumnezeu şi spun: 
„Dumnezeul meu, încălzeşte pe cei ce nu au căldură”. Iar când ard 
scrisorile ce mi se trimit - le citesc şi apoi le ard, pentru că multe 
dintre ele cuprind subiecte secrete şi mărturisiri - spun: „Să le 
ardă Dumnezeu tuturor toate cusururile. Să-i ajute să trăiască 
duhovniceşte şi să-i sfinţească”. Încă mai obişnuiesc să cer de la 
Sfinţi să apere pe oamenii care le poartă numele, şi de la toţi 
Sfinţii să păzească pe cei care nu au sfânt protector. 

— Părinte, ce este mai bine să cer, mila lui Dumnezeu în 
general sau să adresez şi cereri concrete potrivit cu „Cereţi şi vi se 
va da vouă”? 

— Să te rogi în general şi să spui: „Doamne, Iisuse Hristoase, 
miluieşte pe cei ce suferă trupeşte şi sufleteşte”. In această 
rugăciune sunt cuprinşi şi cei adormiţi. Dacă-ţi vine în minte o 


rudă, spune şi pentru ea o rugăciune: „...miluieşte pe robul Tău 
cutare”, şi treci imediat la rugăciunea generală pentru toată 
lumea, „...miluieşte toată lumea Ta”. Poţi să-ţi aduci aminte de o 


persoană care are nevoie şi să te rogi puţin pentru ea, după care 
spune: „Doamne, lisuse Hristoase, miluieşte-ne pe noi” şi să te 
doară pentru toţi, ca să nu plece... trenul doar cu un călător. Să nu 
ne oprim numai la o singură persoană şi după aceea să nu putem 
ajuta cu rugăciunea nici pe ceilalţi, nici pe noi înşine. Când, de 
pildă, te rogi pentru un bolnav de cancer, să te rogi pentru toţi 
bolnavii de cancer şi să spui şi o rugăciune pentru cei adormiţi. 
Sau vezi un nefericit. Mintea ta să meargă imediat la toţi nefericiţii 
şi să te rogi pentru ei. Imi aduc aminte că atunci când eram mic 
am văzut un cerşetor ce trăgea să moară alături de o casă 
turcească, la zece metri mai departe de a noastră. Il chema Petru. 
Dimineaţa turcoaica l-a găsit lângă casa ei şi mişcându-l să se 
scoale, şi-a dat seama că a murit. Chiar şi acum îl mai pomenesc. 
Câţi astfel de „Petru” există în lume! Atunci când cineva se roagă 
în mod special pentru o persoană, dar se gândeşte că suferă şi 
semenii noştri, se foloseşte pentru că i se străpunge inima. Astfel, 
cu inima îndurerată, de la cazurile concrete merge la cele generale 
şi ajută tot mai mult prin rugăciunea inimii. 

Este bine ca monahul să îşi împartă rugăciunea sa în trei 
părţi: pentru sine, pentru toată lumea şi pentru cei adormiţi. Deşi 
împărţirea aceasta s-ar părea că este dreaptă, tot pentru sine se 
îngrijeşte mai mult, deoarece el este unul, în timp ce viii şi 
adormiţii sunt milioane. 

— Părinte, când sunt la ascultare mă rog de obicei pentru 
mine însumi. 


0 Mt. 7,7. 


— Aceasta nu este corect. Dacă te rogi în chilie pentru tine 
însuţi şi afară de chilie tot pentru tine, atunci cum ţi se va 
străpunge inima? Atunci când intră dragostea, durerea, jertfa, 
intră un interes mai înalt şi inima se îndulceşte. Procedând astfel 
nu vei uita niciodată rugăciunea în vremea lucrului. Este ajutată 
atunci şi lumea eficient, se foloseşte şi cel ce se roagă, simțind 
astfel o bucurie duhovnicească. Să-ţi faci ascultarea şi să spui: 
Doamne, lisuse Hristoase, miluieşte-ne pe noi”, ca astfel să fie 
ajutaţi toţi oamenii. În „miluieşte-ne pe noi” sunt cuprinşi toţi. 
Chiar şi cei cinci-şase mari - câţi sunt ei - de care atârnă soarta 
întregii lumi. Să lucrezi şi să te rogi pentru cei ce lucrează. 
Rugăciunea aceasta cuprinde şi pe cei ce lucrează trupeşte, şi pe 
cei ce lucrează duhovniceşte. Pentru că sunt mulţi cei care 
lucrează, şi încă lucrează mult. Unii lucrează pentru binele 
Bisericii şi al societăţii. Alţii lucrează pentru rău: nu dorm 
gândindu-se cum să distrugă lumea. Alţii fac congrese şi încearcă 
să afle modalităţi prin care să împiedice pe cei ce vor să facă rău. 
Alţii iarăşi lucrează zi şi noapte, nu dorm ca să afle soluţii la 
problemele generale. Să te rogi ca Dumnezeu să lumineze şi pe cei 
răi ca să facă mai puţin rău sau să înlăture cu desăvârşire răul. Să 
lumineze şi pe cei buni, ca să ajute lumea. Să te rogi şi pentru cei 
care vor să lucreze, dar nu pot lucra, pentru că sunt bolnavi. Şi 
pentru cei sănătoşi care nu găsesc de lucru şi au nevoie. Să te 
gândeşti la diferite situaţii şi să te rogi pentru ele. Atunci când 
mintea merge la toţi aceştia, inima se străpunge de durere şi 
rugăciunea se face din inimă. Atâţia oameni au nevoie de 
rugăciune în decursul unei zile întregi. să nu se facă risipă de 
timp. De la cel ce nu are mare nevoie de rugăciune - chiar dacă 
acesta ar crede că are - înaintează cineva şi se gândeşte la toţi 
aceia care au mai mare nevoie. Atunci se ajută şi cel ce credea că 
are nevoie, deoarece s-a făcut pricină ca celălalt să se roage 
pentru mulţi. 


Ajutor prin rugăciune 


— Părinte, Sfântul Iacob spune: „Mult poate rugăciunea 
dreptului care se lucrează”. Ce înseamnă „se lucrează”? 

— Adică şi acela care cere rugăciune să vrea să se folosească, 
să se mântuiască şi să se nevoiască. Aşadar, pentru ca să se 
folosească cineva de rugăciunea omului „drept”, este trebuinţă să 
aibă intenţie bună. Rugăciunea ce se face cu inima este auzită; 


trebuie însă ca şi celălalt să fie receptiv. Altfel, cel ce se roagă 


0 Tac. 5, 16. 


trebuie să aibă sfinţenia Marelui Paisie ca să-l poată scoate din 
iad. De aceea, mai întâi faceţi rugăciuni pentru cei ce vor să se 
mântuiască. N 

Eu, atunci când Îl rog pe Dumnezeu pentru diferite cazuri, 
spun: „Dumnezeul meu, ajutorul Tău să fie simtit, astfel ca oamenii 
să se folosească şi duhovniceşte; dacă nu va fi simţit, să nu ne 
ajuţi”. Mulţi nici nu înțeleg de ce furtuni ne scapă Dumnezeu şi 
nici nu se gândesc la aceasta ca să-L. slăvească pe Dumnezeu. De 
aceea să cerem ca Hristos, Maica Domnului şi Sfinţii să ajute 
lumea, dar ajutorul lor să fie simţit, ca oamenii să se folosească. Să 
presupunem că cineva se primejduieşte să cadă de pe schelă şi 
Dumnezeu iconomiseşte să se agaţe de ceva, lucru care în mod 
firesc nu se putea face, şi astfel acela este salvat. Sau cade de 
undeva şi nu păţeşte nimic. Sau are accident şi scapă. Să ne rugăm 
ca el să înţeleagă că Dumnezeu l-a ajutat şi s-a izbăvit, ca să se 
folosească duhovniceşte. Cineva a căzut de pe un pod jos şi a 
scăpat. „Ai coborât să măsori adâncimea?”, îl întreb. Sfinţii ne ţin 
pe mâini. Un copil căruia îi dădusem o cruciuliţă, aşa cum alerga 
cu motocicleta, a trecut peste un taxi, a făcut o tumbă şi a 
continuat să alerge pe drum, fără ca să păţească ceva. Mulţi se 
izbăvesc, dar puţini înţeleg şi se îndreaptă. 

— Dacă fac rugăciune pentru cineva, deşi acela nu cere 
ajutor, se va folosi? 

— Aceasta va depinde de multe. La început, dacă acela a avut 
intenţie bună, dar n-a fost ajutat, este îndreptăţit să primească 
ajutorul dumnezeiesc. Chiar dacă nu s-ar ruga alţii pentru el, 
Dumnezeu va iconomisi ca acela să fie ajutat mai târziu. lar dacă el 
însuşi va cere de la început ajutor, Dumnezeu va interveni mai 
devreme şi astfel va fi ajutat; altfel va fi ajutat mai târziu. Prin 
rugăciune li dăm lui Dumnezeu dreptul să intervină. De obicei, 
dacă un om cere ajutor cu toată inima sa şi spune cu smerenie: 
„Părinte, roagă-te şi pentru mine”, îţi răneşte inima şi nu-l mai poţi 
uita. În timp ce dacă spune în mod superficial: „Fă şi pentru mine 
vreo rugăciune”, ca şi cum ar spune „Hai, sănătate!”, cum să-ţi 
aduci aminte de el? 


0 În viaţa Cuviosului Paisie se povesteşte următorul fapt: un ucenic 
leneş a căzut din neascultare într-un oarecare păcat şi a murit fără să se 
pocăiască. Dumnezeu a descoperit stareţului său, după rugăciuni 
insistente, că sufletul ucenicului se va chinui în iad până în Ziua Judecăţii, 
când va lua cuvenita răsplătire. Starețul a alergat atunci la Cuviosul 
Paisie şi l-a rugat să se roage şi el la Dumnezeu pentru mântuirea 
ucenicului său. După rugăciunea fierbinte a Cuviosului, Hristos a eliberat 
sufletul ucenicului nepocăit din iad. 


Atunci când rugăciunea se face din inimă, cu durere pentru 
problemele lumii, oamenii care cer în vremea aceea ajutor de la 
Dumnezeu primesc imediat ajutor. Am multe exemple concrete. Cu 
câţiva ani în urmă, un om cu totul deznădăjduit, în întunecarea lui 
a trecut graniţa şi s-a aflat la Parapetasma. Acolo l-au luat drept 
spion, l-au prins, l-au chinuit şi l-au închis. În închisoare se ruga. 
Un monah, cunoscut al meu, a aflat despre necazul lui şi s-a rugat: 
„Dumnezeul meu, Te rog eliberează-l”, spunea. „Pentru Tine este 
uşor să faci aceasta”. După ce l-au închis, l-au rechemat să mai 
spună despre sine. După ce s-a apărat, omul acesta s-a aflat pe 
teritoriu grecesc. Când grecii l-au cercetat, a spus: „M-au bătut, m- 
au închis, m-au cercetat. După aceea nu-mi mai aduc aminte de 
nimic. Nu ştiu, nici nu mi-am dat seama de felul în care m-am aflat 
la pichetul grecesc”. Aceasta este puterea rugăciunii. Rugăciunea 
înduplecă pe Dumnezeu. 

E bine ca... telefonul nostru fără fir să lucreze mereu, pentru 
a putea să ajute pe toţi oamenii care cer ajutor. În armată, la 
Transmisiuni, urmăream posturile străine, dar ajutam şi pe ai 
noştri, făceam pe intermediarii între posturile noastre ce erau 
departe de centru şi nu se auzeau; le luam semnalele şi le 
transmiteam. Eram totdeauna doi oameni şi alcătuiam două grupe. 
Pentru că de am fi fost numai unul, s-ar fi întrerupt şi nu s-ar fi 
putut ajuta celălalt care cerea ajutor, iar semnalele lui n-ar fi ajuns 
la destinaţia lor. Atunci când o astfel de staţie lucrează mereu, 
poate ajuta pe cei ale căror semnale nu ajung la unitatea lor. La fel 
şi cel ce are îndrăzneală la Dumnezeu şi se roagă pentru altul, face 
pe intermediarul între omul care cere ajutor şi Dumnezeu. Dacă 
însă unul cere ajutor, iar celălalt are staţia închisă, adică nu se 
roagă, ce se va întâmpla? 


Calitatea rugăciunii are valoare 


— Părinte, atunci când avem o cerere pentru un oarecare 
motiv serios, oare trebuie ca rugăciunea să fie însoţită de post? 

— Nici nu încape discuţie. Asta este ceva ce se impune. Postul 
şi nevoinţa sunt condiţii absolut necesare. Dar pentru ca 
rugăciunea să se facă în chip corect, trebuie să te doară pentru 
ceilalţi. Pentru că tipicul multor creştini din vremea noastră este 
să nu dorească să se mâhnească. Chiar şi pensionarii, care toată 
ziua stau, nu se duc să se apropie de un copil părăsit, deoarece 
aceasta cere durere de cap. Mănâncă, îşi beau cafeaua lor, fac o 
plimbare, se duc la vreun spital care are infirmieri, la ceva 
organizat, ca să vadă vreun bolnav pentru că aceasta este mai 
uşor. Adică fac aceasta ca să fie satisfăcuţi şi astfel îşi odihnesc 


gândul că şi-au făcut datoria. Pe câţi n-am îndemnat să ajute copii 
părăsiţi! Dar n-au făcut nimic. 

În Sfântul Munte au făcut undeva litanie pentru secetă şi în 
loc să plouă s-a aprins foc. Litania nu se face ca şi cum am face o 
plimbare. Trebuie să ne doară. Oare poate persista o ispită sau o 
stare grea dacă se roagă călugării cu inima? Cu toate că trecem 
prin ani grei, văd că în mănăstiri domneşte un duh... de veselie! 
Lumea arde. Ni se cere să facem o priveghere, de pildă, pentru un 
bolnav, iar noi cântăm: „Deschizând Tu mâna Ta” şi ne bucurăm. 
Noi ne petrecem timpul în chip plăcut, iar celălalt între timp 
moare. „Am făcut priveghere pentru bolnav”, îţi spune. Ce 
priveghere? Voi aţi făcut petrecere. Aceasta se numeşte petrecere 
duhovnicească. Uneori nici atunci când preotul spune: „Pentru cei 
ce zac în neputinţă” nu ne rugăm pentru bolnav. Am fi ajutat mai 
eficace dacă am fi făcut puţină rugăciune cu metaniile. Nu spun să 
suprimăm privegherile praznicale pe care le prevede tipicul, dar în 
astfel de cazuri să orânduim puţin timp ca să facem cel puţin una- 
două aţe de metanii spunând: „Doamne, Iisuse Hristoase, miluieşte 
pe robul Tău”. 

Totul este calitatea rugăciunii. Rugăciunea trebuie să fie din 
inimă, să se facă cu durere. Pentru Dumnezeu nu are atâta valoare 
cantitatea rugăciunii precum are calitatea ei. Rugăciunea ce se 
face în mănăstiri are cantitate, dar nu ajunge aceasta; trebuie să 
aibă şi calitate. Atâtea ore de rugăciune, care se fac de atâtea 
persoane, dacă ar fi fost din inimă, ar fi schimbat lumea. De aceea 
scopul este ca slujbele să se facă din inimă. 

Rugăciunea din inimă ajută nu numai pe ceilalţi, ci şi pe noi 
înşine, pentru că înlesneşte să vină bunătatea lăuntrică. Când ne 
punem în locul celuilalt vin în mod firesc dragostea, durerea, 
smerenia, recunoştinţa noastră faţă de Dumnezeu cu slavoslovire 
neîncetată, şi atunci rugăciunea pentru semenul nostru se face 
bine primită de Dumnezeu şi îl ajută. 


„Și L-au rugat stăruitor”0 


— Părinte, inima îmi rămâne rece în rugăciune. 

— Aceasta se întâmplă pentru că mintea nu dă telegramă 
inimii. Apoi în rugăciune trebuie să lucreze şi omul. El nu poate să 
ajungă dintr-odată în starea în care mintea lui să nu-i fugă deloc. 
Este trebuinţă de răbdare. Vezi, celălalt bate la uşă, iarăşi bate, 
aşteaptă şi după aceea se deschide uşa. Tu baţi numai o dată şi 
vrei ca să intri imediat înăuntru. Nu se poate aşa. Atunci când 
începi să rosteşti rugăciunea, nu doreşti să participe şi inima? 


0 Lc. 24, 29. 


— Simt nevoia de ajutor, pentru că mă simt neputincioasă. 

— Ei, de aici se începe. În rugăciune este trebuinţă de 
stăruinţă. „Şi L-au rugat stăruitor”, spune Evanghelia despre cei 
doi Ucenici care L-au întâlnit pe Hristos pe drumul spre Emaus. 
Hristos a rămas cu ei, pentru că aceia aveau o înrudire cu El şi de 
aceea li se cuvenea aceasta. Aveau smerenie, simplitate, bunătate, 
curaj în sensul cel bun; ei întruneau toate condiţiile, şi pentru 
aceasta Hristos a rămas cu ei. 

Trebuie să ne rugăm cu credinţă pentru orice cerere şi să 
avem răbdare, iar Dumnezeu va grăi. Deoarece atunci când omul 
se roagă cu credinţă, într-un fel Il obligă pe Dumnezeu să-i 
împlinească cererea pentru această credinţă a lui. De aceea, 
atunci când cerem ceva de la Dumnezeu, să nu „ne îndoim” şi vom 
fi auziţi. „Să aveți credinţă fără să vă îndoiți”, a spus Domnul. 
Dumnezeu ştie când trebuie să ne dea ceea ce cerem, ca să nu ne 
vătămăm duhovniceşte. Uneori cerem ceva de la Dumnezeu, dar 
nu avem răbdare şi ne neliniştim. Dacă n-am avea un Dumnezeu 
puternic, atunci ar trebui să ne neliniştim. Dar fiindcă avem un 
Dumnezeu atotputernic şi Care are foarte multă dragoste, atât de 
multă încât ne hrăneşte şi cu Sângele Său, nu suntem îndreptăţiţi 
să ne neliniştim. De multe ori nu lăsăm o problemă grea a noastră 
în mâinile lui Dumnezeu, ci acţionăm omeneşte. Atunci când cerem 
ceva de la Dumnezeu şi ni se zdruncină credinţa şi voim să 
acţionăm omeneşte în cele greu de izbutit, fără să aşteptăm 
răspuns de la Dumnezeu la cererea noastră, este ca şi cum am face 
o cerere la Împăratul Dumnezeu şi o luăm înapoi chiar în vremea 
când Acela întinde mâna Sa ca să o împlinească. Îl rugăm din nou, 
dar iarăşi ni se zdruncină credinţa noastră şi ne neliniştim şi 
repetăm acelaşi lucru. Astfel se prelungeşte chinul nostru. Adică 
procedăm ca acela care face o cerere la minister şi după puţin îi 
pare rău şi o retrage. Se răzgândeşte iarăşi şi o depune, iar după 
puţin o retrage din nou. Însă cererea trebuie să rămână acolo 
pentru ca să intre la rând. 


Rugăciune cu durere 


— Părinte, cum faceţi rugăciune pentru o problemă? 

— Cheia reuşitei este ca pe cel ce se roagă să-l doară. Dacă 
nu-l doare, poate sta ore întregi cu metania în mână şi rugăciunea 
lui să nu aducă niciun rezultat. Dacă există durere pentru 
problema pentru care te rogi, chiar şi cu un suspin faci rugăciune 
din inimă. Mulţi, atunci când alţii le cer să facă rugăciune pentru 
ei nu au timp să se roage în momentul acela şi de aceea se roagă 


0 Cf. Mt. 21,21. 


numai cu un suspin pentru problema acelora. Nu spun ca să nu se 
facă rugăciune, ci, dacă se întâmplă să nu fie timp, chiar şi un 
suspin pentru durerea celuilalt este o rugăciune din inimă; adică 
echivalează cu ore întregi de rugăciune. Citeşti, de pildă, o 
scrisoare, vezi o problemă, suspini şi după aceea te rogi. Acesta 
este mare lucru! Înainte de a apuca receptorul, înainte de a forma 
numărul, Dumnezeu te aude! Şi să vezi cum se înştiinţează şi 
celălalt! Să vedeţi cum demonizaţii înţeleg atunci când fac 
rugăciune pentru ei şi strigă oriunde s-ar afla! 

Adevărata rugăciune începe de la durere; nu este plăcere, 
„nirvana”. Dar ce fel de durere este? Omul se chinuieşte în sensul 
cel bun. Îl doare, geme, suferă atunci când face rugăciune pentru 
orice. Ştiţi ce înseamnă a suferi? Da, suferă, pentru că participă la 
durerea generală a lumii sau a unui om în particular. Această 
participare, această durere Dumnezeu o răsplăteşte cu veselia 
dumnezeiască. Desigur că nu omul cere veselia dumnezeiască, ci 
ea vine ca o consecinţă, deoarece participă la durerea celuilalt. 

— Cum să înceapă cineva lucrarea aceasta? 

— Află ceva, de pildă, despre un accident. „Ah!”, suspină el şi 
Dumnezeu îndată îi dă mângâierea dumnezeiască pentru puţin 
suspin. Vede pe unul îndurerat şi iarăşi suferă împreună cu el, iar 
Dumnezeu îl mângâie cu mângâierea dumnezeiască, nu rămâne cu 
acea amărăciune. lar celălalt este ajutat prin rugăciunea lui. Sau 
se gândeşte: „Dumnezeu ne-a dat atâtea; eu ce am făcut pentru 
Dumnezeu?”. Mi-a făcut mare impresie ceea ce mi-a spus un suflet: 
„Îngerii îşi acoperă feţele atunci când se săvârşeşte Taina 
Dumnezeieştei Liturghii, iar noi ne împărtăşim cu Trupul lui 
Hristos. Eu ce am făcut pentru Hristos?”. Unul ca acesta suferă în 
sensul cel bun. 

— Părinte, cum înţelege cineva că celălalt s-a folosit prin 
rugăciunea sa? 

— Este înştiinţat de aceasta prin mângâierea dumnezeiască 
pe care o simte înăuntrul său după rugăciunea ce-a făcut-o cu 
durere din inimă. Dar mai întâi trebuie ca durerea celuilalt să o 
faci durerea ta şi după aceea să faci şi rugăciune din inimă. 
Dragostea este o însuşire dumnezeiască şi ea îl vesteşte pe 
celălalt. Şi în spitale, când pe medici şi pe surori îi doare pentru 
bolnavi, acesta este medicamentul cel mai eficace dintre toate 
medicamentele ce li se dau. Bolnavii simt că se interesează de ei, 
simt siguranţă, mângâiere. Celui care suferă nu trebuie să-i spui 
multe cuvinte, nici să-l dăscăleşti. Inţelege că te doare pentru el şi 
astfel se foloseşte. Durerea este totul. Dacă ne doare pentru 
ceilalţi uităm de noi înşine şi de problemele noastre. 


n 


Mângâierea dumnezeiască 


— Părinte, când mă doare pentru ceilalţi, mă cuprinde o 
nelinişte şi nu mă pot ruga. 

— Fiindcă există nelinişte, aceasta este dovada că înăuntrul 
tău există elementul omenesc. Eu, cu cât mă doare mai mult 
pentru lume, cu atât mai mult mă rog şi mă bucur duhovniceşte, 
deoarece le spun pe toate lui Hristos şi El le aranjează. Şi văd că 
pe măsură ce trece timpul, deşi curajul trupesc se micşorează, cel 
sufletesc se măreşte, pentru că dragostea, jertfa, durerea pentru 
celălalt dau multă putere sufletească. Iată, în noaptea aceasta în 
care aţi avut priveghere, aveam puţin curaj, dar am prins putere 
de la durerea celorlalţi. Şi am stat în picioare toată noaptea până 
la Sfânta Liturghie primind lume”. După aceea şi înăuntrul bisericii 
am stat în picioare, dar n-am simţit oboseală pentru că mă durea 
pentru lume şi asta mă întărea. lar tu să te rogi şi să te bucuri, 
pentru că Hristos le va iconomisi pe toate. 

În înfruntarea duhovnicească nu există mâhnire. Câtă durere 
n-am suferit acum cu lumea! Nu puteam trece aşa oricum peste 
problemele lor. Mă durea, suspinam, dar la fiecare suspin 
încredinţam problema lui Dumnezeu şi la durerea ce o simţeam 
pentru altul Dumnezeu îmi dădea mângâiere. Adică prin 
înfruntarea duhovnicească venea mângâierea dumnezeiască, 
pentru că durerea care are în ea nădejde în Dumnezeu are 
mângâiere dumnezeiască. Altfel cum vă putea suferi cineva?! Cum 
m-aş fi putut descurca în alt fel cu atâtea câte aud? Mă doare, dar 
mă gândesc şi la răsplata dumnezeiască dăruită celor îndureraţi. 
Suntem în mâinile lui Dumnezeu. De vreme ce există dreptate 
dumnezeiască şi răsplătire dumnezeiască, nimic nu se pierde. Cu 
cât se chinuieşte cineva mai mult, cu atât va fi răsplătit mai 
îmbelşugat. Dumnezeu, deşi vede atâta durere pe pământ, chiar şi 
lucruri pe care noi nu le putem percepe, nu-şi pierde cumpătul ca 
noi oamenii. Ci îţi spune: „Suferi mai mult, mai mult te voi 
iconomisi în cealaltă viaţă”, şi de aceea Se bucură. Altfel cum ar fi 
putut suferi, să spunem, atâta nedreptate şi atâta răutate ce 
există? Dar Dumnezeu are în vedere răsplata celor ce suferă şi 
poate - într-un anume fel spus - să sufere această durere mare. Noi 
nu vedem ce slavă va primi celălalt şi ne doare, de aceea 
Dumnezeu ne răsplăteşte cu dumnezeiască mângâiere. 

— Părinte, această mâhnire nu-l răpune pe om? 


0 Starețul se referă la privegherea din noaptea de 9 spre 10 noiembrie 
1993. Cu toate că era foarte chinuit de cancer, stând în picioare, sprijinit 
de un scaun, a dat binecuvântare la circa 30.000 de oameni ce au trecut 
pe aici în acea zi. 


— Nu. Omul nu este răpus atunci când înfruntă duhovniceşte 
orice situaţie. La început se amărăşte atunci când aude că suferă 
cineva, dar după aceea vine mângâierea dumnezeiască drept 
răsplată şi nu i se distruge organismul. Deşi amărăciunea 
provenită din mâhnire lumească aduce dureri de stomac etc,, 
aceasta nu vatămă organismul, pentru că are balsam dumnezeiesc. 


Primejdia nesimţirii 


— Părinte, uneori mirenii îmi cer să mă rog pentru 
problemele lor. O fac, dar fără să simt durere. 

— Aici există două cazuri: primul este primejdios, al doilea 
este înfruntare duhovnicească. Atunci când monahul le uită pe ale 
lui şi nu se gândeşte nici la ceilalţi, adică nu se roagă pentru lume, 
acesta este un lucru foarte rău. Venim la mănăstire, îi părăsim pe 
ai noştri şi ajungem să-i uităm şi pe ei, şi pe toţi ceilalţi. Adică 
înfruntăm lucrurile duhovniceşte, dar nu participăm duhovniceşte 
la durerea celorlalţi. Nu sporim duhovniceşte ca să putem simţi 
problemele lor şi există primejdia să ajungem la nesimţire. Începe 
încet-încet să se înstăpânească în noi o nepăsare şi inima se face 
de piatră. În al doilea caz îl doare pe cineva de toată lumea, dar 
simte şi o mângâiere, pentru că se gândeşte că celălalt care suferă 
va avea plată de la Dumnezeu, va fi mucenic. La gândul acesta 
simte întru sine o siguranţă profundă şi are o bucurie lăuntrică. În 
cazul acesta inima nu este de piatră, ci dumnezeiască. 

Dacă monahii nu iau aminte la ei înşişi, inima lor poate deveni 
foarte aspră. Mirenii văd accidentele şi nefericirea celorlalţi şi îi 
doare. Noi n-o vedem şi se poate să ajungem să cerem totul numai 
pentru noi înşine. Adică dacă nu facem o lucrare fină, în aşa fel 
încât să simţim nefericirea celorlalţi şi să facem pentru ei 
rugăciune din inimă, vom ajunge să avem inimă împietrită. Vom 
ajunge la punctul să dorim doar aranjarea noastră, iar inima ne va 
deveni de piatră prin nepăsare, lucru ce este antievanghelic. 
Monahul trebuie să se intereseze, să-l doară şi să se roage în 
general pentru lume. Aceasta nu-i aduce răspândire, ci, 
dimpotrivă, se foloseşte şi el însuşi cu rugăciunea şi ajută şi pe 
ceilalţi. 

— Părinte, deşi mă văd în ce hal sunt, fac mai multă 
rugăciune pentru alţii. Nu cumva este mai bine să nu mă rog 
pentru alţii, ci să mă rog numai pentru mine? 

— Faci aceasta din smerenie? Dacă este din smerenie, să spui 
lui Dumnezeu cu multă smerenie: „Dumnezeul meu, aşa cum sunt 
nu trebuie să mă auzi. Dar nu este oare nedrept ca alţii să sufere 
din pricina mea? Pentru că, de aş fi avut o stare bună 


duhovnicească, îndrăzneală către Tine, m-ai fi auzit şi i-ai fi ajutat. 
Şi eu sunt vinovată pentru că acela suferă. Acum însă de ce să 
sufere din pricina mea? Te rog, ajută-i!”. Adică depinde cum te 
aranjezi pentru ceilalţi. Simţi că nu eşti vrednică, dar se întâmplă 
să vezi pe un îndurerat, te mâhneşti, te doare şi te rogi. Atunci 
când, de pildă, văd un orb, mă simt şi eu vinovat, pentru că de aş fi 
avut o stare duhovnicească bună l-aş fi putut vindeca. Dumnezeu 
ne-a dat posibilitatea să devenim sfinţi, să facem minuni precum a 
făcut şi El. Să ne recunoaştem boala noastră duhovnicească, mare 
sau mică şi, cu smerenie, să cerem sănătate trupească pentru 
semenul nostru ca fiind şi noi vinovaţi pentru boala lui. Pentru că 
de am fi avut noi sănătate duhovnicească şi acela ar fi fost 
vindecat de mult timp şi nu s-ar fi chinuit. Când ne aranjăm corect, 
socotindu-ne vinovaţi de toată starea lumii, şi spunem: „Doamne, 
Iisuse Hristoase, miluieşte-ne pe noi”, se foloseşte întreaga lume. 
Desigur, şi pentru starea sa de neputinţă trebuie să-l doară pe 
fiecare şi să ceară mila lui Dumnezeu. Dar, fireşte, dacă va ajunge 
la o astfel de stare precum cea de mai sus, atunci nu mai cere 
nimic pentru sine. 

Văd că de multe ori îl înţelegem strâmb pe „Doamne, Iisuse 
Hristoase, miluieşte-mă” şi, chipurile, din smerenie nu spunem 
„miluieşte-ne pe noi”, nerugându-ne pentru alţii, ci numai pentru 
noi. De aceea de multe ori mirenii ne iau în nume de rău pe noi, 
monahii, şi spun că suntem egoişti şi că ne îngrijim să ne mântuim 
numai pe noi înşine. „Miluieşte-mă” este pentru ca să nu cădem în 
mândrie, căci rugăciunea unui om smerit, care crede că e mai rău 
decât toţi, are mai multă valoare decât privegherea ce o face un 
altul cu gând mândru. Când ne rugăm cu mândrie, ne batem joc de 
noi înşine. 


Stare de alarmă 


Nu uitaţi că trecem prin vremuri grele şi este trebuinţă de 
multă rugăciune. Să vă gândiţi la marea nevoie pe care o are 
lumea astăzi şi la marea pretenţie pe care Dumnezeu o are de la 
noi pentru rugăciune. 

Să vă rugaţi pentru situaţia generală cu totul ieşită din comun 
a întregii lumi, ca să Se milostivească Hristos de făpturile Sale, 
pentru că merg spre catastrofă. Să intervină dumnezeieşte în 
epoca complicată în care trăim, pentru că lumea se îndreaptă spre 
zăpăceală, nebunie şi impas. 

Dumnezeu ne-a chemat să facem rugăciune pentru lume, care 
are atâtea probleme. Unii sărmani nu apucă să-şi facă nici măcar o 
cruce. Dacă noi, monahii, nu facem rugăciune, cine va face? 


Militarul în vreme de război este în stare de alarmă, gata încălţat. 
În aceeaşi situaţie trebuie să fie şi monahul. Ah, Macabeu’ aş fi 
ajuns de aş fi făcut aşa! Aş fi fugit în munţi, ca să mă rog mereu 
pentru lume. 

Trebuie să ajutăm toată lumea cu rugăciunea, ca să nu facă 
diavolul orice vrea. Diavolul a dobândit drepturi. lar aceasta nu 
pentru că îl lasă Dumnezeu, ci pentru că El nu vrea să silească 
libertatea nimănui. De aceea noi să ajutăm cu rugăciunea. Când pe 
cineva îl doare pentru starea ce stăpâneşte azi în lume şi se roagă, 
atunci oamenii sunt ajutaţi fără să se fie silită libertatea voinţei lor. 
Dacă veţi mai spori încă puţin cu harul lui Dumnezeu, vom încerca 
să intrăm într-o rânduială nouă de rugăciune. Vreau să vă faceţi 
„radar”, pentru că lucrurile se precipită. Vom organiza un atelier 
de rugăciune. Să vă bateţi în război folosind şiragul de metanii. 
Rugăciunea să se facă cu durere. Ştiţi ce putere va avea atunci 
rugăciunea? 

Mult mă rănesc când văd monahi care acţionează omeneşte, 
iar nu cu rugăciunea spre a mijloci la Dumnezeu în lucrurile greu 
de izbutit omeneşte. Dumnezeu le poate aranja pe toate. Când 
cineva face o lucrare duhovnicească în chip corect, atunci chiar 
numai şi cu rugăciunea poate zidi mănăstiri, le poate înzestra cu 
toate cele absolut necesare şi poate ajuta toată lumea. Nu este 
trebuinţă nici să lucreze; ajunge numai să se roage. Monahul 
trebuie să încerce să nu aibă dureri de cap pentru cutare sau 
cutare greutate, fie a sa personală, fie a unui semen de al său, fie 
privind situaţia generală, ci să alerge la rugăciune şi să trimită 
multe puteri dumnezeieşti prin mijlocirea lui Dumnezeu. De altfel, 
aceasta este lucrarea monahului, iar dacă monahul n-a înţeles-o, 
viaţa lui nu are niciun sens. De aceea, să ştie că orice nelinişte a 
sa, care îl sileşte să caute cu chinuială şi durere de cap soluţii 
omeneşti la diferite probleme, este de la diavolul. Atunci când 
vedeţi că vă preocupă lucruri pentru care omeneşte nu există 
rezolvare şi nu le încredinţaţi lui Dumnezeu, să ştiţi că aceasta 
este o măiestrie a diavolului, ca să lăsaţi rugăciunea prin care 
Dumnezeu poate trimite nu numai, simplu, putere dumnezeiască, 
ci puteri dumnezeieşti. Iar atunci ajutorul nu va fi un simplu ajutor 
dumnezeiesc, ci o minune a lui Dumnezeu. Dar din clipa în care 
începem să ne neliniştim împiedicăm pe Dumnezeu să intervină. 


0 Supranumele de „Macabeu” s-a dat lui Iuda, conducătorul răscoalei 
iudaice din 166 î.Hr., în timpul lui Antioh al IV-lea Epifanul, stăpânitorul 
regatului Seleucizilor. După cea mai probabilă părere, el înseamnă „cel 
care a dat la moarte pe vrăjmaşi”. Acelaşi epitet s-a dat, în continuare, şi 
urmaşilor lui Iuda. Macabeii s-au distins în luptele pentru credinţa 
strămoşească şi eliberarea politică (Vezi I, II, III Mac.). 


Punem logica înainte şi nu pe Dumnezeu şi voia Sa dumnezeiască 
prin care să fim îndreptăţiţi a primi ajutorul dumnezeiesc. Diavolul 
încearcă, furând cu măiestrie dragostea monahului, să-l ţină într-o 
dragoste lumească, într-o înfruntare lumească a lucrurilor şi într-o 
slujire lumească a semenului său. In timp ce el, ca monah, are 
posibilitatea să se mişte în spaţiul lui propriu, în specialitatea sa 
de transmisionist, pentru că aceasta este şi ascultarea ce i-a dat-o 
Dumnezeu. Toate celelalte, pe care le facem prin străduinţe 
omeneşti, sunt pe un plan inferior. 

De asemenea, este mai bine ca monahul să ajute pe ceilalţi cu 
rugăciunea sa decât cu cuvintele sale. Dacă nu are puterea să 
stăpânească pe cineva care face rău, să-l ajute de departe cu 
rugăciunea, pentru că altfel se poate chiar vătăma. O rugăciune 
bună, din inimă, are mai multă putere decât mii de cuvinte, atunci 
când ceilalţi nu ascultă de cuvinte. Cu toate că unii spun că ajut 
lumea care vine şi mă află, eu văd însă că mai eficace slujesc 
lumea citind o oră şi jumătate la Psaltire. Cealaltă lucrare o văd ca 
o recreaţie; să-şi spună sărmanii durerea lor şi eu să le dau un 
sfat. Dar nu socotesc că-i ajut prea mult slujindu-i astfel; 
rugăciunea este aceea care ajută. Dacă tot timpul meu l-aş fi dat 
rugăciunii, aş fi ajutat mai mult lumea. Să spunem că văd pe zi 200 
de oameni; oare numai 200 de necăjiţi există în lume? Dacă n-aş 
vedea pe nimeni şi m-aş ruga pentru toată lumea, atunci aş primi 
toată lumea. De aceea spun lumii: „Eu vreau să vorbesc lui 
Dumnezeu despre voi, şi nu vouă despre Dumnezeu. Aceasta este 
mai bine pentru voi, dar nu mă înţelegeţi”. 

Să nu neglijăm subiectul rugăciunii în aceşti ani grei. 
Rugăciunea este o asigurare, este comuniunea cu Dumnezeu. Aţi 
văzut ce spune Avva Isaac? „Dumnezeu nu ne va întreba pentru ce 
n-am făcut rugăciune, ci de ce n-am avut legătură cu Hristos şi ne- 
a chinuit diavolul”0. 


0 Sfântul Isaac Sirul, „Cuvinte ascetice”, Cuv. 42, p. 219 


CAPITOLUL 2 
Mănăstirile sunt fortificaţii ale Bisericii 
Monahul este far aşezat pe înălţimea stâncilor 


— Părinte, care este lucrul monahului? 

— Lucrul monahului este să se facă vas al Sfântului Duh. Să-şi 
facă inima sa sensibilă ca foiţa de aur a pictorilor. Toată lucrarea 
monahului este dragoste, aşa cum şi călătoria lui pe această cale 
se face din dragoste faţă de Dumnezeu, care are în ea şi dragostea 
faţă de aproapele. Monahul cercetează nefericirea societăţii, îl 
doare inima de ea şi se roagă mereu din inimă pentru lume. Şi 
astfel miluieşte lumea cu rugăciunea. Există monahi care ajută pe 
oameni mai mult decât i-ar fi putut ajuta toată lumea la un loc. Un 
mirean, de pildă, oferă două portocale sau un kilogram de orez 
unui oarecare sărac, de multe ori numai ca să-l vadă oamenii şi 
încă îi mai judecă şi pe alţii de ce n-au dat şi ei. Însă tăcând, 
monahul ajută cu tone prin rugăciune. 

Monahul nu îşi face planuri şi programe personale lumeşti 
pentru misionarism, ci înaintează fără niciun plan personal al său 
şi Bunul Dumnezeu îl trece în planul Său cel dumnezeiesc, şi, dacă 
va fi nevoie pentru misiune. Dumnezeu îl va trimite într-un mod 
dumnezeiesc. Dumnezeu nu cere de la monahi să iasă în lume ca 
să-i ţină pe oameni de braţ ca ei să poată merge, ci le cere să le 
dea acelora lumină prin trăirea lor, ca să-i călăuzească astfel spre 
viaţa veşnică. Adică monahul nu are ascultarea să ajute lumea prin 
a se afla în mijlocul ei. El pleacă departe de lume, nu pentru că 
urăşte lumea, ci pentru că o iubeşte, şi trăind departe de ea, o va 
ajuta cu rugăciunea sa în ceea ce nu se poate face omeneşte, ci 
numai prin intervenţie dumnezeiască. De aceea monahul trebuie 
să se afle în neîncetată comuniune cu Dumnezeu, să primească 
semnale şi să arate oamenilor drumul spre Dumnezeu. 

N-am putut înţelege multă vreme felul în care romano- 
catolicii justifică unele lucruri. Mi s-a dezlegat nedumerirea cu 
puţin timp mai înainte, când au trecut pe la Colibă doi romano- 
catolici arhitecţi din Roma. Aveau neştiinţă, dar bună intenţie. „Ce 
fac monahii de stau aici?”, mă întreabă. „De ce nu se duc în lume 
să facă lucrare socială?”. „Farurile nu trebuie să fie totdeauna sus 
pe stâncă?”, le răspund. „Ce, trebuie să meargă în oraşe să se 


0 Despre rugăciune şi monahism vor apărea două volume aparte. În 
volumul acesta s-au redat despre aceste subiecte numai cele ce au 
legătură cu trezirea duhovnicească. 


adauge la numărul felinarelor de acolo? Alta misiune au farurile şi 
alta felinarele”. Monahul nu este felinar, ca să fie aşezat la un 
capăt de drum şi să-i lumineze pe călători ca să nu se împiedice. Ci 
este far îndepărtat, aşezat sus pe stânci, care cu strălucirile lui 
luminează mările şi oceanele, pentru a îndruma corăbiile să ajungă 
la destinaţia lor, la Dumnezeu. 


Predica tăcută a monahului 


Voi face rugăciune ca voi, cele trei surori, să nu mai creşteţi, 
ci să rămâneţi aşa, cu aceste broboade albastre, la aceeaşi 
înălţime şi la aceeaşi vârstă. Ştiţi cum sunt ajutaţi oamenii fără 
zgomot atunci când vă văd? Pentru că astăzi în lume nu găsesc 
uşor o copilă serioasă. Cele mai multe sunt sălbăticite, cu ţigara în 
mână şi fac nişte grimase... Şi văd aici tinere dăruite, care cântă şi 
se bucură... Şi te întreabă: „Ce se întâmplă aici? Ceva se petrece. 
Oare să spunem că sunt năroade? Nu sunt. Să spunem că le 
lipseşte ceva? Nu le lipseşte. Se vede că este vorba de ceva mai 
înalt”. Într-adevăr, ştiţi cât de mult ajută aceasta? 

Când mirenii merg la o mănăstire şi văd monahi coreciţi, 
atunci şi necredincioşi de ar fi, dacă au intenţie bună, devin 
credincioşi. Mulţi oameni de ştiinţă atei, care au venit în vizită în 
Sfântul Munte, şi-au schimbat viaţa, îşi fac probleme în sensul cel 
bun şi se folosesc. Acolo văd oameni tineri, veseli, care aveau toate 
condiţiile să trăiască îmbelşugat în lume, dar îşi lasă bogăţiile, 
funcţiile etc., şi trăiesc pustniceşte, cu rugăciune şi priveghere şi 
spun: „Ce se întâmplă? Dacă într-adevăr există Dumnezeu, dacă 
există şi o altă viaţă, dacă există iad, eu ce voi face?”. Aşa încep şi 
îşi frânează viaţa lor păcătoasă sau şi-o îndreaptă. Cunosc un caz. 
O fata de douăzeci de ani a făcut o încercare de sinucidere, şi-a 
tăiat venele, dar au reuşit s-o salveze. După aceea s-a aflat un 
monah care a luat-o şi a dus-o la o mănăstire de maici. Sărmana 
era sălbăticită. Dar când a văzut acolo monabhiile şi-a revenit. „Văd 
o altă lume aici”, a spus. „Oare pot să rămân şi eu?”. 

Aceasta este predica fără zgomot a monahului. Mulţi predică, 
dar puţini insuflă încredere deoarece viaţa lor nu corespunde cu 
cuvintele lor. Monahul nu ţine predici cu voce tare, ca să-l audă 
ceilalţi, ci predică în tăcere pe Hristos cu viaţa lui şi ajută cu 
rugăciunea lui. El trăieşte Evanghelia, iar harul lui Dumnezeu îl 
trădează. Astfel se predică Evanghelia în modul cel mai eficace, 
lucru de care însetează lumea, mai ales cea de azi. Chiar şi atunci 
când monahul vorbeşte, el nu spune în mod simplu un gând, ci 
mărturiseşte o experienţă. Dar şi numai un gând de ar spune, şi 
acesta este luminat. 


— Părinte, unii spun că tinerii sau tinerele merg la mănăstire 
uneori din cauza unei decepţii, alteori deoarece au o oarecare 
neputinţă sau pentru că sunt uşori la minte. 

— Oamenii aceştia se vede că au avut unul sau două cazuri de 
acest fel în mintea lor şi nedreptăţesc în continuare, ori din 
răutate, ori din invidie, 90% din monahi. Dar dacă vor examina 
lucrurile, ei vor vedea că nu este aşa. Şi atunci vor spune că aici 
este vorba de ceva mai înalt, că există Dumnezeu. 

De aceea monahul trebuie să fie mereu pildă bună pentru 
lume - „aşa să lumineze lumina voastră înaintea oamenilor”. 
Monahul corect este lumina lumii. Ce spune Sfântul loan Scărarul? 
„Îngerii sunt lumină pentru monahi şi monahii sunt lumină pentru 
mireni”0. Când monahul se deosebeşte de mireni, atunci ajută 
efectiv. Pentru că ceea ce ajută pe mirenii care se ticăloşesc 
pentru lucruri deşarte este sfinţenia, care, prin simplitatea ei, îi 
învaţă să priceapă sensul cel mai adânc al vieţii, ca să li se 
îndepărteze povara patimilor de pe inimă. 


Monahul şi renașterea lumii 


Monahii sunt armata fidelă a lui Hristos, de aceea nici nu sunt 
plătiţi. Iată, vezi, de ce mulţi nu pot uita Sfântul Munte! Oriunde în 
altă parte ar merge li se vor cere bani etc., în timp ce pentru 
Sfântul Munte scot numai o hârtie şi de aici mai departe pot merge 
unde vor, fără să plătească. Mănâncă în dar, dorm în dar. Mai află 
şi altceva, şi de aceea se folosesc. Când eram la Coliba Sfintei 
Cruci” a venit cineva care avea nişte probleme. Am discutat o oră 
şi jumătate. După aceea a scos să-mi dea 500 de drahme. „Ce-i 
asta?”, îl întreb. „Pentru o simplă vizită la medic plătim atâta”, îmi 
răspunde. „lartă-mă, nu cumva este puţin?”. 

După ultimul incendiu, atunci când au venit în Sfântul Munte 
unii dintre mai-marii Pieței Comune ca să vadă de ce anume este 
nevoie şi să ajute, au trecut şi pe la Colibă. In contextul discuţiei 
ce am avut-o atunci le-am spus: „Noi am venit aici ca să dăm, n-am 
venit ca să luăm”. „Pentru prima dată am auzit aceasta”, mi-au 
spus aceia şi au consemnat îndată cele spuse de mine”. Noi ne-am 
făcut monahi ca să luăm lucruri materiale? Nu, ci noi ne-am făcut 
monahi ca să dăm cele duhovniceşti fără ca să luăm cele materiale. 
Să fim eliberaţi de grijile vieţii, ca să ne îngrijim de cele 


° Mt. 5, 16. 

0 Sf. Ioan Scărarul, „Scara”, Cuv, 26, c. 23. 

° Starețul a locuit la Coliba Sfintei Cruci între anii 1969-1978. 
0 S-a spus în mai 1991. 


duhovniceşti. Am ieşit din lume pentru dragostea lui Hristos, ca să 
ne eliberăm de patimi şi să eliberăm şi pe alţii. 

Scopul nostru este ca să-i ajutăm pe oameni cu rugăciunea şi 
cu pilda noastră, aşa fel ca ei să renască duhovniceşte. Când 
cineva pleacă din lume şi intră în mănăstire devine Părinte sau 
Maică, adică Părinte duhovnicesc sau Maică duhovnicească. O 
fată, atunci când se face monahie, „se mărită”; se face mireasă a 
lui Hristos, maică duhovnicească şi ajută pentru renaşterea 
duhovnicească a oamenilor. Prin rugăciune ea ajută, de pildă, să se 
întemeieze familii binecuvântate. Dar în afară de rugăciune sunt 
cazuri când trebuie să se ofere omului şi ajutor omenesc. Orice 
monahie corectă, în afară de rugăciunea ce-o face pentru lume, 
ajută mult şi cu felul ei de a fi, printr-o înfruntare corectă a 
situaţiilor, prin doua cuvinte ce le va spune acolo la arhondaric 
unui închinător, ca să prindă sensul cel mai adânc al vieţii, sau 
unei mame pentru ca să o sprijine. lar a căuta monahia relaţii etc., 
acestea sunt lucruri nefolositoare, pentru că proiecţiile lumeşti vin 
în contradicţie cu legile duhovniceşti şi atunci ne chinuim. Pe cât 
puteţi, mişcaţi-vă în ascuns. Fac o comparaţie care mă doare: unii 
monahi urmăresc praznice, vizite, prietenii duhovniceşti. Eu, când 
sunt nevoit să merg undeva, fie chiar şi pentru o lucrare 
duhovnicească, simt aceasta ca pe o mucenicie, o văd ca pe o 
risipă de timp. 

— Părinte, atunci când o monahie în vârstă este necoaptă 
duhovniceşte, ce este de vină? 

— Nu ia aminte de sine şi nu face lucrarea duhovnicească pe 
care trebuie s-o facă. Răul de acolo începe. Să spunem că pe una 
n-a chemat-o Hristos să devină monabhie şi a rămas în lume şi a 
devenit mamă. Atunci una ca aceasta n-ar fi avut pretenţii de la 
ceilalţi, ci ceilalţi ar fi avut pretenţii de la ea. Ar fi dat multe şi ar fi 
luat multe prin jertfa ce ar fi făcut-o. În mănăstiri însă trebuie să 
devină maică duhovnicească; misiunea ei este mai înaltă şi decât 
cea a unei mame. Dar acum ce se întâmplă? Vine la mănăstire de 
mică şi dacă nu face lucrarea duhovnicească pe care trebuie s-o 
facă are gândul că este mereu copil. Însă trebuie să înţeleagă că 
nu mai este copil, ca să nu gândească: „Avem mamă, avem casă, 
avem lipsa de grijă şi nu ne mai interesează nimic”. Trebuie să 
dea, să ajute la renaşterea duhovnicească a surorilor celor mai 
mici prin comportamentul ei, sau pe mirenii ce vin la mănăstire 
acolo unde face ascultare la arhondaric, la biserică etc.. Să se 
jertfească în toate şi astfel va lua fără să ceară. Dacă monahia nu 
se formează în felul acesta, toate sunt pierdute. Rămâne într-o 
stare nedezvoltată şi vrea mereu să ia şi de la cele mici, şi de la 


cele mari, fără ca ea să dea ceva. Cultivă un duh vătămător şi nu 
se maturizează, pentru că nu se dăruieşte pe sine celorlalţi. 

La unii monahi văd exact starea unui beduin pe care l-am 
cunoscut la Sinai. Era de 65 de ani şi spunea: „Nici eu nu am tată; 
sunt orfan”. La 65 de ani avea nepoţei. Au trecut două şi trei 
generaţii şi să spună: „Nici eu nu am tată”. Adică să ceară 
dragostea tatălui! Şi noi călugării vom rămâne copii dacă nu 
suntem atenţi; acesta este răul. Dacă însă monahia sau monahul s- 
ar gândi ce ar fi făcut în lume la această vârstă, ar spune: „Acum 
nu trebuie să cer mângâiere omenească; eu trebuie să mă jertfesc, 
iar nu să am pretenţii”. Cei mai mulţi vin de mici la mănăstire, află 
părinţi duhovniceşti şi pot rămâne într-o stare copilărească, cu 
pretenţii copilăreşti, în vreme ce de ar fi fost în lume, ar fi devenit 
părinţi. Adică rămân mereu copii nu în sensul cel bun, ci în cel 
pruncesc, al lipsei de minte. Şi iată, pot îmbătrâni, dar dacă nu le 
lucrează mintea se pot bucura de o caramelă sau de o flanelă. 
„Starețul mi-a cumpărat o flanelă de lână”, spunea un bătrânel 
acolo în Sfântul Munte şi arăta flanela pe care i-a dat-o stareţul lui. 
Se bucura ca şi copilul căruia mama lui i-a cumpărat o hăinuţă cu 
şnururi. 

Să ne facem copii cu răutatea, nu la minte”. Pentru că, altfel, 
cum va intra vitejia în viaţa noastră? Cum va intra bărbăţia? Un 
monah, ca să aibă sporire, trebuie să-şi înmoaie asprimea ce o are, 
adică să-şi facă inima puţin mai de mamă. lar o monahie, ca să 
aibă sporire, trebuie să dobândească puţină bărbăţie. 


Zdrobirea duhovnicească schimbă pe ceilalţi 


— Părinte, când un suflet vine în mănăstire şi încă are 
cugetarea lumească, un aer lumesc, cum se va lepăda de ea? 

— Atunci când intră în mănăstire trebuie să uite lumea, dar 
să nu uite că se află în mănăstire. Ei bine, acasă se poate să nu fi 
fost ajutată, să nu fi primit o educaţie corectă; acum însă trebuie 
atenţie la ce educaţie va primi aici. Educaţie monahală. 
Mănăstirea este un loc sfinţit. Lumea este altceva. Când cineva se 
gândeşte că se mişcă într-un loc sfinţit, zdrobirea inimii va veni de 
la sine. Dar când uită de sine şi crede că este încă în lume, cum să 
vină zdrobirea? Monahia să se mişte în mod firesc, cu simplitate, 
cu smerenie, nicidecum să vrea să facă pe nefericita. Acesta este 
un lucru greţos, respingător. 

Văd pe unele surori începătoare că merg cu un mers arcuit. 
Merg ca miresele lumeşti, nu ca miresele lui Hristos. În timp ce la 
altele care merg cu o strângere văd ceva sfinţit. Cât diferă un mers 

de altul! Imediat înţelege oricine ce este monahismul. Dacă luaţi 
aminte la spice, veţi vedea că cel care stă în sus, drept, nu are 
nimic în el. În timp ce spicul încărcat se încovoaie spre pământ. 

Un monah cu evlavie îi schimbă pe cei care îl văd. Iată, astăzi 
a venit un ieromonah pe care îl ştiu de multă vreme. Cu toate că 
este urât, adică nu are frumuseţe exterioară, întotdeauna când se 
împărtăşea îl vedeam că strălucea. Dar şi atunci când nu se 
împărtăşea, vedeam o strălucire duhovnicească pe faţa lui. Precum 
asfaltul, deşi este smoală, dar când îl priveşte cineva vara de 
departe, de multe ori are o strălucire, aşa şi aici vezi o strălucire la 
unul care este urât. (Fireşte, exemplul nu este atât de potrivit, dar 
ce altă pildă poate aduce cineva în acest sens?). Adică acea stare 
duhovnicească ce-o are îi dă şi la exterior o strălucire. Aceasta 
este frumuseţea cea duhovnicească, harul, harul dumnezeiesc. Iar 
la alţii, sfinţiţi, care au frumuseţe exterioară, dar au cugetare 
lumească şi se mişcă plini de un aer lumesc, cât de respingător 
este lucrul acesta! Vezi un om cu desăvârşire lumesc. Adică, în 
afară de preoţie, nu vezi nimic altceva duhovnicesc. Omul se 
oglindeşte în faţă. Este ceea ce a spus Hristos: „Luminătorul 
trupului este ochiul. Dacă ochiul tău va fi curat, tot trupul tău va fi 
luminat”. Dacă cineva are simplitate, smerenie, acolo există o 
luminare dumnezeiască şi străluceşte. lată, aceasta trebuie să 
realizeze monahul. 

— Părinte, Sfântul Nil Calabrinul spune că din clipa când 
cineva se face monah, va deveni sau înger, sau diavol”. Adică nu 
există ceva intermediar? 

— Vrea să spună că monahul trebuie să facă lucrare corectă. 
De aceea atunci când un schimonah cade într-un păcat de moarte, 
Dumnezeu îngăduie să cadă toiag, ca să şi-l ispăşească. Uneori 
credem că vom câştiga harul cu lucruri exterioare, cu meşteşug, 
într-un mod magic. Dar în felul acesta nu se odihneşte nici 
Dumnezeu, nici omul însuşi nu se odihneşte lăuntric şi nici pe alţii 
nu-i odihneşte. Unii monahi îşi fac schime largi şi lungi până jos, 
cu cruci roşii, cu trandafiri, cu ramuri roşii, cu o grămadă de 
litere... Işi desfac şi rasele, ca să fie văzute, ca fariseii care îşi 
lărgeau filacteriile”0, pentru a arăta că se roagă mult. lată, mai 
demult numai când mergea monahul i se vedea puţin schima de 
sub rasă. Mulţi îşi puneau o schimă mică pe dinăuntru, ca să nu se 
vadă deloc. Astăzi însă vezi lucruri găunoase! Oare în felul acesta 
vor lua har de la schimă? Procedând astfel dispreţuiesc schima, iar 

harul se depărtează de la ei. Scopul este ca monahul să devină 
schimonah pe dinăuntru. lar unul ca acesta îşi ascunde schima. Un 
lucru exterior nu face schimbarea lăuntrică. Astfel unul ca acesta 
rămâne om exterior şi în cele din urmă Hristos ne va spune: „Nu 


vă ştiu pe voi”0. 


Scopul mănăstirilor este duhovnicesc 


Monahul se îngrijeşte de mântuirea sa şi de mântuirea 
tuturor celor vii şi morţi. Pentru monah, dragostea adevărată, cea 
dumnezeiască se află înăuntrul durerii pentru mântuirea sufletului 
său şi al durerii pentru mântuirea întregii lumi. Sufletul afierosit al 
monahului contribuie nu numai la mântuirea casnicilor lui, ci chiar 
şi la aceea a consătenilor lui. De aceea în Asia Mică exista o 
tradiţie bună, ca în fiecare neam să fie cel puţin un monah, ca să 
se roage pentru toţi. La Farasa, când cineva se făcea monah, 
prăznuia tot satul. „Va ajuta tot satul”, spuneau ei. 

Monahul desigur că nu va spune niciodată: „Să mântuiesc 
lumea”, ci se roagă pentru mântuirea întregii lumi, precum şi 
pentru a sa. Iar când Bunul Dumnezeu va auzi rugăciunea lui şi va 
ajuta lumea, monahul iarăşi nu va spune: „Eu am mântuit lumea”, 
ci „Dumnezeu a mântuit lumea”. Monahul trebuie să ajungă la o 
astfel de măsură încât să spună: „Dumnezeul meu, nu Te uita la 
mine, nu mă milui pe mine, ci lumea Ta”, nu pentru că el n-ar avea 
nevoie de mila lui Dumnezeu, ci pentru că are multă dragoste 
pentru lume. 

— Părinte, până la ce punct trebuie ca monahul să se lase pe 
sine, ca să ajute lumea? 

— Până acolo unde vede că oamenii se folosesc. Dacă mă las 
pe mine cu desăvârşire în mâna mirenilor, voi deveni şi eu mirean. 
Când un monah, chipurile ca să ajute lumea, face lucruri ce nu se 
potrivesc monahismului, atunci mirenii nu se folosesc. Un călugăr 
poate, de pildă, să o facă pe taximetristul în mod desăvârşit. Nu va 
lua bani, va spune şi lucruri duhovniceşti la lume, dar acesta nu 
este lucru călugăresc. Afli uneori monahi care au duh lumesc şi 
mireni care au duh monahicesc. De aceea Hristos va spune în 
cealaltă viaţă: „Scoate tu schima şi dă-i-o celuilalt..”. Mireanul se 
sfinţeşte atunci când doreşte viaţa monahală; în timp ce monahul 
se osândeşte atunci când o doreşte pe cea lumească. 

— Oare va înţelege aceasta cel ce nu are o aşezare 
duhovnicească bună? 

— Chiar dacă nu înţelege, dacă ceva e greşit, nu va avea pace 
deplină şi odihnă înăuntrul lui. În orice nu se potriveşte cu 

monahismul, sufletul lui nu va afla odihnă. Iar din clipa în care 
sufletul lui nu simte odihnă, trebuie să caute ce anume este de 
vină. 

Un cunoscut de al meu s-a dus la o mănăstire şi după aceea 
mi-a spus: „Acolo este fabrică; stareţa este bună de mers la 
Monastiraki” să vândă nasturi; pentru treaba asta este perfectă”. 
Adică mănăstirea este fabrică; după aceea se face unitate, după 
aceea super-market, apoi Makro’. Sărmanii mireni vor de la noi 
monahii ceva mai înalt, iar pentru ca să reuşim aceasta trebuie să 
evităm orice mângâiere omenească. 

Scopul mănăstirilor este duhovnicesc şi nu trebuie să existe 
în ele elementul omenesc, ci cel ceresc, pentru ca sufletele să fie 
inundate de dulceţi paradisiace. In cele lumeşti nu ne putem lua la 
întrecere cu mirenii, deoarece în acest domeniu mirenii au mai 
multe mijloace. O mănăstire, atunci când trăieşte duhovniceşte, 
ştiţi cât de mult pune lumea pe gânduri? Dacă există evlavie, frică 
de Dumnezeu, şi nu există nici logică lumească şi nici duh 
negustoresc, aceasta este ceea ce îi mişcă pe mireni. Dar din 
păcate duhul  negustoresc intră încet-încet în măduva 
monahismului. A venit un călugăr la Colibă şi împletea metanii. 
„Sfinţia Ta”, îmi spune, „metaniile le dai de binecuvântare. Eu 
aceasta de 33 de boabe o pot vinde şi cu 500 de drahme. Şi n-o fac 
aşa ca Sfinţia Ta. Eu, de îndată ce termin boabele, o tai şi o cos 
puţin, ca să nu pierd lână. lar bucata ce rămâne o folosesc la 
cruce, cos capetele, nu pun nici bilă şi câştig mai mult”. „Bre, nu 
ţi-e ruşine?”, îi spun. „Nu înţelegi că ai în tine duh negustoresc? 
Sunt călugăr din 1950 şi pentru prima oară aud astfel de vorbe!”. 

— Părinte, puţini oameni sunt maturizaţi duhovniceşte, care 
pot ajuta lumea. 

— Da, din păcate, există puţini! Ce să facă şi lumea după 
aceea? Ştii cât mă rog ca Dumnezeu să ridice oameni corecţi, care 
să poată ajuta lumea? Pentru sărmanii oameni este de ajuns să-i 
compătimeşti puţin şi să nu-i exploatezi; nimic altceva nu vor. În 
lume se află în război continuu şi simt nesiguranţă. Când se duc la 
o mănăstire unde se vieţuieşte corect se folosesc, pentru că simt 
siguranţă şi aceasta le dă curaj ca să-şi continue lupta lor. 

În aceşti ani grei oamenii nu au atâta nevoie de hrana 
materială, pe cât de cea duhovnicească. Adică lumea nu are nevoie 
atât de pâine - deşi nici aceasta, din păcate, peste puţin nu va mai 
exista posibilitatea ca să i se ofere - cât de ajutor duhovnicesc. Să 
căutăm să ajutăm cu rugăciunea toată lumea. Să ajutăm o familie, 

de pildă, să nu se destrame, o mamă să-şi crească în chip corect pe 
sărmanii ei copii. Să sprijinim puţin pe cei ce au evlavie. 


Aşezarea duhovnicească bună este fortăreață 
duhovnicească 


Acum este vremea ca sufletele să se pregătească, pentru că, 
de se va întâmpla ceva, nu ştiu ce va fi. Fie ca Dumnezeu să nu 
îngăduie să vină zile grele, dar dacă vor veni, cu un cutremur mic, 
cu o zguduitură, vor cădea la pământ frăţii întregi, mănăstiri 
întregi, pentru că fiecare se va duce să se mântuiască pe sine 
încotro va putea. 

Este trebuinţă de multă luare aminte, ca să nu ne părăsească 
Dumnezeu. Sufletele să aibă ceva duhovnicesc în ele. Aceasta vă 
dă cinste. Se va face o mare zguduitură. Atâtea vă spun, cu atâta 
asprime am vorbit! Mie dacă mi s-ar fi spus ceva, mi-aş fi făcut 
probleme, m-aş fi gândit de ce mi-au spus-o, ce au vrut să spună. 
N-aş fi dormit o noapte întreagă, ca să nu spun nopţi în şir. Dacă n- 
aş vedea anii grei ce vin, nu m-aş nelinişti atâta. Dar ceea ce văd 
este că mai târziu vă va fi foarte greu. Acum nu mă înţelegeţi, dar 
atunci mă veţi înţelege. 

— Părinte, dacă cineva s-ar afla singur în acei ani grei, oare 
ce va face? 

— Să începi de acum să faci mai întâi ascultare, ca să 
dobândeşti discernământ şi atunci vom vedea. De aceea am spus 
ca mai întâi să ne tăiem cusururile. Dacă cineva are cusururi, n-o 
va scoate la capăt. Dacă acum murmură pentru toate şi crede că el 
este un copil ales şi toţi ceilalţi sunt de nimic, atunci... Căutaţi să 
vă îndreptaţi ca să vă învredniciţi de primirea ajutorului 
dumnezeiesc. Să vă încredeţi şi mai mult în Dumnezeu. Vom avea 
ani grei. Fructele sunt încă... crude; nu s-au copt. Atunci când veţi 
fi coapte duhovniceşte ştiţi ce veţi fi? Fortăreaţă. Nu numai pentru 
aici, ci veţi putea ajuta şi mai departe. Pentru că, altfel, veţi avea şi 
voi nevoie de ajutor şi protecţie omenească. Şi ştiţi ce rău este ca o 
mănăstire cu o grămadă de surori să aibă nevoie de mireni? 

Astăzi monahul trebuie să trăiască duhovniceşte ca să fie gata 
să depăşească o greutate. Să se pregătească în aşa fel ca să nu-l 
mâhnească lipsa, pentru că după aceea poate ajunge la lepădare. 
Va veni vremea când vor seca râurile şi toţi vor înseta şi vor suferi. 
Pentru noi, monahii, aceasta nu este atât de înfricoşător. Căci de 
însetăm, trebuie să răbdăm, pentru că noi am început pentru 
suferinţă. „Ceea ce n-am făcut de bună voie ca monah”, voi spune 
atunci, „o fac acum de nevoie, ca să pricep ce înseamnă călugăria. 
Îţi mulţumesc, Dumnezeul meu”. Dar sărmana lume! Dacă oamenii 


au ajuns să facă bombe care ucid oamenii fără să distrugă 
clădirile, ce să mai spun? Când Hristos a spus că „un suflet 
valorează cât întreaga lume”, iar aceştia au clădirile la mai mare 
cinste decât întreaga lume, aceasta este înfricoşător! 

— Părinte, simt nelinişte, frică pentru ceea ce ne aşteaptă. 

— Frica aceasta ne ajută să ne alipim de Hristos. Nu spun că 
trebuie să se bucure cineva de cele pe care le aşteptăm, ci să se 
bucure pentru că se va nevoi pentru Hristos. Adică nu vom avea 
ocupaţia unui Hitler sau Mussolini, ci vom da examene pentru 
Hristos. Şi nu vom avea mitraliere sau bombe atomice mai 
performante spre a birui. Acum lupta va fi duhovnicească. Ne vom 
lupta cu diavolul însuşi. Însă diavolul nu are nicio putere dacă nu-i 
dăm noi stăpânire. De ce să ne temem? Dacă ar fi fost Hitler sau 
Mussolini, ar fi fost altceva. Să nu existe frică. Să ne bucurăm că 
lupta este duhovnicească. 

Dacă veţi trăi călugăreşte, după Sfinţii Părinţi şi veţi lua 
aminte, veţi fi învrednicite de intervenţia dumnezeiască la orice 
ofensivă a vrăjmaşului. Dacă există oameni de rugăciune, smeriţi, 
care să aibă durere şi dragoste, aceştia sunt stâlpi duhovniceşti, 
sunt „baze” duhovniceşti. Două-trei suflete să existe într-o 
mănăstire care să gândească la durerea celorlalţi şi să se roage - 
acestea sunt o fortăreață duhovnicească. Ele le întăresc pe toate 
celelalte. 


Rugăciune, viaţă corectă, exemplu 


— Părinte, care este poziţia corectă pe care trebuie să o aibă 
monahul în situaţia grea de astăzi? 

— De la început rugăciunea, viaţa corectă şi exemplul; să 
vorbească şi când trebuie, şi unde trebuie. 

— Adică monahul trebuie să vorbească atunci când i se dă 
prilejul? 

— Fireşte! Dacă monahul nu vorbeşte, cine să vorbească? 
Monahul nu are de ce să se teamă. Ceilalţi se tem ca nu cumva să-i 
scoată din funcţiile lor. Dacă noi, cei afierositi lui Dumnezeu, nu 
tragem spre înainte, cine va trage? 

Gândul îmi spune că Dumnezeu nu va lăsa; nu va lăsa! Se va 
termina cu situaţia aceasta. Acum este ca şi cum ar exista o plasă 
mare care are peştii închişi în ea, dar este putredă. Se mişcă şi 
într-o parte, şi în alta şi în cele din urmă se va rupe. Şi nu se va 
rupe fiindcă peştii sunt mari, ci pentru că plasa a putrezit. 

— Părinte, peştii sunt creştinii? 

— Da, creştinii, şi ceilalţi sunt ţiparii, şerpii. Dar şi noi vom da 
răspuns lui Dumnezeu pentru această situaţie. Eu le-o spun 
deschis; nu mă mai abţin! 

— Adică ce trebuie să facem, Părinte? 

— Mai întâi să facem treabă în noi înşine. Pentru că fiind 
monah, am drept scop să distrug propriul meu duh trupesc. Să mă 
zidesc pe mine însumi ca să mă fac om duhovnicesc, pentru că 
altfel viaţa mea ca monah nu are sens. Apoi, să vorbim cu 
discernământ atunci când trebuie şi Dumnezeu va ajuta să aducem 
roade bune. 

— Părinte, unii însă spun: mai bine tăcere şi rugăciune. 

— Nu poţi fi nepăsător atunci când toate ard în jurul tău. 
Trebuie să stingi focul. Durerea nu te lasă să taci. Desigur, lucrul 
cel mai de temelie este să se străduiască fiecare să trăiască 
duhovniceşte pe cât poate. Şi dacă va trebui să ia poziţie într-o 
problemă serioasă, va lua poziţia pe care o va îngădui Dumnezeu. 

Să trăiţi în chip smerit, simplu, duhovniceşte, astfel încât într- 
o clipă grea să nu fiţi nevoite să faceţi compromisuri. După aceea 
să căutaţi să primiţi pentru călugărie tinere care au înclinații 
pentru monahism, ca să poată deveni călugăriţe corecte. Când 
cineva devine monah bun, ştie după aceea până unde trebuie să se 
ocupe cu un subiect; ce trebuie să facă şi ce nu trebuie, cum să 
acţioneze. Dacă nu devine un monah corect, toate vor merge 
strâmb. Aţi înţeles? Dacă deveniți monahii corecte, veţi acţiona cu 
prudenţă. Dacă nu veţi deveni monahii corecte, atunci când vei 
trimite pe una undeva, va trebui să-i spui: „Până aici să vorbeşti 
despre aceasta, până acolo despre cealaltă”, deoarece altfel se 
poate să spună neghiobii. lar asta este o stare nedezvoltată. Cum o 
vei mai scoate la capăt după aceea? 

De aceea, cele ce au înclinații pentru monahism să fie 
formate în aşa fel ca să devină monahii corecte şi să ştie până 
unde trebuie să vorbească ceva, ce trebuie să vorbească; să ştie ce 
trebuie să facă într-o clipă grea. Şi să se mişte în cadrul ascultării, 
pentru a se uni duhul ei cu duhul stareţei. La o nevoie, un semn să 
le facă stareţa şi ele să înţeleagă, ca să lucreze în aceeaşi 
frecvenţă. Altfel nu se face nimic. Dacă nu învăţaţi să vă mişcaţi 
astfel, poate intra şi altcineva în aceeaşi frecventă şi să spună alte 
lucruri, iar voi să nu înţelegeţi şi astfel să se facă un mare rău. 


Monahismul este în pericol 


Astăzi lumea arde şi monahismul slăbeşte, dă înapoi, îşi 
pierde valoarea sa. Dacă pleacă duhovnicescul din monahism, nu 
rămâne nimic după aceea. In Sfântul Munte un oarecare 


închinător a spus unui călugăr: „Bine, dar aici nu există duh 
ascetic?”. „Acum este o epocă nouă”, i-a răspuns acela; „s-au dus 
lucrurile acelea”. Cred că a întrebat pe vreun smintit. Poate mai 
există vreo cinci-şase smintiţi, dar dacă spun astfel de neghiobii, 
sunt buni de închişi în Turn”0. Nu au dreptul să spună astfel de 
cuvinte prin care ocărăsc monahismul din vremea noastră şi 
smintesc lumea. Pentru că mai sunt unii care caută pretexte. 

Veţi vedea că încet-încet, la unele mănăstiri se vor scoate 
citirile patristice ca să nu-i mustre conştiinţa. Vor citi cărţi cu 
caracter social, deoarece, chipurile, acestea ajută în epoca 
noastră. Într-acolo mergem şi vin sărmanii mireni la mănăstiri, ca 
să se folosească... Precum cel evlavios este disprețuit în lume, aşa 
şi monahul cel bun peste puţin va fi disprețuit. Pentru că, - vai 
nouă! - de nu vom lua aminte la duhul lumesc, peste puţin timp, de 
va merge un oarecare tânăr la mănăstire şi va voi să trăiască 
corect călugăreşte, ceilalţi îi vor spune: „Ce treabă ai tu aici?”. 
Oamenii, când văd monahi care nu diferă de mireni, 
deznădăjduiesc de monahism. Mulţi vin şi îmi spun cât se smintesc 
de unele mănăstiri, iar eu cum să le mai îndrept acum gândurile 
lor? 

Duhul lumesc a intrat mult în monahism şi răul nu se opreşte. 
Monahii trebuie să se comporte ca monahii şi nu ca mirenii. Am 
pierdut simplitatea pe care o aveau generaţiile vechi. Acum 
monahii tineri se mişcă purtaţi de o logică omenească şi cu o 
politeţe lumească; caută numai cum să nu-şi piardă reputaţia lor 
etc. Cu câţiva ani mai înainte în vieţile de obşte vedeai o stare 
lausiacă”. Unii mergeau la mănăstiri mânaţi de râvnă 
dumnezeiască, alţii de pocăință. Şi existau diferite cazuri. Unuia îi 
murea femeia şi acela se ducea la mănăstire. Altul trăia mulţi ani o 
viaţă lumească şi apoi se pocăia şi mergea la mănăstire. Aflai şi 
demonizaţi în mănăstiri, care scăpau acolo şi se vindecau cu 
rugăciunile Părinților. După care rămâneau în mănăstire şi se 
făceau monahi. Dacă după aceea făceau vreo neorânduială, se 
îndrăceau iarăşi. Şi astfel existau şi demonizaţi în mănăstiri. Aflai 
şi înşelaţi, şi nebuni pentru Hristos, şi monahi cu harisma 
străvederii şi cu darul tămăduirilor. O mare varietate. Astăzi nu 
mai găseşti nici cu harisma străvederii, nici cu darul vindecărilor, 
nici demonizaţi, nici nebuni pentru Hristos. Noi avem cealaltă 
salată, salata lumii. Am devenit numai creier şi de aceea ne-am 


0 închisoare vestită în Grecia sub formă de turn. 

° Lavsaicon sau Istoria lausiacă. Vieţi de asceţi sfinţi din Egipt şi 
Palestina. Lucrarea s-a alcătuit probabil spre mijlocul sec. V de Paladie, 
episcopul Elenopolei din Bitinia, şi a fost dedicată patricianului bizantin 
Lavs, de unde şi-a luat şi numele. 


prostit. A intrat multă logică lumească şi această logică multă le-a 
distrus pe toate. Şi răul este că nu ne dăm seama de aceasta. 

Astăzi unele mânăstiri s-au umplut de multe înlesniri şi îşi fac 
viaţa lor grea. Caută lucruri pe care nu trebuie să le caute şi le 
lasă pe cele duhovniceşti cu care ar trebui să se ocupe. Dacă 
tinerii care vin la mânăstiri intră dintr-o nelinişte lumească, într-un 
duh de serviciu, nu se vor odihni. După aceea vor voi să facă 
turism duhovnicesc, excursii pentru a se odihni. „Vreau să am 
zilele mele libere”, vor începe să-ţi spună, în timp ce monahul 
trebuie să se desprindă cu durere de chilia lui. 

Sunt revoltat de cele pe care le aud zilnic şi de aceea 
răbufnesc. Mă doare, pentru că mai demult monahii nu aveau nici 
cărţi duhovniceşti, nu aveau sărmanii habar nici de monahism şi 
cu toate acestea au sporit. Doar 30% dintre ei erau născuţi pentru 
a fi monahi, ceilalţi care mergeau la mănăstire nu erau cultivați, ci 
oameni simpli veniţi din toate părţile şi cu toate acestea sporeau. 
Mergea unul la mănăstire şi nu ştia nimic din cele duhovniceşti. Se 
putea să stea şi o lună sau două luni, iar egumenul să nu ştie nici 
măcar cine este acela. După aceea, când spunea că vrea să se facă 
monah, se ducea la duhovnic, se mărturisea şi rămânea în 
mănăstire. Şi nu ştia nimeni ce fel de om a fost, din ce parte era 
etc. lar acela, cu toate problemele ce le avea, înainta şi sporea. 
Unii nici carte nu ştiau. Ascultau cuvântul de folos de la trapeză, 
Sinaxarul în biserică şi nimic altceva. În trapeză uneori nici nu 
înțelegeau ce se citeşte. Nici slujba n-o înțelegeau, ci doar rosteau 
rugăciunea lui lisus în timpul slujbei, dar aveau gânduri bune. Şi 
totuşi aceia ajungeau la măsuri mari, la o stare duhovnicească 
înaltă, în timp ce acum cu catehizări, cu cărţi duhovniceşti, cu 
atâtea condiţii, să se piardă astfel de material!... Adică cei 
necultivaţi să aibă o astfel de cultivare duhovnicească, iar cei 
cultivați să nu aibă nimic?! Să fie un ogor cultivat într-un fel, şi să 
nu scoată nici sămânţa ce se seamănă! Nu este dureros lucrul 
acesta? Voi cum îl vedeţi? 

În orice caz, dacă nu luăm aminte, monahismul nu va sta în 
picioare; va sări în aer. Desigur, viitorul aparţine lui Hristos şi este 
în mâinile Bunei Stăpâne, Preasfintei Fecioare, care va lua mătura 
şi va mătura şi va gospodări iarăşi mănăstirile ei. Trebuie să 
înţelegem că toate se vor pierde şi ne vom înfăţişa înaintea lui 
Dumnezeu datori, dacă nu vom trăi corect călugăreşte. Am pornit 
să ne facem călugări pentru mântuirea sufletului nostru şi ca să 
ajutăm societatea cu rugăciunea. De aceea nu uitaţi ce aţi făgăduit 
lui Hristos, precum nu uitaţi şi ce trag în lume oamenii care n-au 
avut acest privilegiu de a fi chemaţi în Ceata IÎngerească. 


Să lăsăm moştenire 


— Părinte, mulţi îşi sprijină nădejdile lor în mănăstiri. Simt că 
mă apasă foarte greu această responsabilitate. 

— Da, singurul lucru ce rămâne acum - precum spun mulţi - 
este să iasă nişte sfinţi ca Sfântul Cozma Etolianul, care, ducându- 
se în diferite părţi, să propovăduiască spre a lumina lumea. 
Mănăstirile sunt centre duhovniceşti. Dacă n-ar fi fost mănăstirile 
să ajute atunci, la Revoluţia de la 1821, cum ar fi putut să se facă 
revoluţia? Şi în timpul ocupaţiei germane tot mănăstirile au ajutat. 
De aceea le-au şi distrus bandiții. Cele mai multe mănăstiri nu le- 
au distrus germanii, ci bandiții le-au distrus. Germanii spuneau: 
„Dacă vom găsi arme de foc în mănăstire, o vom arde”. Bandiţii, ca 
să pară ei buni şi să dea impresia că germanii le-au ars, mergeau 
şi lăsau în mănăstiri câteva cartuşiere vechi şi vreo puşcă stricată. 
Apoi înştiinţau ei înşişi că sus la mănăstire sunt bandiți şi germanii 
mergeau acolo. Aflau într-adevăr muniții de război şi dădeau foc la 
mănăstire. Şi în cele din urmă bandiții au ars multe mănăstiri în 
felul acesta, pentru că se temeau de mănăstiri. „Şi ateu să fie 
regimul”, spuneau aceia, „dar dacă există mănăstirile nu vom 
putea face nimic. De aceea este mai bine să le ardem”. Şi în felul 
acesta le ardeau. 

Astăzi se duc să ia maiă de la mănăstiri. Dar dacă şi 
mănăstirile sunt tralala, ce să ia? Nu vor afla aluat. Să căutăm să 
se păstreze puţin aluat pentru anii cei grei. Acum vin la mănăstire 
pentru ajutor cei care merg la vrăjitori etc. Mai târziu vom avea 
oameni obosiţi de păcat. Şi să-i trimiţi să bea sau să păcătuiască, 
nu se vor duce. 

În aceşti ani grei Dumnezeu cheamă la monahism oameni 
prin chemări personale. Această generaţie porneşte în condiţiile 
cele mai bune pentru monahism, porneşte cu idealuri, iar diavolul 
netrebniceşte tot acest material. Generaţia următoare nu va mai fi 
aşa. Vor veni la mănăstire şi mulţi care nu vor fi potriviţi pentru 
monahism. Vor fi într-o astfel de stare, încât vor fi nevoiţi să se 
facă monahi. Vor fi obosiţi şi răniţi de lume. Soții se vor despărţi, 
fie cu binecuvântarea, fie fără binecuvântarea Bisericii şi se vor 
duce la mănăstire. Tineri care s-au săturat de viaţa lumească vor 
merge la mănăstire, unii ca să-şi mântuiască sufletul lor, alţii ca să 
afle puţină linişte. Unii care ar fi voit să se căsătorească, dar 
temându-se cu ce om se vor încurca, vor deveni monahi. Adică în 
următorii ani poate vor veni şi bolnavi psihici sau alţii care vor 
şovăi să-şi întemeieze familie. „Ce voi afla? Ce voi face?”, se vor 
gândi. „Mai bine să mă duc să mă fac monah”. Adică unii vor lua 
monahismul drept loc de huzur - ce pricopseală vor face, acesta-i 


alt subiect. Nu vor veni oameni hotărâți pentru pocăință. Oamenii 
vor fi într-o astfel de situaţie în care vor fi nevoiţi să se facă 
monahi. Dar intenţiile lor nu vor fi curate. Acesta este pericolul. 
Atunci când unul ca acesta porneşte spre monahism, lucrurile stau 
altfel. Unii ca aceştia vor avea nevoie de mult ajutor, pentru că 
diavolul îi va lupta cu tărie deoarece au gustat deja din bucuriile 
lumii; în timp ce pe noi nu ne luptă atâta. Pe noi caută doar să ne 
împiedice de la lucrarea duhovnicească şi să ne arunce în 
trândăvie, netrebnicindu-ne în aşa fel încât cei de după noi să nu 
afle aluat. 

Vreau să spun prin toate acestea că noi trebuie să sporim 
acum, ca să putem ajuta pe aceşti oameni. să le lăsăm moştenire 
patristică. Avem bucurii duhovniceşti, cereşti nu avem. Facem o 
hirotesie“, o priveghere, cântăm şi „Robii Domnului...”, învârtim şi 
policandru şi ne bucurăm. Dar acestea nu sunt bucurii cereşti; 
sunt bucurii trupeşti ale inimii, în sensul cel bun. Bucuria cerească 
este ceva mai înalt, care nu se poate explica. Când începe cineva 
să guste puţin din cele cereşti, îi tresaltă inima, înnebuneşte. 
Trebuie să trăim bucurii cereşti, ca să le transmitem şi generaţiilor 
următoare. 


0 Prin care preotul este făcut duhovnic de către episcop (n. ed. rom.). 


CAPITOLUL 3 
Sensul cel mai adânc al vieţii 
Să ne pregătim pentru cealaltă viaţă 


— Părinte, un tânăra dispărut după ce a lăsat scris părinţilor 
lui că se va sinucide deoarece nu este frumos şi că ei sunt vinovaţi 
pentru aceasta. 

— Oamenii n-au înţeles sensul cel mai adânc al vieţii, nu cred 
în cealaltă viaţă. Tot chinul de aici porneşte. „Sunt nedreptăţit”, îţi 
spune; „ceilalţi se bucură, eu nu mă bucur”, nu sunt mulţumiţi cu 
ceea ce au, intră şi egoismul şi se chinuiesc. Dumnezeu iubeşte 
întreaga lume. Fiecăruia i-a dat ceea ce îi este de folos, fie 
înfăţişarea exterioară, fie agerimea, fie frumuseţea etc., care îl va 
ajuta să se mântuiască dacă le va pune în valoare. Dar lumea se 
chinuieşte. „De ce eu să fiu aşa şi celălalt altfel?”. Dar tu ai 
acestea, celălalt altele. Un român nebun pentru Hristos ce 
pustnicea în Sfântul Munte a spus unuia care avea astfel de 
gânduri: „O broască a văzut un bivol şi a spus: vreau să fiu şi eu 
bivol. S-a umflat broasca, s-a umflat şi în cele din urmă a crăpat. 
Dumnezeu pe aceasta a făcut-o broască, pe celălalt bivol. A vrut 
broasca să se facă bivol şi a crăpat!”. Fiecare să se bucure de felul 
în care l-a făcut Creatorul. 

Când omul va fi ajutat să creadă în Dumnezeu şi în viaţa 
viitoare, în cea veşnică - adică prinde sensul cel mai adânc al vieţii 
- şi se va pocăi, şi-şi va schimba viaţa, va veni îndată mângâierea 
dumnezeiască prin harul lui Dumnezeu care îl va schimba, 
alungându-i toate metehnele moştenite. Mulţi oameni care s-au 
pocăit şi s-au nevoit smerit şi cu mărime de suflet s-au umplut de 
har, au devenit şi sfinţi cărora ne închinăm acum cu evlavie şi le 
cerem mijlocirile, deşi mai înainte au avut patimi şi neputinţe 
moştenite. Cuviosul Moise Etiopianul, de pildă, deşi a fost tâlharul 
cel mai sângeros având o răutate moştenită, îndată ce a crezut în 
Dumnezeu s-a pocăit, s-a nevoit, a alungat toate patimile, l-a 
cercetat harul lui Dumnezeu şi s-a învrednicit să ia şi harisma 
prorociei. A întrecut în sensibilitate chiar şi pe Marele Arsenie”, 


0 Sfântul Arsenie cel Mare (354—447) a fost de origine din Roma. Era 
mare în înţelepciune şi virtute. S-a numit „tatăl împăraţilor”, pentru că 
împăratul Teodosie i-a încredinţat educaţia celor doi copii ai lui. În 394, 
după o vestire dumnezeiască pleacă în pustia Egiptului. Deşi trăise în 
palate, ca monah s-a distins printr-o nevoinţă şi petrecere în mare 
asprime. 


care era din cea mai mare familie de nobili din Roma, cu virtuţi 
moştenite şi cu o mare cultură. 

— Părinte, care este adică sensul exact al acestei vieţi? 

— Care este? Să ne pregătim pentru patria noastră, pentru 
cer, pentru rai. Totul este ca omul să prindă acest sens adânc al 
vieţii, care este mântuirea sufletului. Când omul crede în 
Dumnezeu şi în viaţa viitoare, atunci înţelege că cea de aici este 
deşartă şi îşi pregăteşte paşaportul pentru cealaltă. Uităm că toţi 
vom pleca. Nu vom prinde rădăcini aici. Viaţa aceasta nu este 
pentru ca să petrecem bine. Este ca să dăm examene, pentru a 
trece în cealaltă viaţă. De aceea scopul nostru trebuie să fie 
pregătirea noastră în aşa fel încât să plecăm cu conştiinţa 
împăcată şi să zburăm lângă Dumnezeu, atunci când El ne va 
chema. Când Hristos a binecuvântat cele cinci pâini şi a săturat 
atâtea mii de oameni, lumea a spus un singur lucru: „Este exact ce 
trebuie pentru a fi împărat!”. Au mâncat cele cinci pâini şi cei doi 
peşti şi s-au entuziasmat. Dar Hristos le-a spus să nu se îngrijească 
de această hrană, pentru că nu vom rămâne aici”. În viaţa aceasta 
fiecare este încercat spre a se vedea dacă va corespunde la cele pe 
care le cere Dumnezeu. 

— Părinte, ce trebuie să aibă cineva totdeauna în mintea sa, 
ca să facă voia lui Dumnezeu? 

— Să-şi aibă mintea sa la Dumnezeu. Să se gândească pentru 
ce am venit în viaţa aceasta. Aici n-am venit să le facem pe toate şi 
să ne aranjăm bine. Am venit ca să ne pregătim pentru cealaltă 
viaţă. Aşadar mintea noastră trebuie să fie permanent acolo şi la 
orice ne ajută să mergem acolo. Prin înfruntarea cu bărbăţie a 
situaţiilor, prin nevoinţa smerită şi cu mărime de suflet, omul 
înţelege sensul vieţii duhovniceşti. Viaţa duhovnicească este 
bucurie, este petrecere duhovnicească. Ştiţi ce înseamnă 
petrecere!. Să prindeţi sensul cel adânc al monahismului, noblețea 
duhovnicească, sensibilitatea patristică. Sensul cel adânc al vieţii - 
nu al monahismului, ci al vieţii - toţi oamenii sunt obligaţi să îl 
prindă. Dacă ar fi făcut aceasta, nimeni nu ar fi avut deloc parte de 
lucruri josnice, de nemulțumiri etc. Fiindcă există răsplata 
dumnezeiască să căutăm cum să scoatem vreo dobândă pentru 
acolo, iar nu cum să ne asigurăm aici demnitatea noastră şi cum să 
câştigăm cinstiri omeneşti. 

Când omul se aranjează pe sine însuşi în viaţa cea adevărată, 
se bucură de toate. Se bucură că trăieşte, se bucură că va muri. 
Nu pentru că s-a îngreuiat de viaţa sa, ci se bucură că va muri şi 
va merge lângă Hristos. 


0 Cf. In. 6, 5 ş.u. 


— Părinte, se bucură pentru că nu se împotriveşte la ceea ce 
îngăduie Dumnezeu? 

— Se bucură pentru că vede că viaţa aceasta este vremelnică, 
în timp ce cealaltă este veşnică. Nu s-a plictisit de viaţă, dar se 
gândeşte: „Ce vom face? Oare nu vom pleca?” - şi se pregăteşte 
pentru acolo, pentru că înţelege că aceasta este destinaţia noastră, 
sensul vieţii. 

lată, asistentele sociale au bunătate, aleargă sărmanele, se 
ostenesc pentru alţii. Studiază psihologia, dar în felul în care merg 
să ajute în unele cazuri nu pot face nimic. Merge una, de pildă, să 
mângâie pe unul care are numai un picior şi acela-i spune: „Tu îmi 
spui «Bună ziua» cu două picioare, iar eu am unul”. Ce să-i 
răspundă? Cum să-l ajute cu psihologia? Dacă acest om nu va fi 
ajutat să prindă sensul adânc al vieţii, nu va putea fi ajutat cu 
nimic. Să înţeleagă că pentru această invaliditate ce-a îngăduit-o 
Dumnezeu, în viaţa cealaltă va lua plată cerească, care îi va fi 
depusă acolo şi se va bucura. Chiar dacă ceilalţi ar merge şi cu 
patru picioare, el va spune: „ţi mulţumesc. Dumnezeul meu, că 
merg într-un picior”. Dar cele ce nu cunosc cum să procedeze 
duhovniceşte se duc să mângâie pe bolnavi şi nu au ce să le spună. 
Asistenta socială se duce, de pildă, să mângâie o femeie de 35 de 
ani cu cancer, care are şi trei copilaşi. Ce să-i spună? Dacă această 
mamă nu va fi ajutată să înţeleagă sensul adânc al vieţii, 
deznădăjduieşte, deoarece se gândeşte ce se va întâmpla cu copiii. 
Aceeaşi deznădejde ce-o are mama, o are şi asistenta socială, dacă 
n-a înţeles ceva mai înalt, sensul duhovnicesc profund. Dacă nu 
există mai întâi o întocmire mai profundă în sinea ei, nu poate 
ajuta corect, astfel încât să vină mângâierea duhovnicească la 
celălalt. Astfel sărmanele se obosesc şi trupeşte, dar se şi 
mâhnesc, pentru că nu pot ajuta eficace. Adică se obosesc îndoit. 


Să simţim binele ca pe o necesitate 


Omul trebuie să simtă nevoia de a face binele, pentru că altfel 
se va chinui. Şi nu se poate spune că unii nu pot înţelege binele ca 
pe o necesitate. Eu nu îndreptăţesc lucrul acesta. Chiar şi un copil 
mic de cinci ani poate simţi binele ca pe o necesitate. Să spunem 
că un copilaş are temperatură. Părinţii aduc medicul şi acela le 
spune: „Ţineţi bine copilul” şi, tac-tac, îi face o injecție. După 
aceea copilul, când vede medicul, începe să plângă şi fuge. Dar 
dacă de la început îi spun: „Ascultă, eşti bolnav, ai temperatură şi 
nu vei putea nici să mergi la şcoală, nici să te joci cum se joacă 
ceilalţi copii; însă dacă îl vei lăsa pe medic să te înţepe puţin, va 
scădea temperatura şi vei putea după aceea să mergi să te joci”, 


copilaşul îndată îşi va închide ochişorii şi singur îşi va întinde 
mânuţa. Vreau să spun că dacă un copilaş poate simţi binele ca pe 
o necesitate, cu cât mai mult cel mare. 

Din clipa în care omul a înţeles ceea ce este corect, s-a 
terminat. Să presupunem că vă spun: „Vă voi arunca jos pe 
fereastră”. Cred că înţelegeţi ce înseamnă aceasta. Căci şi unul 
lipsit de minte înţelege că, de va cădea de sus de pe fereastră, îşi 
va rupe picioarele, îşi dă seama care este prăpastia şi care locul 
neted; care este binele şi care este răul. Unul mare care a citit pe 
Sfinţii Părinţi, Evanghelia, ştie care este lucrul cel corect. De aici 
încolo butonul trebuie întors. Dar de multe ori spui unor suflete: 
De ce faci aceasta? Nu înţelegi că nu e bine?”, şi încep: „Da, dar 
din păcate aşa sunt eu pentru ca aşa am fost de la început”. „Lasă 
ce ai fost la început. Acum, când îţi spun, ce faci ca să te 
îndrepţi?”. Altceva e când nu-i ajută mintea. Insă numai copilul cel 
mic va apuca un cărbune în loc de caramelă, pentru că nu-l ajută 
mintea. 

— Părinte, cum oare mama Sfinţiei Voastre, care a fost atât 
de sensibilă şi v-a iubit, v-a dat o educaţie aspră încă din primii ani 
ai copilăriei? 

— Omul poate fi ajutat de mic ca să prindă sensul adânc al 
vieţii şi să se bucure cum trebuie. Când eram mic îi întreceam pe 
copii la alergat. Dar aceia nu mă lăsau să alerg, ci mă alungau, îmi 
spuneau: „Veneticule”. Mă duceam la mama plângând. „Ce ai de 
plângi?”, mă întreba ea. „Copiii nu mă lasă să alerg”, îi spuneam. 
„Vrei să alergi? lată curtea, aleargă. De ce vrei să alergi acolo? Ca 
să te vadă ceilalţi şi să-ţi spună „bravo”? Aceasta este mândrie”. 
Altă dată am vrut să mă joc cu mingea, dar copiii nu m-au lăsat. M- 
am dus iarăşi la mama plângând. „Ce s-a întâmplat? De ce plângi 
iarăşi?”, m-a întrebat. „Copiii nu mă lasă să mă joc cu mingea!”, i- 
am răspuns. „Curte mare avem, minge ai, joacă-te aici. Ce, vrei să 
te vadă ceilalţi, ca să te laude? Aceasta este mândrie”. Atunci m- 
am gândit: „Mama are dreptate”. În felul acesta, încet-încet n-am 
mai vrut nici să alerg, nici să mă joc cu mingea înaintea lumii, 
pentru că am înţeles că lucrul acesta are în el mândrie şi spuneam: 
„Intr-adevăr, ce lucruri deşarte! Are dreptate”. După aceea nu mă 
deranja aşa de mult atunci când îi vedeam pe ceilalţi copii că 
aleargă, că bat mingea şi se fălesc, ci râdeam şi-mi spuneam: „Ce 
fac aceştia?”, şi eram un copilandru; mergeam în clasa a treia 
primară. După aceea am trăit o viaţă firească. De aceea de m-ar 
întreba şi acum: „Ce preferi, să urci pe Aton desculţ în luna august 
prin frunzele de arbuşti” sau să mergi la o ceremonie unde te vor 


0 Frunzele de acolo sunt mici şi au ţepi. 


îmbrăca şi cu o mantie etc.?”, voi răspunde că prefer să merg 
descult pe Aton. Nu din smerenie, ci pentru că aceasta mă 
odihneşte. 

Oamenii care au mândrie nu au fost ajutaţi acasă de mici. 
Cugetul lumesc îl chinuie pe om. Şi dacă nu se ia aminte la aceasta 
şi părinţii nu-i ajută pe copii atunci când sunt mici, după aceea 
lucrul acesta devine o stare sufletească permanentă. Altceva este 
să lauzi puţin un copil ca să nu se descurajeze şi altceva să-i umfli 
egoismul. De pildă, a spus o poezie, dar n-a spus-o bine şi de aceea 
se descurajează. Atunci mama lui îi va spune: „Ei, ai spus-o bine!”. 
Dar dacă copilul va spune bine poezia şi mama va începe înaintea 
celorlalţi să spună: „Bravo, tu ai spus-o mai bine decât toţi copiii! 
Copilul meu este cel mai bun!”, aceasta este rău. Astfel părinţii de 
multe ori cultivă mândria în copiii lor. Sau, de pildă, copilul face o 
neorânduială la şcoală şi dascălul îl ceartă. Copilul se duce acasă 
şi spune părinţilor: „Dascălul m-a certat pe nedrept”. Atunci când 
tatăl sau mama ţin partea copilului şi spun înaintea lui: „li voi 
arăta eu! Copilul meu este...”, copilul consideră bun ceea ce a 
făcut şi, în cele din urmă, ajunge să se chinuiască pentru lucruri 
neînsemnate. Totul este ca copilul să înţeleagă unele lucruri încă 
de acasă. Dacă omul de mic prinde sensul cel adânc al vieţii, după 
aceea toate merg cum trebuie. Altfel îşi va afla satisfacţie numai în 
cele pământeşti, în laudele oamenilor - care în realitate nu 
odihnesc - şi astfel omul va rămâne pământesc. 


Să ajutăm lumea să se pocăiască 


— Părinte, ce poate ajuta astăzi mai mult lumea? 

— Astăzi numai pocăinţa ar putea-o ajuta, dacă lumea ar 
învăţa să se pocăiască. Să citim, pe cât putem, Vieţile Sfinţilor care 
insistă asupra pocăinţei, ca să ne folosim. A cere pocăință de la 
Dumnezeu înseamnă a cere iluminare. Atunci când cerem pocăință 
şi ne pocăim mai mult, fireşte, ne vom şi smeri mai mult şi atunci 
negreşit va veni şi mai mult har dumnezeiesc, iluminare 
dumnezeiască. Când omul se află în pocăință, păstrează harul lui 
Dumnezeu. În orice caz lumea are încă bunătate. Vezi, cei mai 
mulţi nici nu se spovedesc, nici nu merg la biserică, sunt stăpâniţi 
de o mare neştiinţă, dar pe de altă parte vin şi îmi cer ajutor. 
Lucrul acesta spune ceva. 

— Părinte, nu cumva încercările se fac pricini ca oamenii să 
se apropie de Dumnezeu? 

— Cei care au intenţie bună se folosesc din încercări; cei ce n- 
au se împotrivesc lui Dumnezeu, hulesc etc. Răul este că nu spun: 
„Am greşit”, ci se chinuiesc. Diavolul are mare stăpânire în lume. 


I-am dat multe drepturi. Cum a devenit omul de azi! Răul este că 
se împiedică intervenţia dumnezeiască atunci când nu este 
pocăință. Dacă ar exista pocăință, lucrurile s-ar fi aranjat. Vom 
trece prin furtuni după furtuni! Dumnezeu să ne ajute. Să cerem 
pocăință pentru întreaga lume şi pentru toţi cei care fac rău 
Bisericii cu sânge rece şi nu au dorinţă să se îndrepte. Dumnezeu 
să le dea pocăință şi abia după aceea să-i ia. 

Să ajutăm pe cât putem lumea să se pocăiască, ca să primim 
binecuvântările lui Dumnezeu. Pocăinţă şi mărturisire, de acestea 
este trebuinţă astăzi. Eu recomand mereu pocăință şi mărturisire, 
ca diavolul să-şi piardă drepturile şi să se taie influenţele 
exterioare demonice. Oamenii au nevoie de zguduituri ca să 
înţeleagă şi să se pocăiască. De pildă, cineva se mărturiseşte că a 
făcut desfrânare. Duhovnicul îi dă iertare, îi dă şi un canon, dar 
acela nu merge mai departe. Duhovnicul trebuie să-l ajute să 
înţeleagă că răul n-a fost numai desfrânarea; că prin acea faptă a 
lui a făcut crime, a destrămat două familii. Dar unii duhovnici nici 
nu cercetează mai departe, nici nu le fac oamenilor probleme de 
conştiinţă. 

— Părinte, există oameni care sunt buni, însă nu merg la 
biserică adeseori, nu au o viaţă liturgică regulată. 

— Se poate câteodată ca cineva să nu meargă regulat la 
biserică, dar înăuntrul lui să existe evlavie, bunătate şi astfel 
Dumnezeu găseşte loc şi Se sălăşluieşte în el. Aceşti oameni de ar 
fi avut o viaţă liturgică, ar fi sporit mult în viaţa duhovnicească. Şi 
iată, există alţii care merg la biserică, se mărturisesc, se 
împărtăşesc, le fac pe toate şi cu toate acestea Dumnezeu nu află 
loc să locuiască în ei, pentru că nu există smerenie, bunătate, 
pocăință adevărată. Nu ajunge numai mărturisirea la duhovnic 
pentru ca să se întocmească bine cineva; este trebuinţă şi de 
pocăință. Şi orice rugăciune pe care o face cineva trebuie să 
înceapă cu mărturisire înaintea lui Dumnezeu. Nu să plângă şi să 
spună „sunt aşa, aşa şi aşa”, şi după aceea să facă aceleaşi lucruri, 
căci aceasta înseamnă nesimţire. Atunci când există simţire, există 
şi puţină îmbunătăţire. 

Aţi văzut pe israeliți cu câtă simplitate se rugau? „Scoală-Te, 
Doamne, pentru ce dormi?'”0. Şi după aceea Domnul „S-a deşteptat 
ca un puternic, ca un ameţit de vin, şi a lovit...”0. Cu ce simplitate 
şi smerenie, dar şi cu ce îndrăzneală au spus: „Doamne, ce vom 
spune neamurilor? Ne-ai izbăvit din Marea Roşie şi acum să murim 


0 Ps. 43, 24. 
0 Cf. Ps. 77, 71-72. 


în pustie sau să ne omoare cei de alt neam? Să ne facem de râs?”0. 
Să nu spunem şi noi: „De ce dormi, Dumnezeule, şi nu vezi?”, 
pentru că ne va da o palmă. Aceasta este obrăznicie. Aceia au 
spus-o cu smerenie şi simplitate. N-au învinuit pe Dumnezeu 
spunând: „De ce ai făcut acestea?”, ci au spus: „Nouă ne trebuie 
rele mult mai mari, dar acum ce vom spune neamurilor?”. Şi aţi 
văzut că îndată L-au înduplecat pe Dumnezeu. Aţi înţeles? A 
existat recunoaştere a greşelii, pocăință şi Dumnezeu a intervenit 
şi „a lovit”... Dacă ne vom afla şi noi într-o situaţie grea şi nu o vom 
înfrunta duhovniceşte, atunci mirenii ne vor spune: „Unde este 
rugăciunea voastră? Spuneţi că vă rugaţi, dar ce faceţi?”. Ne 
facem de râs. 


Pocăinţa ajută să dispară răul 


Atunci când cerem pocăință de la Dumnezeu pentru lume, să 
ne punem şi pe noi înşine printre aceia care au greşit şi să nu 
spunem: „Ajută lumea care este păcătoasă”. Cei trei tineri s-au 
născut în robie şi cu toate acestea n-au spus: „Cu ce suntem noi 
vinovaţi?”, ci au spus: „Pe dreptate suferim, trebuia şi mai multe 
să suferim”. Vorbeau ca şi cum ar fi fost şi ei printre cei ce au 
călcat poruncile lui Dumnezeu mai înainte de robia babilonică, ca 
şi cum ar fi fost şi ei părtaşi la păcat, în timp ce erau nevinovaţi, 
căci încă nu se născuseră. Cât mă mişcă rugăciunea ce au făcut-o 
atunci când se aflau în mijlocul văpăii cuptorului! „Drept eşti, 
Doamne, în tot ce ai făcut cu noi... că am păcătuit şi am făcut 
fărădelege... şi acum nu suntem vrednici să deschidem gura 
noastră. Nu ne părăsi pe noi până în sfârşit... şi nu întoarce mila 
Ta de la noi, pentru Avraam cel iubit al Tău”. 

Adică „pe dreptate ne pedepseşti, Doamne, pentru că am 
păcătuit, dar numai pentru Avraam pe care îl iubeşti nu ne părăsi”. 
S-au pus şi pe ei înşişi printre păcătoşi şi credeau aceasta, de 
aceea cuptorul s-a răcorit. În timp ce pe închinătorul la idoli care 
s-a dus să vadă cuptorul, l-au ars flăcările”. 

Dacă omul nu lucrează astfel, caută mereu să se 
îndreptăţească. „Diavolul m-a pus să păcătuiesc”, sau „Adam e de 
vină; Eva e de vină, nu eu”. Un teolog mi-a spus odată: „Şi cu ce 
suntem vinovaţi noi ca acum să ne chinuim din pricina Evei?”. 
„Omule binecuvântat”, îi spun, „te împiedică aceasta la 
mântuire?”. Ce-i de vină Adam, sărmanul, sau Eva? Au făcut o 
greşeală şi câte veacuri au fost în iad, în timp ce pentru noi a venit 


0 Cf. Ieşire 32, 12; Deut. 9, 28; Ps. 78, 10. 
0 Daniil 3-11. Rugăciunea lui Azaria şi Cântarea celor trei tineri. 


Hristos şi ne-a eliberat. „De şaptezeci de ori câte şapte de 
păcătuiţi şi vă pocăiţi, Eu vă iert”, a spus Domnul. 

Păcătuim de mii de ori şi Hristos ne iartă - numai să ne 
pocăim cu sinceritate - cum să spunem că e de vină Adam şi Eva? 
Şi uitaţi-vă că nu pun numele de Eva. Să punem numele Eva unei 
călugăriţe sau cel puţin Zoe”, dacă ne este greu să punem Eva. Ea 
este mama noastră, mama întregii lumi şi nici numele ei nu vrem 
să-l auzim, nedreptăţind-o în felul acesta. Dar blestemul, de fapt, l- 
a dat Dumnezeu diavolului. „Şi şarpele era înţelept”*. Diavolul a 
intrat în şarpe ca să înșele pe om. Şi iată, toţi au ce au cu Eva ca şi 
cum ea ne-a prăpădit. În timp ce am fi fost foarte bine în rai, dacă 
nu s-ar fi făcut călcarea de lege. Dacă şi nouă ne-ar spune Hristos: 
„Fiindcă aţi păcătuit o dată, veţi merge atâtea veacuri în iad”, ei, 
atunci să fi spus cineva ceva!... Ce lume nemulţumitoare! 

În orice caz, pocăinţa este mare lucru. N-am înţeles că omul 
prin pocăință poate schimba hotărârea lui Dumnezeu. Acesta nu-i 
lucru mic, ca omul să aibă o astfel de putere. Faci rău? Dumnezeu 
îţi dă o pălmuţă. Spui „am greşit”. Se opreşte şi-ţi dă 
binecuvântări. Adică, atunci când copilul cel neastâmpărat îşi vine 
întru sine, se pocăieşte şi este mustrat de conştiinţa sa, tatăl lui îl 
răsfaţă cu dragoste şi îl mângâie. Israeliţii, deoarece s-au depărtat 
de poruncile lui Dumnezeu, au trăit în robie 75 de ani. Şi în cele 
din urmă, atunci când s-au pocăit, apare împăratul Cirus, care s-a 
arătat mai bun decât fiii lui Israel, ce au spurcat cele sfinte pe care 
le aveau pentru jertfe. Dumnezeu i-a schimbat mintea şi l-a făcut 
să creadă în Dumnezeul cerului. Astfel acela a lăsat pe israeliți 
liberi, le-a dat bani, lemne pentru Templu, le-a făcut zidurile 
Ierusalimului şi a arătat o astfel de bunătate şi o astfel de evlavie, 
ce nu le-au arătat într-un anumit fel nici israeliţii”. Şi toate acestea 
pentru că poporul s-a pocăit şi s-a schimbat”. Cât de mult ajută 
pocăinţa ca să facă să dispară răul! 

Să citiţi toate Cărţile Macabeilor. Sunt foarte puternice. Ce 
poruncă dăduse împăratul! Ca elefanții să calce pe israeliți. S-au 
dus ceilalţi, au pregătit ceremonia, au adăpat 500 de elefanţi cu 
vin tare şi tămâie ca să-i întărâte şi aşteptau pe împărat să vină ca 
să înceapă spectacolul. Dar împăratul uitase porunca ce o dăduse. 
Se duce îngrijitorul de elefanţi să înştiinţeze pe împărat, pentru că 
acela încă nu apăruse. „Împărate”, îi spune, „te aşteptăm. Toate 


° Mt. 18, 20. 

0 Zoe în greacă înseamnă „viaţă”. 
0 Fac. 3,1. 

0 Ezdra 8, 88-92. 


sunt gata, elefanții, iudeii şi cei chemaţi aşteaptă”. „Cine v-a spus 
să faceţi un astfel de lucru?”, le spune. Strigăte, ameninţări... Şi 
aceasta nu s-a făcut o dată, ci de trei ori”. Oare a fost un lucru mic 
ca împăratul să uite porunca ce-o dăduse el însuşi? Şi nu numai 
aceasta, ci în cele din urmă şi-a schimbat toată purtarea sa faţă de 
iudei. Toată cheia aici este: să se pocăiască lumea. 

— Părinte, asociaţiile de pace întemeiate de diferite state 
ajută pentru pacea lumii? 

— Depinde. Sunt unii care pornesc cu intenţie bună. Dar 
atunci când se adună vrăjitori, închinători la foc, protestanți, o 
grămadă - nu le mai dai de capăt - ca să aducă pace în lume, cum 
să ajute? Dumnezeu să mă ierte, dar acestea sunt zdrenţele 
diavolului. Se face pace cu o asociaţie păcătoasă? Cum poate veni 
pacea, atunci când oamenii nu se împrietenesc cu Dumnezeu? 
Numai atunci când omul se împrieteneşte cu Dumnezeu, vine 
pacea lăuntrică şi cea exterioară. Şi pentru ca omul să se 
împrietenească cu Dumnezeu trebuie să-şi vină în simtire, să se 
pocăiască, să trăiască potrivit cu poruncile lui Dumnezeu, şi atunci 
vin harul şi pacea lui Dumnezeu înăuntrul lui. Iar atunci va putea 
ajuta şi pentru pacea din jurul său. 


03 Mac. 5, 1-35. 

Criteriul dragostei. cata pă eat acatist 00300 AEO AE AA TENA 
Cel ce dă primeşte bucurie dumnezeiască... eee eee 
Iubitorul de argint adună ca să le afle alţii... eee 
Intenţia cea bună este: totul. runme bai ea Da aia da ate aa dadu ouă 
Milostenia ajută mult pe cei răposaţi...........c eee eee eee 
Milostenie yin asSCuüUnS ne mazare aie la Ba ca dale ale er dat 39 E dalta pla 
„Făcând aceasta, vei grămădi cărbuni aprinşi pe capul lui”.............. 


PARTEA A TREIA NOBLEŢE DUHOVNICEASCĂ... eerren. 


CAPITOLUL 1 Semnele vremurilor... eee eee eee eee eee eee eaeeesei 
ANUNTIS Eaa cet a gate a de 38 doua ala ua 5 ra dal d dart ua a dale lu 
Împăratul pământesc al evreilor.......nneoeeeannceee ee oee ca anaase senat aa sees anni 
Pecetea.2000:ae iaca cutata cea a uit cacao cuie pda ali sie e oaia d ea dt ali d 


Noile buletine de identitate............. eee eee eee nene eee eee nne eee aneenoaaeei 
Modul viclean de introducere a pecetluirii.........cccc eee eee eee 
Pecetluirea este una cu lepădarea............e eee ee ee eee ana 
Tâleuirile prorocilO e sc a e ce a cai bea aa d 0 ai ia AEE N 


CAPITOLUL 2 Jertfa aduce DuCuPIe us casă ei aaa îti calotă tă tota ae tatii 
În vremea noastră se răreşte jertfa... eee eee eee eee eee 
Odihna mea se naşte din odihna celuilalt. nicaieri dat apa aa 
Pe cât uităm de noi înşine, pe atât Îşi aduce aminte Dumnezeu 


Cei care mor cu bărbăţie nu mor... eee eee eaeai 
Cel ce nu se socoteşte pe sine primeşte putere dumnezeiască 


CAPITOLUL 3 Vitejia se naşte din încrederea în Dumnezeu............... 
Vitejia nu are în ea barbarie..............cce aaa eee eee eee eee eee eneeaeaaae 
Ce vitejie exista mai demult... sie eee e pete nete ot ioana ca save alu ui 
Frica firească este frână access ata iae iaia iE esa aa iat aia 
Cel ce nu se teme de moarte, moartea se teme de el................b.. 
Curajul este mare UCI: i 0 că die n etala batalii aie 8 ai la i pa 
Disciplina catea i inot ea Eat Eat ct Basie 00 ati abia pă dead UL 0 Eee 
Dumnezeu vede intenţia omului şi ajută... eee eee 
Primejdiile să le înfruntăm duhovniceşte...........cc eee 


CAPITOLUL 4 Pentru cel credincios mucenicia este sărbătoare 
Trebuie să cadă unii, pentru a fi salvată situaţia... eee 
Cel ce se hotărăşte pentru moarte nu se teme de nimic... 
Lepădarea de credinţă se ispăşea prin mucenicie.......ee eee 
Mucenicie şi smerenie... e eee e eee aeaeei 
Ce fel de vitejie aveau Sfinţii... ee eee ee eee ee eee eee eeaeaei 
Monah:şi THUCEIICIEG asia i e a lua oboist ci Ala dd ca tisă Daia a cai da) 


PARTEA A PATRA DEPENDENȚĂ DE CER... nenea 


CAPITOLUL 1 Purtarea de grijă a lui Dumnezeu faţă de om.............. 
„Căutaţi mai întâi Împărăţia lui Dumnezeu”... eee 
Omul adeseori rânduieşte fără Dumnezeu... eee eee 
Binecuvântări ale minunatei purtări de grijă a lui Dumnezeu.......... 
Să ne încredinţăm Proniei dumnezeieşti.........ce eee eee eaeeae 
Dumnezeu pe toate le pune în valoare spre bine... 
Binefacerile lui Dumnezeu lasă urme adânci în inimă... 


CAPITOLUL 2 Credinţa şi încrederea în Dumnezeu... eee 
Să credem cu mărinimie în Dumnezeu... eee 
„Sporeste-ne credință”, asediate iiie ti anii caile ide das ate etate da datate 
Toate trebuie să ne ridice către Dumnezeu... eee eee 
PULeLe ai CTE HE e ssaani suie ăia uda oil cal inteapa dia bi dati E ca at Catia ai 
Încrederea în Dumnezeu are drept mamă credinţa... 
Credinta SI UragOSLe zis puse ret aie a 3 oo inca 0 AESA Ea 
„Fără Mine nu puteți face NINE” foaie are da coda pina iau iale a aa ai 
Va veni vremea când toţi vor crede... eee eee eee eaeeeei 


CAPITOLUL 3 Acolo unde nu poate omul, ajută Dumnezeu................ 
Dumnezeu ajută la orice lucrare care nu se poate face 
Oomeneste: sia cerea ai atat dana iata) ea ata RD pia i ADE 00 80 a iad Dă 
Dumnezeu se îngrijeşte întotdeauna pentru binele nostru............... 
Cereti si visé Va Go natal aceata atata cozi dei ela pda cală data a able aa ial 
Harul lui Dumnezeu se atrage prin smerenie... eee eee 
Ajutorul la începuturile nevoinţei duhovniceşti... eee eee 
Puterile dumnezeieşti sunt atotputernice.........c eee eee eee 
intenția cea DIN arie pote EEE eana EE EEDE EEA d deea Tita i EESE OARECE ia 


PARTEA A CINCEA ARME DUHOVNICEŞII......e eee eee eee eee 


CAPITOLUL 1 Rugăciunea - armă puternică... eee eee eeeeee 
Este trebuinţă de multă rugăciune... ee eee eee eee eaneeei 
Cėéreri m PU CUC UTE er erised ees oa dee Aaaa E EE E EEEE ui as ua 
AjULOI prin TUgACIUNE oseiro T a oE dou dea tagul tata iubea ie d 
Calitatea rugăciunii are valoare... eee eee eee nene eeaeaei 
„Si L-au rugat StATUILOLY score oveide baut pt aeiitgăta its udet:02ă Die acad a dit pt 
Rugăciune Cu dUTETE seccion i iE eat iata cae fi e ea ea 
Mângâierea dumnezeiască... e eee eee eee 
Pririejdia. ESI ITI; decit iseiti t caut Cati Bat iată ao aa pista d 
Stare de alar Ma „pacatul taiate sau pas debt anala d d cal aaa ic tă 


CAPITOLUL. 2 Mănăstirile sunt fortificaţii ale Bisericii... 
Monahul este far aşezat pe înălţimea stâncilor... eee 
Predica tăcută a monahiilui sete see la pi teii ee atei iai al alis ai 
Monahul şi renăâşterea lumii... e ieetieta cei ta na e dieăgla atei ce oda beata cd dida bad și 
Zdrobirea duhovnicească schimbă pe ceilalţi... eee 
Scopul mănăstirilor este duhovnicesc... eee eee eee 
Aşezarea duhovnicească bună este fortăreață duhovnicească 
Rugăciune, viaţă corectă, exemplu... ee ee ee eee eee eee 
Monahismul este în Pericol. șe sso cca dă aaa citi eat ee a ue dă e dala uliu și 
Să lasam MOSTENIT Onuda iatea AAA AAA E AAE A 30 A pai 


CAPITOLUL 3 Sensul cel mai adânc al vieţii... eee eee eeeeeeeei 
Să ne pregătim pentru cealaltă viaţă... eee eee eee eee 
Să simţim binele ca pe o necesitate... ee ee eee eee aeeaei 
Să ajutăm lumea să se pocăiască..........ce eee eee eee eee aeaeaeaei 
Pocăãința ajută să dispară râul... seic sa oaia aa oana a aaa aaa o iai 


